Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] [[ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 11-3-2020 εξουσιοδότηση του Σώματος επικυρώθηκαν με ευθύνη του Προεδρείου τα πρακτικά της ΡΙΣΤ΄ συνεδριάσεώς του, της Τετάρτης 11 Μαρτίου 2020 σε ό,τι αφορά την ψήφιση στο σύνολο του σχεδίου νόμου: «Τροποποίηση διατάξεων του ν.2168/1993 (Α΄147) «Ρύθμιση θεμάτων που αφορούν όπλα, πυρομαχικά, εκρηκτικές ύλες, εκρηκτικούς μηχανισμούς και άλλες διατάξεις», εναρμόνιση της ελληνικής νομοθεσίας με την Οδηγία (ΕΕ) 2017/853 του Ευρωπαϊκού Κοινοβουλίου και του Συμβουλίου της 17ης Μαΐου 2017 για την τροποποίηση της Οδηγίας 91/477/ΕΟΚ του Συμβουλίου σχετικά με τον έλεγχο της απόκτησης και της κατοχής όπλων και θέσπιση των αναγκαίων συμπληρωματικών μέτρων για την εφαρμογή του»]] Παρακαλείται η κυρία Γραμματέας να ανακοινώσει τις αναφορές προς το Σώμα. [[Ανακοινώνονται προς το Σώμα από τη Γραμματέα της Βουλής κ. Μαρία - Αλεξάνδρα Κεφάλα, Βουλευτή Ιωαννίνων, τα ακόλουθα:]] [[Α. ΚΑΤΑΘΕΣΗ ΑΝΑΦΟΡΩΝ]] [[Να μπει η σελίδα 2α]] Β.ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ
Κυρίες και κύριοι συνάδελφοι, εισερχόμαστε στη συζήτηση των ΕΠΙΚΑΙΡΩΝ ΕΡΩΤΗΣΕΩΝ Κατ' αρχάς, πριν προχωρήσουμε στη συζήτηση των προγραμματισμένων για σήμερα επικαίρων ερωτήσεων επιτρέψτε μου πρώτα να ανακοινώσω στο Σώμα το δελτίο επικαίρων ερωτήσεων της Δευτέρας 16 Μαρτίου 2020. Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 και 132 παράγραφος 2 του Κανονισμού της Βουλής). 1. Η με αριθμό 576/9-3-2020 επίκαιρη ερώτηση του Βουλευτή Κέρκυρας του Συνασπισμού Ριζοσπαστικής Αριστεράς κ. Αλέξανδρου - Χρήστου Αυλωνίτη προς την Υπουργό Πολιτισμού και Αθλητισμού με θέμα: «Αυθαίρετες κατασκευές εντός της τάφρου του παλαιού φρουρίου Κέρκυρας». 2. Η με αριθμό 582/10-3-2020 επίκαιρη ερώτηση της Βουλευτού Δράμας του Κινήματος Αλλαγής κ. Χαράς Κεφαλίδου προς την Υπουργό Παιδείας και Θρησκευμάτων με θέμα: «Παρανομίες και αυθαιρεσίες στα Συμβούλια Επιλογής Συντονιστών Εκπαιδευτικού Έργου και Στελεχών Εκπαίδευσης». 3. Η με αριθμό 585/10-3-2020 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδας κ. Μανώλη Συντυχάκη προς την Υπουργό Παιδείας και Θρησκευμάτων με θέμα: «Την ισοτιμία πτυχίων εξωτερικού». Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 και 132 παράγραφος 2 του Κανονισμού της Βουλής). 1. Η με αριθμό 590/10-3-2020 επίκαιρη ερώτηση του Βουλευτή Α΄ Θεσσαλονίκης του Συνασπισμού Ριζοσπαστικής Αριστεράς κ. Χρήστου Γιαννούλη προς την Υπουργό Παιδείας και Θρησκευμάτων με θέμα: «Απαράδεκτες συνθήκες λειτουργίας νηπιαγωγείου στον οικισμό Ρομά “Αγία Σοφία” στο Δήμο Δέλτα Θεσσαλονίκης». 2. Η με αριθμό 586/10-3-2020 επίκαιρη ερώτηση του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Γιάννη Δελή προς την Υπουργό Παιδείας και Θρησκευμάτων με θέμα: «Την κατάσταση στα επαγγελματικά λύκεια (ΕΠΑΛ)».» Πριν ξεκινήσουμε με τις σημερινές επίκαιρες ερωτήσεις, οφείλω και ως Προεδρεύων αλλά και ως εκ της εμπειρίας μου, να πω τα εξής: Αυτές τις ημέρες όλη η κοινωνία και ως εκ τούτου και η Βουλή βρισκόμαστε σε μία ειδική διαδικασία. Συνεπώς πρέπει να είμαστε προσαρμοσμένοι στον Κανονισμό. Το άρθρο 129 του Κανονισμού προβλέπει επί λέξει τη διαδικασία. Εγώ τόσα χρόνια που είμαι στη Βουλή, αλλά και προεδρεύοντας, βλέπω ότι έχει γίνει μία πολύ μεγάλη κατάχρηση της διαδικασίας συζήτησης των επικαίρων ερωτήσεων. Τι λέει, λοιπόν, ο Κανονισμός; Λέει ότι η επίκαιρη ερώτηση πρέπει να είναι γραπτή και σύντομη και να περιέχει τα στοιχεία που είναι απολύτως αναγκαία για το σαφή προσδιορισμό του θέματος - και μόνο - στο οποίο αναφέρεται, καθώς και των αντιστοίχων δύο, το πολύ, συγκεκριμένων ερωτημάτων. Παλαιότερα - δεν ξέρω αν κάποιος θυμάται - δεν υπήρχε πρωτολογία του ερωτώντος. Την επίκαιρη ερώτηση τη διάβαζε ο Πρόεδρος, απαντούσε ο Υπουργός και στη συνέχεια υπήρχε δευτερολογία. Εδώ τώρα βλέπω ότι και η δευτερολογία είναι νέα ερωτήματα και, μάλιστα, διαβάζονται από κειμένου. Πού ξέρει ο κάθε Βουλευτής τι θα απαντήσει ο Υπουργός; Σήμερα, λοιπόν, θα είμαστε πολύ αυστηροί στην τήρηση του χρόνου, για αυτό να πηγαίνετε κατευθείαν στο ερώτημα, με πολύ πολύ μικρή αιτιολογία αν θέλετε, δύο λέξεις. Η πρωτολογία θα είναι δύο λεπτά. Υπάρχει μεγάλο πρόβλημα χρόνου σε όλους μας, ιδιαίτερα στους Υπουργούς οι οποίοι διαρκώς πρέπει να βρίσκονται στα Υπουργεία τους ή σε άλλες συσκέψεις, γιατί η κοινωνία περιμένει αυτές τις μέρες κάποια ανταπόκριση και την υλοποίηση κάποιων συγκεκριμένων πραγμάτων για το μέγα θέμα το οποίο επηρεάζει και εμάς ως Ελλάδα. Αυτά ήθελα να σας πω εισαγωγικά, γιατί εγώ θα διακόπτω όποιον περνάει το χρόνο της πρωτολογίας του, και ό,τι θέλει να συμπληρώσει θα το κάνει στη δευτερολογία του, η οποία πάλι θα είναι ακριβής. Το ίδιο ισχύει και για εσάς, κύριε Υπουργέ. Δηλαδή, ο χρόνος πρωτολογίας και δευτερολογίας σας θα είναι τα τρία λεπτά. Για τον Βουλευτή θα είναι η πρωτολογία - όπως προβλέπεται - δύο λεπτά και η δευτερολογία τρία λεπτά, όχι θέτοντας νέα ερωτήματα. Εγώ ποτέ δεν το θυμάμαι αυτό το θέμα. Δεν θα πω ονόματα. Δηλαδή, κατατίθενται επίκαιρες ερωτήσεις οι οποίες θα μπορούσαν να είναι επερωτήσεις. Δεν έχει αυτό το νόημα η επίκαιρη ερώτηση. Ειλικρινά χαίρομαι ιδιαίτερα που αυτόν τον καιρό απαντώνται οι ερωτήσεις, έρχονται οι Υπουργοί και γίνεται ουσιαστική συζήτηση. Θα πρέπει, όμως, να τηρήσουμε και τα του Κανονισμού. Αυτά ήθελα να σας πω εισαγωγικά. Ας προχωρήσουμε. Ο Γενικός Γραμματέας Κοινοβουλευτικών και Νομικών Θεμάτων κ. Κουτνατζής μάς ενημερώνει ότι οι με αριθμό 569, 575, 583, 587 και 588 επίκαιρες ερωτήσεις, καθώς και η με αριθμό 3512 ερώτηση θα απαντηθούν από τον Υπουργό Εργασίας και Κοινωνικών Υποθέσεων κ. Ιωάννη Βρούτση. Θα ακολουθήσει η με αριθμό 584 επίκαιρη ερώτηση, στην οποία θα απαντήσει η Υφυπουργός Εργασίας και Κοινωνικών Υποθέσεων κ. Δόμνα Μιχαηλίδου και η με αριθμό με αριθμό 573 επίκαιρη ερώτηση προς τον Υπουργό Αγροτικής Ανάπτυξης θα απαντηθεί από τον κ. Μαυρουδή Βορίδη. Προχωρούμε, λοιπόν, τώρα στη συζήτηση των επικαίρων ερωτήσεων. Η τρίτη με αριθμό 583/10-3-2020 επίκαιρη ερώτηση πρώτου κύκλου του Βουλευτή Β3΄ Νοτίου Τομέα Αθηνών του Κομμουνιστικού Κόμματος Ελλάδας, κ. Χρήστου Κατσώτη, προς τον Υπουργό Εργασίας και Κοινωνικών Υποθέσεων, με θέμα: «Αντιμετώπιση προβλημάτων από την υλοποίηση των εκτάκτων μέτρων λόγω του νέου κορωνοϊού», και η τέταρτη με αριθμό 569/4-3-2020 επίκαιρη ερώτηση πρώτου κύκλου της Βουλευτού Β2΄ Δυτικού Τομέα Αθηνών της Ελληνικής Λύσης κ. Μαρίας Αθανασίου προς τον Υπουργό Εργασίας και Κοινωνικών Υποθέσεων, με θέμα: «Μέτρα προστασίας των εργαζομένων από τον κορωνοϊό», οι οποίες αναφέρονται στο ίδιο θέμα, θα συζητηθούν ταυτόχρονα χωρίς να επηρεάζονται τα δικαιώματα των ομιλητών ως προς τον χρόνο ομιλίας τους, σε εφαρμογή της διάταξης της παραγράφου 4 του άρθρου 131 του Κανονισμού της Βουλής. Τον λόγο έχει για την πρωτολογία του ο Βουλευτής του ΚΚΕ κ. Χρήστος Κατσώτης για δύο λεπτά.
Ευχαριστώ, κύριε Πρόεδρε. Θα προσπαθήσω να είμαι μέσα στον χρόνο. Κύριε Υπουργέ, η ερώτηση για την αντιμετώπιση προβλημάτων από την υλοποίηση των έκτακτων μέτρων λόγω του κορωνοϊού είχε κατατεθεί πριν τη λήψη των μέτρων - που ανακοινώθηκαν χθες Τετάρτη 11 Μαρτίου - και συγκεκριμένα στις 5 Μαρτίου. Με αυτή την ερώτηση ζητούσαμε να παρθούν μέτρα που να διασφαλίζουν και να κατοχυρώνουν τα δικαιώματα των εργαζομένων, που είτε νοσούν οι ίδιοι και μένουν στο σπίτι είτε περιθάλπουν ασθενείς της οικογένειάς τους είτε έχει διακοπεί η εργασία τους λόγω των προληπτικών μέτρων. Έχοντας υπ' όψιν τα μέτρα που ανακοίνωσε χθες η Κυβέρνηση, τα ερωτήματα παραμένουν και θέλουμε τις απαντήσεις σας για το αν προτίθεστε να διασφαλίσετε την κανονική άδεια, και να εξασφαλίσετε πρόσθετη άδεια ή ειδική ή όπως αλλιώς θα ονομαστεί, με πλήρεις αποδοχές και ασφάλιση: Πρώτον, σε όσους εργαζόμενους νοσούν προκειμένου να αναρρώσουν. Δεύτερον, σε όσους εργαζόμενους αναγκάζονται να απέχουν από την εργασία τους ως έκτακτο μέτρο πρόληψη της διάδοσης του κορωνοϊού. Τρίτον, σε όσους εργαζόμενους καλούνται να αναλάβουν τη φροντίδα αρρώστου παιδιού ή ηλικιωμένου μέλους της οικογένειας και τέταρτον, σε όσους εργαζόμενους καλούνται να παραμείνουν με τα παιδιά τους στο σπίτι εξαιτίας του προληπτικού κλεισίματος των σχολείων και των βρεφονηπιακών παιδικών σταθμών. Ως ΚΚΕ εκτός από τον έλεγχο για τα μέτρα υγείας και της ασφάλειας των εργαζομένων στους χώρους δουλειάς, έχουμε ζητήσει επιπλέον μέτρα με το κόστος να το αναλάβουν το κράτος και επιχειρηματικοί όμιλοι. Σε αυτά ζητάμε τις απαντήσεις από την Κυβέρνηση.
Ευχαριστούμε τον κ. Κατσώτη. για την τήρηση του Κανονισμού. Τον λόγο έχει η κ. Μαρία Αθανασίου από την Ελληνική Λύση για δύο λεπτά.
Ευχαριστώ, κύριε Πρόεδρε. Κύριε Υπουργέ, ήδη σήμερα από την προηγούμενη εβδομάδα που καταθέσαμε την ερώτηση, η κατάσταση λόγω του κορωνοϊού είναι γεωμετρικά επιδεινούμενη. Ήταν οχτώ τα κρούσματα και χθες είχαμε ενενήντα εννιά. Η πρακτική και τα πρωτόκολλα αντιμετώπισης συστήνουν στον κόσμο να μένει σπίτι και να απέχει της εργασίας. Η ερώτηση αρχικά είχε αφορμή το κλείσιμο του σχολικού συγκροτήματος εξαιτίας της ασθενούς μηδέν, αλλά ήδη με το κλείσιμο των σχολείων που αποφασίστηκε - και σωστά - εκατοντάδες χιλιάδες γονείς θα πρέπει να μείνουν με τα παιδιά τους, μιας και δεν μπορούν να τα αφήσουν μόνα τους. Αλλά και οι ίδιοι υποψήφιοι για κρούσματα ειδικά σε σχολικές μονάδες που ήδη υπάρχει ιστορικό και ιχνηλάτηση, θα πρέπει να απέχουν από την εργασία και την εν γένει κοινωνικοποίησή τους. Καταλαβαίνω ότι δεν γίνεται - και ίσως δεν υπάρχει και άμεσος λόγος - στο σύνολο των γονέων απ' όλη την επικράτεια να τεθούν σε άδεια. Ωστόσο, και ειδικά για τις περιπτώσεις που ενήλικες για οποιοδήποτε λόγο εξαιτίας του ιού πρέπει να απέχουν της εργασίας τους, θα πρέπει να λάβετε μέτρα αφ' ενός για το χαρακτηρισμό αυτής της απουσίας - δεν είναι δυνατόν να καταναλώνεται η κανονική άδεια και η αναρρωτική γι' αυτόν το σκοπό - αφ' ετέρου θα πρέπει να εξασφαλιστεί το εισόδημα των εργαζομένων γι' αυτό το διάστημα. Επίσης, κύριε Υπουργέ, θα πρέπει να λάβετε υπ' όψιν σας και να νομοθετήσετε σχετικά ότι ενδεχόμενες απολύσεις αυτό το διάστημα θα πρέπει να εξετάζονται ενδελεχώς, μιας και ίσως παρατηρηθούν φαινόμενα εκμετάλλευσης των συνθηκών και να υπάρξουν εκ του πονηρού καταγγελίες συμβάσεων εργασίας. Με τα παραπάνω δεδομένα σας ερωτώ: Ποια μέτρα προτίθεστε να λάβετε συνολικά για την προστασία της εργασίας των εργαζομένων επ' αφορμή της διασποράς του κορωνοϊού και, δεύτερον ποια μέτρα προτίθεστε να λάβετε για τον χαρακτηρισμό της αναγκαστικής απουσίας των πολιτών εξαιτίας του κορωνοϊού από την εργασία τους; Σας ευχαριστώ.
Ευχαριστούμε και την κ. Αθανασίου. Τον λόγο έχει ο κύριος Υπουργός για τρία και τρία, δηλαδή έξι λεπτά, κατά τον Κανονισμό.
Κύριε Πρόεδρε, ευχαριστώ πάρα πολύ. Νομίζω ότι δεν θα τα χρειαστώ, διότι βλέπω και το συναινετικό κλίμα και το κλίμα ευθύνης που απορρέει από τις τοποθετήσεις διαμέσου των ερωτήσεων των συναδέλφων. Πράγματι όπως είπαν και οι δύο ερωτώντες συνάδελφοι , τα ερωτήματα τα οποία τέθηκαν εγγράφως προς το Υπουργείο Εργασίας διαμέσου της Βουλής για τα συγκεκριμένα ζητήματα ήδη έχουν απαντηθεί και απαντήθηκαν μέσα σε μία εβδομάδα λόγω των εκτάκτων γεγονότων και εξελίξεων που δυστυχώς συμβαίνουν και στη χώρα μας. Θέλω να κάνω μία ειδική παρατήρηση, κύριε Πρόεδρε, την οποία θεωρώ ιδιαίτερα σημαντική. Η χθεσινή ανακοίνωση του Παγκόσμιου Οργανισμού Υγείας περί πανδημίας είναι κάτι το οποίο, πλέον, επιβεβαιώνει και με τη σφραγίδα του τη σοβαρότητα της κατάστασης. Μια σοβαρή κατάσταση η οποία διαπερνά την παγκόσμια κοινότητα, την Ευρώπη και τη χώρα μας. Συνειδητοποιούμε όλοι ότι είναι ώρα προσωπικής και συλλογικής ευθύνης. Πρέπει να ακολουθούμε με ευλάβεια, κυρίως, εμείς οι εκπρόσωποι του Κοινοβουλίου και με όση δυνατότητα έχουμε να επηρεάσουμε γύρω μας την κοινωνία, το κοινωνικό σύνολο, φίλους, εργαζόμενους, συναδέλφους, τις οικογένειές μας, τους συγγενείς μας, να ακολουθούνται με ευλάβεια οι κανονισμοί, και αυτοί του Παγκόσμιου Οργανισμού Υγείας και αυτούς τους οποίους ξέδωσε το Υπουργείο Εργασίας για τους εργασιακούς χώρους. Πρέπει να τηρούνται με ευλάβεια απ' όλους, διότι η κατάσταση είναι πάρα πολύ έκρυθμη, επικίνδυνη, τα δύσκολα είναι μπροστά δυστυχώς. Όλοι μαζί ενωμένοι - όπως στη συζήτηση που έκανα με τους κοινωνικούς εταίρους πριν δύο ημέρες, δηλαδή στον θεσμικό διάλογο που είναι απαραίτητος, αλλά λόγω των εκτάκτων γεγονότων συγκλήθηκαν οι κοινωνικοί εταίροι, οι εργαζόμενοι και οι εργοδότες - και από κοινού με αίσθημα ευθύνης συναποφασίσαμε ότι πρέπει να συμβάλλουμε όλοι μαζί και ενωμένοι να αντιμετωπίσουμε αυτή τη μεγάλη κρίση για τη χώρα μας, την πρωτοφανή κρίση που δεν είναι μόνο για την Ελλάδα, είναι για όλον τον κόσμο. Την κρίση θα την αντιμετωπίσουμε και θα την ξεπεράσουμε ενωμένοι πολιτεία, εργαζόμενοι και επιχειρήσεις. Όλοι μαζί θα συμβάλουμε, θα ενώσουμε τις δυνάμεις μας και θα τα καταφέρουμε. Εκτός από αυτό, στα θέματα τα οποία θέσατε για τα ζητήματα των μέτρων τα οποία πάρθηκαν, θέλω να σας πω ότι η Κυβέρνηση βρίσκεται εφ' όπλου λόγχη, δηλαδή είμαστε κάθε ημέρα άγρυπνοι και προσπαθούμε να παρακολουθήσουμε τις εξελίξεις. Πρέπει με δημοσιονομικά και κοινωνικά υπεύθυνο τρόπο να παρεμβαίνουμε έτσι ώστε να προφυλάσσουμε και την κοινωνία και τους εργαζόμενους και τις επιχειρήσεις ταυτόχρονα. Διότι αν ρίξεις όλο το βάρος αυτή τη στιγμή στην επιχειρηματική κοινότητα, την επόμενη ημέρα δεν θα υπάρχουν θέσεις εργασίας. Κατανοούμε όλοι την αναγκαιότητα που πρέπει να υπάρξει για μια ισόρροπη παρέμβαση και αυτό ακριβώς κάνουμε με προσεκτικό, συνεκτικό τρόπο. Γι' αυτό βλέπετε ότι ούτε τα Υπουργεία από μόνα τους ανακοινώνουν. Συνολικά η Κυβέρνηση κάθε μέτρο το οποίο παίρνεται αποφασίζεται σε ένα επίπεδο δέσμης μέτρων, ανακοινώνεται και προχωράμε παρακάτω. Δυστυχώς η όποια ανακοίνωση κάνουμε, δεν καλύπτει μετά από ένα διάστημα και χρειάζονται νέες ανακοινώσεις και έτσι θα κάνουμε συνεχώς ,όπως και σήμερα. Μετά από εδώ φεύγω για το Μαξίμου όπου υπάρχει σύσκεψη με τον Πρωθυπουργό, για να αποφασίσουμε για την παρακολούθηση των θεμάτων και νέων αποφάσεων που πρέπει να πάρουμε. Άρα τα μέτρα τα οποία έχουν ανακοινωθεί αυτή τη στιγμή και από το Υπουργείο Υγείας και από το Υπουργείο Οικονομικών και από το Υπουργείο Εργασίας είναι ήδη γνωστά. Αφορούν αναστολή της καταβολής ΦΠΑ, ρυθμίσεων που αφορούν τα χρέη προς το Υπουργείο Οικονομικών, ενίσχυση του Υπουργείου Υγείας με πόρους 15 εκατομμυρίων ευρώ συν η ανακοίνωση του Πρωθυπουργού χθες για έκτακτη πρόσληψη δύο χιλιάδων επαγγελματιών υγείας, που θα αφορούν νοσοκομεία, κέντρα υγείας και ΕΚΑΒ. Αυτό το ανακοίνωσε χθες ο Πρωθυπουργός στο διάγγελμα το οποία έκανε. Όσον αναφορά το Υπουργείο Εργασίας, το οποίο σηκώνει και αυτή τη φορά ως το πιο ευαίσθητο Υπουργείο ένα μεγάλο φορτίο των κρίσιμων αποφάσεων που αφορούν την κοινωνία, τους εργαζόμενους, τους συνταξιούχους, το σύνολο της κοινωνίας και τις επιχειρήσεις, ήδη γνωρίζετε ότι έχουμε εξαγγείλει την παρέμβασή μας στο κομμάτι της ευελιξίας στην αγορά εργασίας, έτσι ώστε διαμέσου της «ΕΡΓΑΝΗΣ» να κάνουν απολογιστικά οι επιχειρήσεις σε συνεργασία με τους εργαζόμενους σε μια συνεννόηση τα ωράρια, έτσι ώστε να μην υπάρξει μπλοκάρισμα στις επιχειρήσεις και σε συνεργασία με τους εργαζόμενους να δοθεί η δυνατότητα να βρίσκονται σε μια αρμονική σχέση για να λειτουργούν κανονικά οι επιχειρήσεις όσο το δυνατόν καλύτερα. Δεύτερον, ενισχύσαμε και νομοθετήσαμε - θα βγει με πράξη νομοθετικού περιεχομένου σήμερα - τη εργασία από το σπίτι, έτσι ώστε να μειώσουμε τον συνωστισμό στους χώρους δουλειάς όπου αυτό είναι εφικτό. Τρίτον, το θέμα των ασφαλιστικών εισφορών για τις επιχειρήσεις οι οποίες έχουν χτυπηθεί μέσα από την διοικητική απόφαση του κράτους να κλείσουν στους τρείς νομούς, είναι ήδη μέσα στην πράξη νομοθετικού περιεχομένου, καθώς και άλλα μέτρα, αλλά, κύριε Πρόεδρε, λόγω χρόνου θα αναφερθώ στα υπόλοιπα στην δευτερολογία μου. Ευχαριστώ.
Ευχαριστούμε τον κ. Υπουργό. Δίνω τον λόγο στον Βουλευτή του ΚΚΕ, κ. Χρήστο Κατσώτη, για αναπτύξει την δευτερολογία του. Κύριε συνάδελφε, έχετε τον λόγο για τρία λεπτά.
Ευχαριστώ, κύριε Πρόεδρε. Κύριε Υπουργέ, η θέσπιση κάθε μέτρου που υπηρετεί την προστασία της δημόσιας υγείας, δεν μπορεί παρά να συνδυάζεται με μέτρα προστασίας των εργαζομένων από την εργοδοτική επιθετικότητα. Τα μέτρα που ανακοίνωσε εχθές η Κυβέρνηση δεν ανταποκρίνονται σε αυτές τις ανάγκες, αντίθετα εκθέτουν τους εργαζόμενους στην ασυδοσία των επιχειρηματικών ομίλων. Στους χώρους δουλειάς και στους κλάδους αλλά και σε περιοχές που βρίσκονται σε καραντίνα, υπάρχει αναστολή ελέγχων από τις κατά τόπου επιθεωρήσεις εργασίας λόγω, βέβαια, του κλίματος και της αξιοποίησης της κατάστασης από τις επιχειρήσεις οι οποίες θέλουν να φορτώσουν την κρίση που προέκυψε στους εργαζόμενους. Το μέτρο της αναστολής της υποχρέωσης του εργοδότη να καταχωρεί άμεσα στο πληροφορικό σύστημα «ΕΡΓΑΝΗ» κάθε τροποποίηση του ωραρίου των εργαζομένων μαζί με τη δυνατότητα για εργασία με ευέλικτο ωράριο λειτουργίας ή εργασία εξ αποστάσεως, θα ανοίξει τον ασκό του Αιόλου για να γίνουν όργια αυθαιρεσίας όπως το χτύπημα των εργασιακών σχέσεων στο ωράριο εργασίας κ.λπ.. Οι επιχειρήσεις, και δεν θα ανακοινώνουν πουθενά τις μεταβολές στις εργασιακές σχέσεις και ταυτόχρονα δεν θα ελέγχονται. Το μέτρο που αφορά τις άδειες των εργαζομένων, γονιών κ.λπ., μπροστά στο κλείσιμο των εκπαιδευτικών μονάδων με τη λογική του επιμερισμού του κόστους που είπατε προηγουμένως, θα αξιοποιηθεί από τους εργοδότες για να επιτεθούν στο δικαίωμα της κανονικής άδειας. Αντί να υποχρεωθούν σε πρόσθετες μέρες αδειών με πλήρεις αποδοχές και ασφάλιση, ανοίγεται, όπως είπαμε, ο ασκός του Αιόλου για να εξαντληθεί η κανονική άδεια των εργαζομένων, ένα δικαίωμα που όπως είναι γνωστό έχει μείνει όρθιο στη δεκαετή κρίση και τώρα αμφισβητείται. Η υποχρέωση σε χορήγηση πρόσθετης άδειας με αποδοχές είναι το μέτρο που θα διευκολύνει τους εργαζόμενους και θα εμποδίσει ταυτόχρονα τις αυθαιρεσίες. Η Κυβέρνηση δεν ανακοίνωσε, για παράδειγμα, κυρώσεις, πρόστιμα και ποινές στους εργοδότες που καταπατούν εργασιακές σχέσεις και ωράρια αλλά αντίθετα αναστέλλει τους ελέγχους. Αυτό οδηγεί τα μέτρα να είναι τελικά ευχολόγια. Αλήθεια, ποιος θα υποχρεώσει την εργοδοσία σε αυτές τις συνθήκες των μη ελέγχων και της πλήρους ελευθερίας επιλογών να δώσουν την ειδική άδεια και να μην επιβάλει τη χρήση ημερών άδειας από την κανονική; Ήδη φτάνουν δεκάδες καταγγελίες για άρνηση χορήγησης ειδικής άδειας, την περίοδο που οι εργαζόμενοι αναγκάζονται να παίρνουν μέρος της άδειάς τους. Είναι γνωστό ότι για τις επιχειρήσεις προβλέπεται αναστολή των πληρωμών των ασφαλιστικών εισφορών, χωρίς να λέμε ότι δεν είναι ένα μέτρο που ίσως είναι αναγκαίο. Δηλαδή από τη μια απαλλάσσεται ο εργοδότης, από την άλλη ο εργαζόμενος πληρώνει με την άδειά του, η οποία είναι μισθός, είναι αποδοχές, είναι κόπος του. Είναι γνωστό ότι η κανονική άδεια, όπως και κάθε άδεια συνολικά, αποτελεί μέρος της ασφαλιστικής προστασίας. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κύριε Πρόεδρε, ολοκληρώνω. Η θέσπιση κάθε μέτρου που υπάρχει σήμερα πρέπει να συνδέεται με όλα αυτά που είπαμε προηγουμένως και τα ερωτήματα για εμάς παραμένουν αναπάντητα, κύριε Υπουργέ. Το επιχείρημα του επιμερισμού του κόστους που είπα, που χρησιμοποιήθηκε και από εσάς σήμερα, που έχει υιοθετηθεί και από την ΓΣΕΕ, βάζει στο ίδιο τσουβάλι τα κέρδη από τη μία και το μεροκάματα της επιβίωσης από την άλλη. Οι εργαζόμενοι πρέπει να υπερασπιστούν τα ελάχιστα που έχουν απομείνει και να μην επιτρέψουν μπροστά στον υπαρκτό κίνδυνο της πανδημίας του κορωνοϊού να ανατραπούν και αυτά. Καλούμε, λοιπόν, την Κυβέρνηση να αναλογιστεί τις ευθύνες απέναντι στην πλειοψηφία των εργαζομένων και να επιβάλει μέτρα που πρέπει να πληρώσουν οι επιχειρηματικοί όμιλοι.
Τον λόγο έχει η Βουλευτής της Ελληνικής Λύσης, κ. Μαρία Αθανασίου, για τρία λεπτά για τη δευτερολογία της.
Ευχαριστώ, κύριε Πρόεδρε. Σύμφωνα με χθεσινά δημοσιεύματα, τόσο στον Τύπο, κύριε Υπουργέ, όσο και στα μέσα μαζικής ενημέρωσης, εξετάζονται μέτρα - λέει - διευκόλυνσης των γονέων με χορήγηση αδειών ειδικού σκοπού από το Υπουργείο Εργασίας, Εσωτερικών και Οικονομικών. Η λύση αναζητείται στην εφαρμογή ενός μεικτού συστήματος, σύμφωνα με το οποίο ένα μέρος της άδειας θα καλύπτεται από την κανονική άδεια που δικαιούται κάθε εργαζόμενος, ενώ ένα άλλο μέρος θα επιβαρύνει τον εργοδότη και το κράτος. Γιατί να προσμετράται στην κανονική άδεια του κάθε ασφαλισμένου; Αντιμετωπίζουμε μία έκτακτη κατάσταση και δίνεται άδεια ειδικού σκοπού. Άρα, προς τι το μικτό σύστημα; Κανονικά θα πρέπει να είναι μόνο ειδικού σκοπού, δηλαδή, να μην προσμετράται, για να προλάβουμε και τις καταστάσεις που θα έρθουν που θα επιβαρύνουν τον τουρισμό μας. Χωρίς κανονική άδεια, πώς θα πάνε να κάνουν, αν όλα πάνε καλά, τουρισμό οι εργαζόμενοι; Επιπλέον, τι γίνεται και στην περίπτωση που οι εργαζόμενοι αναγκάζονται να απέχουν από την εργασία τους, επειδή για προληπτικούς λόγους σταμάτα τις δραστηριότητες της κάθε επιχείρηση, γραφεία ή εταιρείες που αυτοί εργάζονται. Σας ευχαριστώ.
Ευχαριστούμε πολύ την κ. Μαρία Αθανασίου. Κύριε Υπουργέ, έχετε τον λόγο για έξι λεπτά για τη δευτερολογία σας.
Είπα στην αρχή της τοποθέτησής μου ότι είναι ώρα να ενώσουμε τις δυνάμεις μας και όχι η πανδημία και η έκτακτη αυτή η κρίση για την Ελλάδα, τον ελληνικό λαό και την παγκόσμια κοινότητα να είναι αφορμή για να χρησιμοποιηθεί για ιδεολογικές και πολιτικές σκοπιμότητες. Απευθύνομαι και προς τα δύο κόμματα τα οποία συγκλίνουν. Είδα μία ταύτιση απόψεων της Ελληνικής Λύσης και του Κομμουνιστικού Κόμματος. Και απευθύνομαι τώρα προς την Ελληνική Λύση και λέω: Το Κομμουνιστικό Κόμμα έχει τις απόψεις του διαχρονικά. Εσείς, όμως, θα πρέπει να είστε πιο προσεκτική. Διότι όταν ακούω γενικά την τοποθέτηση και του Αρχηγού σας, είναι πιο υπεύθυνος σε τέτοια ζητήματα, σε τέτοια θέματα. Αυτή τη στιγμή η Κυβέρνηση παίρνει μία απόφαση, την άδεια ειδικού σκοπού και βλέπετε ότι υπάρχει συμφωνία και σύγκλιση των κοινωνικών εταίρων που είναι εργαζόμενοι και εργοδότες. Και λέμε ότι το βάρος, την ευθύνη θα την αντιμετωπίσουμε όλοι μαζί, πολιτεία, επιχειρήσεις και εργαζόμενοι. Σας λέω, λοιπόν, ότι αν πάρουμε την απόφαση να ρίξουμε όλο το βάρος στις επιχειρήσεις, θα καταρρεύσει η οικονομία. Σας το λέω. Και απευθύνομαι προς εσάς περισσότερο, διότι το Κομμουνιστικό Κόμμα Ελλάδας έχει μια άλλη θεώρηση ότι μπορούν να τα κάνουν όλα οι όμιλοι, ξεχνώντας ότι το 95% των επιχειρήσεων της χώρας μας είναι μικρομεσαίες μέχρι δέκα άτομα. Αυτοί είναι οι μεγάλοι όμιλοι; Είπαμε, όμως, ότι είναι μία μέρα δύσκολη. Ας το ξεπεράσουμε. Θέλω να σας πω ότι η άδεια ειδικού σκοπού ως απόφαση θα ενσωματωθεί μέσα στην πράξη νομοθετικού περιεχομένου που θα δει σήμερα το φως της δημοσιότητας. Αυτό είναι το πρώτο. Είναι μία ισορροπημένη απόφαση, βάσει της οποίας προσπαθούμε ισόρροπα να επιμερίσουμε το βάρος και το κόστος αυτών των αποφάσεων μεταξύ πολιτείας, επιχειρήσεων και εργαζομένων. Όλοι μαζί, ενωμένοι θα ξεπεράσουμε την κρίση. Δεύτερον, τα μέτρα είναι προσωρινά. Δεν είναι μόνιμα. Η αναστολή της «ΕΡΓΑΝΗΣ», κύριε Κατσώτη, η οποία θα είναι μέσα στην πράξη νομοθετικού περιεχομένου, την «ΕΡΓΑΝΗ» την οποία εγώ καθιέρωσα και έπρεπε να είναι προαναγγελτικά όλες οι αλλαγές ωραρίου - που πολύ σωστά λέτε - θα γίνουν απολογιστικά. Εννοείται ότι θα υπάρξουν και καταχρηστικές συμπεριφορές και αυθαιρεσίες. Σε ένα τέτοιο περιβάλλον κανείς δεν μπορεί να είναι απόλυτα σίγουρος όταν λειτουργούμε απολογιστικά. Όμως παίρνουμε τις αποφάσεις που παίρνουμε προσωρινά. Μετά θα επανέλθει η «ΕΡΓΑΝΗ» και θα λειτουργήσει προαναγγελτικά όλο το σύστημα των ωρών μόλις βγούμε από αυτή τη δύσκολη στιγμή και τη δύσκολη κρίση. Άρα, λοιπόν, δεν είναι μόνιμο αλλά είναι κάτι το οποίο είναι προσωρινό εν όψει της κρίσης. Όσον αφορά την άδεια ειδικού σκοπού η οποία εξαγγέλθηκε, αφορά και το δημόσιο και τους εργαζόμενους στο δημόσιο και τις εργαζόμενες και εργαζόμενους στον ιδιωτικό τομέα. Είναι μία τριήμερη άδεια, την οποία την ώρα που θα πάρει ο εργαζόμενος, θα υποχρεωθεί να πάρει άλλη μία ημέρα από την κανονική του άδεια. Το 1/3 θα τα επιβαρυνθεί η επιχείρηση, το 1/3 θα το επιβαρυνθεί η πολιτεία και το άλλο 1/3- όχι μισθολογικά - θα το επιβαρυνθεί από την κανονική του άδεια ο εργαζόμενος. Αυτή είναι η απόφαση της Κυβέρνησης και αυτό ικανοποιεί και το πνεύμα της σύγκλισης των κοινωνικών εταίρων που συμφώνησαν και εργαζόμενοι και εργοδότες. Και από εδώ, από αυτό το Βήμα, θέλω να πω συγχαρητήρια στην ωριμότητα των κοινωνικών εταίρων, που πράγματι πριν δύο μέρες στο τραπέζι της συζήτησης στο Υπουργείο Εργασίας συμφώνησαν ότι από κοινού και ενωμένοι θα ξεπεράσουμε αυτή την κρίση. Ευχαριστώ πολύ.
Ευχαριστούμε και εμείς τον κύριο Υπουργό. Προχωρούμε στην πέμπτη με αριθμό 575/9-3-2020 επίκαιρη ερώτηση δεύτερου κύκλου του Βουλευτή Μαγνησίας του Συνασπισμού Ριζοσπαστικής Αριστεράς κ. Αλέξανδρου Μεϊκόπουλου προς τον Υπουργό Εργασίας και Κοινωνικών Υποθέσεων, με θέμα: «Ζοφερή η εικόνα της αγοράς εργασίας στη Μαγνησία». Κύριε Μεϊκόπουλε, έχετε τον λόγο για δύο λεπτά για την πρωτολογία σας.
Κύριε Πρόεδρε, άλλη ερώτηση περίμενα. Του κ. Κεγκέρογλου περίμενα. Συνεχίστε, εντάξει.
Μέχρι να αναπτύξει την επίκαιρη ερώτησή του θα τα βρείτε, κύριε Υπουργέ. Ορίστε, κύριε Μεϊκόπουλε, έχετε τον λόγο.
Ευχαριστώ πολύ, κύριε Πρόεδρε. Κύριε Υπουργέ, προφανώς και προσυπογράφω την αρχική σας τοποθέτηση ότι στην αντιμετώπιση αυτής της πανδημίας απαιτείται - και είναι προφανώς δεδομένη - η ομόνοια όλων των πολιτικών δυνάμεων και δεν συνίσταται ζήτημα ιδεολογικής ή κομματικής αντιπαράθεσης. Ας αλλάξουμε, όμως, λίγο θέμα σε αυτή την επίκαιρη που έχω καταθέσει, γιατί, κύριε Υπουργέ, σύμφωνα με τα επίσημα στοιχεία του ΟΑΕΔ για τον μήνα Ιανουάριο του 2020, το σύνολο των εγγεγραμμένων ανέργων έχει αυξηθεί. Αυτή η παραπάνω αρνητική εικόνα αποτυπώνεται, κύριε Υπουργέ, με τον πιο ξεκάθαρο τρόπο στη Μαγνησία, όπου σύμφωνα με τα στοιχεία του συστήματος «ΕΡΓΑΝΗ» η μερική και η εκ περιτροπής εργασία πρωταγωνιστεί στις νέες θέσεις εργασίας με 56,33%. Ταυτόχρονα, οι απολύσεις τον Ιανουάριο δείχνουν μια άκρως ανησυχητική αυξητική τάση. Σύμφωνα, λοιπόν, πάλι με τα ίδια στοιχεία οι αναγγελίες πρόσληψης στη Μαγνησία έχουν ανέλθει σε δύο χιλιάδες εξακόσιες ογδόντα μία, ενώ οι αποχωρήσεις σε τρεις χιλιάδες διακόσιες ογδόντα τρεις. Οι χίλιες διακόσιες τριάντα έξι οικειοθελείς αποχωρήσεις που φανερώνει το σύστημα «ΕΡΓΑΝΗ» είναι στην πραγματικότητα απολύσεις. Σύμφωνα, λοιπόν, με τα νέα στοιχεία οι εξακόσιες εβδομήντα πέντε από αυτές τις απολύσεις αφορούν καταγγελίες συμβάσεων αορίστου χρόνου, γεγονός εξαιρετικά ανησυχητικό, κύριε Βρούτση, αλλά και ενδεικτικό ταυτόχρονα του τρόπου με τον οποίο σκέφτονται πλέον και λειτουργούν οι εργοδότες. Όσον αφορά τις συμβάσεις ορισμένου χρόνου στη Μαγνησία, χίλιες τριακόσιες εβδομήντα δύο έληξαν και δεν ανανεώθηκαν. Η εκτίμησή μου, κύριε Υπουργέ, είναι ότι όσα σας έχω αναφέρει δεν είναι τυχαίο αποτέλεσμα αλλά συνέπεια συγκεκριμένων πολιτικών επιλογών. Θεωρώ, λοιπόν, ότι έχει σηκωθεί ξανά πολύ ψηλά η σημαία της ελαστικότητας και της γενικευμένης αυθαιρεσίας στην αγορά εργασίας. Βάσει, λοιπόν, των δεδομένων που σας παρέθεσα, το ερώτημα, κύριε Υπουργέ, είναι ένα και απλό: Υπάρχει πρόθεση από μεριάς Υπουργείου να υπάρξει παρέμβαση στο να σταματήσει αυτή η ολοένα αυξανόμενη εικόνα της ανεργίας στη Μαγνησία; Έχετε επεξεργασθεί συγκεκριμένα μέτρα προκειμένου να υπάρξει μια πλήρης ανάσχεση και αντιστροφή - αν θέλετε - κύριε Υπουργέ, αυτής της εικόνας;
Κύριε Υπουργέ, έχετε τον λόγο για τρία λεπτά για την πρωτολογία σας.
Κύριε Μεϊκόπουλε, ευχαριστώ πάρα πολύ για την ερώτηση. Μου δίνετε την ευκαιρία να τοποθετηθώ λίγο ευρύτερα για τα ζητήματα της απασχόλησης, της ανεργίας στη χώρα μας και της αγοράς εργασίας. Θέλω να σας διαβεβαιώσω - γιατί θέλω να ξετυλίξω το νήμα από την αρχή στο λίγο χρόνο που έχω - ότι η Ελλάδα πέρασε μία βαθιά κρίση μέσα από τους δημοσιονομικούς περιορισμούς των μνημονίων. Ο πιο αδύναμος κρίκος, η αγορά εργασίας, χτυπήθηκε την περίοδο εκείνη. Η ανεργία εκτινάχθηκε σε πρωτοφανή ύψη και, πράγματι, μέσα από ισχυρές μεταρρυθμιστικές παρεμβάσεις που ξεκίνησαν το 2012 η ανεργία άρχισε να αποκλιμακώνεται και σήμερα είμαστε σε ένα χαμηλό 16,3% με μέτρηση της ΕΛΣΤΑΤ τον Δεκέμβριο του 2019. Διότι ο μόνος δείκτης βάσει του οποίου μπορούμε να αξιολογήσουμε το επίπεδο της ανεργίας στη χώρα μας είναι ο αξιόπιστος δείκτης της ΕΛΣΤΑΤ, γιατί είναι και ο μόνος δείκτης που μετράει την ανεργία. Άρα, λοιπόν, βλέπουμε ότι από το 18,5%, που ήταν η ανεργία τον Δεκέμβριο του 2018, έπεσε στο 16,3% τον Δεκέμβριο του 2009, δηλαδή είχαμε πάνω από 2,2% μείωση της ανεργίας συγκρίνοντας την περίοδο του 2018 με το 2019 για τον αντίστοιχο μήνα Δεκέμβριο. Αυτή είναι μία πραγματικότητα που δεν μπορεί να αμφισβητήσει κανένας, που δείχνει ότι η τάση αποκλιμάκωσης συνεχίζεται, όπως ξεκίνησε από το 2013. Το 2013, ξεκίνησε η αποκλιμάκωση, συνεχίστηκε το 2014, το 2015, το 2016, το 2017, το 2018, το 2019 και ο προϋπολογισμός λέει ότι ο στόχος είναι να φτάσει στο 15% στο τέλος του 2020. Η «ΕΡΓΑΝΗ» δείχνει άλλα στοιχεία. «Φωτογραφίζει» μόνο τη μισθωτή απασχόληση, η οποία μισθωτή απασχόληση αποτυπώνεται με ακρίβεια και μέσα από τη δυνατότητα που έχει αυτό το καινοτόμο εργαλείο, μπορούμε να βλέπουμε τα στοιχεία και ανά περιφέρεια και ανά νομό, όπως στον Νομό Μαγνησίας στον οποίο αναφέρεστε. Είναι ένα πρωτοποριακό εργαλείο, το οποίο, πραγματικά, «φωτίζει» περιοχές, κλάδους και επιχειρήσεις και ανά νομό και ανά περιφέρεια και σε όλη την επικράτεια. Επίσης, μέσα στην «ΕΡΓΑΝΗ» μπορεί κάποιος να δει ότι υπάρχουν διαδικασίες, μέσα από τις οποίες για παράδειγμα σ' έναν μήνα μπορεί κάποιος να βλέπει αυξομειώσεις. Δεν βγάζει σαφή συμπεράσματα, είναι όμως ένας δείκτης. Παραδείγματος χάριν, θα ήθελα να σας πω ότι τον μήνα Φεβρουάριο για τον Νομό Μαγνησίας συγκριτικά με πέρυσι είχαμε διακόσιες εβδομήντα μία περισσότερες θέσεις εργασίας. Το λέω, γιατί μου αναφέρατε τον Ιανουάριο. Ο Φεβρουάριος, ο οποίος έχει ήδη ανακοινωθεί, πήγε πολύ καλύτερα από τον αντίστοιχο μήνα του 2019. Άρα, λοιπόν, βλέπουμε ότι έχουμε αυξομειώσεις. Το ζήτημα, όμως, κύριε Μεϊκόπουλε, δεν είναι αυτό. Το ζήτημα είναι ότι η κρίση η οποία αυτή τη στιγμή βρίσκεται κάτω από το όνομα κορωνοϊός, δυστυχώς θα χτυπήσει, όχι μόνο οικονομικά τη χώρα μας όπως και όλες τις χώρες, αλλά και τις αγορές εργασίας. Εκτιμώ ότι η προέκταση, οι σχεδιασμοί για την αποκλιμάκωση της ανεργίας, όπως τουλάχιστον είχαμε σχεδιάσει στο Υπουργείο Εργασίας, θα επιβραδυνθούν λόγω ακριβώς αυτής της κρίσης, την οποία την βλέπουμε μπροστά μας. Μακάρι να είναι ήπια και να την αντιμετωπίσουμε στο τέλος της με έναν πολύ δυνατό τρόπο, έτσι ώστε να ανασυνταχθούμε ως κοινωνία, ως πολιτεία και να αντιμετωπίσουμε αυτό το φαινόμενο της ανεργίας. Ευχαριστώ πολύ.
Ο κ. Μεϊκόπουλος, ο Βουλευτής του ΣΥΡΙΖΑ, έχει τον λόγο για τρία λεπτά για τη δευτερολογία του.
Κύριε Υπουργέ, τα συστήματα καταγραφής της εργασίας και της ανεργίας, όπως το σύστημα «ΕΡΓΑΝΗ» ή το πληροφοριακό σύστημα του ΟΑΕΔ, κατά τη γνώμη μου - και νομίζω ότι θα συμφωνήσετε - καταγράφουν αποτελέσματα πολιτικών επιλογών. Δηλαδή, η αυξητική ή η πτωτική τάση στα ποσοστά της ανεργίας έχουν, νομίζω, άμεση σύνδεση και με τις πολιτικές οι οποίες ασκούνται από το εκάστοτε Υπουργείο Εργασίας και το Υπουργείο Οικονομικών. Η ερώτηση που σας απηύθυνα, λοιπόν, είναι ποιες πολιτικές έχετε επεξεργαστεί, προκειμένου να υπάρξει ανάσχεση αυτής της εικόνας που αποτυπώνεται στη Μαγνησία. Νομίζω ότι εδώ δημιουργώ και μία γέφυρα, κύριε Υπουργέ, για να πω το εξής: Θα έχει πολύ μεγάλη αξία να περιγράψουμε το τοπίο, το εργασιακό πεδίο που παραλάβετε, κύριε Βρούτση, γιατί η πτωτική αυτή τάση που περιγράψατε ιδιαίτερα για το 2018 και έπειτα, και αυτή ήταν αποτέλεσμα συγκεκριμένων πολιτικών επιλογών. Το πεδίο, λοιπόν, που παραλάβετε, κύριε Βρούτση, ήταν το εξής. Είχε ήδη υλοποιηθεί η αύξηση του κατώτατου μισθού, από 11% σε 27% και η κατάργηση του υποκατάστατου. Είχε ενισχυθεί η διαπραγματευτική δύναμη των εργαζομένων με επαναφορά των συλλογικών συμβάσεων εργασίας. Είχε θεσμοθετηθεί η αιτιολόγηση των απολύσεων στις συμβάσεις αορίστου χρόνου. Είχε επιτευχθεί η προστασία των εργολαβικών εργαζομένων και το θέμα των δεδουλευμένων μισθών τους. Είχε αναβαθμιστεί το προσωπικό και είχε αναβαθμιστεί πλήρως και ο ρόλος του ΣΕΠΕ. Είχε σχεδιαστεί και είχε υλοποιηθεί πρόγραμμα πεντέμισι χιλιάδων νέων επιστημόνων με μεταπτυχιακά και διδακτορικά, οι οποίοι προσλήφθηκαν σε διάφορους φορείς του δημοσίου. Με αυτές τις παρεμβάσεις, λοιπόν, που σας περιγράφω, κύριε Υπουργέ, μόνο για τον Μάρτιο του 2019 καταγράφηκε αύξηση μισθών κατά 3,74% σε σχέση με τον Μάρτιο του 2018 και αύξηση ασφαλισμένων κατά εκατόν τριάντα τρεις χιλιάδες πεντακόσια άτομα. Την ίδια περίοδο, λοιπόν, αυτή που αναφέρατε, η ανεργία μειώθηκε πάνω από δύο ποσοστιαίες μονάδες, σύμφωνα με την ΕΛΣΤΑΤ, ενώ στο πρώτο εξάμηνο του έτους είχαμε διακόσιες ενενήντα έξι χιλιάδες τετρακόσιες εξήντα έξι νέες θέσεις εργασίας. Αυτή η εικόνα αποτυπώθηκε και είναι συνέπεια συγκεκριμένων επιλογών. Εάν αυτή την εικόνα την συγκρίνουμε με τους οκτώ μήνες που είστε εσείς Υπουργός Εργασίας, σε ποιες επιλογές έχετε προβεί; Έχει υπάρξει υποβάθμιση του ΣΕΠΕ, έχει καταργηθεί το αιτιολογημένο των απολύσεων, έχει αποδιαρθρωθεί για άλλη μία φορά μετά το 2012 το πλαίσιο των συλλογικών διαπραγματεύσεων, εξουσιοδοτώντας μάλιστα εσείς να αποφασίσετε ποιες επιχειρήσεις θα μπορούν να εφαρμόσουν τις κλαδικές συλλογικές συμβάσεις, να μειώνουν μισθούς και να προχωρούν σε απολύσεις, ενώ έχει καταργηθεί πάλι κατ' ουσίαν το δικαίωμα μονομερούς προσφυγής των εργαζομένων στη διαιτησία. Αυτά, λοιπόν, τα έργα έχουν συγκεκριμένη αποτύπωση και στις καταγραφές που κάνει το σύστημα «ΕΡΓΑΝΗ», αλλά και στα στοιχεία που δίνει ο ΟΑΕΔ. Όλα αυτά φυσικά έχουν και άμεσο αντίκτυπο στην αγορά εργασίας. Ήδη, δηλαδή, τους πρώτους μήνες διακυβέρνησης έχει καταγραφεί αρνητικό ρεκόρ δεκαοκταετίας με απώλειες τον Οκτώβριο εκατόν είκοσι έξι χιλιάδων θέσεων. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Η Μαγνησία, λοιπόν, κύριε Υπουργέ, αποτελεί ένα χαρακτηριστικό παράδειγμα της κατάστασης στον ιδιωτικό τομέα. Νομίζω ότι τα νούμερα που σας ανέφερα μιλούν και από μόνα τους. Όμως, θα κάνω και εγώ μια συγκριτική αναφορά σχετικά με τα προηγούμενα.
Κλείστε, κύριε Μεϊκόπουλε.
Κλείνω, κύριε Πρόεδρε, με μία πρόταση.
Κλείστε, σας παρακαλώ, με μία πρόταση.
Επειδή ο Γενάρης είναι ένας δύσκολος μήνας, αφού η αρχή του έτους σηματοδοτεί τη λήξη συμβάσεων, θα ήθελα να πω ότι τόσο τον Ιανουάριο του 2018 όσο και τον Ιανουάριο του 2019 στη Μαγνησία, το σύνολο των αποχωρήσεων δεν ξεπέρασε τις δύο χιλιάδες επτακόσιες σαράντα πέντε απολύσεις, ενώ τον Ιανουάριο φέτος, το 2020, έχουμε τρεις χιλιάδες διακόσιες ογδόντα τρεις απολύσεις, αριθμός ρεκόρ, νομίζω, σε σχέση με τα δεδομένα που ίσχυαν τα προηγούμενα χρόνια, κύριε Βρούτση.
Ορίστε, κύριε Υπουργέ, έχετε τον λόγο για τρία λεπτά για να δευτερολογήσετε.
Ευχαριστώ πολύ, κύριε Πρόεδρε. Αν και είπα να μην μπούμε σε πολιτική αντιπαράθεση, δυστυχώς είμαι υποχρεωμένος να ξεκινήσω με το ότι ο ΣΥΡΙΖΑ βρίσκεται για άλλη μία φορά εκτός τόπου και χρόνου. Όλα αυτά τα στοιχεία τα οποία ακούστηκαν λίγο πριν είναι αποκύημα της συριζαίικης φαντασίας, διότι η συζήτηση για τα εργασιακά ζητήματα, την αγορά εργασίας, τις πολιτικές και τις πρωτοβουλίες που έχει αναπτύξει η Κυβέρνηση της Νέας Δημοκρατίας, έχουν αποτυπωθεί και έχουν ειπωθεί απόλυτα αναλυτικά εδώ στη Βουλή και από μένα ως Υπουργό μέσω επίκαιρων ερωτήσεων αλλά ταυτόχρονα και μέσα από τις νομοθετικές πρωτοβουλίες που έχουμε πάρει. Και φαίνεται ότι ο ΣΥΡΙΖΑ αγνοεί ή θέλει να αγνοεί και να διαστρεβλώνει την πραγματικότητα δημόσια και μέσω του Κοινοβουλίου αλλά δυστυχώς για εκείνον θα παίρνει την απάντηση και θα εκτίθεται απέναντι στην κοινωνία. Κύριε Πρόεδρε, ένα στοιχείο μόνο μπορούμε να επικαλεστούμε για να αξιολογήσουμε και να μετρήσουμε την ανεργία, μόνο ένα, τον αξιόπιστο θεσμό της ΕΛΣΤΑΤ. Δεν υπάρχει άλλος. Η «ΕΡΓΑΝΗ» αποτυπώνει και καταγράφει με ακρίβεια χιλιοστού τις ροές μισθωτής απασχόλησης, αλλά δεν μπορείς από την «ΕΡΓΑΝΗ» να αξιολογήσεις το ύψος της ανεργίας. Αυτό γίνεται μόνο από την ΕΛΣΤΑΤ. Η «ΕΡΓΑΝΗ» σου δείχνει ανά νομό. Το περιέγραψα πριν για να γλιτώσουμε χρόνο. Εν συντομία θα έλεγα ότι αυτά έχουν ειπωθεί πάρα πολλές φορές. Όμως, η «ΕΡΓΑΝΗ» - και κλείνω με το θέμα της «ΕΡΓΑΝΗ» - δείχνει ότι για το 2020 η μισθωτή απασχόληση και η πλήρης απασχόληση αυξήθηκε συγκριτικά με το 2019, κύριε συνάδελφε του ΣΥΡΙΖΑ. Δεύτερον, το πρώτο δίμηνο του 2020, πάλι με βάση τα στοιχεία της ΕΡΓΑΝΗ, είναι πολύ καλύτερο από το πρώτο δίμηνο του 2019. Μένω εδώ, όμως, γιατί θέλω να στείλω και ένα μήνυμα προς τον ΣΥΡΙΖΑ διά μέσου του κ. Μεϊκόπουλου. Τα πράγματα δεν θα είναι ίδια από εδώ και πέρα. Ο προγραμματισμός αποκλιμάκωσης της ανεργίας που έχουμε κάνει στο Υπουργείο Εργασίας, δεν μπορεί να τηρηθεί μετά από την πανδημία και τις δημοσιονομικές και κοινωνικές επιπτώσεις που θα έχουμε σε κάθε επίπεδο. Θα παρακαλέσω, λοιπόν, να είμαστε υπεύθυνοι και σοβαροί, διότι τώρα δεν μπορούμε να μιλήσουμε και να μετρήσουμε τις πολιτικές κάτω από φυσιολογικούς όρους. Διότι την πανδημία δεν την είχε εκτιμήσει κανείς όταν χάραζε τη δική του πολιτική, κάτι που θέλω να γίνει κατανοητό και σεβαστό. Και αυτό δείχνει και τη σύγκληση και την ευθύνη που πρέπει να έχουμε ως πολιτικές δυνάμεις. Διαβάζω, λοιπόν, από την ΕΛΣΤΑΤ: Ιούλιος 2018, ΣΥΡΙΖΑ 19,1% ανεργία, Ιούλιος 2019, Νέα Δημοκρατία ανεργία 17%. Αύγουστος 2018, ΣΥΡΙΖΑ 18,9% ανεργία, Αύγουστος 2019 ανεργία 16,9%. Σεπτέμβριος 2018, ΣΥΡΙΖΑ 18,8% ανεργία, Νέα Δημοκρατία, Σεπτέμβριος 2019, 16,8% ανεργία. Οκτώβριος 2018, ΣΥΡΙΖΑ 18,6% ανεργία, Κυβέρνηση Νέας Δημοκρατίας 16,6%. Νοέμβριος 2018, ΣΥΡΙΖΑ 18,6% ανεργία, Κυβέρνηση Νέας Δημοκρατίας 16,5% ανεργία τον Νοέμβριο του 2019 και Δεκέμβριος 2018, ΣΥΡΙΖΑ 18,5% ανεργία, Δεκέμβριος 2019, Κυβέρνηση Νέας Δημοκρατίας 16,3% ανεργία.
Ολοκληρώστε, κύριε Υπουργέ.
Ολοκληρώνω, κύριε Πρόεδρε. Είναι, δηλαδή, αυτά τα στοιχεία που περιέγραψα πριν με βάση την ΕΛΣΤΑΤ, τα οποία επιβεβαιώνουν ότι οι πολιτικές μας είναι στον σωστό δρόμο. Δυστυχώς, έχουμε αποκλιμάκωση στον προϋπολογισμό και υπάρχει η τάση να μειωθεί στο 15%. Μακάρι να ικανοποιηθεί! Προσωπικά φοβάμαι πάρα πολύ. Η πανδημία θα έχει επιπτώσεις σε όλο το σύνολο της οικονομίας, της κοινωνίας και στην αγορά εργασίας. Ευχαριστώ πολύ.
Προχωρούμε στη δεύτερη με αριθμό 587/10-3-2020 επίκαιρη ερώτηση δεύτερου κύκλου του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υπουργό Εργασίας και Κοινωνικών Υποθέσεων, με θέμα: «Έκδοση υπουργικής απόφασης του άρθρου 68 του ν.4635/19 για την πρόσληψη εργαζομένων». Κύριε Κεγκέρογλου, έχετε τον λόγο για δύο λεπτά για την πρωτολογία σας.
Ευχαριστώ, κύριε Πρόεδρε. Κύριε Υπουργέ, είναι σίγουρο αυτό που είπατε προηγουμένως ότι η επιδημία - η πανδημία πλέον - θα έχει σοβαρές επιπτώσεις και στις επιχειρήσεις και στην εργασία και γι' αυτό θα πρέπει να δούμε συγκεκριμένα μέτρα και αμυντικά, ούτως ώστε να μη χαθούν θέσεις εργασίας και να δούμε την αξιοποίηση εργαλείων που είχαν χρησιμοποιηθεί κατά την περίοδο της καρδιάς της κρίσης, το πρώτο διάστημα, προκειμένου να διατηρηθούν θέσεις εργασίας σε νευραλγικούς τομείς. Έρχομαι, όμως, στο περιεχόμενο της ερώτησής μου το οποίο είναι συγκεκριμένο. Η προσπάθεια που ξεκίνησε για την αντιμετώπιση της αδήλωτης και υποδηλωμένης εργασίας με την ενίσχυση του ρόλου του ΣΕΠΕ και όλων των ελεγκτικών μηχανισμών, έχει περάσει από διάφορα κύματα. Το βασικό εργαλείο αυτής της προσπάθειας ήταν το υψηλό - κατά γενική ομολογία - πρόστιμο που θεσπίστηκε την περίοδο της κρίσης, αυτό των 10.500 ευρώ, προκειμένου να συνειδητοποιήσουμε όλοι ότι η αδήλωτη εργασία είναι ένα αντεργατικό και αντικοινωνικό φαινόμενο. Ενισχύει τον αθέμιτο ανταγωνισμό ανάμεσα στις επιχειρήσεις, γιατί ωφελεί αυτές που έχουν παραβατική συμπεριφορά έναντι αυτών που τηρούν τους νόμους. Όχι μόνο από ηθική πλευρά αλλά και από οικονομική και κοινωνική πλευρά, είναι καθαρά εναντίον του εργαζόμενου. Έχουμε, λοιπόν, από την εποχή εκείνη μία ομαλοποίηση, θα έλεγα, στα πράγματα. Έχει μειωθεί σε σημαντικό βαθμό η αδήλωτη και η υποδηλωμένη εργασία. Σήμερα χρειάζεται βελτίωση το σύστημα. Το λέω, επειδή κι εσείς εισηγηθήκατε και ψηφίστηκε ο ν.4635 και συγκεκριμένα το άρθρο 66, που προβλέπει ότι το πρόστιμο των 10.500 ευρώ θα μπορεί να είναι 2.000 ευρώ, εφόσον όμως ο εργαζόμενος προσληφθεί για διάστημα τουλάχιστον ενός χρόνου. Το λέω χαρακτηριστικά. Έχει κι άλλες περιπτώσεις μέσα. Χρειάζεται, λοιπόν, μία υπουργική απόφαση προκειμένου να αρχίσει να εφαρμόζεται αυτό. Το βασικό ερώτημα είναι πότε θα εκδοθεί αυτή η υπουργική απόφαση. Ρωτούμε, βεβαίως, αν προτίθεστε να λάβετε υπ' όψιν σας ιδιαίτερες περιπτώσεις που υπάρχουν όπως οι περιοδικά εργαζόμενες επιχειρήσεις. Για παράδειγμα, υπάρχουν κέντρα τα οποία δουλεύουν Παρασκευή και Σάββατο και δεν το προβλέπει ο νόμος.
Ολοκληρώστε, κύριε Κεγκέρογλου. Έχετε και δευτερολογία μετά.
Κλείνω, κύριε Πρόεδρε. Προκειμένου, λοιπόν, να εξασφαλίσει στο ολόκληρο που τον υποχρεώνει η σημερινή διάταξη, δεν ασφαλίζει. Προτιμά να πληρώσει 10.500 ευρώ πρόστιμο και μένει ανασφάλιστος ο εργαζόμενος. Ευχαριστώ, κύριε Πρόεδρε.
Κύριε Υπουργέ, έχετε τρία λεπτά για την πρωτολογία σας.
Ευχαριστώ, κύριε Πρόεδρε. Δεν ξέρω αν θα χρειαστώ δευτερολογία, υπό την έννοια ότι η απάντηση που θα δώσω προς τον κ. Κεγκέρογλου, τον οποίο ευχαριστώ για την ερώτηση, απαντάει ευθέως στο ερώτημά του. Όμως, δράττομαι της ευκαιρίας να ξεκινήσω, συμφωνώντας στην παρατήρηση περί αδήλωτης εργασίας. Η παρέμβασή μας το 2012-2013- είχα τη χαρά και την τιμή να συνεργάζομαι με τον κ. Κεγκέρογλου στο Υπουργείο Εργασίας - του μοναδικού εμβληματικού προστίμου των 10.500 ευρώ ανά εργαζόμενο σε περίπτωση που συλληφθεί η επιχείρηση με αδήλωτο εργαζόμενο, συνεχίζει να υπάρχει ως βούληση και ως πολιτική κατεύθυνση. Η αδήλωτη εργασία για την Κυβέρνηση της Νέας Δημοκρατίας και για μένα προσωπικά ως Υπουργό, και τότε και τώρα, παραμένει κοινωνικό και οικονομικό έγκλημα, διότι η αδήλωτη εργασία χτυπάει ταυτόχρονα τρία πράγματα. Πρώτον, υπονομεύει το εργατικό Δίκαιο, ευθέως προσβάλλει τους εργαζόμενους. Δεύτερον, υπονομεύει τον αθέμιτο ανταγωνισμό, τις υγιείς επιχειρήσεις, τις συνεπείς επιχειρήσεις και τρίτον, υπονομεύει τα έσοδα των ασφαλιστικών ταμείων. Άρα εδώ συμφωνούμε ότι πρέπει να χτυπηθεί, να τιμωρηθεί η αδήλωτη εργασία, και, πράγματι, το πετύχαμε. Θυμίζω τον εξής τρομακτικό δείκτη. Με άλλοθι την κρίση πάρα πολλοί επιχειρηματίες το 2012-2014 χρησιμοποίησαν την περίοδο εκείνη τους εργαζόμενους - εκμεταλλευόμενοι την κρίση επαναλαμβάνω - ως άλλοθι, και η αδήλωτη εργασία είχε εκτιναχθεί στο 42,5% τον Φεβρουάριο του 2013, ένα ιλιγγιώδες ποσοστό το οποίο δεν μπορεί να δικαιολογηθεί και κάτω από την κρίση. Διότι η νομιμότητα στην εργασία αποτελεί προτεραιότητα για την Κυβέρνησή μας και τότε και τώρα. Σήμερα, πράγματι, με το μέτρο αυτό το πολύ σκληρό η αδήλωτη εργασία έχει μειωθεί κάτω από διψήφιο νούμερο. Βρίσκεται περίπου στο 9% ή 8%, σύμφωνα με τα ελεγκτικά όργανα του ΣΕΠΕ και των ΠΕΚΑ και τους ελέγχους οι οποίοι γίνονται σε ποσοστιαίο επίπεδο. Δεύτερον, ναι, κύριε Κεγκέρογλου, τα πράγματα προχωράνε, το πρόστιμο των 10.500 ευρώ έπιασε. Ήταν ένα ριζοσπαστικό μέτρο που έπιασε και αυτό αποδεικνύεται από τα νούμερα. Έπιασε το 10.500. Σήμερα πολύ λίγες πλέον επιχειρήσεις τολμούν να χρησιμοποιήσουν αδήλωτο εργαζόμενο και σε αυτό συνέβαλε και η αποφασιστικότητα της Κυβέρνησης και το εργαλείο που λέγεται «ΕΡΓΑΝΗ», μέσα από το οποίο πολύ εύκολα μπορεί κάποιος να προσλαμβάνει ή να απολύει και δεν έχει δικαιολογητική βάση για τίποτε άλλο εκτός το αυστηρό πρόστιμο. Πράγματι νομοθετήσαμε το ηλεκτρονικό Μητρώο Παραβατικότητας για πρώτη φορά στην ιστορία του εργατικού Δικαίου της χώρας με τον νόμο τον οποίο είπατε το ηλεκτρονικό Μητρώο Παραβατικότητας και μία σειρά από άλλα μέτρα, έτσι ώστε το πρόστιμο των 10.500 εάν κάποιος θέλει να το αποφύγει, μπορεί να πληρώσει 2.000 ευρώ και ταυτόχρονα να προσλάβει τον εργαζόμενο για δώδεκα μήνες με πλήρη απασχόληση. Υπήρξε, πράγματι, λόγω των πολλών και έκτακτων γεγονότων μία καθυστέρηση στην έκδοση της απόφασης, όμως πρέπει να σας πω ότι η υπουργική απόφαση εκτιμώ ότι σήμερα ή αύριο θα βγει από το Φύλλο Εφημερίδας της Κυβέρνησης. Ήδη έχει βγει η σχετική υπουργική απόφαση από το Υπουργείο Εργασίας, είναι η με αριθμό πρωτοκόλλου 10694/364, έχει αποσταλεί στο Εθνικό Τυπογραφείο και είναι θέμα του Εθνικού Τυπογραφείου να βγει η υπουργική απόφαση. Ευχαριστώ.
Κι εμείς ευχαριστούμε. Κύριε Κεγκέρογλου, έχετε τον λόγο.
Για πολύ λίγο, κύριε Πρόεδρε. Η απόφαση αυτή δεν ξέρω εάν έχει αναδρομικό χαρακτήρα από την ημέρα που ίσχυσε ο νόμος που την προβλέπει, αλλά λόγω της καθυστέρησης και των γεγονότων που αναφέρει ο Υπουργός δεν είχε εκδοθεί. Είναι ένα θέμα γιατί έχει υπάρξει ένα διάστημα, και δεν ξέρω αν είναι και εύκολο να αντιμετωπιστεί, διότι έχουν μείνει ήδη ανασφάλιστοι κάποιοι εργαζόμενοι εξ αυτού του λόγου. Σε κάθε περίπτωση είναι μία θετική εξέλιξη. Θέλω όμως, κύριε Υπουργέ, να δούμε, θα το δω εγώ με τη δημοσίευση της υπουργικής απόφασης και να δείτε και στο Υπουργείο τις περιπτώσεις που σας ανέφερα, διότι πραγματικά ο όποιος επιχειρηματίας βρίσκεται σε αυτό το δίλημμα, επιλέγει να πληρώσει τις 10.500 ή τις 3.000 ή τις 5.000- δεν ξέρω πόσο είναι τα αντίστοιχα ποσά - αντί να ασφαλίσει, όταν είναι περιοδική η λειτουργία της επιχείρησης. Και είναι συγκεκριμένες αυτές οι επιχειρήσεις και φαίνεται ότι είναι περιοδικές, γιατί το δηλώνουν - συγκεκριμένα, όπως σας είπα, είναι για παράδειγμα κάποια κέντρα εστίασης που δουλεύουν μόνο Σαββατοκύριακο - και αυτό θα πρέπει να συμπεριληφθεί στις πρόνοιες της υπουργικής απόφασης. Όμως αυτό που αφορά το σύνολο, τη μεγάλη πλειοψηφία, είναι η υπουργική απόφαση την οποία αναφέρετε και είναι θετικό το ότι είναι ήδη στο τυπογραφείο. Ευχαριστώ, κύριε Πρόεδρε.
Συνεχίζουμε με την έκτη με αριθμό 588/10-3-2020 επίκαιρη ερώτηση δεύτερου κύκλου του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υπουργό Εργασίας και Κοινωνικών Υποθέσεων, με θέμα: «Εφαρμογή της διάταξης της εύλογης αμφιβολίας και στους μηχανικούς - παλιούς ασφαλισμένους που έχουν πλήρη ασφάλιση σε άλλο φορέα, πέραν του Ταμείου Συντάξεων Μηχανικών και Εργοληπτών Δημοσίων Έργων (ΤΣΜΕΔΕ)». Κύριε Κεγκέρογλου, έχετε τον λόγο για δύο λεπτά, προκειμένου να θέσετε τα ερωτήματά σας.
Ευχαριστώ, κύριε Πρόεδρε. Κύριε Υπουργέ, το ασφαλιστικό σύστημα της χώρας μας από τα εκατόν τριάντα και πλέον ταμεία κύριας και επικουρικής ασφάλισης έχει πλέον έναν ενιαίο φορέα και μάλιστα με τον τελευταίο νόμο που ψηφίσατε και η επικουρική ασφάλιση ενσωματώθηκε στην κύρια. Έχουμε, επομένως, αλλαγή των δεδομένων σε σχέση με τους φορείς ασφάλισης. Δεν έχει υπάρξει αντίστοιχη προσαρμογή ούτε των διατάξεων ούτε των υπηρεσιών. Έτσι θα έλεγα ότι χρειάζεται μια γενικότερη ακτινογραφία όσων ισχύουν, προκειμένου να έχουμε ενοποίηση και λειτουργιών και διατάξεων. Το συγκεκριμένο θέμα για το οποίο υποβάλλω την ερώτηση, αφορά τη διπλή ασφάλιση ουσιαστικά και την εύλογη αμφιβολία η οποία πρέπει να αντιμετωπιστεί. Υπήρξε ένας νόμος που ήρθε μετά τον ν.4387, ο ν.4554/2018, ο οποίος αντιμετώπισε νομοθετικά την εύλογη αμφιβολία και πρόβλεψε ότι σε περιπτώσεις που έχουμε διπλή ασφάλιση για διάφορους λόγους και λόγω προβλέψεων παλαιότερων νόμων, αλλά που η ασφάλιση είναι μία και η εργασία είναι μία, πραγματικά να μπορεί ο Υπουργός με υπουργική απόφαση να απαλλάξει την επιβολή της κατάθεσης ασφαλίστρων για εργασίες οι οποίες στην πράξη δεν λειτουργούσαν. Συγκεκριμένα για να το κάνουμε πιο κατανοητό, με τη μια υπουργική απόφαση η οποία εκδόθηκε το 2018, οι παλιοί δημοσιογράφοι, μια μεγάλη κατηγορία που υποχρεωνόταν σε διπλή ασφάλιση, απαλλάχτηκαν από την καταβολή των επιπλέον ασφαλίστρων. Μια δεύτερη κατηγορία ήταν οι νέοι ασφαλισμένοι από το 1993 και μετά που είχαν αυτό το πρόβλημα, και βεβαίως, η κατηγορία των αγροτών που είχαν μικροδραστηριότητες - καφενεία, μπακάλικα ή οτιδήποτε άλλο - στην περιοχή τους και που το ΤΕΒΕ ή ο ΟΑΕΕ, στη συνέχεια, διεκδικούσε και αυτό στην ασφάλισή τους παράλληλα με την ασφάλιση του ΟΓΑ. Υπάρχει μια μεγάλη κατηγορία ανθρώπων, που είναι οι μηχανικοί, του ΤΣΜΕΔΕ, γενικά οι ασφαλισμένοι, οι οποίοι εργάζονται παραδείγματος χάριν στο δημόσιο - όπως είναι η περίπτωση με αφορμή την οποία κάνω αυτή την ερώτηση - όπου από την ημέρα που προσλήφθηκαν και μάλιστα, πολλοί από αυτούς χωρίς την ιδιότητα του μηχανικού, αλλά ως διοικητικοί, δεν εργάστηκαν ποτέ ως μηχανικοί, πλήρως ασφαλισμένοι στο δημόσιο….
Τα υπόλοιπα στη δευτερολογία σας, κύριε Κεγκέρογλου.
…με πλήρη ασφάλιση και έρχεται το ΚΕΑΟ - σύμφωνα με τα ισχύοντα, βεβαίως - και λέει ότι πλήρωσε ο συγκεκριμένος 150.000 ευρώ αναδρομικά από αυτά που χρωστά για δραστηριότητα που δεν έκανε, επειδή υπάρχει μια απόφυση, νομική διάταξη, η οποία υποχρεώνει το ΚΕΑΟ να κάνει αυτή την πράξη και την ενέργεια. Τι ζητάμε, λοιπόν; Την έκδοση υπουργικής απόφασης, σύμφωνα με τον ν.4554/2018 για την κατηγορία των ασφαλισμένων του ΤΣΜΕΔΕ που δρουν, που λειτουργούν, που είναι εργαζόμενοι στο δημόσιο και είναι πλήρως ασφαλισμένοι…
Το κατάλαβε ο Υπουργός. Θα σας απαντήσει.
…εκεί και δεν υποχρεούνται να είναι ασφαλισμένοι στο ΤΣΜΕΔΕ για καμμιά επαγγελματική δραστηριότητα ελεύθερου επαγγελματία. Ευχαριστώ.
Κύριε Υπουργέ, ορίστε, έχετε τον λόγο για τρία λεπτά για την απάντησή σας.
Κύριε Πρόεδρε, θα προσπαθήσω και εδώ να είμαι όσο το δυνατόν πιο σύντομος προς τον συνάδελφο που κάνει τη συγκεκριμένη ερώτηση. Θέλω να πω, πράγματι, ότι ο ν.4670/2020,φ αποτελεί μια τομή στο ασφαλιστικό σύστημα της χώρας μας. Είναι η ασφαλιστική μεταρρύθμιση που ψηφίσαμε πριν από περίπου έναν μήνα στη Βουλή και η οποία για πρώτη φορά συνοδεύτηκε με αναλογιστική μελέτη, μια αναλογιστική μελέτη που δείχνει ότι το ασφαλιστικό σύστημα της χώρας μας πλέον είναι βιώσιμο μέχρι το 2070, κάτι που δεν υπήρχε ποτέ στο παρελθόν, ασφαλιστικός νόμος να συνοδευτεί από αναλογιστική μελέτη. Δεύτερον, αυτή η ασφαλιστική μεταρρύθμιση ικανοποιεί πλήρως τα αιτήματα και τις αντισυνταγματικές εγέρσεις του Συμβουλίου της Επικρατείας. Άρα, είναι απόλυτα συντονισμένος με τα αιτήματα και τις αποφάσεις του Συμβουλίου της Επικρατείας, κινείται πάνω στις ράγες της δικαιοσύνης. Τρίτον, είναι η πρώτη ασφαλιστική μεταρρύθμιση μετά από δέκα - δώδεκα χρόνια, η οποία έρχεται και δεν έχει καμμία μείωση στις συντάξεις, παρά μόνο αυξήσεις. Τέταρτον, ενισχύει το αίσθημα της ασφαλιστικής συνείδησης, καλλιεργεί την ασφαλιστική συνείδηση. Κυρίως, όλοι οι νέοι της πατρίδας μας με τριάντα χρόνια και ένα έτος και πάνω, θα δουν αυξήσεις στις συντάξεις τους σε σχέση με το παρελθόν, ενώ ταυτόχρονα - θα το επαναλάβω αυτό δύο φορές, διότι υπάρχει μια εσκεμμένη παραπληροφόρηση δια μέσω των ΜΜΕ - με την ασφαλιστική μας μεταρρύθμιση δεν θίγονται τα όρια ηλικίας. Το επαναλαμβάνω, δεν θίγονται τα όρια ηλικίας και αυτή είναι η απάντηση προς εκείνους, οι οποίοι προσπαθούν να αλλοιώσουν την πραγματικότητα, να εξαπατήσουν και να δημιουργήσουν νέες αβεβαιότητες προς την κοινωνία. Ταυτόχρονα, με την ασφαλιστική μεταρρύθμιση επιχειρήσαμε και κάτι ακόμα ιδιαίτερα σημαντικό. Ολοκληρώσαμε τον κύκλο του μεγαλύτερου ασφαλιστικού φορέα της χώρας μας, του ένα και μοναδικού πλέον, του νέου ΕΦΚΑ, που προχωράει στον ψηφιακό μετασχηματισμό, με στόχο, μέσα στο 2020, να πετύχουμε τον μεγάλο άθλο της ψηφιακής σύνταξης. Είναι ο νέος e - ΕΦΚΑ που επιχειρούμε τον ψηφιακό του μετασχηματισμό, ενοποιώντας διοικητικά και οργανωτικά όλους τους εναπομείναντες ασφαλιστικούς φορείς της χώρας μας, δηλαδή το εφάπαξ και το επικουρικό. Επαναλαμβάνω διοικητικά και οργανωτικά. Άρα, αυτή η ασφαλιστική μεταρρύθμιση, η οποία δημοσιονομικά μέχρι το 2070 δείχνει μια απόλυτη ισορροπία, έτσι ώστε να διασφαλίζονται όλες οι συντάξεις, μεσομακροπρόθεσμα το ασφαλιστικό σύστημα της χώρας μας με δημοσιονομικά ισορροπημένο τρόπο δεν κινδυνεύει, διασφαλίζει τις συντάξεις και μάλιστα, το πιο σημαντικό, φτάνουμε ως ποσοστό του ΑΕΠ στη συνταξιοδοτική δαπάνη στον μέσο όρο των ευρωπαϊκών χωρών. Αυτή είναι η εικόνα σήμερα. Βεβαίως, το ζήτημα το οποίο αναφέρει ο κ. Κεγκέρογλου και άλλα ζητήματα, τα οποία αφορούν επιμέρους θέματα, είναι θέματα ανοιχτά για εμάς στο Υπουργείο Εργασίας, τα οποία τώρα, εν ηρεμία και σε χρόνο που έχουμε μπροστά, μπορούμε να αξιολογούμε ατομικά και εξειδικευμένα το καθένα από αυτά και αν χρειάζονται υπουργικές αποφάσεις, οι οποίες να ευθυγραμμίζονται με τον νόμο, βεβαίως και θα τις εκδώσουμε και βεβαίως θα τις τηρήσουμε, με μια προϋπόθεση: να υπάρχει δημοσιονομική ισορροπία στο σύστημα. Δεν θα κινδυνεύσουμε ποτέ τη δημοσιονομική ισορροπία του συστήματος, μπροστά στην ανάγκη να κάνουμε κάτι, για να είμαστε ευχάριστοι. Σας ευχαριστώ.
Τον λόγο έχει ο κ. Κεγκέρογλου για τη δευτερολογία του. Παρακαλώ να μην ξεπεράσετε τον χρόνο, όπως στην πρωτολογία σας.
Μίλησα δύο λεπτά και σαράντα έξι δευτερόλεπτα.
Κύριε Κεγκέρογλου, μιλήσατε τρία λεπτά και σαράντα έξι δευτερόλεπτα. Παρακαλώ.
Αφού είστε τόσο τυπικοί, θα είμαι κι εγώ. Όσα είπε ο Υπουργός αφορούν άλλη ερώτηση. Δεν έκανα εγώ τέτοια ερώτηση, να μας αναλύσει το ασφαλιστικό σύστημα. Έχασε τρία λεπτά από τον χρόνο του, για να μιλάει για ένα άλλο θέμα. Χρήσιμα ήταν αυτά, βεβαίως, να ενημερώσει τους πολίτες, αλλά ας το κάνει με ένα δελτίο Τύπου και όχι σε μένα. Αν παρακολουθήσατε το περιεχόμενο, αυτό συνέβη ακριβώς. Εγώ έχω μια συγκεκριμένη ερωτησούλα. Έχει ψηφιστεί ο ν.4554, κύριε Υπουργέ. Υπάρχει αυτό το θέμα, η αστοχία του κράτους να ειδοποιήσει τους ανθρώπους σε εύλογο χρόνο. Είναι διαχρονική αυτή η αστοχία, από το 1986 στη συγκεκριμένη περίπτωση που σας ανέφερα. Ο άνθρωπος αυτός τελείωσε το Πολυτεχνείο και διορίστηκε ως διοικητικός υπάλληλος στο Υπουργείο Άμυνας. Ενώ είναι λοιπόν, όλα τα χρόνια στο Υπουργείο Άμυνας και πληρώνει το Υπουργείο Άμυνας κανονικά τις εισφορές και ο ίδιος, έρχεται το ΚΕΑΟ, αξιοποιώντας μια νομική διάταξη, απόφαση που έχει μείνει από το παρελθόν και λέει ότι «πρέπει να έλθεις να πληρώσεις 130 χιλιάρικα». Αυτό είναι το θέμα. Λέτε: ατομική περίπτωση. Με αφορμή την ατομική, σας λέω, αφορά όλους τους ασφαλισμένους του ΤΣΜΕΔΕ, που προσλήφθηκαν στο δημόσιο ή και στον ιδιωτικό τομέα και πολλοί από αυτούς, με άλλη ιδιότητα, πληρώθηκαν και πληρώνονται κανονικά οι ασφαλιστικές εισφορές και του λέτε να πληρώσει ασφαλιστικές εισφορές ως μηχανικός, που δεν άσκησε ποτέ το επάγγελμα ούτε στην υπηρεσία, που έχει προσβληθεί, επειδή υπάρχει η νομική απόφαση. Σας λέω ότι πρέπει να την τηρήσετε και μου λέτε να δούμε τη βιωσιμότητα. Δηλαδή παράνομα λεφτά θα πάρετε από τον άνθρωπο; Τι θα πει βιωσιμότητα; Αυτή η κατηγορία θα σώσει τη βιωσιμότητα του ασφαλιστικού; Πιστεύω ότι δεν είχε μελετηθεί το θέμα όσο έπρεπε και δεν είναι μόνο δημοσιογράφοι ή αγρότες που ασκούν και επάγγελμα παράλληλα. Είναι άνθρωποι όλων των κατηγοριών. Σας λέω αυτές τις δύο κατηγορίες, γιατί ήδη έχουν αντιμετωπιστεί με υπουργικές αποφάσεις, δεν θέλει καν κοινή υπουργική απόφαση. Επομένως, σας παρακαλώ πάρα πολύ, να εκδώσετε - ως έχετε υποχρέωση και εσείς, που την είχε και ο προηγούμενος Υπουργός και δεν την εξέδωσε - την προβλεπόμενη υπουργική απόφαση, που θα είναι σύμφωνη με το άρθρο 3, του ν.4554, που στην δ' περίπτωση της δεύτερης παραγράφου αναφέρει ότι η εύλογη αμφιβολία μπορεί να αποδεικνύεται ενδεικτικά από τα ακόλουθα κριτήρια και αναφέρεται συγκεκριμένα: «όταν υπάρχει πλήρης ασφάλιση από μισθωτή ή μη μισθωτή απασχόληση κατά την ίδια χρονική περίοδο για την οποία έχουν καταλογιστεί εισφορές από φορέα ασφάλισης μισθωτών ή μη μισθωτών». Άρα, παραβιάζει το νόμο το Υπουργείο Εργασίας από το 2018 και μετά, που δεν εκδίδει αυτή την υπουργική απόφαση. Περί αυτής της παρανομίας, λοιπόν, εγώ σας έκανα την ερώτηση και θέλω, κύριε Υπουργέ, να αποκαταστήσετε, όπως ξέρω ότι έχετε αυτήν την αντίληψη, την τάξη σε αυτό το θέμα.
Έγινε κατανοητό, κύριε Κεγκέρογλου.
Επειδή, κύριε Πρόεδρε, ζήτησε ο Γενικός Γραμματέας να μην γίνει η τρίτη ερώτηση και να γίνει την άλλη Πέμπτη για τη διευκόλυνση της σύσκεψης, βεβαίως και δεν έχω καμμία αντίρρηση, αρκεί την άλλη Πέμπτη να έχουμε καλές απαντήσεις.
Μας διευκολύνετε και σας ευχαριστούμε. Κύριε Υπουργέ, έχετε τον λόγο για να απαντήσετε για απολύτως τρία λεπτά.
Ευχαριστώ, κύριε Πρόεδρε. Θα ήθελα να διαβεβαιώσω τον κ. Κεγκέρογλου - το ξέρει ήδη υπηρετώντας και εκείνος το Υπουργείο Εργασίας - ότι δεν υπάρχει καμμία πρόθεση από το Υπουργείο Εργασίας να λειτουργήσει σε ένα σκεπτικό, που θα υπονομεύει τη νομιμότητα ή δεν θα εκδίδει υπουργικές αποφάσεις, οι οποίες βασίζονται πάνω στο νομό. Αυτή είναι η βασική αρχή, με την οποία λειτουργεί, όχι μόνο το Υπουργείο Εργασίας, αλλά και όλα τα Υπουργεία, η νομιμότητα στη βάση εφαρμογής των νόμων. Στο συγκεκριμένο, κύριε Κεγκέρογλου, λοιπόν, στο οποίο αναφέρεστε έχω την απάντηση εκ μέρους των υπηρεσιών. Βεβαίως, είμαι υποχρεωμένος, εφόσον θέτετε το ερώτημα, στη δευτερολογία μου να απαντήσω τι λέει η διοίκηση, δηλαδή οι υπηρεσίες του Υπουργείου Εργασίας. Θέλω να σας διαβεβαιώσω, όμως ότι εάν είναι ένα ζήτημα, το οποίο άπτεται και ξεπερνάει τις διοικητικές υπηρεσίες βεβαίως και θα το δούμε. Διαβάζω: «Σύμφωνα με το ασφαλιστικό δίκαιο και πριν την εφαρμογή του ν. 4387/16 και την εισαγωγή ενιαίων κανόνων ως προς την παράλληλη ασφάλιση η υπαγωγή, εξαίρεση, απαλλαγή και παράλληλη ασφάλιση έως 31-12-2016 ρυθμιζόταν από συγκεκριμένο θεσμικό πλαίσιο για κάθε ασφαλιστικό φορέα που περιλάμβανε προεδρικό διάταγμα, ειδικές νομοθετικές διατάξεις και υπουργικές αποφάσεις. Έχοντας τα ανωτέρω υπόψη και προκειμένου να διαπιστωθεί αν η κάθε ασφαλιστική κατηγορία - περίπτωση εμπίπτει στο πεδίο εφαρμογής της διάταξης και προκειμένου να αποφευχθεί ενδεχόμενη καταστρατήγηση της διάταξης υιοθετήθηκαν κριτήρια - κλειδιά ασφαλούς αντιμετώπισης. 1. Αποδεδειγμένη πλήρης ασφάλιση σε ένα ασφαλιστικό φορέα. 2. Η ασφάλιση στον δεύτερο φορέα, οφειλές να είναι αυτεπάγγελτη και όχι εκούσια. Στις περιπτώσεις εκούσιας εγγραφής ο ασφαλισμένος έχει συμμετάσχει σε όλες τις διοικητικές διαδικασίες υπαγωγής του και ας είναι αποδέκτης ειδοποιητηρίων ασφαλιστικών εισφορών. 3. Αποδεδειγμένη ασφάλιση ίδιας δραστηριότητας σε δύο φορείς. 4. Στις περιπτώσεις εκούσιας εγγραφής να συντρέχει αποδεδειγμένη έκφραση αντίρρησης από πλευράς ασφαλισμένου ως προς την υπαγωγή που παρέμεινε από την υπηρεσία αναπάντητη. 5. Η έκδοση διοικητικού εγγράφου με βάση το οποίο δημιουργείται εύλογη πεποίθηση στον ασφαλισμένο ότι δεν εκκρεμεί η υποχρεωτική υπαγωγή σε άλλο φορέα, εκτός εάν έχει χωρίσει εκούσια υπαγωγή στην υποχρεωτική ασφάλιση αυτών. Στο πλαίσιο των ανωτέρω και κατόπιν εισηγήσεων της διοίκησης του ΕΦΚΑ και της σύμφωνης γνώμης του Συμβουλίου Κοινωνικής Ασφάλισης εκδόθηκαν σχετικές αποφάσεις του Υπουργείου Εργασίας, Κοινωνικής Ασφάλισης και Κοινωνικής Αλληλεγγύης, με τις οποίες ορίζονται συγκεκριμένες κατηγορίες , για τους οποίους ισχύουν οι κατά περίπτωση όροι και προϋποθέσεις διαγραφής οφειλών, τόκων, προσαυξήσεων ή τυχόν άλλων επιβαρύνσεων. Σε κάθε περίπτωση, με δεδομένες τις ως άνω προϋποθέσεις ένα έως πέντε η ένταξη ή μη στο πεδίο εφαρμογής της διάταξης υπόκειται στην κρίση του εκάστοτε αρμόδιου οργάνου. Όσον αφορά τους μηχανικούς ασφαλισμένους του πρώην ΤΣΜΕΔΕ, περιπτώσεις υποχρεωτικής παράλληλης ασφάλισης έως 31-12-2016 προκύπτουν για παλιούς ασφαλισμένους του πρώην ΤΣΜΕΔΕ, που έχουν διοριστεί στο δημόσιο έως 31-12-1992 και συγκεκριμένα, παλιοί ασφαλισμένοι του πρώην ΤΣΜΕΔΕ μηχανικοί οι οποίοι διορίστηκαν στο δημόσιο έως 31-12-1992 σε ειδικότητα διάφορη από αυτή του μηχανικού, η οποία σύμφωνα με τις διατάξεις του άρθρου 6, του αναπτυξιακού νόμου 2326/1940 ασφαλίζονταν έως 31-12-2016 υποχρεωτικά στο πρώην ΤΣΜΕΔΕ λόγω ιδιότητας και κατέβαλαν σε αυτό εισφορές ελεύθερου επαγγελματία και παράλληλα, ασφαλίζονταν υποχρεωτικά στο δημόσιο, σύμφωνα με τις διατάξεις του π.δ.δεύ169/2007 και κατέβαλαν σε αυτό εισφορές μισθωτού. Δεύτερον, παλιοί ασφαλισμένοι του πρώην ΤΣΜΕΔΕ, μηχανικοί οι οποίοι διορίστηκαν στο δημόσιο έως 31-12-1992 σε ειδικότητα ΠΕ Μηχανικών, οι οποίοι σύμφωνα με τις διατάξεις της παραγράφου 6, του αναπτυξιακού ν.2326/1940 ασφαλίζονταν έως 31-12-2016 υποχρεωτικά στο πρώην ΤΣΜΕΔΕ, λόγω άσκησης επαγγέλματος και κατέβαλαν σε αυτό εισφορές μισθωτού μηχανικού και παράλληλα ασφαλίζονταν υποχρεωτικά στο δημόσιο, σύμφωνα με τις διατάξεις του π.δ.169/2007 και κατέβαλαν σε αυτό επίσης εισφορές μισθωτού». Ευχαριστώ πολύ.
Καταθέτω για τα Πρακτικά το νόμο, ο οποίος δεν λέει αυτά τα πράγματα.
Συνεχίζουμε με την τρίτη με αριθμό 584/10-3-2020 επίκαιρη ερώτηση δεύτερου κύκλου του Βουλευτή Β' Θεσσαλονίκης του Κομμουνιστικού Κόμματος Ελλάδας κ. Λεωνίδα Στολτίδη προς τον Υπουργό Εργασίας και Κοινωνικών Υποθέσεων, με θέμα: «Συνέχιση χορήγησης του Επιδόματος Στεγαστικής Συνδρομής στους ανασφάλιστους υπερήλικες παλιννοστούντες ομογενείς από την πρώην Ένωση Σοβιετικών Σοσιαλιστικών Δημοκρατιών (ΕΣΣΔ)». Θα απαντήσει η Υφυπουργός Εργασίας και Κοινωνικών Υποθέσεων, κ. Δόμνα Μιχαηλίδου. Κύριε Στολτίδη, έχετε το λόγο για δύο λεπτά για να θέσετε τα ερωτήματά σας.
Ευχαριστώ, κύριε Πρόεδρε. Κυρία Υφυπουργέ, τα επιδόματα στεγαστικής συνδρομής στους ανασφάλιστους υπερήλικες παλιννοστούντες ομογενείς από την πρώην Σοβιετική Ένωση ήταν μία σημαντική ανάσα επιβίωσης γι' αυτούς κι εκεί θέλω να σταθείτε. Χορηγούνταν από τους ΟΤΑ έως 31-12-2018. Παρ' όλο που με την ΚΥΑ 66856/22-2-2018 από την 1-1-2019 ανατέθηκε στον Οργανισμό Προνοιακών Επιδομάτων Κοινωνικής Αλληλεγγύης, τον ΟΠΕΚΑ, η αρμοδιότητα χορήγησης και του συγκεκριμένου επιδόματος, καμία αίτηση δεν έχει γίνει δεκτή, δεν είχε ανανεωθεί, δεν έχει εγκριθεί ως σήμερα. Αυτό έχει ως οδυνηρή συνέπεια να έχουν οδηγηθεί, αφενός οι ανασφάλιστοι υπερήλικες ομογενείς στην εξαθλίωση, αφετέρου οι ιδιοκτήτες των σπιτιών, που εξακολουθούν οι ομογενείς να διαμένουν στην οικονομική ανέχεια, στερούμενοι το ελάχιστο εισόδημα του ενοικίου. Με βάση τα παραπάνω ερωτάστε, κυρία Υφυπουργέ, σε ποιες επείγουσες ενέργειες θα προβεί η Κυβέρνηση για να ενεργοποιηθούν άμεσα οι διαδικασίες εξέτασης, έγκρισης και αντίστοιχα, προφανώς, καταβολής για όλες τις αιτήσεις χορήγησης του επιδόματος στεγαστικής συνδρομής στους ανασφάλιστους υπερήλικες παλιννοστούντες ομογενείς από την πρώην Σοβιετική Ένωση που έχουν κατατεθεί από την 1-1-2019 στον ΟΠΕΚΑ. Ευχαριστώ, κύριε Πρόεδρε.
Κυρία Υφυπουργέ, έχετε το λόγο για τρία λεπτά για την απάντησή σας.
Ευχαριστώ, κύριε Πρόεδρε. Το επίδομα στεγαστικής συνδρομής ανασφάλιστων υπερηλίκων θεσπίστηκε με υπουργική απόφαση το 1985 και επεκτάθηκε και σε ζεύγη ανασφάλιστων υπερηλίκων το 1987. Το προστατευτικό πεδίο των αποφάσεων αυτών καταλαμβάνει τους μοναχικούς ανασφάλιστους και οικονομικά αδύνατους ηλικιωμένους ηλικίας εξήντα πέντε ετών και άνω, καθώς και τα ζεύγη αυτών, που στερούνται αποδεδειγμένα ιδιόκτητης στέγης - εξ ου και στεγαστικής συνδρομής - και διαμένουν σε μισθωμένη κατοικία. Η οικονομική ενίσχυση καταβάλλεται ως επίδομα στεγαστικής συνδρομής υπό μορφή ενοικίου, σύμφωνα με τα προβλεπόμενα στις παραπάνω κοινές υπουργικές αποφάσεις. Οι τελευταίες εκ των υπουργικών αποφάσεων αυτών εκδόθηκαν σε εκτέλεση του νομοθετικού διατάγματος του 1972, το οποίο καταργήθηκε με νόμο του 2003, χωρίς να καταργούνται παράλληλα οι ανωτέρω υπουργικές αποφάσεις. Για το λόγο αυτό και παρά την ανωτέρω αυτή κατάργηση, το επίδομα εξακολούθησε και εξακολουθεί να δίνεται και σήμερα και να χορηγείται σε εκτέλεση αυτών των υπουργικών αποφάσεων. Ήδη με το άρθρο 58, του ν.4488/2017 επαναφέρθηκε σε ισχύ το καταργηθέντων άρθρο του διατάγματος του 1972 που μόλις σας είπα, με ρύθμιση αντίστοιχου περιεχομένου ως προς την προστασία των ανασφάλιστων υπερηλίκων για τη στεγαστική συνδρομή αυτών. Αρμόδιοι για την καταβολή του επιδόματος αυτού ήταν οι δήμοι και για τη χορήγηση και τη διαχείρισή του ορίστηκε με τον καταστατικό νόμο του ΟΠΕΚΑ ο ίδιος o οργανισμός, ο Οργανισμός Προνοιακών Επιδομάτων Κοινωνικής Αλληλεγγύης. Το εν λόγω επίδομα θεσπίστηκε πριν τριάντα πέντε χρόνια, σε μία εποχή που η χώρα δεν διέθετε τα επιδοματικά εργαλεία κοινωνικής αλληλεγγύης και κοινωνικής πολιτικής που διαθέτει σήμερα, τα κοινωνικά εργαλεία, δηλαδή, του σύγχρονου κράτους πρόνοιας, αναδεικνύοντας τις εκδοθείσες τη δεκαετία του ‘80 υπουργικές αποφάσεις ως παρωχημένες και παράλληλα δυσεφάρμοστες, ιδίως μετά την παρέλευση της διαχείρισης του εν λόγω επιδόματος στην αρμοδιότητα του ΟΠΕΚΑ. Οπότε τι γίνεται σήμερα; Για τον λόγο αυτόν δημιουργείται και δρομολογείται η άμεση εισαγωγή νομοθετικής ρύθμισης, προκειμένου από τη μία πλευρά να συνεχίσει να δίνεται το επίδομα του ΟΠΕΚΑ και αφετέρου να διευκολύνουμε τη διεκπεραίωση των νέων αιτήσεων, δεδομένου ότι μέχρι σήμερα ο ΟΠΕΚΑ δεν λειτουργούσε ξεχωριστή πληροφοριακή πλατφόρμα για το επίδομα αυτό και αυτό από μόνο του δυσχέρανε πάρα πολύ τη διευθέτηση και την κατανομή των αιτήσεων. Ευχαριστώ.
Τον λόγο έχει ο κ. Στολτίδης, ο Βουλευτής του ΚΚΕ για τρία λεπτά για τη δευτερολογία του.
Ευχαριστώ, κύριε Πρόεδρε. Κυρία Υπουργέ, προφανώς όσοι έπαιρναν το επίδομα πληρούσαν τις προϋποθέσεις. Εδώ τώρα υπάρχει ένα ζήτημα. Στη δευτερολογία σας θα είναι καλό, εφόσον διαφαίνεται από την πρωτολογία σας ότι θα λυθεί το ζήτημα, χρονικά να γίνει λίγο πιο σαφές, γιατί η υποβολή των αιτήσεων ούτως ή άλλως δυσχεραίνει τη δυνατότητα να κατευθυνθούν προς το ΚΕΑ, επειδή δεν έχει απαντηθεί ούτε θετικά ούτε αρνητικά, δηλαδή μπλοκάρεται, εδώ και ενάμιση χρόνο. Έχει πολύ μεγάλη σημασία να δούμε το ζήτημα, ακριβώς επειδή ήταν αναγκαία ανάσα για την επιβίωση. Εκεί πρέπει να σταθούμε. Δεν χωράει σε καμμία περίπτωση καμμία άλλη αναβολή, κατά τη γνώμη μας. Στο σημείο αυτό πρέπει να κάνουμε και μια άλλη παρατήρηση ότι και το νέο ασφαλιστικό, που ψηφίστηκε το προηγούμενο διάστημα, επιφυλάσσει για πολύ μεγάλο ποσοστό - με αυτές τις προϋποθέσεις και συνθήκες - εργαζομένων, οι οποίοι δεν θα μπορέσουν να συγκροτήσουν ασφαλιστικά δικαιώματα για τη σύνταξη και θα βρεθούν σε τέτοιες καταστάσεις. Εμείς, με αυτήν την έννοια τοποθετηθήκαμε στο αντίστοιχο νομοσχέδιο ότι χρειάζεται η πάλη για την ανατροπή αυτού του βάρβαρου αντιασφαλιστικού νομοσχεδίου. Παρ' όλα αυτά, έτσι όπως τέθηκε στην πρωτολογία σας νομίζω ότι πρέπει να γίνουμε πιο συγκεκριμένοι γιατί είναι επείγον το ζήτημα. Είναι καθαρά ζήτημα επιβίωσης. Ευχαριστώ.
Ευχαριστούμε τον κ. Στολτίδη. Κυρία Υπουργέ, έχετε τον λόγο για τρία λεπτά για τη δευτερολογία σας.
Ευχαριστώ γι' αυτό και να σας πω ότι κινούμαστε στις ίδιες γραμμές. Θα επικεντρωθώ στο κομμάτι της στεγαστικής συνδρομής του επιδόματος, για το οποίο είναι αρμόδιος και ο ΟΠΕΚΑ αλλά και το Υπουργείο Προνοίας, δηλαδή το Υφυπουργείο Πρόνοιας μέσα στο Υπουργείο Εργασίας. Να θυμίσω ότι είναι ένα επίδομα, το οποίο εξακολουθεί και δίνεται, όπως είπατε και εσείς σωστά, σε όλους τους ήδη δικαιούχους. Το πρόβλημα που υπάρχει είναι στην έγκριση των νέων αιτήσεων. Εκεί θέλω να σας πω ότι κινούμαστε άμεσα και θα σας πω πολύ γρήγορα πώς κινούμαστε άμεσα. Θα ήθελα, όμως, να θυμίσω ότι αντίστοιχα - και γι' αυτό σας λέω ότι συμμεριζόμαστε αυτό που λέτε - για το επίδομα ορεινών μειονεκτικών περιοχών το οποίο δεν είχε καταβληθεί για δύο χρόνια - για το 2018 και το 2019- πριν έναν, ενάμιση μήνα περάσαμε νομοθετική ρύθμιση, στην οποία βάλαμε και το αφορολόγητο και το ακατάσχετο στο επίδομα αυτό και το πληρώνουμε αναδρομικά, επειδή ακριβώς και εμείς κινούμαστε στην ίδια γραμμή, θεωρούμε ότι είναι απολύτως απαραίτητο για τους πιο ευάλωτους εξ ημών να μπορούν να έχουν την ελάχιστη αυτή βοήθεια από το κράτος. Οπότε, όπως με το επίδομα ορεινών μειονεκτικών περιοχών ήρθαμε και βάλαμε το αφορολόγητο και το ακατάσχετο και το πληρώνουμε για το 2018 και το 2019 που η προηγούμενη κυβέρνηση δεν το πλήρωσε, στην ίδια γραμμή θα κινηθούμε και για τις εκκρεμείς αιτήσεις της στεγαστικής συνδρομής. Σε αυτό το θέμα θίξατε ένα ζήτημα, το οποίο είναι σημαντικό, ότι για κάποιον δυνάμει δικαιούχο, ο οποίος δεν ανήκει στην κατηγορία ανασφάλιστου υπερήλικα, προνοιακές επιλογές που έχει από το κράτος για να τον βοηθήσει, είναι να κάνει αίτηση για το ελάχιστο εγγυημένο εισόδημα και για το επίδομα στέγασης. Αντίστοιχα, αν ο δικαιούχος αυτός μπαίνει στην κατηγορία ανασφάλιστου υπερήλικα, μπορεί να κάνει αίτηση για το επίδομα ανασφάλιστου υπερήλικα και αντίστοιχα, με το επίδομα στέγασης να κάνει αίτηση για το εν λόγω επίδομα, το επίδομα στεγαστικής συνδρομής ανασφάλιστου υπερήλικα. Αυτό που επιδιώκουμε, είναι να ομογενοποιήσουμε τις πλατφόρμες που έχουμε, να μην υπάρχουν χίλιες μικρές πλατφόρμες παντού και να δυσχεραίνει αυτό, τον ρόλο και τη λειτουργία του ΟΠΕΚΑ. Πρέπει να δούμε πώς σίγουρα ενισχυμένα μπορεί να μπει και ο ανασφάλιστος υπερήλικας μέσα στην πλατφόρμα του στεγαστικού επιδόματος και τι μπορεί να γίνει για να υπάρξει μία σύζευξη ενισχυμένη - ξαναλέω - με το ελάχιστο εγγυημένο εισόδημα. Ευχαριστώ.
Ολοκληρώνουμε τον κύκλο των επίκαιρων ερωτήσεων για σήμερα με την πρώτη με αριθμό 573/9-3-2020 επίκαιρη ερώτηση πρώτου κύκλου, του Βουλευτή Κορινθίας του ΣΥΡΙΖΑ κ. Γεωργίου Ψυχογιού προς τον Υπουργό Αγροτικής Ανάπτυξης και Τροφίμων, με θέμα: «Σε αδιέξοδο οι αγρότες της Κορινθίας από τα προβλήματα στην αμπελοκαλλιέργεια και ελαιοκαλλιέργεια του νομού». Στην ερώτηση θα απαντήσει ο Υπουργός Αγροτικής Ανάπτυξης και Τροφίμων ο κ. Μάκης Βορίδης. Κύριε Ψυχογιέ, έχετε τον λόγο για δύο λεπτά για να θέσετε τα ερωτήματα σας.
Ευχαριστώ πολύ, κύριε Πρόεδρε. Περιττεύει νομίζω να ξεκινήσουμε από το γεγονός ότι είμαστε όλοι μαζί στην αντιμετώπιση του κορωνοϊού. Θα πρέπει, τα μέτρα που έχουν εξαγγελθεί, να τηρηθούν από όλους χωρίς εξαιρέσεις, όπως επίσης και να καταδικαστεί η τουρκική προκλητικότητα που καταπατά και το διεθνές δίκαιο, αλλά και το κράτος δικαίου στο έδαφός της. Μπαίνω γρήγορα στην ερώτησή μου. Οι αγρότες της Κορινθίας βρίσκονται σε κατάσταση αδιεξόδου, αφού διαπιστώνουν, μέρα με τη μέρα, ότι το εισόδημά τους για το 2019 χάνεται. Οι αιτίες είναι πολλές. Η παραγωγή του ελαιολάδου είναι μικρότερη από την αναμενόμενη και οι τιμές του προϊόντος κατρακυλούν ακόμα και κάτω της τιμή εκκίνησης. Νωρίτερα το δίμηνο Αυγούστου - Σεπτεμβρίου είδαν τις τιμές και στο επιτραπέζιο σταφύλι να διαμορφώνονται ακόμα και κάτω του κόστους παραγωγής και αυτό γίνεται για δεύτερη συνεχή χρονιά. Παράλληλα, το 2019 ο νομός επλήγη από βροχοπτώσεις που προκάλεσαν σημαντικές ζημιές στην αμπελοκαλλιέργεια και σε μεγάλο βαθμό δεν καλύπτονται από τον ΕΛΓΑ, αλλά και χαλαζοπτώσεις με ζημιές κυρίως στην ελαιοκαλλιέργεια. Το πρόβλημα τείνει να λάβει γενικότερες διαστάσεις για την οικονομία του νομού, καθώς το μειωμένο εισόδημα των αγροτών έχει επίπτωση και σε άλλους κλάδους, καθώς επίσης και σε ελεύθερους επαγγελματίες και άλλες κατηγορίες πολιτών, που είναι γι' αυτούς συμπληρωματικό εισόδημα η παραγωγή αυτή. Κύριες αιτίες είναι η απουσία ελέγχων στην αγορά, καθώς επίσης και η επιβολή χαμηλότερων τιμών από τους εμπόρους στους παραγωγούς με την προσχηματική επίκληση του διεθνούς ανταγωνισμού και αφετέρου, η αποτυχία αντιμετώπισης των όψιμων προσβολών του δάκου, καθώς η πολιτεία ήταν ανέτοιμη να παρέμβει. Ως εκ τούτου, ερωτάσθε, κύριε Υπουργέ, ποια εργαλεία στήριξης του εισοδήματος των παραγωγών της Κορινθίας προτίθεστε να ενεργοποιήσετε για την αντιμετώπιση των παραπάνω προβλημάτων, ενόψει βέβαια και του γεγονότος ότι με τον κορωνοϊό υπάρχουν και περισσότερες επιπτώσεις και επιδράσεις τόσο στη ζήτηση, όσο και στην ευρύτερη αλυσίδα, αλλά και για πότε προγραμματίζονται οι πληρωμές του ΕΛΓΑ για το 2019. Θα ήθελα να σας θυμίσω ότι μέσα από τις ενισχύσεις ήσσονος σημασίας, τις γνωστές ως de minimis, για το αντιστάθμισμα της απώλειας του εισοδήματος από μείωση των τιμών, το 2019 καταβλήθηκαν περίπου δύο με δυόμισι εκατομμύρια ευρώ στους παραγωγούς του επιτραπέζιου σταφυλιού, αλλά έγιναν και ενέργειες για την προώθηση των προϊόντων, που είναι πολύ σημαντικά και έχουν εδραιωθεί στις διεθνείς αγορές - τόσο το σταφύλι, όσο και το ελαιόλαδο - τα τελευταία χρόνια, καθώς επίσης και το γεγονός ότι ο ΕΛΓΑ κατέβαλε περίπου 27 εκατομμύρια αποζημιώσεις από το 2015 έως το 2019. Ευχαριστώ.
Κύριε Υπουργέ, έχετε τον λόγο για την πρωτολογία σας για τρία λεπτά.
Ευχαριστώ, κύριε Πρόεδρε. Για να είμαστε λίγο πιο παραγωγικοί και να μην ανοίξουμε την ευρύτερη συζήτηση για τις τιμές, θα σας απαντήσω στα συγκεκριμένα για τα οποία με ρωτάτε. Όσον αφορά τον ΕΛΓΑ και τις αποζημιώσεις για τις ζημιές του 2019 έχουν γίνει εκατόν ενενήντα οκτώ αναγγελίες, τρεις χιλιάδες διακόσιες ενενήντα τρεις δηλώσεις ζημιάς. Έχουν ξεκινήσει ήδη να κοινοποιούνται τα πορίσματα, άρα προσδιορίζεται αυτό. Έχουν καταβληθεί ήδη 493.000 ευρώ σε αποζημιώσεις. Εκτιμάμε ότι θα έχει τελειώσει η διαδικασία των αποζημιώσεων για το σύνολο ή σχεδόν για το σύνολο στα τέλη Ιουνίου με μέσα Ιούλιου. Άρα, αυτό που αποζημιώνεται από πλευράς ΕΛΓΑ θα αποζημιωθεί. Υπάρχουν άλλες ζημιές οι οποίες, όπως ξέρετε, δεν καλύπτονται. Αυτές είναι ζημιές, οι οποίες υφίστανται κυρίως λόγω μυκητολογικών προσβολών. Για αυτές θα πρέπει να γίνει εξέταση για το κατά πόσο μπορούν να ενταχθούν σε προγράμματα αποζημιώσεων ΠΣΕΑ. Αυτό, όμως, κάθε φορά κρίνεται από το μέγεθος και την έκταση της ζημίας. Επειδή κάνατε μία αναφορά στη δακοκτονία, η δακοκτονία στην Κορινθία κρίνεται ως απολύτως επιτυχής. Η ζημία, η οποία είχαμε από την πλευρά της δακοκτονίας, περιορίζεται σε ποσοστό κάτω του 10% του συνόλου της παραγωγής και, επομένως, από αυτή την πλευρά δεν φαίνεται να υπάρχει ζήτημα δακοκτονίας στην Κορινθία. Να σας πω ακόμα ότι είναι σημαντικό για το θέμα της προστασίας και των αποζημιώσεων το θέμα της λεγόμενης «ενεργητικής προστασίας». Εγώ βλέπω με χαρά ότι η Κορινθία αξιοποιεί αυτή τη δυνατότητα, αυτό το πρόγραμμα. Υπάρχουν εκατόν εξήντα εννέα φάκελοι με ένα ύψος χρηματοδότησης 2.306.000 ευρώ για την ενεργητική προστασία, τη χαλαζική προστασία. Επίκειται δεύτερη πρόσκληση για το έργο αυτό, το οποίο, τελικώς, θα φτάσει συνολικά στα 40.000.000 ευρώ. Άλλος μηχανισμός στήριξης, όπως ξέρετε - δεν γνωρίζω αν αναφερόσασταν σε αυτό - είναι, βεβαίως, η στήριξη των οργανώσεων παραγωγών, οι οποίες μπορούν και εντάσσονται σε προγράμματα. Τμήμα των ελαιουργών έχει αξιοποιήσει αυτή τη δυνατότητα και έχουν πάρει ποσά, τα οποία έχουν να κάνουν κυρίως με την προώθηση των προϊόντων, αλλά και εν γένει με τη στήριξη της παραγωγής. Έχει γίνει αυτό στην Κορινθία. Μιλάμε για ένα ποσό, το οποίο έχουν πάρει, της τάξης των 412.359 ευρώ. Αυτά σε πρώτη φάση στο κομμάτι του ΕΛΓΑ. Θα δω τώρα ποιο θέμα θέλετε να επαναφέρετε και θα εστιάσουμε, ενδεχομένως, αν χρειάζεται, στη δευτερολογία.
Ευχαριστούμε τον κύριο Υπουργό. Τον λόγο έχει ο κ. Ψυχογιός για τρία λεπτά για τη δευτερολογία του.
Ευχαριστώ, κύριε Πρόεδρε. Κύριε Υπουργέ, προφανώς αναφέρεστε στο κομμάτι της προώθησης των προϊόντων μέσα από οργανώσεις παραγωγών, διεπαγγελματικές οργανώσεις και άλλους φορείς, πράγμα το οποίο και για εμάς είναι πάρα πολύ σημαντικό και πρέπει να ενισχυθεί, να προωθηθεί και σε ευρωπαϊκό επίπεδο. Θα ήθελα, όμως, και πάλι να εστιάσω στο κομμάτι των ενισχύσεων ήσσονος σημασίας. Τις ξέρετε. Είναι οι de minimis. Υπάρχει κάποια τέτοια πρόβλεψη από τη δική σας Κυβέρνηση, όπως είχε γίνει το 2019, για αντίστοιχους λόγους, για αιτία που δεν καλύπτονταν από τον ΕΛΓΑ ή λόγω της μείωσης της τιμής, προκειμένου να ανακουφίσουμε αυτούς τους παραγωγούς και όλη την αλυσίδα γύρω από αυτούς; Θέλω να σταθώ, επίσης, σε αυτό που είπατε για τα αίτια που δεν καλύπτονται από τον ΕΛΓΑ, λόγω κυρίως της κλιματικής κρίσης, με την εμφάνιση ακραίων καιρικών φαινομένων σε εποχές ωρίμανσης του καρπού και καρποφορίας, όπως οι χαλαζοπτώσεις και οι έντονες βροχοπτώσεις το καλοκαίρι ή οι μεγάλες περίοδοι υψηλών θερμοκρασιών και ανομβρίας το χειμώνα, οι οποίες προκαλούν συχνά καταστροφές στην παραγωγή και στα δέντρα, με αποτέλεσμα η οικονομική ζημιά των αγροτών να είναι πολλαπλάσια. Πώς, λοιπόν, θα αντιμετωπίσετε το θέμα της ανάγκης για παροχή κατάλληλης επιστημονικής υποστήριξης στους παραγωγούς με δεδομένο ότι τα προγράμματα προστασίας, λόγω της κλιματικής κρίσης, πρέπει να λαμβάνουν υπόψη τις νέες συνθήκες; Άκουσα αυτό που είπατε για τα αντιχαλαζικά. Είχε ξεκινήσει από την προηγούμενη κυβέρνηση και πρέπει να συνεχιστεί και τώρα. Άκουσα ότι θα υπάρξει και νέα πρόσκληση. Θα ήθελα, όμως, να μου πείτε και λίγα πράγματα ακόμα για το θέμα του κανονισμού του ΕΛΓΑ, εάν προγραμματίζετε κάποια αναθεώρηση ούτως ώστε να προσαρμοστεί στις νέες συνθήκες και να καλύπτει νέα αιτία, για να διατηρήσει και την προστασία των παραγωγών και τον αναδιανεμητικό του χαρακτήρα και να μην πάμε σε λύσεις ιδιωτικής ασφάλισης. Δεύτερον, είχε γίνει μία αναλογιστική μελέτη για τις επιπτώσεις της κλιματικής αλλαγής. Έχετε κάποια στοιχεία για το πού βρίσκεται και αν θα ολοκληρωθεί για τις συνέπειες, που έχει όλη αυτή η κατάσταση, που δημιουργείται, παγκοσμίως, αλλά αφορά και την Ελλάδα; Επίσης, προτίθεστε μέσα από το Πρόγραμμα Αγροτικής Ανάπτυξης να προχωρήσετε τα μέτρα για τα μικρά αρδευτικά φράγματα, τα οποία και αυτά, λόγω της έλλειψης βροχοπτώσεων, θα συμβάλουν στην αντιμετώπιση του φαινομένου και τη στήριξη των τοπικών κοινωνιών; Τέλος, υπάρχει κάτι άλλο, σε σχέση τόσο με τη στελέχωση του ΕΛΓΑ, όπου, σύμφωνα με διάφορες πληροφορίες και δημοσιεύσεις, υπάρχει μία αποδυνάμωση τόσο σε έμπειρο προσωπικό, όσο και σε ανθρώπους οι οποίοι επιλέγουν την κινητικότητα και αυτό θα έχει σοβαρές επιπτώσεις στη λειτουργία του; Υπενθυμίζω και πάλι - κλείνω με αυτό - ότι από το 2011 έως το 2014 οι εισφορές στον ΕΛΓΑ ήταν 23.668.000 και οι αποζημιώσεις 11.320.000, ενώ από το 2015 έως το 2019 με 22.049.000 εισφορές είχαμε 27.500.000 αποζημιώσεις. Ευχαριστώ πολύ.
Τον λόγο έχει ο κύριος Υπουργός για τη δευτερολογία του για τρία λεπτά.
Θέσατε - απ' ότι καταλαβαίνω - κυρίως το ζήτημα των αποζημιώσεων, της λειτουργίας του ΕΛΓΑ και των διαφόρων αποζημιωτικών μηχανισμών που έχουμε. Έτσι δεν είναι; Πρώτον, να απαντήσω γενικώς για τα de minimis. Ποια είναι η προσέγγισή μου; Τα de minimis είναι αποζημιώσεις ήσσονος σημασίας. Έχουν έναν απολύτως επικουρικό χαρακτήρα. Πρέπει να χρησιμοποιούνται ως τέτοια, όταν δεν υπάρχει άλλος αποζημιωτικός μηχανισμός, αλλά και όταν συμβαίνει ένα γεγονός απολύτως έκτακτο και απρόβλεπτο, το οποίο δεν μπορούσε να ληφθεί υπόψη κατά την καλλιεργητική πρακτική. Επίσης, να συνεννοηθούμε απολύτως: τα de minimis δεν είναι πλήρεις αποζημιώσεις. Είναι στην πραγματικότητα περιορισμένες αποζημιώσεις, οι οποίες στοχεύουν απλώς σε μία ενίσχυση του εισοδήματος του παραγωγού για να συνεχίσει να παραμείνει στην καλλιέργεια. Επομένως, δεν στοχεύουν στην πλήρη αποζημίωση. Εκείνο το οποίο θα κάνω φέτος, είναι να δω το πώς θα εξελιχθεί η χρονιά, από πλευράς ζημιών. Θα δω τι είναι εκείνο το οποίο καλύπτεται συνολικά από τον ΕΛΓΑ και από τον μηχανισμό των ΠΣΕΑ. Και προς το τέλος του χρόνου θα αποφασίσω για το τι πρόκειται να γίνει συνολικά στη χώρα για τα de minimis. Άρα, όποιος έχει αιτήματα de minimis - και πρέπει να τα υποβάλει - να ξέρει ότι αυτά θα κριθούν και θα εξεταστούν συνολικά στο τέλος της χρονιάς. Αυτά ως προς τα de minimis. Το δεύτερο που θέλω να σας πω αφορά το θέμα που θέσατε ότι στον κανονισμό πρέπει να προστεθούν ζημιές και να καλύπτει περισσότερα πράγματα ο ΕΛΓΑ. Εκεί θέσατε και το ζήτημα της αναλογιστικής μελέτης. Εγώ ξέρετε ότι έχω πολύ μεγάλο σεβασμό στο τι κάνουν οι Βουλευτές και το πώς παρουσιάζουν τα θέματα, ειδικά για τις εκλογικές τους περιφέρειες και καταλαβαίνω ότι πολλές φορές είναι ιμάντες μεταβίβασης αιτημάτων. Θεωρώ, όμως, εκτός απ' αυτό, πως οι Βουλευτές έχουν και μία υποχρέωση να εξηγούν συνολικά ορισμένα ζητήματα και στους παραγωγούς, που δέχονται εύλογα, δίκαια αιτήματα και την αγωνία τους πολλές φορές. Γιατί τα λέω αυτά εισαγωγικά; Διότι μία πρώτη απάντηση είναι: γιατί ο ΣΥΡΙΖΑ επί τεσσεράμισι χρόνια δεν τον έφτιαξε τον κανονισμό; Είναι ένα ερώτημα αυτό, έτσι; Η απάντηση δεν είναι ότι δεν ήθελε. Η απάντηση είναι ότι ο ΕΛΓΑ μάς παραδόθηκε σε μία συγκεκριμένη οικονομική κατάσταση. Το να προσθέτεις αίτια, τη στιγμή που στην πραγματικότητα δεν μπορεί να καλυφθεί αυτό από τον προϋπολογισμό, είναι σαν να καταβαραθρώνεις τον προϋπολογισμό του του ΕΛΓΑ, να διαμορφώνεις ένα μεγάλο πρόβλημα. Δεν είναι, δηλαδή, ότι ήταν κακοί άνθρωποι στην δική σας κυβέρνηση και δεν ήθελαν να βάλουν και άλλα αίτια. Στην πραγματικότητα, και η δική σας κυβέρνηση προσπαθούσε να διαμορφώσει ένα βιώσιμο σχήμα. Δεύτερον, να ξεκαθαρίσουμε κάτι. Ποτέ στον ΕΛΓΑ δεν πρόκειται να μπούνε και δεν πρέπει να μπουν και δεν θα μπουν μυκητολογικές ή άλλες προσβολές, που έχουν να κάνουν με τις καλές καλλιεργητικές πρακτικές, που οφείλουν να ακολουθούν οι παραγωγοί. Παρεμπιπτόντως, αυτό δεν γίνεται σε κανένα γεωργοασφαλιστικό σύστημα. Γιατί; Γιατί στην πραγματικότητα αυτό θα οδηγούσε στο να μην ακολουθούν καλλιεργητικές πρακτικές οι παραγωγοί και να πηγαίνουν κατευθείαν στην διαδικασία της αποζημίωσης. Άρα, αυτό δεν πρόκειται να συμβεί ποτέ και δεν θα γίνει ποτέ και δεν γίνεται ποτέ και πουθενά. Το τρίτο, το οποίο θέλω να σας πω αφορά την αναλογιστική μελέτη. Αυτό δεν πρέπει να το ξαναπεί σε αυτή την Αίθουσα κανείς, ποτέ. Διότι, επί τέσσερα χρόνια μιλάει ο ΣΥΡΙΖΑ για μία αναλογιστική μελέτη, η οποία θα εξορθολογήσει ή θα βοηθήσει στον εξορθολογισμό του ΕΛΓΑ και αυτή η αναλογιστική μελέτη, όχι απλώς δεν έχει υπάρξει, όχι απλώς δεν έχει καταρτιστεί, όχι απλώς δεν είναι σε διαδικασία του να φτιαχτεί, όχι απλώς δεν έχει προκηρυχθεί οποιοσδήποτε διαγωνισμός γι' αυτήν, αλλά υπάρχει μία απόφαση του διοικητικού συμβουλίου του ΕΛΓΑ, προκειμένου όχι να γίνει η μελέτη, αλλά να αναζητηθούν οι όροι, κάτω από τους οποίους θα γίνει η μελέτη. Ξεχάστε τώρα την αναλογιστική μελέτη. Τελείωσαν αυτά. Τίποτα δεν υπήρξε ποτέ. Ήταν απλώς μια ρητορική για να πηγαίνει η μπάλα παρακάτω. Εκείνο το οποίο έχουμε κάνει είναι ότι έχουμε φτιάξει μια επιτροπή. Σας το λέω ευθέως. Δεν σας αρέσει στον ΣΥΡΙΖΑ, αλλά εμάς στη Νέα Δημοκρατία μας αρέσει. Έχουμε πάρει και σχετική εντολή από τον ελληνικό λαό, γιατί τα έχουμε πει αυτά. Έχουμε, λοιπόν, φτιάξει μία επιτροπή στην οποία συμμετέχουν υπηρεσιακοί παράγοντες, άνθρωποι του ΕΛΓΑ, άνθρωποι του Υπουργείου και άνθρωποι της ασφαλιστικής αγοράς, προκειμένου να δούμε ποιες είναι οι δυνατότητες συνολικής αναμόρφωσης του γεωργοασφαλιστικού συστήματος. Αυτή είναι προς το τέλος των εργασιών της. Θα παραδώσει μια πρώτη εκτίμηση τώρα, δηλαδή μέχρι τα τέλη Μαρτίου, στο πώς διαμορφώνεται η κατάσταση και ενδεχομένως θα συνεχίσει να δουλεύει. Έχω πει, όμως, ότι θα παρουσιάσω συνολικά μέχρι τον Ιούνιο του 2020 τη θέση μου για την αναμόρφωση του συστήματος του ΕΛΓΑ. Μέσα εκεί θα τα συζητήσουμε όλα αυτά. Θα συζητήσουμε τον κανονισμό, θα συζητήσουμε την εισφορά, θα συζητήσουμε τις προκαταβολές, θα συζητήσουμε τον χρόνο καταβολής των αποζημιώσεων. Θα συζητήσουμε τον μηχανισμό προσδιορισμού των αποζημιώσεων και των ελεγκτών και πώς θα τον αντικειμενικοποιήσουμε, θα συζητήσουμε τη σχέση όλου αυτού του πράγματος με το ΟΣΔΕ. Θα συζητήσουμε, λοιπόν, μία σειρά πραγμάτων, όπως την εσωτερική δικαιοσύνη των εισφορών. Θα συζητήσουμε και το κατά πόσο μπορεί να εμπλακεί προς την κατεύθυνση της βελτιώσεως του ασφαλιστικού προϊόντος η ιδιωτική ασφάλιση. Αυτό είναι, λοιπόν, κάτι το οποίο θα σας παρουσιάσω μέχρι τον Ιούνιο του 2020. Μέχρι τότε - αυτούς τους τρεις επόμενους μήνες - στην πραγματικότητα, εκείνο το οποίο θα κάνουμε, είναι να συνεχίσουμε να δουλεύουμε κάτω, όμως, από πολύ δύσκολες συνθήκες. Διότι οφείλω, για να έχετε και εικόνα, να ζητήσω από τον Πρόεδρο της Επιτροπής Παραγωγής και Εμπορίου, που είναι εδώ και μας ακούει, τον κ. Βλάχο, να έρθει από την επιτροπή ο ΕΛΓΑ - κύριες συνάδελφε - για να παρουσιάσει την κατάσταση, στην οποία βρίσκεται. Να παρουσιάσει την εικόνα που παραλάβαμε από πλευράς δημοσιονομικής, γιατί έχει μεγάλη σημασία να ξέρουμε πού βρισκόμαστε και το πώς θα πορευτούμε. Αυτό το οποίο κάνουμε δεν είναι ιδεολογικό ή επειδή μας αρέσει. Είναι κάτι το οποίο έχει να κάνει με την αναγκαιότητα αποτελεσματικής διαχείρισης και παροχής σοβαρών ασφαλιστικών υπηρεσιών προς τους παραγωγούς μας. Ευχαριστώ πολύ.
Η δεύτερη με αριθμό 572/9-3-2020 επίκαιρη ερώτηση πρώτου κύκλου της Βουλευτού Λάρισας του Κινήματος Αλλαγής κ. Ευαγγελίας Λιακούλη προς τον Υπουργό Αγροτικής Ανάπτυξης και Τροφίμων, με θέμα: «Άμεση παράταση του Προγράμματος “Ενισχύσεις για την μετατροπή σε βιολογικές πρακτικές και μεθόδους στη γεωργία το 2017”» δεν συζητείται λόγω κωλύματος της Βουλευτού. Η τέταρτη με αριθμό 571/6-3-2020 επίκαιρη ερώτηση δεύτερου κύκλου του Βουλευτή Επικρατείας της Ελληνικής Λύσης κ. Βασιλείου Βιλιάρδου προς τον Υπουργό Ανάπτυξης και Επενδύσεων, με θέμα: «Διεκδίκηση αποζημιώσεων για το σκάνδαλο Dieselgate» δεν θα συζητηθεί κατόπιν συνεννόησης του Βουλευτή με τον Υπουργό. Επίσης, η πρώτη με αριθμό 574/9-3-2020 επίκαιρη ερώτηση δεύτερου κύκλου της Βουλευτού Πέλλης του Συνασπισμού Ριζοσπαστικής Αριστεράς κυρίας Θεοδώρας Τζάκρη προς τον Υπουργό Δικαιοσύνης, με θέμα: «Την πορεία των διαδικασιών της ανέγερσης του νέου Δικαστικού Μεγάρου στην Έδεσσα» δεν θα συζητηθεί κατόπιν συνεννόησης της Βουλευτού με τον Υπουργό. Κυρίες και κύριοι συνάδελφοι, ολοκληρώθηκε η συζήτηση των επίκαιρων ερωτήσεων. Θα κάνουμε ολιγόλεπτη διακοπή και κατόπιν θα επανέλθουμε με την ημερήσια διάταξη νομοθετικής εργασίας.
Κυρίες και κύριοι συνάδελφοι, εισερχόμεθα στην ημερήσια διάταξη της ΝΟΜΟΘΕΤΙΚΗΣ ΕΡΓΑΣΙΑΣ Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Ανάπτυξης και Επενδύσεων «Εμπορικά σήματα - ενσωμάτωση της Οδηγίας (ΕΕ) 2015/2436 για την προσέγγιση των νομοθεσιών των κρατών μελών περί σημάτων και της Οδηγίας 2004/48/ΕΚ σχετικά με την επιβολή των δικαιωμάτων διανοητικής ιδιοκτησίας και άλλες διατάξεις». Η Διάσκεψη των Προέδρων αποφάσισε στη συνεδρίαση της 5ης Μαρτίου 2020 τη συζήτηση του νομοσχεδίου σε μία συνεδρίαση ενιαία επί της αρχής και επί των άρθρων. Συμφωνεί το Σώμα;
Το Σώμα συνεφώνησε. Κυρίες και κύριοι συνάδελφοι, θα ήθελα να κάνω μια ανακοίνωση προς το Σώμα. Η Διαρκής Επιτροπή Εθνικής Άμυνας και Εξωτερικών Υποθέσεων καταθέτει την έκθεσή της στο σχέδιο νόμου του Υπουργείου Εξωτερικών: «Κύρωση Σύμβασης Δωρεάς μεταξύ του Κοινωφελούς Ιδρύματος με την επωνυμία «Αλέξανδρος Σ. Ωνάσης», της ανώνυμης εταιρείας με την επωνυμία «ΑΡΙΟΝΑ ΕΛΛΑΣ, ανώνυμη εταιρεία καλλιτεχνικών και πολιτιστικών εκδηλώσεων, τεχνική οικοδομική» και του Ελληνικού Δημοσίου». Τον λόγο έχει ο εισηγητής της Νέας Δημοκρατίας, κ. Αντωνιάδης για δέκα λεπτά. Κυρίες και κύριοι συνάδελφοι, μακάρι να αυτοπεριοριστούμε για τους λόγους που γνωρίζετε. Κύριε συνάδελφε, έχετε τον λόγο.
Κύριε Πρόεδρε, κυρίες και κύριοι συνάδελφοι, καταρχάς καλημέρα σας. Συζητούμε σήμερα στην Ολομέλεια της Βουλής το σχέδιο νόμου του Υπουργείου Ανάπτυξης και Επενδύσεων: «Εμπορικά σήματα - ενσωμάτωση της Οδηγίας (ΕΕ) 2015/2436 για την προσέγγιση των νομοθεσιών των κρατών μελών περί σημάτων και της Οδηγίας 2004/48/ΕΚ σχετικά με την επιβολή των δικαιωμάτων διανοητικής ιδιοκτησίας και άλλες διατάξεις». Η ορθολογική ρύθμιση των δικαιωμάτων βιομηχανικής ιδιοκτησίας μπορεί, αναμφισβήτητα, να ενισχύσει την καινοτομία, την τεχνολογική εξέλιξη και να έχει ως επακόλουθο την οικονομική ανάπτυξη. Η έλλειψη επαρκούς προστασίας για τα δικαιώματα βιομηχανικής ιδιοκτησίας συνιστά αντικίνητρο για την έρευνα, αφού, χωρίς αυτήν κανένας δεν μπορεί να εκμεταλλευτεί οικονομικά την καινούργια γνώση που δημιουργεί και γι' αυτό δεν έχει κίνητρο, ώστε να επενδύσει στην έρευνα και στην καινοτομία. Από την άλλη πλευρά, η υπέρμετρη προστασία των δικαιωμάτων βιομηχανικής ιδιοκτησίας οδηγεί σε νομικά μονοπώλια και περιορίζει τη διάχυση της γνώσης και τον ανταγωνισμό. Η προστασία των εμπορικών σημάτων πρέπει να συμπορεύεται με την ενίσχυση του ανταγωνισμού και να μην οδηγεί στον περιορισμό του. Όπως είναι προφανές, ένα εμπορικό σήμα δεν μπορεί να είναι ούτε υπερπροστατευόμενο, αλλά ούτε και ευάλωτο. Μία χρυσή τομή είναι αυτή που θα βοηθήσει στη σωστή λειτουργία της οικονομίας. Στο πλαίσιο αυτό, η ορθολογική νομική προστασία για τα εμπορικά σήματα ενισχύει τη διαφοροποίηση στην αγορά και τον ανταγωνισμό, καθώς επιτρέπει στις επιχειρήσεις να διεκδικούν ένα μεγαλύτερο μερίδιο της αγοράς μέσα από τη βελτίωση της ποιότητας, της καινοτομίας και των τιμών των προϊόντων, ανταποκρινόμενες καλύτερα στις ανάγκες των καταναλωτών, όπως προβλέπεται. Η Ελλάδα, ως χώρα μέλος της Ευρωπαϊκής Ένωσης, εκτός από το εθνικό σήμα, έχει και αυτό της Ευρωπαϊκής Ένωσης. Δεν είναι δυνατόν το ένα από τα δύο σήματα να έχει μεγαλύτερη ισχύ ή να τυγχάνει μεγαλύτερης προστασίας, από τη στιγμή που και τα δύο επιτελούν την ίδια συναλλακτική και οικονομική λειτουργία. Το σύστημα του σήματος της Ευρωπαϊκής Ένωσης θεωρείται το πιο σύγχρονο παγκοσμίως. Υιοθετεί τα πιο σύγχρονα πορίσματα της οικονομικής επιστήμης για την επιρροή των δικαιωμάτων διανοητικής ιδιοκτησίας στην οικονομική ανάπτυξη. Αποτελεί ήδη σε διεθνές επίπεδο ένα πρότυπο, προς το οποίο επιδιώκουν να συγκλίνουν νομοθετικά όλες οι χώρες, ακόμα και αυτές που δεν είναι μέλη της Ευρωπαϊκής Ένωσης. Όπως είναι προφανές, η σύγκλιση του εθνικού σήματος με το σήμα της Ευρωπαϊκής Ένωσης θα ενισχύσει την εμπιστοσύνη των αλλοδαπών, που έχουν συναλλαγές και επενδύσεις στην Ελλάδα σε μία χρονική συγκυρία πολύ κρίσιμη για τη χώρα, όπου οι επενδύσεις από το εξωτερικό αποτελούν πλοηγό της ανάπτυξης και οδηγούν σε οριστική έξοδο από την οικονομική κρίση. Με το προτεινόμενο νομοσχέδιο επιδιώκεται αφενός η ενσωμάτωση της οδηγίας 2436 του 2015 για τα εμπορικά σήματα και αφετέρου η προσέγγιση του εθνικού σήματος στο σύστημα του σήματος της Ευρωπαϊκής Ένωσης, που ρυθμίζεται από τον Κανονισμό 1001/2017. Η οδηγία 2436/2015 εισάγει νέους θεσμούς, που ενισχύουν τον ανταγωνισμό, όπως για παράδειγμα, περιορίζοντας την προστασία εμπορικών σημάτων που δεν χρησιμοποιούνται, με την καθιέρωση της ένστασης απόδειξης χρήσης σε όλες τις δικαστικές διαδικασίες για εμπορικά σήματα ή περιορίζοντας την προστασία σημάτων, που περιλαμβάνουν στοιχεία που στερούνται διακριτικής ικανότητας και ιδίως, προβλέποντας ότι η περιγραφή των προϊόντων και υπηρεσιών, για τις οποίες προστατεύεται το σήμα, πρέπει να είναι ειδική και συγκεκριμένη. Παράλληλα, η οδηγία παρέχει μεγαλύτερες δυνατότητες διαφοροποίησης στην αγορά μέσα από την κατοχύρωση νέων, μη παραδοσιακών μορφών σημάτων, εφόσον έχουν διακριτική ικανότητα, εγκαταλείποντας την προϋπόθεση της γραφικής παράστασης ως απαραίτητο όρο για την προστασία του σήματος και εισάγοντας τον νέο θεσμό των σημάτων πιστοποίησης. Όλα αυτά συνιστούν εργαλεία ενίσχυσης της διαφοροποίησης στην αγορά και τελικά, τον ανταγωνισμό. Με το προτεινόμενο νομοσχέδιο επιδιώκεται να ενισχυθεί η διεθνής ομοιομορφία των νομικών κειμένων για τα εμπορικά σήματα. Ελήφθησαν, επίσης, υπόψη οι διατάξεις του Κανονισμού 1001/2017 για το σήμα της Ευρωπαϊκής Ένωσης και καταβλήθηκε προσπάθεια, οι διατάξεις του νομοσχεδίου να ακολουθούν τη φραστική διατύπωση των αντίστοιχων διατάξεων του Κανονισμού. Για να μπορούν τα πολιτικά δικαστήρια να δικάζουν ανταγωγές ακύρωσης του σήματος, πρέπει ολόκληρη η δικαιοδοσία για την ακύρωση του σήματος να μεταφερθεί από τα διοικητικά δικαστήρια στα πολιτικά. Διαφορετικά, διασπάται η ενότητα της κρίσεως και δημιουργείται το ενδεχόμενο έκδοσης αντιφατικών αποφάσεων επί των ίδιων υποθέσεων και μεταξύ των ίδιων διαδίκων από τα πολιτικά και διοικητικά δικαστήρια. Θα μπορούσε, δηλαδή, η μεν ανταγωγή ακύρωσης του σήματος, που ασκείται στα πολιτικά δικαστήρια να απορριφθεί, αλλά η αίτηση ακυρότητας του σήματος, που ασκείται σε διοικητική επιτροπή σημάτων και στα διοικητικά δικαστήρια να γίνει δεκτή. Το ενδεχόμενο αυτό προσπαθεί να αποτρέψει το άρθρο 94 παράγραφος 3 του Συντάγματος. Θα ήθελα, επίσης, να τονίσω πως, για να μπορεί μία ένδειξη να αποτελέσει σήμα, πρέπει να μπορεί να παρουσιαστεί στο μητρώο σημάτων με τρόπο σαφή, ακριβή, αυτοτελή, ευπρόσιτο, κατανοητό, διαρκή και αντικειμενικό που επιτρέπει στις αρμόδιες αρχές και στο κοινό να προσδιορίζουν με σαφήνεια και ακρίβεια το αντικείμενο προστασίας που παρέχεται στον δικαιούχο του. Σημαντική καινοτομία είναι η δυνατότητα, που δίνεται για κατοχύρωση νέων, μη παραδοσιακών μορφών σημάτων, εφόσον βεβαίως, έχουν τη διακριτική ικανότητα. Αυτοί αποσκοπούν πρωτίστως στη διασφάλιση του ελεύθερου ανταγωνισμού και την αποτροπή του ενδεχόμενου να καταχωρηθεί ως σήμα και να μονοπωληθεί μία ένδειξη, που όλοι οι ανταγωνιστές έχουν ανάγκη να χρησιμοποιούν, δημιουργώντας στρέβλωση του ανταγωνισμού και προκαλώντας αδικαιολόγητα μονοπωλιακά δικαιώματα. Ένας νέος νόμος οφείλει πάντα να λαμβάνει υπόψη την προϋπάρχουσα κατάσταση και να μη δημιουργεί περισσότερα προβλήματα από αυτά που σκοπεύει να λύσει. Στα πλαίσια αυτά, με το άρθρο 24, ο νέος νόμος εισάγει διαφορετική μορφή διοικητικής προστασίας για τα προγενέστερα σήματα. Συγκεκριμένα, όταν κατατίθεται μία νέα δήλωση σήματος, αν ο έλεγχος διεύθυνσης σημάτων εντοπίσει κάποιο όμοιο ή παρόμοιο προγενέστερο σήμα, η νεότερη δήλωση σήματος δεν απορρίπτεται αυτεπάγγελτα. Αντίθετα, ενημερώνεται ο δικαιούχος του προγενέστερου σήματος για να ασκήσει ανακοπή. Εάν δεν ασκήσει ανακοπή, τότε ισχύει η νέα δήλωση του σήματος. Γίνεται δεκτή και καταχωρείται. Το σήμα έχει περιορισμένη χρονική διάρκεια προστασίας για μία δεκαετία από την κατάθεσή του. Μπορεί να ανανεωθεί με τη διαδικασία που προβλέπει ο νόμος. Εάν δεν ανανεωθεί, το σήμα παύει αυτοδικαίως να ισχύει στη λήξη της δεκαετίας, χωρίς να απαιτείται οποιαδήποτε διαπιστωτική ή βεβαιωτική πράξη εκ μέρους του μητρώου ή διεύθυνσης σημάτων. Η αυτοδίκαιη λήξη του σήματος, μετά την πάροδο της δεκαετίας, αν δεν μεσολάβησε ανανέωση, επιβάλλεται για λόγους ελεύθερου ανταγωνισμού, όπως προβλέπεται στο άρθρο 36. Σύμφωνα με το προτελευταίο άρθρο 88 του νομοσχεδίου, αρμόδιος είναι ο Υπουργός Ανάπτυξης και Επενδύσεων για τη λήψη αποφάσεων, σχετικά με τη συγκρότηση της Διοικητικής Επιτροπής Σημάτων. Θα κλείσω λέγοντας πως, δεδομένου ότι η οδηγία 2436/2015 της Ευρωπαϊκής Ένωσης έπρεπε να έχει μεταφερθεί στο εσωτερικό δίκαιο από τις 14-1-2019, γίνεται μέριμνα στο τελευταίο άρθρο 89, ώστε ορισμένες από τις διατάξεις του νόμου να έχουν αναδρομική ισχύ από την ημερομηνία αυτή. Ουσιαστικά, ο νόμος έχει αναδρομική ισχύ για τις δηλώσεις κατάθεσης σημάτων, τις ανακοπές και τις αιτήσεις έκπτωσης ή ακυρότητας που κατατέθηκαν από 14-1-2019 και εξής. Ευχαριστώ πολύ, κύριε Πρόεδρε.
Ευχαριστούμε. Τον λόγο τώρα έχει ο κ. Κωνσταντίνος Ζαχαριάδης από τον ΣΥΡΙΖΑ.
Κυρίες και κύριοι συνάδελφοι, το σχέδιο νόμου είναι άρρηκτα συνδεδεμένο, ύστερα από απαίτηση των κρατών - μελών, με το σχέδιο νόμου του Κανονισμού για το σήμα της Ευρωπαϊκής Ένωσης, που υποβλήθηκε στην Ομάδα Διανοητικής Ιδιοκτησίας του Συμβουλίου της Ευρωπαϊκής Ένωσης στο τέλος της ιρλανδικής προεδρίας τον Μάιο του 2013. Σε όλη τη διάρκεια των συζητήσεων υπήρξαν έντονες συζητήσεις, για να μπορέσει να διαμορφωθεί ένα ομοιογενές σύστημα εμπορικών σημάτων σε όλη την ενιαία αγορά, ανταποκρινόμενο στις τεχνολογικές εξελίξεις και να μπορεί να είναι ευκόλως προσβάσιμο στους χρήστες. Βασικοί στόχοι της οδηγίας είναι η εναρμόνιση της εθνικής νομοθεσίας των κρατών - μελών περί σημάτων με τον Κανονισμό της Ευρωπαϊκής Ένωσης για το σήμα και ο εκσυγχρονισμός του συστήματος, ώστε να μπορέσει να προσαρμοστεί στην εποχή του διαδικτύου, γεγονός που οδηγεί στην κατάθεση νέων μορφών σημάτων, που δεν υπήρχαν μέχρι σήμερα, όπως είναι τα ολογραφικά, τα ηχητικά, τα σήματα κίνησης - οπτικοακουστικά και τα λοιπά - αλλά και νέων τύπων σημάτων, που για πρώτη φορά θα οριστούν, όπως τα σήματα πιστοποίησης και εγγύησης, που ήδη υιοθετήθηκαν από τον Κανονισμό Σήματος της Ευρωπαϊκής Ένωσης. Σε αντίθεση, λοιπόν, με ό,τι ισχύει στα περισσότερα κράτη της Ευρωπαϊκής Ένωσης, αλλά και με τη διεθνή πρακτική, μέχρι σήμερα για κάθε νέα αίτηση σήματος, που κατατίθεται η Διεύθυνση Σημάτων ασκεί αυτεπάγγελτα έναν προέλεγχο για τυχόν όμοια ή παρόμοια προγενέστερα σήματα. Έτσι, μία νέα αίτηση σήματος απορρίπτεται αυτεπάγγελτα από τη Διεύθυνση Σημάτων, αν εντοπιστεί όμοιο ή παρόμοιο προγενέστερο σήμα που ισχύει σε όμοιο ή παρόμοιο προϊόν. Σύμφωνα με τον νόμο, ως προγενέστερα σήματα λαμβάνονται υπ' όψιν, όχι μόνο τα εθνικά, αλλά και τα σήματα της Ευρωπαϊκής Ένωσης, καθώς και τα διεθνή σήματα, που δεν έχουν κατατεθεί στο Μητρώο του Παγκόσμιου Οργανισμού Διανοητικής Ιδιοκτησίας και προσδιορίζουν ως χώρα ισχύος τους και την Ελλάδα. Δηλαδή σήμερα, για να γίνει δεκτή μία νέα αίτηση σήματος, πρέπει να μην υπάρχει όμοιο ή παρόμοιο προγενέστερο ελληνικό σήμα διεθνές ή σήμα της Ευρωπαϊκής Ένωσης ταυτόσημο ή σε παρόμοιο προϊόν ή υπηρεσία. Αυτό καθιστά τη διαδικασία εξαιρετικά δύσκολη και εξαιρετικά γραφειοκρατική, ιδίως για τις νέες επιχειρήσεις, που θέλουν να εισέλθουν στην αγορά και σε πολλές περιπτώσεις υπάρχουν σήματα, τα οποία είναι καταχωρημένα, αλλά δεν χρησιμοποιούνται πλέον, επειδή η επιχείρηση μπορεί να έχει παύσει τη λειτουργία της. Άρα, για την υπέρβαση αυτών των γραφειοκρατικών και τεχνικών εμποδίων οι ίδιοι λόγοι, που έχουν οδηγήσει εδώ και πολλά χρόνια τις περισσότερες χώρες στο να εγκαταλείψουν το παλιό σύστημα του αυτεπάγγελτου προελέγχου για τα προγενέστερα σήματα και να τα αντικαταστήσουν με ένα σύστημα απλής ειδοποίησης των δικαιούχων των προγενέστερων σημάτων, έχουν οδηγήσει και τη δική μας νομοθεσία να κάνει το ίδιο. Η Διεύθυνση Σημάτων, λοιπόν, ασκεί έναν προέλεγχο. Όταν εντοπίζεται ένα όμοιο ή παρόμοιο σήμα, που προϋπάρχει, δεν απορρίπτεται αυτεπάγγελτα η αίτηση του σήματος, αλλά ενημερώνεται, εάν κρίνει σκόπιμο και αναγκαίο η επιχείρηση, η οποία κάνει χρήση αυτού του σήματος να αντιταχθεί στη χρήση του εν λόγω σήματος. Πρόκειται, λοιπόν, για μία θετική εξέλιξη. Είχε γίνει η δουλειά σε αυτό το πεδίο και από τη δική μας κυβέρνηση, ειπώθηκε και στην επιτροπή. Άρα, εμείς σε αυτό το ζήτημα συμφωνούμε. Θέλω να κάνω, όμως, από το Βήμα της Βουλής μία αναφορά, η οποία έχει να κάνει με τις άθλιες τουρκικές προκλήσεις, με την προκλητική ρητορική του προέδρου Ερντογάν, με τις υπερπτήσεις F -16 πάνω από τον Έβρο και τις προκλήσεις στη θάλασσα. Πρόκειται για απύθμενο θράσος. Απέναντι στο θράσος, απέναντι στην προκλητικότητα, απέναντι στην παραβατικότητα και το τσαλάκωμα του διεθνούς δικαίου είμαστε όλοι οι Έλληνες και όλες οι Ελληνίδες ενωμένοι, με αίσθημα πατριωτικής ευθύνης, με αίσθημα αλληλεγγύης, με αίσθημα δημοκρατικής ευθύνης απέναντι σε κάθε είδους εσωτερική πατριδοκαπηλία, στις κενές περιεχομένου κραυγές και τον εθνικισμό. Γι' αυτό τον λόγο, η δήλωση του Κυβερνητικού Εκπροσώπου πριν από λίγες μέρες ότι ο ΣΥΡΙΖΑ είναι «δούρειος ίππος» του Ερντογάν είναι άθλια, είναι διχαστική και υπονομευτική σε μία πάρα πολύ κρίσιμη περίοδο για τη χώρα. Κατά τη γνώμη μας, πρέπει να ανακληθεί, όχι μόνο από τον ίδιο τον κ. Πέτσα, αλλά και από τον ίδιο τον Πρωθυπουργό. Η Τουρκία πρέπει να γνωρίζει ότι οι Ελληνίδες και οι Έλληνες είμαστε ενωμένοι απέναντι σε οποιαδήποτε παραβίαση των κυριαρχικών μας δικαιωμάτων. Η δεύτερη επισήμανση που θέλω να κάνω - η οποία νομίζω ότι έχει να κάνει και με την ύλη του Υπουργείου, που συζητάμε σήμερα - αφορά το ζήτημα της επιδημίας για τον κορωνοϊό. Έστω και καθυστερημένα, η πολιτεία πήρε θέση και μίλησε καθαρά, αφήνοντας πίσω αντιεπιστημονικές εμμονές και ακρότητες. Όμως, αργήσαμε και κάθε μέρα, κάθε ώρα και κάθε λεπτό σε αυτή την επιδημιολογική κρίση μετράει. Εύχομαι πραγματικά, τις επόμενες μέρες αυτή η καθυστέρηση να μην αποδειχθεί μοιραία για την εξάπλωση της νόσου και για τις αντοχές του συστήματος υγείας της χώρας. Είμαστε μπροστά σε μία κρίση και αυτό επιβάλλει από όλους σοβαρότητα, πειθαρχία, όχι φόβο, όχι πανικό, αλλά εμπιστοσύνη σε αυτά τα οποία μας λένε οι επιστήμονες και αλληλεγγύη μεταξύ μας, ώστε να ξεπεράσουμε τη δυσκολία. Αυτές τις τελευταίες μέρες η χώρα βρίσκεται αντιμέτωπη με την εξάπλωση του ιού, ο οποίος ήρθε από την Κίνα και μεταδίδεται πολύ γρήγορα σε όλο τον πλανήτη. Είδατε και χθες τις ανακοινώσεις του Παγκόσμιου Οργανισμού Υγείας. Η παγκόσμια κοινότητα και ιδιαίτερα η Ευρώπη δίστασαν και καθυστέρησαν να λάβουν αποφασιστικά μέτρα για να αναστείλουν την εξάπλωση του ιού. Δυστυχώς, υπό τον φόβο των αγορών, του οικονομικού και πολιτικού κόστους, σκέφτηκαν, φαίνεται, πρώτα τα οικονομικά μεγέθη και μετά τις κοινωνίες και τους ανθρώπους. Αυτή η λογική είναι εξαιρετικά κοντόφθαλμη, αφού η ολιγωρία οδηγεί τελικά σε νέες αποφάσεις, που έχουν μεγαλύτερο κόστος τόσο οικονομικό όσο φυσικά και ανθρώπινο. Οι εξελίξεις στη γειτονική Ιταλία οφείλουν να αφυπνίσουν και να παραδειγματίσουν. Οι χθεσινές δηλώσεις του Πρωθυπουργού είναι σε αυτή την κατεύθυνση, αλλά με καθυστέρηση. Η Κυβέρνηση πρέπει να πάρει μέτρα για τη γενναία στήριξη του εθνικού συστήματος υγείας. Δεν ξέρω αν αυτά τα μέτρα που πάρθηκαν χθες επαρκούν ή αν θα χρειαστεί μία δεύτερη συζήτηση, λόγω του γεγονότος ότι πολλές μονάδες υγείας ήδη, μέσω της διαδικασίας της ιχνηλάτησης, αποψιλώνονται από το υπάρχον προσωπικό. Ο προϋπολογισμός του Υπουργείου Υγείας χρειάζεται να ενισχυθεί πολύ παραπάνω από τα 15 εκατομμύρια, τα οποία προβλέπονται. Κατά την άποψή μας, χρειάζεται ένα μεγάλο κονδύλι τουλάχιστον 150 εκατομμυρίων, ώστε να μπορέσει να αντιμετωπιστεί η κρίση, την οποία έχουμε μπροστά μας. Βεβαίως, χρειάζεται καλύτερη στελέχωση και αξιοποίηση των μονάδων εντατικής θεραπείας. Αντίστοιχα, όμως, χρειάζονται και έκτακτα οικονομικά μέτρα, που πρέπει να λάβει η Κυβέρνηση για τη στήριξη στην οικονομία. Το λέω αυτό, διότι τώρα θα φανεί πόσο εθνικά χρήσιμη ήταν η παρακαταθήκη, που αφήσαμε με τα 37 δις αποθεματικό σε αυτή την Κυβέρνηση. Διότι, όταν κάνεις πολιτική και δεν σκέφτεσαι μόνο το μικροκομματικό συμφέρον, οφείλεις να σχεδιάζεις και για καιρούς κρίσης και για καιρούς δυσκολίας. Το λέω αυτό, διότι είναι πιθανόν να έχουμε μία στασιμότητα ή μία υποχώρηση στο εθνικό ακαθάριστο προϊόν. Η ελληνική οικονομία είναι σε μεγάλο βαθμό εξαρτημένη - περίπου κατά 17% με 20% - από τον τουρισμό, επίσης πολύ εξαρτημένη από την εστίαση, τομείς οι οποίοι θα πληγούν καθοριστικά. Ήδη, από το τέταρτο τρίμηνο του 2018 υπήρχαν σημάδια κόπωσης και επιβράδυνσης στην ελληνική οικονομία. Προς αποφυγή, μάλιστα, των παρεξηγήσεων, εγώ θέλω, κύριε Υπουργέ, να μας εξηγήσετε αυτό εδώ το γράφημα, το οποίο ήρθε χθες από την Ευρωπαϊκή Επιτροπή και δείχνει ότι η Ελλάδα και η Φινλανδία είναι μείον 0,7% του ΑΕΠ, ενώ η προεκλογική δέσμευση της Κυβέρνησης ήταν για 4% ανάπτυξη από τον πρώτο χρόνο. Πώς έγινε αυτό το πράγμα; Δεν έγινε λόγω κορωνοϊού. Η επίπτωση του κορωνοϊού θα έχει σχέση με το πρώτο και δεύτερο τρίμηνο του 2020. Αυτό στο οποίο αναφέρομαι - και αναφερόμαστε - είναι το τέταρτο τρίμηνο του 2019. Πώς το 4% ανάπτυξη έγινε 0.7% επιβράδυνση και 1% σε σχέση με πέρυσι; Χρειάζεται μία απάντηση. Δεν μπορεί αυτό το πράγμα να κρυφτεί πίσω από τον κορωνοϊού. Καταθέτω αυτόν τον πίνακα στα Πρακτικά - είναι επίσημα στοιχεία της ΕΛΣΤΑΤ - για να μπορέσει να μας απαντήσει ο Υπουργός. [[Στο σημείο αυτό ο Βουλευτής κ. Κωνσταντίνος Ζαχαριάδης καταθέτει για τα Πρακτικά τον προαναφερθέντα πίνακα, ο οποίος βρίσκεται στο Αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Έχουμε μπροστά μας μία μεγάλη κρίση, που θα χρειαστεί έκτακτου χαρακτήρα οικονομικές αποφάσεις. [[Στο σημείο αυτό κτυπάει το κουδούνι λήξης του χρόνου ομιλίας του κυρίου Βουλευτή]] Κύριε Πρόεδρε, θα ήθελα, αν μπορώ, να έχω άλλο ένα λεπτό. Μέσα σ' αυτό το πλαίσιο εμείς θεωρούμε απολύτως επιβεβλημένο να υπάρξει αναστολή της διαδικασίας, η οποία έχει ανακοινωθεί ότι θα εκκινήσει από 1η Μαΐου του 2020, αναφορικά με τους πλειστηριασμούς εξπρές της πρώτης κατοικίας. Δεν μπορεί να καλούμε τους πολίτες - ορθώς έγινε - να μείνουν σπίτι τους και μέσα από τα κινητά τους και μέσα από το διάγγελμα του Πρωθυπουργού και ταυτόχρονα να στέλνουμε τα funds στο σπίτι τους για να τους πούμε «Βγείτε από το σπίτι, για να το πάρει το «fund», την ώρα που τους λέμε «Μείνετε στο σπίτι για να καταπολεμήσουμε μία επιδημιολογική κρίση». Βλέπετε με τι τρόπο και με τι ήθος σας αντιπολιτευόμαστε. Βλέπετε τη βούλησή μας να συνθέσουμε και να συμβάλουμε. Σε αντίστοιχες ή διαφορετικές δυσκολίες, θυμηθείτε τον τρόπο με τον οποίον κάνατε εσείς αντιπολίτευση στην προηγούμενη κυβέρνηση. Εμείς, επειδή είμαστε από διαφορετική διαδρομή και έχουμε διαφορετικό πολιτικό ήθος, θα σταθούμε δίπλα στην κοινωνία, όρθιοι στη δυσκολία και είμαστε εδώ, για να μπορέσουμε να συμβάλουμε στον βαθμό που μπορούμε, ώστε η κοινωνία να είναι όρθια μέσα σ' αυτή τη δύσκολη κρίση. Μετά την κρίση θα έχουμε περισσότερο χρόνο για πολιτική σύγκρουση και αντιπαράθεση. Αυτό, βεβαίως, σε καμμία περίπτωση δεν μπορεί να σημαίνει αφωνία και μη ύπαρξη πολιτικού διαλόγου και επιχειρημάτων. Σε καμμία περίπτωση δεν μπορεί να σημαίνει ότι εμείς θα δεχόμαστε υβριστικές δηλώσεις, όπως αυτή του κ. Πέτσα, η οποία πιστεύω ότι θα ανακληθεί το συντομότερο δυνατό από τον ίδιο τον Πρωθυπουργό, προκειμένου να έχουμε έναν πολιτισμένο πολιτικό διάλογο, που τον έχει ανάγκη η χώρα, χωρίς διαιρέσεις και διχασμούς και χωρίς κλίμα πολιτικής πόλωσης, το οποίο αφήνει απολύτως αδιάφορο αυτή τη στιγμή μεγάλη μερίδα των πολιτών, για να μην πω ότι τους δημιουργεί αποστροφή. Σας ευχαριστώ πολύ.
Ευχαριστούμε. Τον λόγο τώρα έχει ο κ. Απόστολος Πάνας από το Κίνημα Αλλαγής.
Κυρίες και κύριοι συνάδελφοι, το παρόν νομοσχέδιο έρχεται να ενσωματώσει την ευρωπαϊκή οδηγία 2015/2436 για τα εμπορικά σήματα με καθυστέρηση πέντε ετών και αφού έχει ήδη παρέλθει η καταληκτική προθεσμία της 14ης Ιανουαρίου του 2019 που έθετε η ίδια οδηγία για την εναρμόνιση του ελληνικού δικαίου με το ευρωπαϊκό. Τελικά, μετά από την έκδοση της αιτιολογημένης γνώμης από την Ευρωπαϊκή Επιτροπή στις 10 Οκτωβρίου και αφού ξεπεράστηκε και ο χρόνος των δύο μηνών που αυτή έδινε ως περιθώριο στο «και πέντε», η Κυβέρνηση αποφάσισε να εισαγάγει αυτό το πολύ σημαντικό νομοσχέδιο στη Βουλή υπό την απειλή παραπομπής στο Ευρωπαϊκό Δικαστήριο. Παραμένει, ωστόσο, το ερωτηματικό γιατί υπήρξε αυτή η καθυστέρηση τόσο από την προηγούμενη όσο και από τη σημερινή Κυβέρνηση και δεν άκουσα να υπάρξει κάποια απάντηση είτε από τους εκπροσώπους της Κυβέρνησης είτε από τους εκπροσώπους της Αξιωματικής Αντιπολίτευσης, ειδικά μάλιστα όταν στις αλλαγές που προβλέπει η οδηγία περιλαμβάνονταν μεταξύ άλλων και διατάξεις ιδιαίτερου ενδιαφέροντος για τη χώρα μας, αφού σχετίζονται με την προστασία των ονομασιών προέλευσης και των γεωγραφικών ενδείξεων. Καταλαβαίνετε, επομένως, πόσο ενδιαφέρον έχουν τέτοιες διατάξεις τόσο γενικότερα για τη χώρα μας και την προστασία των συμφερόντων μας, όσο και ιδιαίτερα για τη Μακεδονία και τα μακεδονικά προϊόντα, μετά από όλο αυτό που έχει προηγηθεί με τη Συμφωνία των Πρεσπών και τα απόνερα αυτής της συμφωνίας. Το ενδιαφέρον αυτό εντοπίζεται στο γεγονός ότι ο συνδυασμός των διατάξεων αυτής της οδηγίας με τις διατάξεις του κανονισμού 2424/2015, εντάσσει τις ονομασίες προέλευσης και τις γεωγραφικές ενδείξεις στα άυλα αγαθά διευρύνοντας το πεδίο προστασίας τους. Είναι μάλιστα θετικό ότι για την ενσωμάτωση της οδηγίας δεν επιλέχθηκε η οδός της έκδοσης ενός προεδρικού διατάγματος ή μιας υπουργικής απόφασης, όπως συνέβη στις περιπτώσεις άλλων οδηγιών στο παρελθόν, που τελικά δεν ενσωματώθηκαν με τον ορθότερο τρόπο στο ελληνικό δίκαιο, αλλά επιλέχθηκε η εισαγωγή της στη Βουλή μέσω του παρόντος νομοσχεδίου και της διάθεσης ικανού αριθμού συνεδριάσεων στην επιτροπή για την επεξεργασία του. Θα έλεγα μάλιστα, με αυτή την ευκαιρία, ότι η συζήτηση ευρωπαϊκών οδηγιών σε αυτή την Αίθουσα είναι συνήθως πεδίο σύγκλισης των πολιτικών δυνάμεων, όπως συνέβη και στην περίπτωση του νομοσχεδίου, που συζητάμε σήμερα. Ο λόγος είναι βέβαια, ότι τέτοια νομοθετικά κείμενα φτάνουν να συζητηθούν σε αυτή την Αίθουσα, αφού έχει ολοκληρωθεί η ουσιαστική διαμόρφωσή τους σε ευρωπαϊκό επίπεδο, η οποία συνήθως είναι αποτέλεσμα εξαντλητικής διαβούλευσης με όλους τους ενδιαφερόμενους φορείς σε πανευρωπαϊκό επίπεδο αλλά και προϊόν επεξεργασίας σε επίπεδο Ευρωπαϊκής Επιτροπής και Ευρωπαϊκού Κοινοβουλίου, προϊόν δηλαδή των δημοκρατικών διαδικασιών που όταν ακολουθούνται, διαμορφώνουν τελικά το λεγόμενο ευρωπαϊκό κεκτημένο. Αυτό το ευρωπαϊκό κεκτημένο στην περίπτωση των εμπορικών σημάτων συνίσταται στην υιοθέτηση ενός εξελιγμένου νομοθετικού πλαισίου προστασίας, προσαρμοσμένου στα νέα δεδομένα της ψηφιακής εποχής, ενός πλαισίου που διαφέρει από το παραδοσιακό, και που επιτρέπει τελικά να λειτουργήσει με αποτελεσματικό τρόπο στις νέες συνθήκες ο παράγοντας εκείνος της οικονομικής δραστηριότητας που αναφέρεται στην ταυτότητα, στην αναγνωρισιμότητα, στη διακριτότητα και στην ποιότητα προϊόντων, υπηρεσιών και επιχειρήσεων. Και ο παράγοντας αυτός είναι τα εμπορικά σήματα. Θα πρέπει, βέβαια, να παρατηρήσουμε ότι δεν δίνεται κάποιος νομοθετικός ορισμός της έννοιας του σήματος με την οδηγία 2436/2015, όπως δεν δίνεται και με το ισχύον νομικό πλαίσιο. Αυτό στο οποίο υπάρχει ουσιαστικά αναφορά είναι στο τι μπορεί να αποτελέσει σήμα, στα εννοιολογικά στοιχεία του σήματος που έχουν τελικά και τη μεγαλύτερη σημασία τόσο για τις επιχειρήσεις όσο και για τους καταναλωτές. Άλλωστε το πιο σημαντικό δεν είναι να βρεθεί ένας νομικός ορισμός που ωστόσο μπορεί να αποβεί περιοριστικός. Το πιο σημαντικό είναι να μπορεί το εμπορικό σήμα να επιτελεί τη διακριτική λειτουργία, δηλαδή να μπορεί να διακρίνει τα προϊόντα ή τις υπηρεσίες μιας επιχείρησης από τα προϊόντα ή τις υπηρεσίες άλλων επιχειρήσεων και αυτό είναι που έχει σπουδαιότητα για τις επιχειρήσεις και τους καταναλωτές. Πράγματι, στο πεδίο αυτό η ενσωμάτωση της ευρωπαϊκής οδηγίας 2436/2015 επιφέρει ουσιαστικές αλλαγές. Η πρώτη από αυτές είναι η αφαίρεση της περιοριστικής προϋπόθεσης της γραφικής παράστασης ως στοιχείο στην έννοια του σήματος. Η προϋπόθεση αυτή αντικαθίσταται από τη δυνατότητα παράστασης του εμπορικού σήματος σε οποιαδήποτε κατάλληλη μορφή, με τη χρήση της τεχνολογίας, αρκεί η αναπαράσταση να είναι σαφής, ακριβής, αυτοτελής, εύκολα προσβάσιμη, κατανοητή, χρονικά σταθερή και αντικειμενική. Με τον τρόπο αυτό διευρύνονται τα όρια αυτής της έννοιας, ώστε να συμπεριλάβουν και νέους δηλωτικούς τύπους, όπως είναι ο συνδυασμός οπτικοακουστικών μέσων ή τα ολογράμματα. Επιπλέον, εισάγονται νέοι λόγοι που εμποδίζουν την καταχώριση των σημάτων. Για παράδειγμα, δεν καταχωρίζονται σήματα των οποίων αποκλείεται η καταχώριση σύμφωνα με τη νομοθεσία της Ευρωπαϊκής Ένωσης, την εθνική νομοθεσία του κράτους - μέλους ή τις διεθνείς συμφωνίες στις οποίες η Ένωση ή το κράτος - μέλος είναι συμβαλλόμενο μέρος, όπου προβλέπεται προστασία των ονομασιών προέλευσης και των γεωγραφικών ενδείξεων. Υπάρχει μάλιστα και μία ακόμη πιο ειδική αναφορά στην προστασία των παραδοσιακών ενδείξεων των οίνων, των εγγυημένων παραδοσιακών ιδιότυπων προϊόντων και των δικαιωμάτων επί φυτικών ποικιλιών. Ένα άλλο στοιχείο του εκσυγχρονισμού που επιφέρει η ενσωμάτωση της οδηγίας ,είναι ότι εισάγονται νέες διατάξεις για την εναρμόνιση των διαδικασιών για τα σήματα σε όλα τα κράτη - μέλη της Ευρωπαϊκής Ένωσης αλλά και νέοι κανόνες για τα εμπορεύματα παραποίησης, απομίμησης κατά τη διαμετακόμισή τους. Και κατανοούμε, πιστεύω, ότι, ενώ η τεχνολογία για τον ορισμό και την ταυτοποίηση τέτοιων προϊόντων εξελίσσεται τόσο διεθνώς όσο και στην Ευρωπαϊκή Ένωση και μεταφέρεται στα νομοθετικά κείμενα, στη χώρα μας ακόμα δεν έχουμε καταφέρει να αντιμετωπίσουμε το τεράστιο πρόβλημα της μάστιγας του παραεμπορίου, που έρχεται στην επικαιρότητα μόνο όταν υπάρχουν αστυνομικές επιχειρήσεις που γίνονται για κάποιους λόγους. Κυρίες και κύριοι συνάδελφοι, κάποιες άλλες διατάξεις της οδηγίας που ενσωματώνεται με το παρόν νομοσχέδιο, διευκολύνουν τη δημιουργικότητα και την καινοτομία, απελευθερώνοντάς τες από γραφειοκρατικά εμπόδια. Αυτό είναι πάρα πολύ σημαντικό για τις νέες επιχειρήσεις. Προστατεύονται πλέον μόνο τα εμπορικά σήματα που χρησιμοποιούνται και όχι αυτά που δεν χρησιμοποιούνται. Στο πλαίσιο αυτό καταργείται η διαδικασία που ίσχυε μέχρι σήμερα, να πραγματοποιείται δηλαδή αυτεπάγγελτα προέλεγχος στο Μητρώο Σημάτων, προκειμένου να γίνει δεκτή η αίτηση ενός νέου σήματος. Κατά τις συζητήσεις στην επιτροπή είχαμε, βέβαια, σταθεί και στον ιδιαίτερα κρίσιμο ρόλο που πρέπει να παίξει η διοίκηση για την εφαρμογή του συγκεκριμένου νομοσχεδίου. Σε αυτό το πλαίσιο έχουμε επιμείνει ιδιαίτερα ότι στελέχη της διοίκησης με εξειδικευμένο διοικητικό προσωπικό διαφόρων ειδικοτήτων, που και εξοικείωση έχει με τις νέες τεχνολογίες και τα χαρακτηριστικά της, μπορούν να αξιολογήσουν τη σημασία αυτών των αλλαγών, είναι εκ των ων ουκ άνευ για την αποτελεσματική εφαρμογή αυτών των διατάξεων. Οι σχετικές απαντήσεις και οι διαβεβαιώσεις του κυρίου Υφυπουργού στο θέμα της στελέχωσης του τμημάτων της διοικητικής επιτροπής σημάτων είναι σημαντικές, και ελπίζουμε τελικά αυτή η στελέχωση να μη γίνει από απλούς πτυχιούχους Νομικής που δεν έχουν τα αυξημένα προσόντα που απαιτούνται για τέτοια καθήκοντα, ούτε από παρέδρους που δεν έχουν επαφή με τις εξελίξεις της ψηφιακής εποχής και γνώση των συνθηκών της αγοράς. Κυρίες και κύριοι συνάδελφοι, αποτιμώντας συνολικά το νομοσχέδιο, θεωρούμε για τους λόγους που προανέφερα ότι κινείται σε θετική κατεύθυνση, και για αυτόν τον λόγο το Κίνημα Αλλαγής το υπερψηφίζει τόσο επί της αρχής όσο και επί των άρθρων. Σας ευχαριστώ.
Ευχαριστούμε τον κ. Πάνα και για την τήρηση του χρόνου. Τον λόγο τώρα έχει η κ. Μαρία Κομνηνάκα από το Κομμουνιστικό Κόμμα Ελλάδας.
Ευχαριστώ, κύριε Πρόεδρε. Από την ίδια την αιτιολογική έκθεση του νομοσχεδίου, όπως επανέλαβε σήμερα και ο εισηγητής της Πλειοψηφίας και οι άλλοι βέβαια εισηγητές, παρουσιάζεται μια εικόνα για τη λειτουργία της βιομηχανικής ιδιοκτησίας που αντιστρέφει την πραγματικότητα, ή καλύτερα δείχνει πως η έρευνα, η καινοτομία, η τεχνολογική εξέλιξη στρεβλώνεται μέσα στην καπιταλιστική οικονομία, όταν ως κίνητρο για την επένδυση στην έρευνα χαρακτηρίζεται το κέρδος που προκύπτει από τη βιομηχανική ιδιοκτησία. Αναφέρει η αιτιολογική έκθεση ότι η έλλειψη επαρκούς νομικής προστασίας για τα δικαιώματα βιομηχανικής ιδιοκτησίας συνιστά αντικίνητρο για την έρευνα, αφού χωρίς αυτή κανείς δεν μπορεί να εκμεταλλευτεί οικονομικά την καινούργια γνώση που δημιουργεί, γι' αυτό δεν έχει κίνητρο να επενδύσει στην έρευνα και την καινοτομία. Υπάρχει, αλήθεια, πιο αντιδραστική, πιο ανορθολογική διαπίστωση από αυτή; Διότι είναι όχι μόνο αντιδραστικό αλλά αντίθετο στην κοινωνική πρόοδο να καθορίζεις ως κίνητρο για την έρευνα και την καινοτομία οτιδήποτε άλλο πέρα από την κάλυψη των σύγχρονων κοινωνικών αναγκών, οτιδήποτε άλλο, δηλαδή, πέρα από το να υποτάσσεται η έρευνα στην ανάγκη να απελευθερώνεται ο άνθρωπος. Όμως και η ίδια η πραγματικότητα αποδεικνύει ακριβώς το αντίθετο, ότι όταν η έρευνα υποτάσσεται στο κυνήγι του κέρδους, τότε και η κατεύθυνση της έρευνας ελέγχεται με βάση αυτό, αλλά και τα όποια αποτελέσματά της δεν αφορούν τελικά αυτούς που παράγουν τη γνώση αλλά αυτούς που μέσω της ατομικής, της βιομηχανικής ιδιοκτησίας, όπως εν προκειμένω σχηματοποιείται, την ιδιοποιούνται. Αλήθεια, ποια η τύχη της έρευνας, όταν τα αποτελέσματά της έρχονται σε σύγκρουση με το κέρδος; Θάβονται ή όχι τα αποτελέσματά της, ακόμα και αν αυτά είναι προς όφελος του κοινωνικού συνόλου, όταν έρχονται σε σύγκρουση με συμφέροντα των επιχειρηματικών κολοσσών που χρηματοδοτούν αυτή την έρευνα; Είναι αντιφατικό, λοιπόν, και δεν μπορεί να συμβαδίζει αυτό που ισχυρίζεστε, η προστασία ταυτόχρονα και της έρευνας και του ανταγωνισμού μέσα στα πλαίσια της καπιταλιστικής οικονομίας. Μήπως η ενίσχυση του ανταγωνισμού με τη νομική προστασία της βιομηχανικής ιδιοκτησίας και των εμπορικών σημάτων συγκεκριμένα, βοηθάει, όπως λέτε, τη διαφοροποίηση στην αγορά και τη βελτίωση της ποιότητας, της καινοτομίας και των τιμών των προϊόντων, ώστε να ανταποκρίνονται καλύτερα στις ανάγκες των καταναλωτών; Ακριβώς το αντίθετο συμβαίνει. Συνεχώς διευρύνεται η ψαλίδα ανάμεσα στις λαϊκές ανάγκες και στα όποια αποτελέσματα της καινοτομίας, της έρευνας, της τεχνολογικής εξέλιξης. Τι γίνεται για παράδειγμα με την τεχνολογική έρευνα που μονοπωλείται από τέσσερις, πέντε πολυεθνικές τού κλάδου; Και η τιμή των εμπορευμάτων ανεβαίνει, αφού το αποτέλεσμα της κοινωνικής εργασίας αποτελεί κέρδος, ενσωματώνεται στην ατομική ιδιοκτησία των πολυεθνικών, αλλά και αυτά προορίζονται για να εξυπηρετούν σε μικρότερο βαθμό τις ανάγκες των καταναλωτών, αφού γίνεται πιο επιτακτική η γρήγορη ανάλωσή τους, η περιορισμένη χρήση των προϊόντων, για να αντικατασταθούν με καινούργια στο κυνήγι του μεγαλύτερου κέρδους. Ποια είναι αντίστοιχα τα αποτελέσματα της κατοχύρωσης της πατέντας της βιομηχανικής ιδιοκτησίας του φαρμάκου; Σε ποιόν απευθύνεται το πατενταρισμένο φάρμακο, ποιος έχει τη δυνατότητα να το αγοράσει και σε ποιον απευθύνεται το γενόσημο; Από αυτή την άποψη ως κόμμα έχουμε συνολική διαφωνία με τη λογική τα αποτελέσματα της έρευνας, της καινοτομίας που αποτελούν προϊόν κοινωνικής εργασίας, να γίνονται αντικείμενο ατομικής ιδιοκτησίας και να κατοχυρώνονται ως τέτοια, μέσα από την κατοχύρωση των εμπορικών σημάτων, της ευρεσιτεχνίας, της πατέντας κ.λπ.. Γιατί αυτά, με τον τρόπο αυτόν μετατρέπονται σε πανάκριβα εμπορεύματα, προσιτά όχι σε όποιον τα έχει ανάγκη, αλλά σε όποιον αντέχει να τα πληρώσει. Σε αυτή τη λογική κινούνται και οι ρυθμίσεις του παρόντος νομοσχεδίου, που ομογενοποιούν ουσιαστικά την προστασία των σημάτων της Ευρωπαϊκής Ένωσης με τα εθνικά σήματα. Με το νομοσχέδιο λύνονται πράγματι πρακτικά ζητήματα, όπως η μεταβίβαση της αρμοδιότητας για τα εθνικά σήματα στα πολιτικά δικαστήρια, ώστε να μπορεί με την ίδια αγωγή ο κάτοχος του σήματος της Ευρωπαϊκής Ένωσης να ακυρώνει και τα αντίστοιχα εθνικά σήματα, που έως σήμερα εξετάζονταν από τα διοικητικά δικαστήρια. Όμως, οι όποιες διευκολύνσεις στην πράξη αφορούν στους μεγάλους πολυεθνικούς ομίλους που σαρώνουν και την αγορά των σημάτων προκειμένου να την ελέγξουν και να αποκτήσουν προβάδισμα στη χρησιμοποίηση τους. Διευκολύνεται λοιπόν, με το νομοσχέδιο η κυκλοφορία, όπως λέτε, το ξεσκαρτάρισμα, όμως, ουσιαστικά των σημάτων και ιδίως η απόκτηση δικαιωμάτων επί σημάτων με ελαττώματα και έτσι άκυρων, μη ανανεωθέντων ή σημάτων σε αχρησία. Ρυθμίσεις για παράδειγμα, όπως η υποχρέωση απόδειξης της χρήσης του σήματος την τελευταία πενταετία, επιταχύνει τη συγκέντρωση σημάτων στα χέρια πολυεθνικών ομίλων, που με μεγαλύτερη ευκολία αποδεικνύουν τη χρήση και μπορούν να τηρούν τις όποιες διαδικασίες, σε σχέση με μικρές επιχειρήσεις, που μπορεί για μεγάλα διαστήματα να αντιμετωπίζουν δυσκολίες, να υπολειτουργούν και να χάνουν με τον τρόπο αυτόν τα δικαιώματά τους σε σήματα που μπορεί να είχαν στο παρελθόν. Με ποιον τρόπο διευκολύνονται δηλαδή, λοιπόν, όπως λέτε οι μικρές επιχειρήσεις έναντι της μονοπώλησης της αγοράς που σαρώνεται κυριολεκτικά από τους μεγάλους κολοσσούς; Δεν θεωρούμε, επομένως, ότι τέτοιου είδους ρυθμίσεις, που αντικειμενικά δεν μπορούν να εμποδίσουν τη συγκέντρωση της αγοράς του σήματος στα χέρια πολυεθνικών ομίλων, θα μπορούσαν να λειτουργήσουν προς όφελος των λαϊκών στρωμάτων όσο παραμένει κίνητρο για την παραγωγή το κέρδος και όχι η κάλυψη των διευρυμένων λαϊκών αναγκών, που αυτή καθορίζει και το τι και το για ποιον θα παραχθεί, με κριτήρια βέβαια ξένα και εχθρικά προς αυτές τις ανάγκες. Από αυτή την άποψη, καταψηφίζουμε το νομοσχέδιο στο σύνολό του και δεν έχει ουσία να μείνουμε σε τεχνικές παρατηρήσεις, που θα μπορούσαμε ενδεχομένως να κάνουμε, όμως παραμένουν μέσα σε αυτό το πλαίσιο. Ευχαριστώ.
Τον λόγο τώρα έχει ο κ. Βασίλης Βιλιάρδος από την Ελληνική Λύση. Ακολουθεί ο κ. Κρίτων Αρσένης και έχει ζητήσει τον λόγο ο Πρόεδρος της Ελληνικής Λύσης, ο κ. Βελόπουλος.
Ευχαριστώ πολύ, κύριε Πρόεδρε. Κυρίες και κύριοι συνάδελφοι, παράνομη μετανάστευση, κορωνοϊός, Τουρκία. Τα προβλήματα της Ελλάδας συσσωρεύονται, παραμένοντας άλυτα. Αν και η επικοινωνιακή πολιτική της Κυβέρνησης, σε συνδυασμό με την υιοθέτηση του προγράμματος μας, της Ελληνικής Λύσης - καλά κάνει βέβαια, η Ελλάδα μάς ενδιαφέρει και όχι τα κομματικά μας οφέλη - , τα αμβλύνει ή καλύτερα τα υποβαθμίζει. Αλήθεια, επιμένει ακόμη η Νέα Δημοκρατία ότι το δημόσιο χρέος μας - καλύτερα να μη μιλάμε για το μοναδικό στην παγκόσμια ιστορία κόκκινο ιδιωτικό - είναι βιώσιμο; Τι ανοησίες είναι αυτές οι παρακλήσεις να μη συμπεριληφθούν οι δαπάνες για το μεταναστευτικό και για τον κορωνοϊό στη μέτρηση των ελλειμμάτων; Τι ωφελεί αφού θα υπάρχουν; Και άλλα προβλήματα κάτω από το χαλί; Όσο για το μαξιλάρι των 37 δισεκατομμυρίων ευρώ που επαναλαμβάνει συνεχώς ο ΣΥΡΙΖΑ είναι σίγουρος πως υπάρχει; Εγώ τουλάχιστον στην προηγούμενη συνεδρίαση ρώτησα τον υπεύθυνο του Γραφείου Προϋπολογισμού της Βουλής και δεν μπόρεσε να μου δώσει καμμία ικανοποιητική απάντηση. Αναφέρθηκε κάτι σε 9,5 δισεκατομμύρια ευρώ, αναφέρθηκε στα repos που γίνεται με τα ομόλογα του δημοσίου κάπως όλα αυτά μπερδεμένα, αλλά τελικά δεν έδωσε καμμία απάντηση. Προφανώς είτε δεν υπάρχει καθόλου είτε είναι πάρα πολύ χαμηλό. Στο θέμα μας τώρα, όπως ανέφερα στην επιτροπή για το νομοσχέδιο του Μαυροβουνίου μας έρχονται συμφωνίες από την Ευρωπαϊκή Ένωση και μας υποχρεώνουν να τις υιοθετούμε αν και συχνά δεν είναι υπέρ της χώρας μας. Εμείς πάντως τις υπερψηφίζουμε όταν θεωρούμε πως είναι υπέρ της Ελλάδας, ενώ στην αντίθετη περίπτωση τις καταψηφίζουμε όπως και τα νομοσχέδια χωρίς κανένα κομματικό κριτήριο, αλλά μόνο εθνικό αφού αυτός είναι ο λόγος που αποφασίσαμε να συμμετέχουμε στη Βουλή δουλεύοντας κυριολεκτικά νυχθημερόν. Συνεχίζοντας έχουμε εδώ ακόμη ένα νομοσχέδιο από τα συρτάρια του ΣΥΡΙΖΑ, αφού αναρτήθηκε για διαβούλευση στις 11 Ιανουαρίου του 2019 και ολοκληρώθηκε την 1η Φεβρουαρίου του 2019, πριν από ένα χρόνο δηλαδή. Είμαστε πάντως πραγματικά περίεργοι σχετικά με το εάν ο ΣΥΡΙΖΑ θα ψηφίσει ή όχι το νομοσχέδιο του, ενώ η Νέα Δημοκρατία τεκμηριώνει ξανά και ξανά πως το κράτος έχει συνέχεια, καθώς επίσης ότι δεν υπάρχουν διαφορές με την Αξιωματική Αντιπολίτευση, άλλωστε άλλοι κυβερνούν την Ελλάδα κινώντας τα νήματα από το παρασκήνιο με τη βοήθεια ενδοτικών ή δουλοπρεπών ελληνικών κυβερνήσεων. Θα ήταν πάντως χρήσιμο να μάθουμε πόσα ακόμη νομοσχέδια έχουν μείνει στα συρτάρια, έτσι ώστε να προγραμματίσουμε τουλάχιστον τον χρόνο μας και να μην επιβαρυνόμαστε χωρίς λόγο με καταθέσεις νομοσχεδίων την τελευταία στιγμή. Στη σημερινή συμφωνία τώρα αναφέραμε ήδη πως πρόκειται για μια ακόμη εφαρμογή κοινοτικής νομοθεσίας, δηλαδή κάτι που αποφασίστηκε στην Ευρωπαϊκή Ένωση ποιος ξέρει από ποιους και για ποιες ανάγκες, ενώ εμείς απλά το επικυρώνουμε ως συνήθως ως θέσφατο. Διαβάζοντας πάντως την πρώτη παράγραφο της εισηγητικής έκθεσης, η οποία επικαλείται οικονομική έρευνα περί τεχνολογικής εξέλιξης και δικαιωμάτων βιομηχανικής ιδιοκτησίας, επιβεβαιώνεται η αίσθηση μας πως το νομοσχέδιο δημιουργήθηκε για ένα εντελώς διαφορετικό περιβάλλον για χώρες που υπάρχει βιομηχανική παραγωγή και ανάγκη προστασίας της. Στην Ελλάδα αντίθετα η βιομηχανική παραγωγή έχει καταρρεύσει στο 8% του ΑΕΠ χωρίς κανένας να ενδιαφέρεται να αντιστρέψει την τάση, ενώ το μόνο εμπορικό σήμα το οποίο έγινε θέμα τα τελευταία χρόνια είναι αυτό της Μακεδονίας και των προϊόντων της που δεν καταφέραμε να προστατεύσουμε εκτός εάν θεωρεί κανείς πως το μεγάλο «Μ» του Πρωθυπουργού ως σήμα κατατεθέν για τα προϊόντα της Μακεδονίας θα λύσει το πρόβλημα. Κατά την περίοδο τώρα 2013-2014, που υπάρχουν τα τελευταία στοιχεία της EUROSTAT, η Ελλάδα παρουσίασε μείωση στις καταχωρήσεις σημάτων ύψους 31% σε πλήρη φυσικά αντίθεση με όλη την υπόλοιπη Ευρωπαϊκή Ένωση. Λογικό, βέβαια, αφού δεν υπάρχει λόγος να καταχωρήσει κάποιος ένα σήμα όταν η οικονομία είναι βυθισμένη στην κρίση, όταν δεν υπάρχει μεγάλο οικονομικό όφελος από την κατοχή του και ακόμη περισσότερο εάν δεν υπάρχει επαρκής αστυνόμευση και προστασία όπως συμβαίνει στην Ελλάδα. Άλλωστε, όπως έχουμε επισημάνει δεκάδες φορές, έχουμε αρκετούς νόμους στην Ελλάδα, η τήρησή τους είναι αυτό που μας λείπει. Αναφέραμε, επίσης, πως υπάρχει μεγάλο πρόβλημα με το λαθρεμπόριο σημάτων, με τα παραχαραγμένα προϊόντα που σύμφωνα με μελέτη της EUROPOL και του Γραφείου Πνευματικής Περιουσίας της Ευρωπαϊκής Ένωσης, EUIPO, για αντίγραφα προϊόντα από το 2017 εκτιμώνται στο 2,5% του διεθνούς εμπορίου ή στα 461 δισεκατομμύρια δολάρια το 2013. Στην Ευρωπαϊκή Ένωση εκτιμώνται στο 5% του νομίμου εμπορίου ή στα 85 δισεκατομμύρια ευρώ. Κατά την ίδια έκθεση, η Ελλάδα έχει πολύ υψηλό ποσοστό παράτυπων προϊόντων, εύλογα, ίσως, αφού στη χώρα μας το λαθρεμπόριο υπολογίστηκε στα 15 δισεκατομμύρια ευρώ ετησίως από τον πρόεδρο του ΕΒΕΠ, θυμίζοντας πως έχει αποκαλυφθεί το λαθρεμπόριο από την «COSCO» στο λιμάνι της Νάπολης. Οπότε ο Πειραιάς, ασφαλώς, δεν θα αποτελεί εξαίρεση. Επίσης, στην Ελλάδα η ΟΛΑΘ έχει επιβάλει πρόστιμο στην «COSCO» ύψους 200 εκατομμυρίων ευρώ για φοροδιαφυγή μέσω του λιμανιού του Πειραιά, ενώ έχει διενεργήσει έρευνα για παράνομη εισαγωγή υποτιμημένων κλωστοϋφαντουργικών προϊόντων με απώλεια δασμών για τα τελωνεία αξίας 202,3 εκατομμύρια ευρώ. Εντούτοις, ο Υπουργός Υποδομών, σε μία επίκαιρη ερώτησή μας για το έγκλημα στο Καστέλι, εκτός του ότι μας χαρακτήρισε αριστερούς επειδή ενδιαφερόμαστε για το περιβάλλον, μας ρώτησε ειρωνικά εάν είμαστε εναντίον και της επένδυσης της «COSCO» στην Ελλάδα, προφανώς, επειδή έχει άγνοια του τι συμβαίνει και τη θεωρεί πρότυπο. Μεγάλο πρόβλημα, βέβαια, είναι η ιδιοποίηση των ελληνικών σημάτων, όπως της Μακεδονίας από τα Σκόπια, της φέτας από τους Γερμανούς ή τους Δανούς κ.λπ.. Όσο αφορά τώρα την καταχώρηση των σημάτων, τονίσαμε πως είναι πιο συμφέρουσα η διεθνής καταχώρηση στο εξωτερικό. Σύμφωνα με στοιχεία του WIPO το κόστος της διεθνούς καταχώρισης είναι 614 ευρώ για δέκα έτη. Επομένως το κόστος των 150 ευρώ για δέκα έτη που αναφερόταν στο άρθρο 87 για καταχώρηση μόνο στην Ελλάδα, είπαμε ότι είναι υπερβολικά υψηλό. Άρα θα έπρεπε να μειωθεί. Με ικανοποίηση πάντως διαπιστώσαμε πως εισακουστήκαμε από τον Υπουργό που το μείωσε στα 100 ευρώ, γεγονός που σημαίνει πως τουλάχιστον αυτό το Υπουργείο υιοθετεί τις προτάσεις των άλλων κομμάτων όταν τις κρίνει σωστές. Στη δεύτερη συνεδρίαση της επιτροπής θέσαμε ερωτήματα που αφορούσαν διάφορα άρθρα με ορισμένες δικές μας επισημάνσεις και προτάσεις. Απαντήσεις πήραμε σε ορισμένα από αυτά, ικανοποιητικές κατά την άποψή μας, αλλά ο Υπουργός υποσχέθηκε πως θα απαντήσει και στα υπόλοιπα ή θα δρομολογήσει τις ενδεχόμενες αλλαγές. Θεωρούμε, πάντως, πως η συγκεκριμένη συμφωνία με τις απαιτούμενες διορθώσεις της δεν είναι προς τη λάθος κατεύθυνση, σε αντίθεση με τη συμφωνία στρατιωτικής συνεργασίας με τις Ηνωμένες Πολιτείες που υπέγραψε ο ΣΥΡΙΖΑ, αλλά δεν συμφώνησε στην επικύρωση της, αν δεν κάνουμε λάθος, με αυτή για το Μαυροβούνιο και με αρκετές άλλες που καταψηφίσαμε. Επομένως δεν έχουμε κανένα λόγο να τοποθετηθούμε αρνητικά. Από νομικής πλευράς τώρα, η οδηγία 2015 με αριθμό 2436 της Ευρωπαϊκής Ένωσης για την προσέγγιση των νομοθεσιών των κρατών - μελών περί σημάτων εμπεριέχει ριζικές αλλαγές στο εθνικό δίκαιο των σημάτων, όπως αυτό είχε θεσμοθετηθεί με νόμο του 2012. Ειδικότερα, το σχέδιο νόμου στοχεύει στην ενίσχυση του ανταγωνισμού μέσω της προστασίας των εμπορικών σημάτων τα οποία λειτουργούν ως μηχανισμός ανάπτυξης, επειδή οι επιχειρήσεις έχουν ένα ισχυρό κίνητρο να βελτιώνουν συνεχώς την ποιότητα, την καινοτομία και την τιμή των προϊόντων τους. Παράλληλα, με τις διατάξεις της οδηγίας του 2015 επιτυγχάνεται η αναγκαία σύγκλιση του εθνικού σήματος με το σήμα της Ευρωπαϊκής Ένωσης, τα οποία επιτελούν την ίδια λειτουργία στην αγορά και δεν δικαιολογείται να προστατεύονται σε διαφορετικό βαθμό και με διαφορετικό τρόπο. Δεν θα αναφερθούμε εδώ στις λεπτομέρειες αφού τις αναλύσαμε τις επιτροπές. Ειδικά, όμως, όσον αφορά το άρθρο 4, αναφέραμε πως οι λόγοι απαράδεκτου οφείλουν να είναι και κάθε απεικόνιση ή ηχητικό σήμα που προσβάλλει τα χρηστά ήθη ή την ορθόδοξη χριστιανική θρησκεία ή άλλο θρησκευτικό δόγμα ή ως άνω σήμα, το οποίο παραπέμπει σε προσηλυτισμό ή σε αλυτρωτισμό, κατόπιν σχετικής δήλωσης δυσαρέσκειας τουλάχιστον τριών συλλογικοτήτων και διαδικτυακής διαμαρτυρίας δύο χιλιάδων πολιτών. Επιπλέον, αναφέραμε ότι η παραπλανητική παραπομπή σε εθνοτική προέλευση προϊόντος ή υπηρεσίας, αφού αναδειχτεί είτε από ενέργεια κοινοβουλευτικού ελέγχου, είτε από διαμαρτυρία επαγγελματικής ένωσης, οφείλει να αποτελεί λόγο απαραδέκτου. Εν προκειμένω ο Υφυπουργός μας διαβεβαίωσε πως προστατεύονται όλα τα παραπάνω. Τέλος, όσον αφορά στο άρθρο 45, τις ποινικές διατάξεις, είπαμε πως τα αναφερόμενα χρηματικά πρόστιμα είναι ιδιαίτερα χαμηλά, ενώ οι επιβαλλόμενες ποινές φυλάκισης ευνοϊκές για τους επίδοξους παραβάτες, οπότε θα πρέπει να αλλάξουν. Ελπίζουμε να εισακουστούμε από τον Υπουργό. Σας ευχαριστώ πολύ.
Ευχαριστούμε. Τον λόγο τώρα έχει ο κ. Κρίτων Αρσένης από το ΜέΡΑ25.
Ευχαριστώ πολύ, κύριε Πρόεδρε. Κυρίες και κύριοι της Κυβέρνησης, μας εκπλήσσετε με το νομοσχέδιο αυτό. Είναι, ίσως, το πρώτο νομοσχέδιο που δεν περιλαμβάνει συρραφή διατάξεων άλλων θεμάτων. Είναι μία θετική έκπληξη, αλλά σε κάθε περίπτωση μία μεγάλη έκπληξη. Εμείς είμαστε θετικοί στις κατοχυρώσεις των εμπορικών σημάτων και, επιπροσθέτως, θεωρούμε ιδιαίτερα σημαντική την κάλυψη των τοπικών προϊόντων, των προϊόντων ονομασίας προέλευσης, με εμπορικό σήμα και πιστεύουμε ότι αυτό είναι εξαιρετικά ωφέλιμο για την ελληνική οικονομία. Οι επιφυλάξεις μας εστιάζονται στην ανεπαρκή κάλυψη. Σύντομα έρχεται στην ελληνική Βουλή η έγκριση δύο διεθνών εμπορικών συμφωνιών. Είναι η συμφωνία CETA, η συμφωνία με τον Καναδά και η συμφωνία με τη Νότια Αφρική, η SADC. Υπάρχουν τεράστια ζητήματα στη CETA. Τα γνωρίζετε, ελπίζουμε. Είναι, στην ουσία, μία συμφωνία ενάντια στη δημοκρατία. Έχουμε τον μηχανισμό επίλυσης διαφορών επενδυτή - κράτους, όπου στην ουσία κάποιοι δικηγόροι, έξω από το θεσμικό σύστημα της δικαιοσύνης, έξω από οποιαδήποτε πλαίσιο αντικειμενικότητας, θα αποφασίζουν - ανεξαρτήτως αν έχουν συμφέροντα οι ίδιοι - για το τι μέλλει γενέσθαι με τις νομοθεσίες που ψηφίζουν τα εθνικά κοινοβούλια και συγκεκριμένα της Ελλάδας, που ενοχλούν κάποιες επενδύσεις. Και αν αυτοί αποφασίζουν ότι είναι επιζήμιες, θα καταρρίπτονται οι νομοθεσίες. Πέρα, όμως, από τον κίνδυνο για τη δημοκρατία, οι ίδιες αυτές οι αποφάσεις, οι συμφωνίες οι εμπορικές, έχουν μέσα τους πολύ επιζήμιες ρυθμίσεις για το θέμα της φέτας ως προϊόντος προστατευόμενης ονομασίας προέλευσης. Στην πράξη δεν προστατεύουμε τη φέτα. Ήδη η κατάσταση είναι αρκετά κακή. Από τους πεντακόσιους πενήντα τόνους φέτας, που είναι η παγκόσμια ζήτηση, στην Ελλάδα παράγονται εκατόν είκοσι χιλιάδες τόνοι, κάτι παραπάνω, δηλαδή, από το 20%. Η υπόλοιπή ζήτηση καλύπτεται από το λευκό τυρί. Τι σημαίνει αυτό και τι σημαίνει το επόμενο στάδιο που θα έρθει με αυτές τις συμφωνίες; Σημαίνει ακόμα πιο χαμηλή τιμή για τον Έλληνα παραγωγό, γιατί θα χρειαστεί να συναγωνίζεται τυριά τα οποία δεν έχουν καμμία σχέση με φέτα, με χαμηλότερες προδιαγραφές. Όμως, αυτός θα είναι ο διεθνής ανταγωνισμός της φέτας. Γι' αυτό εμείς καλούμε όλα τα κόμματα να σταθούν απέναντι σε αυτές τις συμφωνίες, που θα έρθουν, όπως είπαμε, σύντομα στη Βουλή. Δεν ζητάμε τίποτα παραπάνω από την ίση μεταχείριση της φέτας με αντίστοιχα τυριά που έχουν προστατευτεί στην Ευρώπη, όπως είναι το μπλε τυρί, το ροκφόρ κ.ο.κ.. Επειδή, όμως, κακά τα ψέματα, ο νους όλων μας αυτή τη στιγμή είναι στον κορωνοϊό, σε μία επιδημία που ανησυχούμε ότι μπορεί να πλήξει αρκετά έντονα τη χώρα μας, πέρα από ανησυχία και ευχές, αυτό πάντα απαιτεί μέτρα. Και θέλω να επαναλάβω λίγο τα μέτρα που ανακοίνωσε ο Γιάνης Βαρουφάκης, ο Γραμματέας του ΜέΡΑ25, από αυτό το Βήμα. Τα επαναλαμβάνω, γιατί θεωρώ ότι αυτό είναι το πιο κρίσιμο ζήτημα που έχουμε μπροστά μας και πάνω σε αυτά τα μέτρα πρέπει να τοποθετηθούμε όλοι μας. Πρώτο μέτρο, κατάργηση του 95% της προπληρωμής φόρου για τις επιχειρήσεις, που έχει δημοσιονομικό κόστος 510 εκατομμύρια. Επίσης, έκπτωση 50% του ΦΠΑ στα νησιά του Αιγαίου και παραμεθόριων περιοχών με εξαίρεση τα μεγάλα νησιά με μεγάλη αντικειμενική αξία, όπως Μύκονος, Σαντορίνη, Πάρος, με δημοσιονομικό κόστος 300 εκατομμύρια ευρώ, επειδή θα πληγούν από τη μείωση του τουρισμού. Τρίτον, άμεση πρόσληψη επτά χιλιάδων γιατρών και νοσοκόμων στο ΕΣΥ με δημοσιονομικό κόστος 220 εκατομμύρια ευρώ. Ακόμη προμήθεια ιατροφαρμακευτικού υλικού με δημοσιονομικό κόστος 100 εκατομμύρια ευρώ. Δομικές υποδομές υγείας με δημοσιονομικό κόστος 200 εκατομμύρια ευρώ και συνολικό δημοσιονομικό κόστος 520 εκατομμύρια ευρώ. Τέταρτο μέτρο, είναι μέτρα για τη μείωση χρήσης μετρητών στις συναλλαγές, τα οποία βοηθούν στην εξάπλωση του ιού κατά το πρότυπο της πολιτικής της κεντρικής τράπεζας της Κίνας με την υποκατάστασή τους από πληρωμές μέσω διαδικτύου χρεωστικών καρτών ή εφαρμογών, με δημοσιονομικό κόστος 10 εκατομμύρια ευρώ. Πέμπτο μέτρο, ακύρωση, αναστολή φορολόγησης τουριστικών επιχειρήσεων, που αποδεδειγμένα επλήγησαν από μαζικές ακυρώσεις κατά το 2020. Το δημοσιονομικό κόστος είναι 700 εκατομμύρια ευρώ. Έκτο μέτρο, ενίσχυση διακοσίων χιλιάδων ευάλωτων νοικοκυριών με προπληρωμένες πιστωτικές κάρτες με ποσά 300 ευρώ μηνιαίως. Το δημοσιονομικό κόστος είναι 720 εκατομμύρια ευρώ. Έβδομο μέτρο, πρόγραμμα μονιμοποίησης αναπληρωτών καθηγητών και δημιουργίας δομών τηλεδιασκέψεων στα σχολεία. Το δημοσιονομικό κόστος είναι 210 εκατομμύρια ευρώ. Και όγδοο μέτρο, αύξηση λοιπών δημοσίων επενδύσεων κατά 530 εκατομμύρια ευρώ. Το αθροιστικό κόστος είναι 3,6 δισεκατομμύρια ευρώ, δηλαδή, 2% του ΑΕΠ. Και αυτό θα σημάνει μείωση του στόχου των πρωτογενών πλεονασμάτων στο 1,5%, όπου θα έπρεπε να είναι έτσι κι αλλιώς. Το πραγματικό συνολικό κόστος στην ουσία είναι ελάχιστο εάν λάβει κανείς υπ' όψιν ότι όχι μόνο θα ανακόψει την καταστροφή, αλλά θα γλιτώσουμε πάρα πολλές απώλειες συνανθρώπων μας και θα γλιτώσουμε και μία κρίση στην οικονομία. Θα υπάρχει ένας πολλαπλασιαστής ωφέλειας αυτών των χρημάτων. Εμείς ζητάμε να αποφασιστούν τώρα μονομερώς αυτά τα μέτρα. Ξέρουμε, βέβαια, ότι εσείς δεν πρόκειται ποτέ να διαπραγματευτείτε ούτε καν αυτά τα αυτονόητα ούτε καν τη μείωση του πρωτογενούς πλεονάσματος τώρα σε αυτή την κρίση. Θα αρκεστείτε σε ευχολόγια από την κ. Μέρκελ ότι η Ευρώπη στηρίζει την Ελλάδα, όταν όμως η στήριξη αυτή δεν είναι έμπρακτη στα αυτονόητα. Έχετε, όμως, αλλεργία στη διαπραγμάτευση! Δεν ζητήσατε καν διαμοιρασμό της προσφυγικής φροντίδας τώρα με αυτή την κρίση και δεν θα ζητήσετε καν μείωση του πρωτογενούς πλεονάσματος, των στόχων τώρα με την κρίση που έχουμε μπροστά μας με τον κορωνοϊό. Σας ζητάμε να αλλάξετε στάση. Γιατί πλέον από την πολιτική σας του «υπάκουου παιδιού», θα κινδυνεύσουν ζωές. Ευχαριστώ πολύ.
Ευχαριστούμε. Τον λόγο έχει ο Πρόεδρος της Ελληνικής Λύσης κ. Κυριάκος Βελόπουλος.
Ευχαριστώ πολύ, κύριε Πρόεδρε. Κύριε Υπουργέ, ήξερα ότι ήσασταν ένας από τους πιο καλούς Υπουργούς σε αυτή την Κυβέρνηση και η τακτική σας να δέχεστε και τα θετικά δείχνει ότι έχετε μια ευρύτερη αντίληψη για την πολιτική. Και αυτό είναι προς τιμήν σας. Και το κάνω πρώτη φορά δημοσίως, γιατί - όπως μου είπε και ο κ. Βιλιάρδος - δέχεστε κριτική αλλά δέχεστε και προτάσεις. Είναι πολύ σημαντικό στη δημοκρατία η κυβερνώσα παράταξη να δέχεται θετικές προτάσεις σε όλους και απ' όλους. Είναι πολύ σημαντικό αυτό και είναι προς τιμήν σας. Εάν το έκανε αυτό η Νέα Δημοκρατία από τον Ιούλιο για το λαθρομεταναστευτικό, θα είχαμε λύσει σήμερα πολλά προβλήματα και δεν θα τα αντιμετώπιζε σήμερα με τέτοιο πανικό η Κυβέρνηση. Μακάρι να ήσασταν εσείς Υπουργός στο Υπουργείο αυτό. Ίσως να ήταν διαφορετικά τα πράγματα. Πάμε, όμως, τώρα στα του νομοσχεδίου. Δεν είναι δική σας ευθύνη, κύριε Υπουργέ, αλλά νομοθετούμε σήμερα την κατοχύρωση εμπορικών σημάτων. Ξέρετε, το ερώτημά μου είναι: τι παράγει η Ελλάδα για να κατοχυρώσει; Αυτό είναι το ερώτημά μου, κύριε Υπουργέ. Πενήντα ολόκληρα χρόνια η Ελλάδα πάλεψε ώστε να μην παράγει τίποτα, να είναι η χώρα της παροχής υπηρεσίας. Όταν ακόμα και η αντίληψη της Νέα Δημοκρατίας, που αν θέλετε έχει μια καπιταλιστική αντίληψη, λέει ότι η τουριστική βιομηχανία είναι βαριά βιομηχανία, τότε δυστυχώς έχουμε πρόβλημα στην αντίληψη των οικονομικών δεδομένων στο παγκόσμιο γίγνεσθαι. Και το λέω αυτό γιατί ως χώρα θα μπορούσαμε να παράγουμε πάρα πολλά προϊόντα. Η βιομηχανική μας παραγωγή στην Ελλάδα είναι το 8% του ΑΕΠ. Και μόνο αυτό δείχνει κάτι πολύ απλό. Το ερώτημά μου είναι αν ενισχύετε την καινοτομία. Ρώτησα τον Υπουργό Εθνικής Άμυνας για τα παιδιά που κατασκευάζουν το drone στο Πανεπιστήμιο Θεσσαλονίκης. Εάν είχαμε λίγο μυαλό, ως Βουλή, θα δίναμε εμείς κονδύλια από τον προϋπολογισμό της Βουλής ή από τον μισθό μας και αυτό το προϊόν να κατοχυρωνόταν ως know how, αν θέλετε, ως καινοτομία και να το είχαμε για εξαγώγιμο προϊόν, να κάναμε μια δική μας μονάδα παραγωγής. Δυστυχώς δεν έχουμε την ευρύτερη αντίληψη αυτής της ιστορίας και αυτό, ειλικρινά το λέω Υπουργέ μου, μου δημιουργεί την αίσθηση ότι ναι μεν νομοθετούμε αλλά, δυστυχώς, δεν έχουμε συγκεκριμένη πρόταση ώστε να ξεκινήσουμε από το μηδέν. Είμαστε στο μηδέν. Αν συγκρίνουμε την Ελλάδα με άλλες χώρες ευρωπαϊκές σε επίπεδο εμπορικών σημάτων ή σε επίπεδο brand names ή σε επίπεδο παραγωγής, έχουμε μεγάλα προβλήματα. Δεν θα πω για τις «μαϊμούδες» και όλα αυτά, αλλά να σας υπενθυμίσω ότι στη Νάπολη γινόταν το μεγαλύτερο λαθρεμπόριο και εμείς δώσαμε στην «COSCO» το λιμάνι. Και, ξέρετε, τα προϊόντα - μαϊμούδες είναι κινέζικα τα περισσότερα. Άρα, λοιπόν, δεν μπορώ να συζητήσω στη βάση της λογικής ότι το λαθρεμπόριο δεν είναι μια κατάσταση η οποία υπάρχει. Ναι, δεν την πατάσσουμε, όμως. Θυμάμαι από το 2007,2008,2009 εδώ μέσα ως Βουλευτής τότε έλεγα για το λαθρεμπόριο και έβγαιναν οι άνθρωποι της Αριστεράς και μου έλεγαν «τι είναι αυτά που λες», γιατί έλεγα το κάνουν κάποιοι άνθρωποι. Είναι οι νονοί οι Έλληνες από πάνω και από κάτω είναι όλη αυτή η ιστορία των τελωνειακών, αν θέλετε, που κάνουν τα στραβά μάτια, της ελλείψεως ελέγχου για τα κοντέινερ που παίρνουν λεφτά και έρχονται μετά οι λαθρομετανάστες ή οι άλλοι, οι πρόσφυγες και τα μοιράζουν και παίρνουν τα 50 ή 70 ευρώ την ημέρα. Αν θέλαμε, λοιπόν, πραγματικά να πατάξουμε το λαθρεμπόριο είναι πολύ εύκολο. Είναι πάρα πολλά δισεκατομμύρια ευρώ, κύριε Υπουργέ. Αλλά πού να πάει τώρα στο διυλιστήριο του τάδε Λάτση, ο ελεγκτικός μηχανισμός στη βαλβίδα, γιατί από εκεί γίνεται το λαθρεμπόριο πετρελαίου, παραδείγματος χάριν, λέω τώρα εγώ; Σιγά μην πάτε και κυνηγάτε τα βυτιοφόρα. Δηλαδή, δεν πάτε στην πηγή του προβλήματος ή δεν πάει η πολιτεία. Δεν είστε εσείς μόνο το πρόβλημα, αλλά όλες οι κυβερνήσεις γιατί τους συγκεκριμένους ολιγάρχες τους υπηρετείτε και τους εξυπηρετείτε. Με το Ελληνικό ας πούμε, ο Λάτσης, γιατί ό,τι υπάρχει και κινείται ο Λάτσης το κάνει. Θέλω να πω, δηλαδή, ότι όλα αυτά δείχνουν κάτι. Ότι αυτό το Κοινοβούλιο δεν λειτουργεί και δρα υπέρ των πολιτών. Λειτουργεί και δρα υπέρ των ολιγαρχών με τις συγκεκριμένες επιλογές. Και αν ήθελε να είχε μηχανισμούς, θα το είχε φτιάξει εδώ και πάρα πολύ καιρό το σύστημα. Να σας πω τώρα, λοιπόν, για τα brands. Ένα brand που χάσαμε, κύριε Υπουργέ, ας είναι καλά ο ΣΥΡΙΖΑ, είναι το όνομα Μακεδονία, μακεδονικό τυρί, μακεδονικός χαλβάς. Το χάσαμε. Το απωλέσαμε. Δίνουμε μάχη τώρα για να το κερδίσουμε. Γίνονται εκθέσεις κρασιών και τρέχουν οι Μακεδόνες οι δικοί μας για να πείσουν ότι αυτό το κρασί είναι δικό τους και το άλλο των Σκοπιανών και γίνεται πανικός. Άλλο που χάσαμε είναι η φέτα. Και το λέω χάσαμε γιατί; Είναι ντροπή, τι να συζητάω; Ένα προϊόν είχαμε, ρε παιδιά. Αφρικανική φέτα, ορίστε. Όποιος θέλει την παίρνει. Γερμανικό σουπερμάρκετ, Υπουργέ. Πού είναι τα προξενεία μας, ο εμπορικός ακόλουθος; Ή σε κάθε προξενείο να κυνηγάει αυτή την ιστορία. Αφρικανική φέτα; Ο Χριστός και η Παναγιά! Αυτό είναι brand, είναι σήμα. Το καταθέτω στα Πρακτικά. [[Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Και το λέω αυτό γιατί δεν είναι μόνο αυτό. Είναι το τσίπουρο, που στον Τύρναβο παραδείγματος χάριν, γιατί μιλάω με τον κ. Ροντούλη, ο οποίος ήταν εκεί παλιά συνάδελφος, γίνεται πανικός. Με το τσίπουρο ο καθένας κάνει ό,τι θέλει στο εξωτερικό. Πωλείται βουλγαρικό τσίπουρο! Πού είναι η δική μας αντίδραση; Πού είναι, πείτε μου εσείς. Να μου πείτε ότι έχουμε τον τάδε μηχανισμό που αντιδρά διεθνώς. Δεν υπάρχει μέριμνα και πρόνοια. Στα γιαούρτια μας; Το γιαούρτι είναι ελληνικό προϊόν. Στην ελιά της Καλαμάτας. Σας λέω συγκεκριμένα. Αυτά τα λέω γιατί; Γιατί πρώτα πρέπει, κύριε Υπουργέ μου, να εκπαιδεύσουμε τους πολίτες. Πού είναι τα κανάλια, τα οποία τα ελέγχετε εντός ή εκτός εισαγωγικών, να κάνουν μερικά διαφημιστικά μηνύματα και να βομβαρδίζουν τον Έλληνα καταναλωτή ότι πρέπει να παίρνει προϊόντα ελληνικής κατασκευής, παραγωγής και προελεύσεως και να προτιμάει τα ελληνικά προϊόντα; Σήμερα, τώρα που μιλάμε, ταΐζουμε την τουρκική βιομηχανία όπλων μέσω αγοράς προϊόντων τουρκικών χωρίς να ελέγξουμε το bar code, το 869, που είναι τουρκικό. Κάντε ένα σποτ να το παίξουν όλα τα κανάλια, αυτά που παίζουν άλλα θέματα όταν είναι να βομβαρδίσουν ένα κόμμα το οποίο ανεβαίνει όπως, η Ελληνική Λύση. Κάντε το! Τόσο δύσκολο είναι; Διαφήμιση, να ενημερωθεί ο καταναλωτής τι πρέπει να αγοράζει, τι πρέπει να παίρνει. Να παίρνει φέτα ελληνική. Γιατί κυκλοφορούν και σε ελληνικά σουπερμάρκετ γερμανικές φέτες, ξέρετε. Ψάξτε γερμανικά σουπερμάρκετ στην Ελλάδα. Ψάξτε λίγο παραπάνω. Αλλά πού να τα ψάξετε; Μπορείτε; Εδώ είναι το πρόβλημα. Όλη η ιστορία είναι αυτή. Επίσης, - εγώ δεν έχω δει και θα το πω - μόλις είκοσι τέσσερις επιχειρήσεις έχουν κατοχυρώσει το εμπορικό τους σήμα στη βόρεια Ελλάδα. Από τις εκατόν ογδόντα δυο επιχειρήσεις όλων των κλάδων και τέσσερις χιλιάδες προϊόντα μόνο είκοσι τέσσερις επιχειρήσεις το κατοχύρωσαν. Θα μου πείτε ότι για αυτό φταίει η ατομική ευθύνη των εταιριών που οι ίδιοι άνθρωποι δεν κάνουν τη δουλειά τους σωστά. Ναι, αλλά πρέπει η πολιτεία να οδηγήσει αυτούς τους ανθρώπους, δεν γίνεται μόνοι τους, δεν μπορούν μόνοι τους. Το λέω γιατί, κύριε Υπουργέ, η πρόθεση είναι πολύ καλή, αλλά χρειάζεται και η οδήγηση του πολίτου, του παραγωγού, του καταναλωτού. Δεν υπάρχει τίποτα. Ο καθένας μόνος του λειτουργεί για τη δική του εταιρία. Δεν γίνεται έτσι δουλειά. Εγώ θυμάμαι ότι όταν η Μέρκελ ήρθε στον Σαμαρά είχε κουβαλήσει την «MERCEDES» και όλες τις μεγάλες εταιρίες της για να αγοράσουμε σαν τους ιθαγενείς τα μπιχλιμπίδια τους. Όταν πάει ο Πρωθυπουργός στο εξωτερικό, δεν πρέπει να παίρνει μερικούς δικούς μας από πίσω, να είναι από δίπλα; Όχι κάτι περίεργους με παντόφλες που κυκλοφορούσε ο Σαμαράς, μιλάμε για επιχειρηματίες που παράγουν προϊόντα. Ναι, τέτοιους κουβαλούσε, κύριοι συνάδελφοι, και το λέω αυτό για να αντιληφθούμε τι γίνεται. Από την άλλη, κύριε Υπουργέ, πήγα σε σουπερμάρκετ εγώ προχθές και πήρα ένα γιαούρτι και διάβασα με μικρά γράμματα ότι το γιαούρτι αυτό είναι με «χαλάλ». Δεν ξέρω πώς λέγεται αυτή η εταιρία. Είναι η «ΗΠΕΙΡΟΣ»; Συγγνώμη, εγώ είμαι ορθόδοξος, γιατί πρέπει να φάω ένα γιαούρτι το οποίο έχει πάνω «χαλάλ» και δεν μου το λέει με μεγάλα γράμματα για να ξέρω να μην το πάρω εγώ, διότι είναι η ευλογία μέσω ενός ιμάμη, είναι η μουσουλμανική διαδικασία. Δικαίωμά τους είναι - προς θεού! - ας κάνουν ό,τι γουστάρουν, αλλά γιατί δεν με προειδοποιεί εμένα το σήμα επάνω ότι δεν μπορώ να το καταναλώσω εγώ γιατί έχει ευλογία μιας άλλης θρησκείας, ενός άλλου δόγματος; Αν ήταν της Ορθοδοξίας και έλεγε πάνω ότι το γιαούρτι είναι ευλογημένο, όλοι από εδώ θα φώναζαν, από την ψευτοαριστερά και θα έχουν και δίκιο…
Όχι.
Μισό λεπτό, άλλο θέλω να πω. Θα έχετε και δίκιο. Το δικό μου δόγμα είναι ισλαμιστής, γιατί να φάω το ορθόδοξο γιαούρτι. Όταν το προϊόν γράφει πάνω «χαλάλ», δεν τον υποχρεώνετε να έχει μεγάλα γράμματα, κύριε Υπουργέ; Γιατί; Υπάρχει το «χαλάλ» και στο τυρί.
..το κυλικείο…
Δεν με ενδιαφέρει το κυλικείο, ρε παιδιά. Καταλάβετε τι σας λέω. Είναι άδικο για μια ομάδα ανθρώπων να δέχεται να τρώει προϊόντα που δεν θέλει.
Μας προκαλεί, κύριε Πρόεδρε.
Όχι, δεν σας προκαλώ, λέω την αλήθεια. Τώρα εάν είναι πρόκληση η αλήθεια, τι να πω; Δεν αναφέρομαι σε εσάς, γενικά το λέω για την Αριστερά.
Πείτε το στην Κυβέρνηση…
Το είπα, κύριε συνάδελφε. Μάλλον δεν ακούτε τι λέω και ακούτε μόνο όταν αναφέρομαι σε εσάς. Είπα στον Υπουργό να βρεθεί πρόνοια και μέριμνα. Αυτό είπα, αλλά δεν το ακούτε. Το «χαλάλ» γράφεται πάνω στο προϊόν με μικρά γραματάκια. [[Θόρυβος στην Αίθουσα από την πτέρυγα του ΣΥΡΙΖΑ]] Είναι δικός σας νόμος και σας παρακαλώ πάρα πολύ, κύριοι του ΣΥΡΙΖΑ! Είναι δική σας νομοθεσία είναι. Δική μου είναι; Εσείς το φέρατε, από εσάς έγινε. Δεν το καταλογίζω σε εσάς, λέω όλοι οι πολιτικοί πρέπει να το καταλάβουν. Καλό είναι να χαμογελούμε, αλλά όταν ξεπουλάμε Μακεδονία, ξεπουλάμε Ορθοδοξία, ξεπουλάμε πατρίδα, να είμαστε και λίγο σοβαροί. Να γίνει κάτι διαφορετικό. Λέω να γράφεται με μεγαλύτερα γράμματα. Αυτό λέω. Κακό είναι και αυτό; Και αυτό σας ενοχλεί; Ο Χριστός και η Παναγία! Όμως, αν έλεγε ότι το ευλόγησε ο μητροπολίτης θα ουρλιάζατε όλοι εδώ μέσα. Όταν το ευλογεί ο ιμάμης ή το άλλο που γίνεται με σφαγή των ζώων που όταν βρουν κρέας σφάζουν το ζώο, δεν σας ενοχλεί αυτό. Σας παρακαλώ, εγώ είμαι και φιλόζωος. Ας σοβαρευτούμε. Είμαι φιλόζωος και αγαπώ τα ζώα περισσότερο από τους ανθρώπους και έχω και δυο σκυλιά. Πάμε παρακάτω.
Εσείς το τρώτε ζωντανό;
Εγώ, κύριε συνάδελφε, δεν τρώω κρέας, το αποφεύγω. Το καταλάβατε; Πάμε στην ουσία. Πάμε στον κορωνοϊό. Κύριε Πρόεδρε, θα ήθελα λίγο χρόνο παραπάνω. Άκουσα χθες τον Πρωθυπουργό της χώρας σε ένα μήνυμα ειλικρινά σοβαρό. Άκουσα και τον ΣΥΡΙΖΑ και ο κ. Τσίπρας ήταν και αυτός στη γραμμή της εθνικής ομοψυχίας. Αυτό σημαίνει ότι δεν είναι αργά να βάλει κάποιος μυαλό. Όμως, άκουσα και κάτι αμίμητο. «Ως Πρωθυπουργός οφείλω να ακούσω ειδικούς επιστήμονες. Για τις εκκλησίες ισχύει ό,τι και για τις δημόσιες συναθροίσεις». Συμφωνώ. Όμως, πρέπει να ισχύει και για τα τζαμιά και όχι μόνο για την εκκλησία της Ελλάδας. Δεν μπορεί ο Έλληνας Πρωθυπουργός να αναφέρεται στοχευμένα μόνο στην Ορθόδοξη Εκκλησία. Γιατί δεν έκανε αναφορά και για τα τζαμιά; Στα τζαμιά δεν κυκλοφορεί ο κορωνοϊός; Εκεί δεν έχει συνάθροιση; Έχει συνάθροιση και εκεί, κύριοι της Νέας Δημοκρατίας. Όμως, γιατί στοχευμένα μόνο στην Εκκλησία της Ελλάδας; Δηλαδή, εντοπίστηκε ο τρόπος μετάδοσης του ιού μέσω της Εκκλησίας της Ελλάδος μόνο; Μόνο μέσω της Ορθοδοξίας; Όλοι οι μαϊντανολόγοι, οι μπαρουφoλόγοι βγήκαν στα κανάλια. Δεν με ενδιαφέρει τι είπε ο κ. Πολάκης. Ο κ. Πολάκης είπε οι πλούσιοι και οι χριστιανοί. Στην Κίνα δεν έχει ούτε χριστιανούς ούτε και πλούσιους, κομμουνιστικό καθεστώς έχει, λίγοι είναι οι πλούσιοι από τη νομενκλατούρα του κομμουνιστικού κόμματος. Θέλω να πω ότι αυτή η εμμονή με τον χριστιανισμό είναι μια εμμονή που είναι ενοχλητική τουλάχιστον στο ποίμνιο της Ορθόδοξης Εκκλησίας. Ο καθένας πιστεύει όπου θέλει και είναι δικαίωμά του, αλλά δεν μπορείς να στοχοποιείς μια ομάδα ανθρώπων λέγοντας ότι μόνο στην Ορθόδοξη Εκκλησία δεν πρέπει να επιτρέπονται συναθροίσεις ή η θεία μετάληψη. Πρέπει να προσέχουμε τους όρους. Εδώ και είκοσι αιώνες κοινώνησαν αυτοκράτορες, φιλόσοφοι, οπλαρχηγοί, επιστήμονες, πρωθυπουργοί και δεν έπαθαν τίποτα, να το πω έτσι πολύ απλά. Υπάρχει και η ηπατίτιδα που μεταδίδεται. Είναι δικαίωμά σου να κοινωνήσεις. Γιατί πρέπει να μπούμε στη διαδικασία λοιδορίας ενός δόγματος Με το ίδιο σκεπτικό, η συνάντηση εντός του τζαμιού πρέπει να απαγορευτεί ή να μην γίνεται. Δεν το είπε αυτό ο Πρωθυπουργός. Γιατί δεν το είπε αυτό ο Πρωθυπουργός; Θα μπορούσε να το πει και αυτό σε όλα τα δόγματα, σε όλες τις εκκλήσεις. Μόνο για την Εκκλησία της Ελλάδος αναφέρθηκε, μόνο για την ορθόδοξη πίστη. Όσο για τη θωράκιση, έχω εδώ μπροστά μου μια καταγγελία από το Κέντρο Υγείας Ορεστιάδος. Να, η θωράκισή τους! Αυτή είναι η παράγκα του μπάρμπα Θωμά. Εδώ εξετάζονται όσοι έχουν «κορωνοϊό». Κέντρο Υγείας Ορεστιάδος. Μου το έστειλαν σήμερα από την Ορεστιάδα. Εάν αυτό θεωρεί το Υπουργείο ότι είναι θωράκιση από τον «κορωνοϊό», έχουμε πρόβλημα. Θέλει σοβαρότητα. Θα επανέλθω τώρα σ' ένα προσωπικό θέμα. Εδώ θα γελάσει κάθε πικραμένος. Ξέρετε, εδώ και πέντε μέρες όλα τα μέσα ασχολούνται με την Ελληνική Λύση, στοχεύοντας στο πρόσωπο του Προέδρου της - το αντιλαμβάνομαι - επειδή εργάζεται. Το πρόβλημα όλου του συστήματος είναι ότι εργάζεται ένας πρόεδρος κόμματος. Δεν πρέπει να εργάζεται, πρέπει να είναι άεργος ή άνεργος και να πληρώνεται από άλλους. Εγώ προτιμώ να εργάζομαι και να πληρώνομαι. Από τη δική μου τσέπη βγαίνουν όλα τα έξοδα του κόμματος και μπορεί να με ελέγξει όποιος θέλει από εσάς, να δει πόσα χρήματα έχω βάλει μόνος μου, πόσα έχω βγάλει ο ίδιος από την τσέπη μου, για να υπάρχει το κόμμα. Γιατί επιχορήγηση δεν πήραμε ούτε ένα ευρώ. Καλοδεχούμενη η έρευνα του ΕΣΡ. Επειδή βλέπω και συνάδελφους εδώ, θέλω να πω τα εξής: Πέμπτη μεταδόθηκε η εκπομπή. Το βράδυ, με εντολή δική μου, δεν ξαναμεταδόθηκε πουθενά. Μία φορά μεταδόθηκε. Η κλιμάκωση ξεκίνησε από το Σάββατο και την Κυριακή για μία εκπομπή, η οποία έγινε την Πέμπτη, και το ΕΣΡ έκανε παρέμβαση. Καλά 'ξηγήθηκαν, αλλά δεν είδα το ΕΣΡ να ευαισθητοποιείται ότι επί πέντε - έξι μέρες υβρίζουν έναν Πρόεδρο κόμματος, χωρίς ο ίδιος να απολογηθεί, να κληθεί και να μιλήσει. Θυμάμαι με τη NOVARTIS ο Ανδρέας Λοβέρδος - και είχε δίκιο τότε - όταν όλο το σύστημα ήταν εναντίον τους - δεν ξέρω δικαίως ή αδίκως, εγώ θεωρώ πως αδίκως ήταν εναντίον τους - αλλά και όλοι έβγαιναν και έλεγαν και είχαν το δικαίωμα να μιλήσουν. Εδώ, σε εμένα, επί πέντε - έξι ημέρες όλο το μιντιακό σύστημα, ακόμη και η δημόσια τηλεόραση δυστυχώς, βάλλει εναντίον ενός ανθρώπου και ενός κόμματος, χωρίς να ζητήσουν πότε τον λόγο απ' αυτόν τον άνθρωπο να απολογηθεί γι' αυτά που τον καταγγέλλουν. Γιατί εγώ δεν απολογούμαι σε κανέναν, αλλά δεν μου ζητούν να πω ούτε την άποψή μου. Ούτε αυτό! Το ΕΣΡ, όμως, δεν έδωσε οδηγία στα κανάλια «βγάλτε και τον κύριο που καταγγέλλετε». Γιατί ο κύριος που καταγγέλλουν δεν είπε «θεραπεύει», το επαναλαμβάνω, δεν είπε «γιατρεύει το προϊόν». Το επαναλαμβάνω και το τονίζω, για να το καταλάβουν ορισμένοι. Και επειδή διάβαζα σήμερα διάφορες εφημερίδες, θα σας δείξω μερικές διαφημίσεις, που εδώ δεν παρεμβαίνει κανένας, κανέναςεισαγγελέας. Ας πούμε - και το λέω στη Νέα Δημοκρατία - για τα 100 δισ του Βαρουφάκη δεν έγινε καμμία παρέμβαση. Επίσης, θέλω να πω ότι δεν έγινε εισαγγελική παρέμβαση προς το πρόσωπό μου, κύριοι συνάδελφοι. Γιατί αυτό γράφουν ψευδώς τα μέσα ενημέρωσης. Έγινε μηνυτήρια αναφορά από τον κύριο γυρολόγο των φαρμακοποιών, τον κ. Λουράντο, ο οποίος έκανε μηνυτήρια αναφορά και έπρεπε σαφώς να κάνει παρέμβαση ο εισαγγελέας, να πάει στον εισαγγελέα. Έχω μπροστά μου, κύριοι συνάδελφοι, το «ΠΡΩΤΟ ΘΕΜΑ». Έχει ολόκληρο άρθρο: «Το αυτοκίνητο προστατεύει από τον κορωνοϊό». Το έχω εδώ. Ένας εισαγγελέας θα παρέμβει στο «ΠΡΩΤΟ ΘΕΜΑ»; Το αυτοκίνητο προστατεύει από τον κορωνοϊό»! Αυτό εδώ το αυτοκίνητο! Έχω εδώ πάλι το «ΠΡΩΤΟ ΘΕΜΑ»: «Δείτε ποια μάσκα σας προστατεύει από τον κορωνοϊό». Αυτό δεν είναι διασπορά ψευδών ειδήσεων; Δεν είναι; Προστατεύει από τον «κορωνοϊό»; Εγώ έλεγα, επαναλαμβάνω, ότι δεν θεραπεύει, δεν γιατρεύει, βοηθάει. Εδώ έχω ένα δημοσίευμα. Λέει: « Καραμέλα αντιική, antivirus». Καραμέλα! Και τη διαφημίζουν σε πανελλαδικής εμβέλειας κανάλι! Είναι χορηγός πρωινής ενημερωτικής εκπομπής και κανείς από εσάς δεν μιλάει, ούτε το ΕΣΡ ούτε κανένα κανάλι. Και έχω και άλλα εδώ. Εγώ θα το πω ευθέως. Εμένα με στεναχώρησε ένα πράγμα, ότι αυτοί που χάρηκαν περισσότερο είναι οι νεοναζί, τα ναζιστικά περιττώματα, αυτά που έφυγαν από εδώ μέσα και δεν θα ξαναπατήσουν ποτέ. Γιατί ναζί στην ελληνική Βουλή δεν χωρούν! Ναζί μέσα στο ελληνικό Κοινοβούλιο δεν χωρούν. [[Χειροκροτήματα από την πτέρυγα της Ελληνικής Λύσης]] Και χοροπηδούν τα ναζιστικά περιττώματα από τη ναζιστική δεξιά μέχρι την άκρα αριστερά εναντίον της Ελληνικής Λύσης, γιατί ο Πρόεδρος εργάζεται. Να δεχτώ εγώ ότι έκανα ένα λεκτικό λάθος. Ένα, που δεν το δέχομαι, αλλά ας το δεχθώ. Έπρεπε να γίνει από το Σάββατο δύο εικοσιτετράωρα μετά ολόκληρος ντόρος σ' ένα θέμα, στο οποίο δεν υπάρχει θέμα; Αυτή είναι η ερώτησή μου. Δεν θέλω συναδελφική αλληλεγγύη από κανέναν σας, αλλά αυτό μπορεί να το υποστεί ο καθένας από εσάς. Το λέω, γιατί θα το υποστείτε κάποια στιγμή, διότι αφήνετε τον Μαρινάκη, τον Σαββίδη και όλους αυτούς να κάνουν το παιχνίδι τους στην πλάτη του ελληνικού λαού και στην πλάτη του Κοινοβουλίου. Αυτό είναι που με ενοχλεί και δεν βλέπω κανέναν να διαμαρτύρεται για όλα αυτά, δεν βλέπω κανέναν να μιλάει για όλα αυτά. Επίσης, θα το πω ευθέως. Κύριοι συνάδελφοι, την Πέμπτη ήταν η εκπομπή και την Πέμπτη το βράδυ υπήρχε ανάρτηση στο FACEBOOK και στα social media δική μου προσωπική, αναλύοντας τι είχε γίνει και σταματώντας την εκπομπή. Μία μετάδοση ήταν. Το λέω αυτό, γιατί όταν κάνει λάθος η Ελληνική Λύση, όταν κάνει λάθος ο Πρόεδρός της, θα το πω δημοσίως εγώ ο ίδιος. Αλλά δεν θα την πληρώσει όλη η Ελληνική Λύση. Αντιλαμβάνομαι ότι αυτό έγινε μετά τις δημοσκοπήσεις. Πήρε 5,5%. Τρίτο κόμμα έλεγαν οι περισσότεροι. Έπρεπε να κόψουν τα πόδια της Ελληνικής Λύσης. Θα σας πω κάτι: Ό,τι μας δυσκολεύει, ό,τι μας ζορίζει, τόσο μας ατσαλώνει και μας δυναμώνει. Ό,τι και να κάνουν οι ολιγάρχες και οι νταβατζήδες, εμείς θα προχωρήσουμε ευθεία. [[Χειροκροτήματα από την πτέρυγα της Ελληνικής Λύσης]] Κλείνοντας, κύριε Υπουργέ - το λέω στην Κυβέρνηση - θα σας πω τι λάθη κάνετε. Και θα κλείσω με αυτό, γιατί δεν θέλω να καταχραστώ τον χρόνο σας. Πριν έναν μήνα, η ελληνική Κυβέρνηση άλλαξε Αρχηγό ΓΕΣ. Τον άλλαξε. Ο Αρχηγός ΓΕΣ θέλει τρεις μήνες τουλάχιστον για να ενημερωθεί, γιατί περνάμε δύσκολες στιγμές. Πριν δύο μέρες, αλλάζετε τον Διοικητή της ΑΣΔΕΝ, Επιτελάρχη ΓΕΣ, καθ' ύλην αρμοδίους για επιχειρήσεις. Ποιοι θα ενημερώσουν τον νέο Αρχηγό, κύριοι της Νέας Δημοκρατίας; Πώς τα κάνετε αυτά εν ώρα κρίσεως; Δηλαδή κάνετε κρίση αξιωματικών εν ώρα κρίσης με την Τουρκία; Πού το έχετε δει αυτό; Είναι εγκλήματα αυτά. Είναι λάθη που δεν πρέπει να γίνονται έτσι κι αλλιώς. Είναι ντροπή. Συνεχίζετε με διευθυντή κλάδων και επιτελικό γραφείο. Ποιος θα ενημερώσει ποιον αν συμβεί κάτι; Ζητάτε από τον ΣΥΡΙΖΑ - και καλά κάνετε - ομοψυχία και από όλους μας. Μα, όταν κάνετε τέτοια λάθη; Τέτοια λάθη δεν γίνονται από μια σοβαρή κυβέρνηση. Πώς το έκανε ο Πρωθυπουργός αυτό; Σαφώς και να βοηθήσουμε. Μαζί, όλοι ενωμένοι, απέναντι σε αυτό που έρχεται. Διότι φαίνεται ότι έρχεται δυστυχώς. Έβγαλαν οι Τούρκοι όλα τα υποβρύχιά τους σήμερα το πρωί στο Αιγαίο. Άρα, κάτι ετοιμάζουν. Πρέπει να είμαστε όλοι ενωμένοι, παρά τις διαφοροποιήσεις μας. Πώς, λοιπόν, κάνετε αυτό το λάθος στον ελληνικό στρατό; Από την άλλη, για τον Έβρο, οι κάτοικοι φυλάνε Θερμοπύλες, άσχετα με τις λεκτικές αστοχίες κάποιων του ΣΥΡΙΖΑ. Είπαν κάτι παραπάνω οι άνθρωποι. Οι κάτοικοι των περιοχών δεν πρέπει να πριμοδοτηθούν με έναν ΦΠΑ χαμηλότερο ή με ένα έκτακτο επίδομα; Οι κάτοικοι της Θράκης, οι κάτοικοι του Έβρου που πολεμούν εκεί και αγωνίζονται δέχονται πιέσεις. Πολλά πράγματα που κάνουμε αποδείχθηκαν λάθος. Η ανακούφιση των κατοίκων της Θράκης είναι υποχρέωση όλων ημών. Βέβαια, το μεγαλείο σας φτάνει μέχρι το σημείο να κάνετε φράχτη πάλι, οχύρωση τύπου «Hesco». Βάζετε κάτι τετράγωνα αμμώδη. Και καλά κάνετε. Ξέρετε, όταν είσαι φτωχός βρίσκεις ό,τι να 'ναι. Βάζεις και συρματόπλεγμα για κότες, για κουνέλια κ.τ.λ., όπως στο χωριό που ζούσαμε εμείς. Αποφασίστε να κάνουμε έναν φράχτη πραγματικά τσιμεντένιο, ό,τι έκανε το Ισραήλ, ό,τι έκανε η Τουρκία, ό,τι κάνει η Αμερική, ό,τι κάνουν οι σοβαρές χώρες. Να φτιάξουμε τσιμεντένιο φράχτη. Και σήμερα δεν θα σπαταλούσαμε περίπου 500 χιλιάρικα την ημέρα για την άμυνα διακοσίων χιλιομέτρων. Δίνουμε λεφτά. Οι αστυνομικοί, όλοι αυτοί που είναι εκεί πληρώνονται. Δεν είναι τζάμπα εκεί οι άνθρωποι. Πολεμούν όμως για την πατρίδα. Αν είχαμε τσιμέντο, δεν θα χρειάζονταν τόσα πολλά έξοδα. Η πρόληψη είναι προτιμότερη - και θα το ξαναπώ ακόμη μια φορά - της καταστολής. Δυστυχώς και δεν μας ακούτε και τρέχετε πίσω από τις εξελίξεις. Μην καταστέλλετε τις εξελίξεις. Να προλαμβάνετε. Να ακούτε και τον ΣΥΡΙΖΑ. Να ακούτε και το ΚΚΕ. Να ακούτε και το ΜέΡΑ25 που δεν είναι εδώ. Να ακούτε και την Ελληνική Λύση. Να τους ακούτε όλους και να εφαρμόζετε τα καλά, όπως κάνετε εσείς, Υπουργέ, σε αυτό το νομοσχέδιο. Ας το κάνει και ο Πρωθυπουργός και οι Υπουργοί σας. Και να είστε βέβαιοι για ένα πράγμα: Ελληνικός λαός και πολιτικοί ενωμένοι ποτέ νικημένοι. Τελεία και παύλα.
Ευχαριστούμε. Έχει ζητήσει τον λόγο ο Κοινοβουλευτικός Εκπρόσωπος του Κινήματος Αλλαγής, ο κ. Λοβέρδος. Έχουμε κάνει μια συμφωνία, κύριε Λοβέρδο, να αυτοπεριοριστούμε στα δώδεκα λεπτά
Ευχαριστώ, κύριε Πρόεδρε. Κυρίες και κύριοι Βουλευτές, θα ξεκινήσω από τα Ελληνοτουρκικά, γιατί πρέπει στην Εθνική Αντιπροσωπεία να ακούγονται ορισμένα πράγματα. Ως Κοινοβουλευτικός Εκπρόσωπος κάνω αυτή την ιεράρχηση σήμερα στο θεματολόγιο που θα ακολουθήσω. Έχουμε τις τελευταίες εβδομάδες, κυρίες και κύριοι Βουλευτές, δύο απανωτές ήττες του Προέδρου Ερντογάν. Η πρώτη του ήττα έγινε προ εβδομάδων στη Συρία, όπου έχασε και ταπεινώθηκε στο πεδίο της μάχης και άρον άρον, σύρεται σε μία συμφωνία της οποίας το περιεχόμενο ακόμα δεν έχει γίνει ευρέως διεθνώς αντιληπτό. Εν πάση περιπτώσει, είναι μια συμφωνία ενός χαμένου που αναζητά να διαιρέσει το κόστος της ήττας του. Ήταν από την αρχή δεδομένο ότι το μέτωπο που άνοιγε στη Συρία δεν μπορούσε να το διαχειριστεί, ήταν μέτωπο τεράστιο που αύξανε κατά πολύ το ήδη υπάρχον μέτωπο από την εισβολή στη χώρα αυτή το 2014-2015 και που για να το στηρίξει, αφού εισέβαλε, χρειαζόταν και χρειάζεται χρήματα, πρόσωπα, κόσμο, ανθρώπους, ανθρώπινο δυναμικό, Αστυνομία, Στρατό, υγεία, υγειονομικές υπηρεσίες και πολλά άλλα και φυσικά, αντιμετώπιση των προσφυγικών ρευμάτων. Έχασε εκεί και έχασε με ένα ακροατήριο - ευρωπαϊκό, σχεδόν πανευρωπαϊκό, πλην Γερμανίας και ίσως και παγκόσμιο - που κοιτάει την ήττα του και τον μέμφεται. Η δεύτερη ήττα του Προέδρου Ερντογάν έγινε στον Έβρο και έγινε στον Έβρο, γιατί όπως έκανε και με τη Συρία που προειδοποιούσε ότι θα εισβάλει, έτσι προειδοποιούσε πως θα στείλει στην Ευρώπη ένα εκατομμύριο μετανάστες. Και αποπειράθηκε να το κάνει, όχι, βέβαια, να στείλει ένα εκατομμύριο, αλλά να εξευτελίσει την Ελλάδα, κάνοντας τα σύνορά της «σουρωτήρι» και από την άλλη πλευρά να πει στην Ευρώπη «αρχίζω να εκτελώ αυτό για το οποίο σας είχα προειδοποιήσει». Ηττήθηκε και στο πεδίο αυτό και η ήττα του ήταν πανευρωπαϊκώς αντιληπτή και τολμώ να πω και σε αυτό το επίπεδο και πέρα από τα όρια της Ευρώπης αντιληπτή. Πώς, όμως, τα καταφέραμε; Παίρνω τον λόγο και αναφέρομαι και σε αυτό, γιατί ήμουν εδώ όταν συζητάγαμε νομίζω στα τέλη του Νοεμβρίου ή και τον Δεκέμβρη - δεν θυμάμαι καλά - την ανάγκη συνεργασίας Στρατού και Αστυνομίας και υπήρχαν στην Αίθουσα αυτή αντιρρήσεις, επιφυλάξεις. Μέρος των επιφυλάξεων είχα και εγώ για το πώς θα γίνει αυτό, όχι ακραίες επιφυλάξεις, όπως ακούστηκαν από κάποιους συναδέλφους ότι ιδρύεται κατ' ουσία ένα νέο σώμα μεικτό και θα έχει πάρα πολλά προβλήματα και τα λοιπά, αλλά είχα πάντως την επιφύλαξη της εφαρμογής. Ως Κίνημα Αλλαγής σε συνεργασία με την κ. Γεννηματά πήραμε την πρωτοβουλία και πήγα επάνω, είδα στην πράξη πώς εφαρμόζεται, πώς πραγματώνεται η συνεργασία αυτή, η οποία πραγματικά είναι άψογη. Άψογη! Και τα μέτρα τα οποία είχαν επιλέξει από τον Νοέμβριο και μετά ήταν να επεκταθεί ο φράχτης από τα δωδεκάμισι χιλιόμετρα που είχαμε σχεδιάσει και υλοποιήσει εμείς από την εποχή Παπανδρέου και Παπουτσή στα πενήντα χιλιόμετρα επιπλέον. Και τότε, τον Ιανουάριο, οκτώμισι χιλιόμετρα είχαν ήδη καλυφθεί. Τα σύνορα είναι πολύ μεγαλύτερα, είναι προφανές και όσοι ξέρουν την περιοχή καταλαβαίνουν, αλλά τα σημεία από τα οποία περνούν οι παράνομοι, οι παράτυποι μετανάστες είναι πολύ συγκεκριμένα και άρα, δεν χρειάζεται να κάνεις εμπόδια σε όλη την περιοχή, αρκεί σε πολύ βασικά σημεία. Αυτή η συνεργασία, κυρίες και κύριοι Βουλευτές, ευδοκίμησε και όταν σχεδιαζόταν και όταν υλοποιείτο, χωρίς να υπάρχει αυτό που ο Ερντογάν επιχείρησε να πραγματοποιήσει. Και μας χρειάστηκε ακριβώς εκείνη τη στιγμή, στα τέλη του Φεβρουαρίου, όταν ο Ερντογάν υλοποίησε την απειλή του να εξευτελίσει τη χώρα μας και να στείλει μήνυμα στους Ευρωπαίους ότι θα αφήνει να περνούν οι μετανάστες και οι πρόσφυγες από τα σύνορα της Ελλάδας, της Βουλγαρίας, της Ιταλίας και της Μάλτας προς την Ευρώπη. Έχω να προσθέσω, όμως και κάτι ακόμη: Κυρίες κύριοι Βουλευτές, υπήρξε και μία συζήτηση που κάναμε εδώ ανάμεσά μας - πάντα ψάχνουμε να βρούμε κάτι να τσακωθούμε - για το αν σε αυτή την προσπάθεια του Στρατού και των Σωμάτων Ασφαλείας μπορεί να είναι χρήσιμοι και οι πολίτες. Εγώ με άνεση έλεγα ότι αυτόκλητοι υπερασπιστές της Ελληνικής Δημοκρατίας δεν χρειάζονται, μπορεί να κάνουν μάλιστα και κακό, διότι μπορεί να κάνουν ενέργειες οι οποίες να καταστούν χρήσιμες προς εκμετάλλευση από την πλευρά του Ερντογάν. Με άνεση το λέω αυτό και σήμερα, το έλεγα και χθες, είναι και η άποψή μου γενικά. Όμως, υπήρξαν δύο μορφές συνεργασίας των Ενόπλων Δυνάμεων, των Σωμάτων Ασφαλείας με τους πολίτες. Η δόκιμη μορφή, όπου κάποιοι πολίτες συνεργάζονται στο πλαίσιο των κατευθύνσεων και των οδηγιών που δίνουν τα Σώματα Ασφαλείας και ο Στράτος, αλλά υπήρξαν και οι αυτόκλητοι, όπως ο Γιώργος πήρε το όπλο του και πήγε εκεί να κουμαντάρει τα πράγματα. Το δεύτερο πρέπει να το καταδικάζουμε και να μην το αφήνουμε, να μην το επιτρέπουμε. Και πράγματι, τα Σώματα Ασφαλείας, οι υπεύθυνοί τους και ο Στρατός απομάκρυναν αυτές τις περιπτώσεις των ανθρώπων. Υπήρξαν, όμως, και οι άνθρωποι που βοηθούν, που βοήθησαν την 28η Φεβρουαρίου και τις επόμενες μέρες και βοηθούν και τώρα που μιλάμε, οι άνθρωποι που λειτουργούν στο πλαίσιο των κατευθύνσεων που δίνουν τα επίσημα όργανα του ελληνικού κράτους. Η χρησιμότητά τους και η βοήθειά τους είναι ανεκτίμητη. Καταδικάζουμε την περίπτωση της αυτόκλητης και ζημιογόνου ενδεχομένως παρεμβολής και συγχαίρουμε και τιμούμε αυτούς που βάζουν τα συμφέροντά τους και το σώμα τους μπροστά για να προστατεύσουν την πατρίδα. Ακούστηκε - και δεν θέλω να είμαι κακός, δεν είναι ώρες άλλωστε - για κάποιους τέτοιους τύπους που πήγαν να βοηθήσουν και είναι, ας πούμε, κάτοχοι αυθαίρετων πλούσιων σπιτιών, βιλών όπως τις είπαν, τις οποίες πρέπει να προστατεύσουν και γι' αυτό βοήθησαν αυτοί. Κοιτάξτε, εγώ επιστρέφω από διήμερη περιοδεία για δεύτερη φορά από τον Έβρο. Επέστρεψα αργά χθες το βράδυ και τελευταία μου διαδρομή ήταν με μία βάρκα, μία ψαρόβαρκα στα 16 χιλιόμετρα του Δέλτα μέχρι που βγαίνει το ποτάμι στη θάλασσα. Αυτή ας πούμε, κυρίες και κύριοι, είναι μία βίλα. Αυτό είναι ένα σκάφος ενός πλούσιου ιδιοκτήτη και αυτός είναι ο κήπος του στον οποίο κάθεται με τους άλλους πλούσιους φίλους του και πίνουν τον καφέ τους και τα ποτά τους. Και αυτή είναι μία άλλη βίλα. Και από τις εξήντα, που είναι εν ενεργεία, έχω φωτογραφίσει καμμιά εικοσαριά. Τόσες πρόλαβα. Και επειδή ντράπηκα γι' αυτά που ακούγονται σε βάρος συμπολιτών μας, τα φωτογράφισα εγώ ο ίδιος και τα καταθέτω στη Βουλή. Επαναλαμβάνω ότι σπανίως καταθέτω κάτι στη Βουλή, αλλά το κάνω για να σταματήσουμε να λέμε μεταξύ μας πράγματα που δεν βοηθούν ούτε εμάς τους ίδιους ούτε κανέναν. [[Στο σημείο αυτό ο Βουλευτής κ. Ανδρέας Λοβέρδος καταθέτει για τα Πρακτικά τις προαναφερθείσες φωτογραφίες, οι οποίες βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Πολύ εύκολα - το έχουμε πάθει πάρα πολλοί πολιτικοί - παίρνουμε μία πληροφορία εδώ στην Αθήνα από κάπου αλλού από την Ελλάδα και την ενσωματώνουμε στον λόγο μας. Δεν χρειάζεται. Η Βουλή είναι κοντά στο Κολωνάκι. Δεν χρειάζεται να μιλάς από εδώ για κάτι που δεν ξέρεις. Πρέπει πρώτα να το δεις και μετά να μιλάς. Και έρχομαι στον Ερντογάν που ψάχνει fake news. Κατ' αρχάς θέλω να συγχαρώ όλους τους αξιωματικούς, όλους τους ανώτατους αξιωματικούς που δίνουν τις κατευθύνσεις και όλο το έμψυχο δυναμικό των Ενόπλων Δυνάμεων και των Σωμάτων Ασφαλείας γι' αυτό το πολύ σοβαρό έργο που επιτελούν εκεί. Χθες που ήμουν στο κέντρο επιχειρήσεων στις Καστανιές και μου έκανε ο ταξίαρχος παρουσίαση, παράλληλα ήταν εκεί σε λειτουργία και το «CNN TÜRK» και έβλεπα τι έλεγε η Τουρκία. Έδειχνε παιδάκια με οξυγόνο, σκοτωμένους, τραυματισμένους και ούτω καθεξής. Στα fake news, λοιπόν, αυτών που προσπαθούν με αυτό τον τρόπο, τον ασύμμετρο, τον υβριδικό πόλεμο να κάνουν παιχνίδι σε βάρος της χώρας δεν βοηθάμε ούτε με τα λόγια μας ούτε ως αυτόκλητοι υπερασπιστές της πατρίδας που πήραμε τα όπλα μας και κάνουμε κακό. Κυρίες και κύριοι, κλείνω αυτή την ενότητα, που τελικά είναι και η μεγαλύτερη της ομιλίας μου, με μία αναφορά σε κάτι το οποίο πρέπει να μας απασχολεί. Βέβαια, έχουμε το πρόβλημα του κορωνοϊού, αλλά έχουμε και το πρόβλημα να συνεχίσουμε να αντιμετωπίζουμε - και να μην πέσουμε σε ρουτίνα - τα θέματα στον Έβρο. Δεν πρέπει να ξεχνάμε ότι πριν από λίγους μήνες είχαμε την παράνομη συμφωνία Τουρκίας και Λιβύης για τα δήθεν δικά τους μέρη, δηλαδή τις δικές τους θαλάσσιες ζώνες. Ο Πρόεδρος Ερντογάν έχει προειδοποιήσει και με λόγια και εμπράκτως ότι θα επιχειρήσει έρευνες για ορυκτό πλούτο σε αυτό που θεωρεί παρανόμως ως δικό του χώρο ή χώρο της ψευδοκυβέρνησης της Λιβύης. Μέχρι στιγμής ό,τι έχει πει, το έχει κάνει. Όποια απειλή έχουμε ακούσει να εκστομίζει, την έχει πραγματοποιήσει. Πρέπει να είμαστε ενωμένοι όχι μόνο για λόγους θεωρητικούς και συμβολικούς, αλλά διότι ουδείς μπορεί να είναι βέβαιος για τις επόμενες συμπεριφορές του που, μάλιστα, θα είναι συμπεριφορές ενός ηγέτη που έχει ηττηθεί δύο φορές τον τελευταίο καιρό στο πεδίο της μάχης αφ' ενός και του Έβρου, όπου έκανε μία μορφή υβριδικού πολέμου και ηττήθηκε. Όσον αφορά τον ιό, έχει εκφραστεί η Πρόεδρος του Κόμματος του Κινήματος Αλλαγής. Δεν θέλω να προσθέσω κάτι, αλλά θα ήθελα να κάνω μία παραίνεση προς ανοήτους θέλω να απευθύνω εδώ με τα λόγια άλλου. Ο άνθρωπος που έβαλε γυαλιά στην ανοησία είναι ο προπονητής της Λίβερπουλ, ο Γιούργκεν Νόμπερτ Κλοπ. Όταν ρωτήθηκε τι πρέπει να γίνει με τον ιό, απάντησε «Γιατί ρωτάτε έναν άνθρωπο που φοράει καπελάκι και έχει μούσι και είναι μέσα σε ένα γήπεδο; Να ρωτάμε τους επιστήμονες». Αυτή είναι και η δική μας άποψη. Η επιστήμη εισηγείται - εν προκειμένω οι λοιμωξιολόγοι - και η πολιτεία αποφασίζει. Και στηρίζουμε τις αποφάσεις της πολιτείας. Άλλος τρόπος και άλλο μέσο δεν υπάρχει. Ό,τι άλλο ακούγεται εν προκειμένω είναι ανόητο και ζημιογόνο. Ωστόσο, η οικονομία έχει προβλήματα ως συνέπεια της εξάπλωσης αυτής της πανδημίας, όπως η διεθνής οργάνωση υγείας την έχει χαρακτηρίσει πια από χθες. Η οικονομία έχει προβλήματα και αυτό πρέπει να μας προβληματίζει. Μ' αυτό το σημείο θα κάνω μία αναφορά στο σημερινό σχέδιο νόμου - με την άδεια του Προέδρου και τον παρακαλώ να μου δώσει λίγο χρόνο ακόμη - κάνοντας όμως και μία αναφορά, κύριε Υπουργέ, μια και είστε εδώ, σε ζητήματα που μου έθεσαν στον Έβρο χθες. Μου έθεσαν συγκεκριμένα το ζήτημα της ανάγκης της ειδικής φορολογικής ρύθμισης των κατοίκων παραμεθόριων περιοχών. Εγώ δεν γενικεύω να μιλήσω για όλη τη Θράκη. Εγώ μιλάω για την περιοχή εκείνη τη συγκεκριμένη. Υπάρχει ανάγκη ειδικής φορολογικής αντιμετώπισης που είναι τόσο αναγκαία και χρήσιμη, όσο και η ανάγκη της αύξησης των συνοριοφυλάκων, γιατί δεν γίνεται με τη μετακίνηση των στρατιωτών μας και όσων εργάζονται στα Σώματα Ασφαλείας να λειτουργήσουμε με διάρκεια στον Έβρο. Έχουν αποψιλωθεί, κατά κυριολεξία, οι αστυνομικές δυνάμεις σε νομούς της βόρειας Ελλάδας, για να είμαστε επαρκείς εκεί. Χρειάζεται κάτι ειδικό για την παραμεθόρια περιοχή, φορολογικό και σε ό,τι αφορά τους συνοριοφύλακες. Για να ξαναγυρίσω στο θέμα που με συνδέει με το σχέδιο νόμου - και μ' αυτό κλείνω - απειλείται η οικονομία μας. Προφανώς απειλείται και θα πρέπει τώρα να καταλάβουν οι κυβερνητικοί ιθύνοντες για τον τομέα της οικονομίας ότι το θετικό κλίμα που δημιουργήθηκε τον τελευταίο καιρό δεν είναι αρκετό για να στηρίξει στα πόδια της μία οικονομία. Η τάση, η θετική ή η αρνητική, είναι χαρακτηριστικό της οικονομίας - προφανέστατα - αλλά δεν αρκεί, διότι τα γεγονότα έρχονται πολλές φορές να διαμορφώσουν άλλες συνθήκες στην πραγματική οικονομία που μεταβάλλουν και τις τάσεις, κατά συνέπεια. Εδώ είχαμε κάτι τελείως εξωτερικό από την οικονομία. Έχουμε μία πανδημία. Άρα, έχουμε, όσο ποτέ, ανάγκη τις μεταρρυθμίσεις στον τομέα της οικονομίας. Και ποια είναι η βασική; Δεν θα κουραστώ να το λέω. Τελικά, στην ελληνική πολιτική άμα πεις κάτι χίλιες φορές, ακούγεται μισή φορά. Είναι η μείωση της γραφειοκρατίας στο κράτος, δηλαδή στη διοίκηση και στη λειτουργία της δικαιοσύνης. Αντί γι' αυτό, μέτρα έχουν γίνει κάποια λίγα, αλλά στην πράξη θα φανεί η αποδοτικότητά τους και δεν τα πιστεύω κιόλας. Λόγου χάριν, είναι οι αποκλειστικές προθεσμίες που ο Υπουργός Ανάπτυξης είχε βάλει και για τις οποίες είχε υπερηφανευτεί, γιατί όπως ξέρουμε πάρα πολύ καλά τα δικαστήρια και διοίκηση μετατρέπουν τις αποκλειστικές προθεσμίες σε ενδεικτικές. Άρα, ό,τι και να λες εσύ, δεν το κάνουν οι άλλοι στην πράξη. Εδώ, λοιπόν, έχουμε ανάγκη μεταρρυθμίσεων. Αντί για μείωση γραφειοκρατίας, κάνετε το επιτελικό κράτος. Πήγατε από την ανάποδη, δηλαδή και σήμερα φέρνετε ένα σχέδιο νόμου, για το οποίο όλη η Βουλή σχεδόν μιλάει θετικά. Συμφωνούμε και εμείς. Οι δύο εισηγητές μας, ο κ. Πάνας και ο κ. Κατρίνης, έχουν μιλήσει πάνω σε αυτό. Θέλω, όμως, να σας κάνω μία επισήμανση και μ' αυτό να κλείσω. Είναι θετικό ότι διευρύνετε την έννοια του σήματος που επιτρέπει τη διάκριση, άρα τα περισσότερα σήματα και τις λιγότερες επίδικες διαφορές, αφού συμπεριλαμβάνετε στην έννοιά του - δεν λέω στον ορισμό του, ορισμός δεν υπάρχει - και το ηχητικό κομμάτι και τα ολογράμματα και ούτω καθ' εξής. Είναι θετικό ότι διευρύνεται η έννοια του σήματος, που επιτρέπει τη διάκριση, άρα τα περισσότερα σήματα, τις λιγότερες επίδικες διάφορες, αφού συμπεριλαμβάνεται στην έννοιά του - δεν λέω στον ορισμό του, γιατί ορισμός δεν υπάρχει - και το ηχητικό κομμάτι και τα ολογράμματα και ούτως καθεξής. Είναι θετικό ότι η διεύρυνση βοηθά και τη μείωση της δυνατότητας αποκλεισμών των απαραδέκτων σημάτων λόγω προϋφισταμένων σημάτων. Η διεύρυνση βοηθά τη διάκριση. Σωστό κι αυτό. Σωστές οι ρυθμίσεις και της οδηγίας και του νόμου. Είναι θετικό, επίσης, ότι συνδυάζεται σε ό,τι αφορά την κατοχύρωση του συστήματος, η ύπαρξη του σήματος και η εφαρμογή του στην πράξη, η αξιοποίησή του, η χρησιμοποίησή του. Ανενεργά σήματα δεν είναι σήματα που μπορούν να οδηγούν σε αποκλεισμό νεωτέρων. Θετικό είναι ότι μεταφέρονται από τα διοικητικά στα πολιτικά δικαστήρια οι σχετικές διαφορές. Αν δεν υπάρχει βέβαια ειδική δωσιδικία και τα πολιτικά δικαστήρια έχουν καθυστερήσεις. Μπορεί να έχουν λιγότερες, αλλά έχουν. Θετικό είναι ότι προστατεύεται ευρύτερα η ονομασία προέλευσης και η γεωγραφική ένδειξη. Θετικό ότι υπάρχει ευρύτερη ποινική προστασία σε ό,τι αφορά τα απομιμητικά προϊόντα και τα πειρατικά. Δεν ξεχνάμε όμως ότι οι βασικές διαφορές δεν παράγονται από τους πειρατές, αλλά παράγονται από τις έντιμες επιχειρήσεις που διαφωνούν σε ό,τι αφορά τα σήματά τους. Θετικά αυτά. Προσέξτε, όμως: Γίνονται δύο επισημάνσεις κατά τον διάλογο και τις μεταφέρουν στην Εθνική Αντιπροσωπεία. Επισήμανση πρώτη: όλα ηλεκτρονικά - και αυτό θετικό - , αλλά το παράβολο χαρτί. Πρέπει να το αγοράσεις για να πας. Καταλαβαίνω τις δυσκολίες, ξέρω τις δυσκολίες από τα θέματα που έχει το Υπουργείο Δικαιοσύνης σχετικά. Δεν είμαι άσχετος, αλλά οφείλω να το πω. Η ηλεκτρονική μέθοδος επιτρέπει να το κάνεις χωρίς δικηγόρο, χωρίς παράσταση δικηγόρου. Παράλληλα, κυρίες και κύριοι Βουλευτές, το χαρτάκι χαρτάκι. Δεν εξαλείφθηκε εν προκειμένω και η χαρτούρα. Επίσης, με παραξένεψε - αυτό το είδα από τον ΣΕΒ - ότι ο έλεγχος για την ύπαρξη προϋφισταμένου σήματος, που θα οδηγεί σε απαράδεκτο, γίνεται ηλεκτρονικά, αλλά πάμε και στο φυσικό αρχείο από ένα σημείο και μετά, που σημαίνει - αυτό καταλαβαίνω χωρίς να είμαι ειδικός - ότι δεν είναι ψηφιοποιημένο όλο το σύστημα. Άρα παραμένει ένα κομμάτι της λειτουργίας της διοίκησης «με τον αραμπά», που προφανέστατα παράγει καθυστερήσεις και καθυστερήσεις δεν θέλουμε. Κλείνω με την εξής σκέψη: Όταν η χώρα σου πάει να βγάλει το κεφάλι έξω από το νερό, δεν αρκεί η καλόβολη διάθεση, οι κυβερνητικές αλλαγές, οι υπουργικές αλλαγές κ.λπ. του πολιτικού συστήματος. Χρειάζεται να πατάει στα πόδια της η οικονομία και πατάει στα πόδια της μόνο με τη μείωση της γραφειοκρατίας στη διοίκηση, στη δικαιοσύνη και άλλες σχετικές μεταρρυθμίσεις. Βλέπουμε αυτή την ενσωμάτωση της οδηγίας που έγινε με καθυστέρηση. Είναι από τους προηγούμενους. Και αυτοί έκαναν περίπου δέκα μήνες και αυτοί πήραν προειδοποίηση από την Ευρωπαϊκή Ένωση - οι παρόντες εννοώ - για να φέρουν το σχέδιο νόμου εδώ, όπως, συνάδελφε κύριε Πάνα, πολύ σωστά είπατε. Αλλά γιατί τόσα χρόνια; Το έχω, πει, αγαπητέ συνάδελφε, και με τις κυρώσεις των συμβάσεων. Αργούμε. Έρχεται μία σύμβαση εδώ δεκαπέντε χρόνια μετά την υπογραφή της, προκειμένου να κυρωθεί. Ενσωματώνονται οι οδηγίες αργά. Πρέπει να λειτουργήσουμε γρήγορα. Όσο καθυστερούμε, τόσο βγάζουμε μόνοι μας τα μάτια μας. Και τώρα που η Ελλάδα, πέραν των εγγενών δυσκολιών της, έχει και το πρόβλημα με την παρούσα πανδημία, θεωρώ ότι αυτό πρέπει να βάλει μία φορά πιο πολύ μυαλό στους κυβερνώντες, ούτως ώστε να πάνε πιο γρήγορα. Ευχαριστώ.
Τον λόγο έχει ο κ Βασίλειος - Πέτρος Σπανάκης από τη Νέα Δημοκρατία.
Ευχαριστώ, κύριε Πρόεδρε. Σήμερα σε μία δύσκολη μέρα και μια δύσκολη συγκυρία για όλη την Ευρώπη, για τη χώρα μας, για ολόκληρο τον κόσμο, συζητάμε ένα νομοσχέδιο που νομίζω ότι η συγκυρία το αδικεί. Διότι αυτά τα ενενήντα άρθρα αυτού του νομοσχεδίου δημιουργούν για την πατρίδα μας, για τη χώρα μας, για την επιχειρηματικότητα προϋποθέσεις τέτοιες όπου πλέον μιλάμε για ανταγωνιστικότητα της ελληνικής οικονομίας, πλέον βάζουμε το νερό στο αυλάκι, διότι το συγκεκριμένο νομοθέτημα δεν είναι ένα απλό νομοθέτημα, διότι δεν γυρνάει, όπως είπαν οι προηγούμενοι συνάδελφοι, και ενσωματώνει μία οδηγία, την 2436 του 2015, που θα έπρεπε να έχει ενσωματωθεί τα τελευταία χρόνια, αλλά έρχεται και βλέπει εκ νέου και την οδηγία 48 του 2004. Άρα, λοιπόν, έρχεται και βάζει τις βάσεις για να μιλήσει για τα σήματα. Όσοι έχουμε τελειώσει οικονομικές σχολές και έχουμε διδαχθεί από το δεύτερο έτος του πανεπιστημίου τα σήματα, ξέρουμε ότι το σήμα δεν είναι κάτι απλό, το σήμα είναι δικαίωμα και δεν πρέπει να το ξεχνάμε αυτό, διότι η ελληνική οικονομία θέλει τις προοπτικές και θέλει τα νομοθετήματα για να πατήσει σε γερές βάσεις. Και εδώ δεν ερχόμαστε να ψηφίσουμε ένα απλό νομοθέτημα ενενήντα άρθρων για τα σήματα, διότι εδώ μιλάμε και για τα σήματα πιστοποίησης. Άκουσα με πολύ ενδιαφέρον τον κ. Βελόπουλο προηγουμένως, αλλά να του πω ότι τα συστήματα πιστοποίησης βάζουν πραγματικά μία βάση και για τα ελληνικά προϊόντα και για την ανταγωνιστικότητα των ελληνικών προϊόντων και συμβάλλουν στη δημόσια διοίκηση και στις δημόσιες υπηρεσίες με έναν τρόπο ουσιαστικό, προκειμένου να υποδεχθούν τις πρωτοβουλίες και τις καινοτομίες της επιχειρηματικότητας, είτε οι επιχειρήσεις αυτές είναι ελληνικές είτε όχι, αλλά που εδρεύουν στην Ελλάδα. Όμως το νομοθέτημα αυτό έρχεται και μιλάει και για τα συλλογικά σήματα. Να μην ξεχνούμε ότι στο Κοινοβούλιό μας πριν από μία εβδομάδα ψηφίσαμε νόμο για τους αγροτικούς συνεταιρισμούς, διότι εμείς πιστεύουμε στους αγροτικούς συνεταιρισμούς και πιστεύουμε στους αγροτικούς συνεταιρισμούς εκείνους που θα παράγουν, που θα εξάγουν, που θα ενισχύουν την ελληνική οικονομία. Άρα και τα συλλογικά σήματα μην τα περνάμε έτσι απλά, μην περνάμε διατάξεις έτσι, χωρίς να βλέπουμε την ουσία τους. Όμως δεν πρέπει να αγνοήσουμε, κυρίες και κύριοι συνάδελφοι, και το ότι η Κυβέρνηση της Νέας Δημοκρατίας σε αυτή τη δύσκολη συγκυρία με τον κορωνοϊό έχει δείξει αντανακλαστικά, τα οποία χτυπούν εκεί που πρέπει. Και στις 25 Φεβρουαρίου με συγκεκριμένη πράξη νομοθετικού περιεχομένου, αλλά και στις 11 Μαρτίου με συγκεκριμένη πράξη νομοθετικού περιεχομένου έδειξε ότι αυτή τη στιγμή εμείς είμαστε εδώ, πάνω στο πρόβλημα και χαίρομαι που και άλλες παρατάξεις επικροτούν τα μέτρα της Κυβέρνησης του Κυριάκου Μητσοτάκη. Επίσης αυτό το οποίο πρέπει να σημειώσουμε είναι ότι όσον αφορά τους αρμόδιους Υπουργούς υπάρχει μία συνεχόμενη ενημέρωση για την κατάσταση και κυρίως για τις επιπτώσεις που έχει ο κορωνοϊός στην οικονομία και στην καθημερινότητα. Κυρίες και κύριοι συνάδελφοι, όπως είπα και προηγουμένως, με τον νόμο αυτό έχουμε εναρμόνιση όχι μίας αλλά δύο οδηγιών. Μιλάμε για το εθνικό σήμα, μιλάμε για τα σήματα της Ευρωπαϊκής Ένωσης, μιλάμε για διεθνές σήμα. Μιλάμε για τη Διοικητική Επιτροπή Σημάτων, που στο άρθρο 30 διευκρινίζεται ότι υπάρχει επιτέλους μία Διοικητική Επιτροπή Σημάτων που θα λύνει θέματα που θα προκύπτουν. Μιλάμε για Μητρώο Σημάτων. Δημιουργεί, με λίγα λόγια, αυτό το νομοθέτημα ευελιξίες. Ξεκαθαρίζει, με τις ευελιξίες που δημιουργεί, όσον αφορά την ανάλωση δικαιώματος, τη δήλωση περιορισμού, τη διαίρεση της δήλωσης κατάθεσης ή της καταχώρισης σήματος, καθώς επίσης και με άλλα άρθρα, όπως το άρθρο 16, για τη μεταβίβαση σήματος, το άρθρο 17 για την άδεια χρήσης σήματος, για τη διαμεσολάβηση, ώστε να λύνονται τα θέματα πριν ακόμα πάνε παραπέρα, όπως προβλέπει το άρθρο 31, για την έκπτωση από το σήμα. Αλλά έχει και άλλα πολύ σημαντικά άρθρα, όπως είναι το άρθρο 80, για την αντικατάσταση του εθνικού σήματος από την διεθνή καταχώριση του σήματος. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κύριε Πρόεδρε, ένα λεπτό παρακαλώ, τελειώνω. Και επειδή μιλήσανε προλαλήσαντες για τα θέματα τα φορολογικά, επιτρέψτε μου και λόγω της ιδιότητάς μου πριν γίνω Βουλευτής να πω ότι ναι, χρειάζονται συνεργασίες. Χρειάζεται μια διεύθυνση όπως είναι η Διεύθυνση Σημάτων, που διαθέτει και ελεγκτές, που διαθέτει και ερευνητές, που διαθέτει και εξεταστές και καταχωρητές και που είναι μία σοβαρή Διεύθυνση, μία Διεύθυνση που έχει προοπτική και μέλλον, να συνεργαστεί με την Ανεξάρτητη Αρχή Δημοσίων Εσόδων, να συνεργαστεί με την Οικονομική Αστυνομία, να συνεργαστεί με την τοπική αυτοδιοίκηση, προκειμένου να καταπολεμήσουμε το παρεμπόριο και το λαθρεμπόριο. Δεν είναι μια απλή υπόθεση και δεν είναι μια υπόθεση που μπορούμε να την πετάξουμε έτσι στο λεπτό. Χρειάζεται ένας συντονισμός.
Ολοκληρώστε, κύριε Σπανάκη.
Όμως, με το νομοθέτημα αυτό πετυχαίνουμε και ένα άλλο πράγμα, πετυχαίνουμε και την αναβάθμιση της δημόσιας διοίκησης, που ήταν μια προεκλογική δέσμευση της Νέας Δημοκρατίας και του Κυριάκου Μητσοτάκη, καθώς η Διεύθυνση Σημάτων στην ουσία της αναβαθμίζεται - και αυτό δεν πρέπει να το ξεχνάμε - και δημιουργούνται οι προϋποθέσεις, ώστε η δημόσια διοίκηση, συντονισμένα και με ευρύτερες συνεργασίες, να έρθει και να λύσει χρόνια ζητήματα του παρελθόντος. Ευχαριστώ πολύ.
Πριν δώσουμε τον λόγο στον κ. Βαρεμένο, τον λόγο έχει ο κύριος Υπουργός για κάποιες νομοτεχνικές βελτιώσεις.
Καταθέτω για το Σώμα τις νομοτεχνικές βελτιώσεις στο παρόν νομοσχέδιο, να τις έχουν και οι συνάδελφοι πριν μιλήσουν.
Καλώς. Να μοιραστούν και στους εισηγητές. Τον λόγο έχει ο κ. Βαρεμένος από τον ΣΥΡΙΖΑ.
Ευχαριστώ, κύριε Πρόεδρε. Κυρίες και κύριοι Βουλευτές, εμείς συζητάμε εδώ, σε μια στιγμή όπου η κοινωνία - πρέπει να το ομολογήσουμε - έχει καταληφθεί από φόβο. Υπάρχουν διαφορές εκδοχές για την αντιμετώπιση αυτού του φόβου. Η μια είναι να χρησιμοποιηθεί αυτός ο φόβος από την πλευρά της πολιτικής ηγεσίας προκειμένου να ελεγχθεί ή και να καθυποταχθεί η κοινωνία. Τι θέλω να πω; Ένα ενδεχόμενο είναι να βουτήξεις στα έγκατα αυτού του φόβου, να αναμοχλεύσεις αταβιστικές προκαταλήψεις και μέσα από αυτόν τον τρόπο να προσπαθείς να ελέγξεις την κοινή γνώμη ή και να πλήξεις τους πολιτικούς σου αντιπάλους. Υπάρχει, όμως και κάτι χειρότερο από αυτό το κακό. Ποιο είναι αυτό το χειρότερο; Είναι να προσπαθήσεις, ενώ προεκλογικά είχες υποσχεθεί πάρα πολύ καλά πράγματα - να φέρεις την κανονικότητα, να αναπτύξεις την οικονομία, να έρθουν επενδύσεις, στη σειρά να είναι οι επενδυτές στοιχισμένοι, να αναπτύξεις τη βιομηχανική παραγωγή, να ενισχύσεις τη λαϊκή κατανάλωση, να χειριστείς το προσφυγικό, όλα αυτά - και όταν έρχεσαι μπροστά σε αυτόν τον χειρισμό αυτών των προβλημάτων, να προσπαθήσεις να βρεις κάποιον εσωτερικό εχθρό ή ακόμη χειρότερα, να κατηγορείς, να ενοχοποιείς τους πολιτικούς σου αντιπάλους για έλλειψη πατριωτισμού και μάλιστα, σε μια συγκεκριμένη στιγμή. Να σας πω κάτι; Ο εθνικός ποιητής, ο Σολωμός, έχει πει το εξής: «Εθνικό είναι ό,τι είναι αληθές». Ρωτάω το εξής: Είναι αλήθεια ότι οι Ένοπλες Δυνάμεις, η Αστυνομία και δεν ξέρω ποια άλλα όργανα του κράτους είναι υπεύθυνα για την προάσπιση της εθνικής κυριαρχίας; Έχει κάποιος αντίρρηση για αυτό; Όταν κάποιος προσπαθεί να πει αυτά που είπε ο κ. Λοβέρδος, ότι αυτόκλητοι υπερασπιστές μπορούν να κάνουν τεράστια ζημιά στη χώρα - υπάρχουν ιστορικά παραδείγματα και στην Ελλάδα, αλλά και αλλού - μπορεί να ηχούν άσχετα, αλλά δεν είναι άσχετα. Κάποιοι ακροδεξιοί, ας πούμε, στην Ουκρανία πήραν τα όπλα για να υλοποιήσουν τα οράματά τους και είναι γνωστή η κατάληξη. Λέω λοιπόν, όταν χρησιμοποιείς με ανεύθυνο, με ύπουλο και με άνανδρο, θα έλεγα, τρόπο, όταν προσπαθείς να αποσπάσεις από τα υπόλοιπα λεγόμενα ενός πολιτικού σου αντιπάλου, ώστε να τα διαστρεβλώσεις, να τα διαδώσεις στα social media ή δεν ξέρω σε ποια άλλα ηλεκτρονικά media, προκειμένου να τον παρουσιάσεις ότι ουσιαστικά υιοθετεί τις απόψεις της Τουρκίας, έχω να πω το εξής: Ο φόβος γεννάει τέρατα. Τα τέρατα μπορείς να τα χρησιμοποιήσεις για περαιτέρω εκφοβισμό, αλλά κάποια στιγμή τα τέρατα διεκδικούν την αυτονομία τους και μπορεί να τα βρεις μπροστά. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Ως προς το δεύτερο, ο πατριωτισμός δεν είναι παχιά λόγια. Ο πατριωτισμός είναι τρόπος ζωής και πολιτική πρακτική. Είπε πριν ο κ. Λοβέρδος ότι δεν είναι μακριά η Βουλή από το Κολωνάκι και είναι αλήθεια. Όπως επίσης, το να βάζεις βύσμα για να πας στο Πολεμικό Μουσείο του Κολωνακίου να υπηρετήσεις και να ενοχοποιείς τον πολιτικό σου αντίπαλο, επειδή θεωρούσες τιμωρία τον Έβρο και τα νησιά και να στέλνεις αυτόν εκεί και να βγαίνεις στα κεραμίδια να παριστάνεις τον υπερπατριώτη. Εμείς, αυτό θέλαμε να τονίσουμε και τίποτα άλλο, δηλαδή ότι αρμόδιες είναι οι αρχές του κράτους, οι οποίες ενεργούν με βάση τις διαταγές που έχουν. Αυτό και τίποτα άλλο. Τα υπόλοιπα είναι ψεύδος και διαστρέβλωση. Τίποτα άλλο. Είπα ότι ο πατριωτισμός είναι στάση ζωής και πολιτική πρακτική. Ο ΣΥΡΙΖΑ οχύρωσε τη χώρα, απέκλεισε την Τουρκία από τα βόρεια σύνορά μας, βγήκε ο Ερντογάν και δήλωσε ότι οι αριστεροί στην Ελλάδα είναι εθνικιστές και προσπάθησαν να μας απομονώσουν. Την «οχύρωσε» λοιπόν, από εκεί τη χώρα ο ΣΥΡΙΖΑ, έκανε τις συμμαχίες που έπρεπε να κάνει, ο Πρόεδρος του ΣΥΡΙΖΑ έστειλε τα μηνύματα που έπρεπε να στείλει, μια υπεύθυνη Αντιπολίτευση στον Ερντογάν και να είστε σίγουροι…
Μην μας δείχνεις.
Όχι, δεν σας δείχνω. Σας έχω μπροστά μου και μέσω εσού απευθύνομαι στον ελληνικό λαό.
Ολοκληρώστε.
Εγώ δεν κουνάω σε κανέναν το δάχτυλο και μάλιστα σε τέτοιες στιγμές. Λέω λοιπόν, ότι η πολιτεία είναι υπεύθυνη και για να πει στον ελληνικό λαό τι πρέπει να κάνουν στην περίπτωση μιας πανδημίας. Κανένας άλλος. Νομίζω ότι σε όλα τα ζητήματα ο ΣΥΡΙΖΑ κράτησε μια υπεύθυνη, πατριωτική στάση, η οποία στάση είναι αταλάντευτη και δεν θα αλλάξει όταν θα τεθεί επί τον τύπον των ήλων και δεν πρόκειται να αποστρέψει το βλέμμα αν τυχόν τεθεί πρόβλημα αμφισβήτησης εθνικής κυριαρχίας. Δεν πρόκειται όχι απλώς να αποστρέψει το βλέμμα, αλλά η στάση του θα είναι αυτή που σας περιέγραψα προηγουμένως.
Παρακαλώ, ολοκληρώστε.
Ως προς τα τελευταία που είπα και για τον άλλο τομέα και πώς πρέπει να συμπεριφέρονται οι πολίτες και πώς πρέπει να τους καθοδηγεί η πολιτεία, εμείς εμμένουμε και πεντακόσια χρόνια μετά από τη ρήση του Γαλιλαίου επιμένουμε ότι τελικά η γη γυρίζει. Ευχαριστώ πολύ.
Τον λόγο έχει ο κ. Γεώργιος Τσίπρας από τον ΣΥΡΙΖΑ. Είναι ο τελευταίος ομιλητής από τον κατάλογο. Μετά θα ακολουθήσει ο Υπουργός και οι Κοινοβουλευτικοί στη συνέχεια. Ελάτε, κύριε Τσίπρα.
Ευχαριστώ, κύριε Πρόεδρε. Κυρίες και κύριοι συνάδελφοι, εάν δεν είχε υπάρξει το σοκ από την Ιταλία, ο τριψήφιος αριθμός νεκρών κάθε μέρα, ίσως δεν θα ήταν δύο ολόκληρες εβδομάδες, αλλά παραπάνω μέχρι ένας επίσημος αξιωματούχος της Κυβέρνησης, ο Πρωθυπουργός ή Υπουργός να ενημερώσει τον ελληνικό λαό ότι άποψη του κράτους, ακολουθώντας την άποψη της επιστήμης, είναι ότι όλες οι συγκεντρώσεις και όλες οι επαφές άμεσες και έμμεσες συμπεριλαμβανομένων των θρησκευτικών τελετών αποτελούν πρόβλημα στην περίοδο που ζούμε. Δυο ολόκληρες εβδομάδες! Γιατί το λέω αυτό; Γιατί είναι προφανές ότι η Κυβέρνηση κινείται σε μια σειρά ζητήματα, σχεδόν σε όλα τα αισθήματα, με κριτήριο την επικοινωνία, μια επικοινωνιακή πολιτική και είτε αδιαφορεί για την ουσία είτε δεν έχει επαφή με την ουσία και την πραγματικότητα. Τα όσα δημοσίευσε η ΕΛΣΤΑΤ και η EUROSTAT την περασμένη εβδομάδα είναι κόλαφος για την πορεία της οικονομίας από τότε που ανέλαβε η Νέα Δημοκρατία. Όχι δεν επιταχύνθηκε, δεν απογειώθηκε η ανάπτυξη, αλλά έχουμε πορεία προς την ύφεση πολύ πριν εμφανιστεί ο κορωνοϊός. Απρίλιος του 2019, Μητσοτάκης: «Με όλα όσα έκανε και δεν έκανε ο Τσίπρας αν η ανάπτυξη είναι στο 2%, φανταστείτε πόσο μεγαλύτερη θα μπορούσε να είναι με μια φιλοαναπτυξιακή κυβέρνηση». ΔΕΘ, Μητσοτάκης: «Οι οικονομικοί δείκτες ανταποκρίνονται θετικά στην πολιτική της Κυβέρνησης και κατά συνέπεια μπορούμε να είμαστε αισιόδοξοι ότι το δεύτερο εξάμηνο του '19 και σίγουρα το '20 η ανάπτυξη, την οποία προσδοκούμε, θα είναι ισχυρή». Άδωνις Γεωργιάδης, 22 Νοεμβρίου, πολύ κοντά στο 2020: «Οι προβλέψεις όλων των διεθνών οργανισμών άλλες περισσότερο και άλλες λιγότερο δείχνουν μεγαλύτερη ανάπτυξη για το 2020 από ό,τι προέβλεπαν πριν. Σας λέω, όμως, ότι και αυτοί θα πέσουν έξω και η ανάπτυξη θα είναι ακόμα μεγαλύτερη». Δεκέμβριος του '19, Άδωνις Γεωργιάδης: «Τρέχουμε με περίπου 2,3%» - ενώ έχουν ήδη στοιχεία στα χέρια τους - «σε ετήσια βάση, το οποίο είναι πολύ καλό για την Ευρωζώνη και η οικονομία μας πραγματικά ξεκίνα να ανακάμπτει μετά από μια μεγάλη δεκαετή κρίση». Ιανουάριος του 2020, λιγότερο από δύο μήνες πριν. Άδωνις Γεωργιάδης: «Η επενδυτική έκρηξη έχει ξεκινήσει μόνο ο Τσίπρας δεν το έχει καταλάβει. Όταν αναλάβαμε την εξουσία ο ρυθμός ανάπτυξης στις χώρες ήταν κάτω του 1,7% και πάμε να κλείσουμε πάνω από το 2% το '19. Αυτό είναι ακριβώς η απόδειξη ότι το κλίμα αλλάζει και θα φτάσουμε 4%, πείτε του κ. Τσίπρα». Φεβρουάριος, ένας μήνας πριν, Κυριάκος Μητσοτάκης: «Οι επιδόσεις της οικονομίας είναι πολύ καλές το τελευταίο εξάμηνο, αφότου αναλάβαμε τη διακυβέρνηση της χώρας. Το Χρηματιστήριο μας έχει την καλύτερη επίδοση στον κόσμο το '19» - έχει καταρρεύσει τώρα - «αναμένουμε ανάπτυξη κοντά στο 3% του 2020». 7 Φεβρουαρίου, Κυριάκος Μητσοτάκης από το Συνέδριο «Future of Retail»: «Όπου κι αν κοιτάξετε όλοι οι δείκτες της ελληνικής οικονομίας κινούνται στη σωστή κατεύθυνση». Δύο μόνο εβδομάδες πριν ανακοινώσουν τα αποτελέσματα η ΕΛΣΤΑΤ και EUROSTAT. Σταϊκούρας, 6 Μαρτίου: «Καλύτερες οι επιδόσεις της ελληνικής οικονομίας από τις μέσες επιδόσεις των χωρών της Ευρωπαϊκής Ένωσης». Ακούστε, κατ' αρχάς, τις μέσες επιδόσεις. Με προχθεσινό δελτίο Τύπου της EUROSTAT επιβεβαιώνεται επίσημα ότι η Ελλάδα είναι τελευταία σε ανάπτυξη στην Ευρωπαϊκή Ένωση των είκοσι επτά στο τέταρτο τρίμηνο σε σχέση με το προηγούμενο τρίμηνο. Αυτά όλα που συζητάμε είναι προ κορωνοϊού. Τέταρτο τρίμηνο του '19 έχουμε μείον, δηλαδή μείωση, 0,7% σε σχέση με το τρίτο τρίμηνο. Τα δύο πρώτα τρίμηνα της Νέας Δημοκρατίας, τρίτο και τέταρτο, είναι συν 0,4% και μείον 0,7%. Να σημειώσουμε εδώ ότι τα τελευταία τρίμηνα πάντα λόγω αυξημένης κατανάλωσης είναι κρίσιμα για την ανάπτυξη. Τέτοια επίδοση είχαμε να την δούμε από το '14 και το '13, τόσο χάλια επίδοση. Το δε πρώτο τρίμηνο, το τελευταίο του ΣΥΡΙΖΑ έχει αναθεωρηθεί πλέον στο 2,8% που είναι η καλύτερη επίδοση πρώτου εξαμήνου από το 2010. Το ΑΕΠ του δευτέρου εξαμήνου σε σχέση με το πρώτο αυξήθηκε μόλις 0,58%. Επενδύσεις: Αύξηση μόλις 4,55% σε ετήσια βάση που σημαίνει πρακτικά ότι όλη η αύξηση των επενδύσεων, ο ρυθμός αύξησης, συντελέστηκε το πρώτο εξάμηνο διακυβέρνησης ΣΥΡΙΖΑ. Όταν υπολογίζατε στον προϋπολογισμό 8,8%, το διπλάσιο, σας ειρωνευόταν ακόμη και ο ΣΕΦ. Εξαγωγές: Στο τέταρτο τρίμηνο είχαμε μείωση κατά 3,53%, όταν μιλάγατε για ρεκόρ εξαγωγών. Και τελειώνω με την καταναλωτική δαπάνη, η οποία στην ουσία έχει παγώσει και είναι κρίσιμη για την αύξηση του ΑΕΠ και πάγωσε επί των ημερών σας για το οποίο προφανώς έχετε ευθύνη με βάση τις πολιτικές σας. Θέλω να πω ένα πράγμα. Ήρθατε με εξαγγελίες για 4% ανάπτυξη. Αυτό, όμως, είναι μια προεκλογική υπόσχεση. Και 7% να λέγατε δεν κόστιζε τίποτα. Ξέρατε καλά πού θα πάνε τα πράγματα. Το φοβερό είναι ότι συνεχίζετε Νοέμβρη, Δεκέμβρη, Γενάρη, Φλεβάρη να μιλάτε για απογείωση της οικονομίας, όταν εκτός από BMI και όλους τους δείκτες εμπιστοσύνης των αγορών, όλοι οι άλλοι δείκτες γνωρίζατε ότι δεν πάνε καλά. Ή κοροϊδεύετε συνειδητά τον ελληνικό λαό ή δεν έχετε επαφή με την πραγματικότητα. Κι όλα αυτά προ κορωνοϊού. Όσον αφορά το πετρέλαιο, έχουμε μία πολύ μεγάλη πτώση. Έχουμε φτάσει στα επίπεδα, περίπου, προ της πρώτης επέμβασης στον Κόλπο το 1991. Έρχομαι, όμως, σε περασμένη εβδομάδα, στη εβδομάδα 21-28 Φεβρουαρίου. Έχουμε μία πτώση που φτάνει στα επίπεδα χαμηλά του 2006 διεθνών τιμών του πετρελαίου, τα οποία οδηγούν στη Γερμανία σε πτώση της αμόλυβδης 2,83, στη Φινλανδία πτώση 6,07 και στην Ευρωζώνη συνολικά 2,07. Τι είχαμε στην Ελλάδα; Είχαμε αύξηση της αμόλυβδης. Δεν έχει να κάνει με αποθέματα. Αποθέματα έχουν και στην υπόλοιπη Ευρώπη. Είναι ο τρόπος που λειτουργεί η αγορά - γιατί αγορά έχουν και σε εκείνες τις χώρες - στην Ελλάδα. Να σημειώσω δε ότι ήμασταν η τρίτη ακριβότερη χώρα στους είκοσι οκτώ σε τιμές αμόλυβδης. Τελειώνω με τις ιδιωτικές ασφαλιστικές εταιρείες, γιατί έχει σχέση και με τον κορωνοϊό. Ίσως δεν το γνωρίζει ο ελληνικός λαός, το γνωρίζουν αν έχουν κινήσει διαδικασίες οι ασφαλισμένοι σε ιδιωτικές εταιρείες, δυστυχώς, δεν θα αποζημιωθούν καθόλου ή σχεδόν καθόλου στην περίπτωση που πληγούν από τον κορωνοϊό. Είναι γραμμένα πολλά από αυτά σε συμβόλαια που έχουν υπογράψει. Εμείς δεν έχουμε την άποψη ότι δεν πρέπει - πρέπει - να αναπτυχθεί παραπέρα συμπληρωματική ιδιωτική ασφαλιστική αγορά, σε ένα δημόσιο αναδιανεμητικό σύστημα. Στην περίπτωση του κορωνοϊού, όμως δεν κάνουν - όχι ότι δεν μπορούν - απολύτως τίποτα. Σας το λέω όχι γιατί έχετε ευθύνη γι' αυτό, αλλά οφείλετε να ενημερώσετε τον ελληνικό λαό κι όταν συζητάμε άλλη φορά για το ασφαλιστικό να ενημερώσετε τι μπορεί και τι δεν μπορεί να κάνει ο ιδιωτικός ασφαλιστικός τομέας. Στρέφεστε προς το ΕΣΥ και το δημόσιο σύστημα υγείας για να αντιμετωπίσει μία μεγάλη απειλή. Και στο ασφαλιστικό επίπεδο, όμως, είναι το δημόσιο σύστημα το οποίο θα αντιμετωπίσει το πρόβλημα. Αυτή είναι η πραγματικότητα. Το ποιος έχει ιδεοληψίες, ψάξτε να το βρείτε. Ευχαριστώ.
Το λόγο έχει ο κύριος Υπουργός Ανάπτυξης και Επενδύσεων. Ελάτε, κύριε Γεωργιάδη.
Είχα σκοπό διαφορετικά να ξεκινήσω, αλλά η αμετροέπεια του προηγούμενου αγορητή, παρ' όλο ότι έγιναν εκκλήσεις πατριωτικής ενότητας από τον κ. Ζαχαριάδη, δεν μου επιτρέπουν παρά να παραδώσω μερικές απαντήσεις στον πραγματικό κόσμο. Η ανάπτυξις του 2019 προβλέπαμε γραπτώς ότι θα είναι 2%. Έκλεισε, βάσει των προσωρινών στοιχείων της ΕΛΣΤΑΤ, 1,94%. Δηλαδή, έχουμε πέσει έξω κατά 0.6%. Τονίζω τα προσωρινά στοιχεία γιατί, κύριε Τσίπρα, κι ο άλλος μπροστά που γελούσε, θα ξέρατε, εφόσον είστε τόσο μελετηρός, ότι τα προσωρινά στοιχεία της ΕΛΣΤΑΤ μέχρι σήμερα, με τα τελικά στοιχεία της ΕΛΣΤΑΤ - για λόγους που εκείνη γνωρίζει, εγώ δεν είμαι σαν στατιστικολόγος - έχουν πάντα σημαντικές διαφορές επί τα βελτίω.
Όχι πάντα.
Παραδείγματος χάριν, το πρώτο τρίμηνο του 2019 αναθεωρήθηκε από το 0,2% σε σχέση με το τελευταίο τρίμηνο σε 0,4%, δηλαδή 100% αύξηση, κι από 1,1%, 1,4%.
Το τρίτο τρίμηνο;
Άρα, εσείς κάνετε ολόκληρη κριτική με τον τρόπο που την κάνετε - θα το εξηγήσω στη συνέχεια - στα προσωρινά στοιχεία, ενώ δεν έχετε δει τα τελικά. Πάμε, όμως, στα προσωρινά τώρα, στο δείκτη των επενδύσεων, επειδή έχει κάνει και κάτι ωραία tweet o κ. Ζαχαριάδης. Παραλάβανε - λέει -2,8% και παραδώσανε 1%. Πόσος είναι ο δείκτης των επενδύσεων στα στοιχεία της ΕΛΣΤΑΤ του τριμήνου που παραδώσατε στις επενδύσεις; Ξέρετε; Είναι -5,3%. Ξέρετε πόσο είναι στο τελευταίο τρίμηνο του 2019; Είναι συν 14,4%, το μεγαλύτερο των τελευταίων δεκαετιών. Άρα, αν θέλετε να μιλάμε για νούμερα, κύριε Γεώργιε Τσίπρα, θα μιλάμε για όλα τα νούμερα που λέει η ΕΛΣΤΑΤ και όχι για όσα σας συμφέρουν. Προχθές ο επενδυτικός οίκος αξιολόγησης «WOOD» ανέβασε ένα εκτενές άρθρο, το οποίο μπορείτε να το αναζητήσετε στο twitter μου, που το βλέπει ο κ. Ζαχαριάδης, «Ανάλυση των στοιχείων των προσωρινών που δημοσιεύτηκαν». Εκεί θα διαπιστώσετε ότι οι ξένοι, που μελετούν την ελληνική οικονομία, γράφουν, ότι παρ' όλο που το αρχικό 1% φάνηκε λιγότερο του αναμενομένου, γιατί αυτοί υπολογίζουν ότι θα πάει 2,1% τελικά η οικονομία μας, όσο λέω και εγώ ότι θα πάει με τα τελικά στοιχεία, όπως λέει και η Τράπεζα της Ελλάδος, η ανάλυση του 1% είναι - λέει - πάρα πολύ θετική τελικά για την Ελλάδα. Πάμε να δούμε τι λέει αυτό το 1%. Πρώτα απ' όλα η κατανάλωση ανέβηκε κατά 1,3%. Μάλιστα.
…(δεν ακούστηκε)
Όχι, για το τελευταίο τρίμηνο λέω. Πάμε, όμως, να δούμε τώρα λίγο και κάτι που εσείς ξεχάσατε να το πείτε. Και φαντάζομαι ότι εσείς γνωρίζετε - όμως αυτοί που μας βλέπουν μπορεί να μην το ξέρουν - πως η σύγκριση γίνεται με το αντίστοιχο τρίμηνο του προηγούμενου έτους. Μήπως θυμάστε πότε μοιράστηκε το πακέτο των δισεκατομμυρίων ευρώ το 2018 και πότε το 2019; Πάμε, λοιπόν, να το δούμε. Το 2018 με το οποίο εμείς συγκρινόμαστε και βγαίνει το 1,3% αύξηση στην κατανάλωση, είναι με τα δύο δισεκατομμύρια που μοιράσατε το Δεκέμβριο του 2018, ενώ το δεύτερο τρίμηνο του 2019, που λέει ο κ. Ζαχαριάδης ότι το πήγαμε 2018, είναι πάλι το τρίμηνο που μοιράσατε τα δύο δισεκατομμύρια και πλέον πριν τις ευρωεκλογές, γιατί περιμένατε να κερδίσετε τις εκλογές, εξαγοράζοντας την ψήφο των πολιτών. Τι κάνατε, δηλαδή, κύριε Γεώργιε Τσίπρα, αλαζόνα και αμετροεπή, την ημέρα της εθνικής ενότητας; Παρουσιάσατε ως επιτυχία τη λογιστική αλχημεία που είχατε στήσει από πριν. Γιατί το δικό μας τρίμηνο συγκρίθηκε με δύο δισεκατομμύρια μείον στην κατανάλωση και το δικό σας τρίμηνο με δύο δισεκατομμύρια συν. Γιατί, βεβαίως, η αντίστοιχη σύγκριση του δευτέρου τριμήνου με το αντίστοιχο τρίμηνο του 2018 είναι με τρίμηνο που δεν είχε τα δύο δισεκατομμύρια του 2018, γιατί τα είχατε δώσει το 2019. Επειδή, λοιπόν, όλα αυτά τα ξέρουν οι οίκοι αξιολόγησης που μετρούν σε ετήσια βάση, δεν σας πιστεύει κανένας. Είστε, ως γνωστόν, ρεζίλι των σκυλιών στους οίκους αξιολόγησης και για έναν επιπλέον λόγο. Ξέρετε γιατί; Διότι εμάς ήρθατε εδώ και μας κατηγορήσατε με τόση έπαρση, γιατί πέσαμε - λέει - από την πρόβλεψή μας στα προσωρινά στοιχεία μείον 0,6%. Θέλετε να δούμε πόσο έχετε πέσει σε κάθε χρόνο που κυβερνήσατε έξω στις προβλέψεις σας; Κάθε χρόνο πέφτατε έξω 1,5% με 1%. Εάν, λοιπόν, το 0,6% είναι λόγος για να κάνετε αυτό το σόου σε μέρα εθνικής ενότητας και δήθεν πατριωτισμού που θέλετε να δείξετε, το έξω 1% και το έξω 1,5% τι ήταν, κύριε Τσίπρα; Επιτυχία; Μάθετε, λοιπόν, ότι στην ίδια ανάλυση της «WOOD», με τα προσωρινά στοιχεία του 2020, ο Ιανουάριος και ο Φεβρουάριος «έτρεχαν» με 2,5% ανάπτυξη. Μετά, πράγματι, ήρθε ο κορωνοϊός. Θα μιλήσω για αυτό στη συνέχεια.
Απογειώθηκε η οικονομία!
Ε, ναι, τι να κάνουμε; Δεν ξέρω αν θα καταστραφεί η παγκόσμια οικονομία…
Παρακαλώ!
Να πω και ένα τελευταίο, για να ξέρουν απλώς αυτοί που μας βλέπουν, γιατί δεν μπορώ την αλαζονεία. Γιατί είχαμε 1%, κύριοι συνάδελφοι; Διότι είχαμε, πράγματι, πτώση στις εξαγωγές μείον 5%. Γιατί είχαμε πτώση; Διότι η ευρωπαϊκή και διεθνής οικονομία είχε γυρίσει σε ύφεση, άρα οι πελάτες μας αγόραζαν λιγότερο στο εξωτερικό. Δεν άλλαξε κάτι η Κυβέρνηση στις εξαγωγές, για να κατηγορηθεί. Γύρισε σε ύφεση η παγκόσμια οικονομία και αγόρασαν λιγότερο. Αυτός είναι ο ένας λόγος. Ο δεύτερος λόγος είναι ένα λογιστικό, που ομολογώ ότι δεν είμαι τόσο ειδικός για να το κρίνω, η μείωση, δηλαδή, των αποθεματικών των επιχειρήσεων, γιατί έγιναν πολλές ρυθμίσεις δανείων, χρεών στην εφορία κ.λπ., που μείωσαν τα αποθεματικά τους. Αυτός είναι ο λόγος που βγήκε το 1%. Επαναλαμβάνω, όμως, σε προσωρινά στοιχεία. Όταν θα διορθωθούν, θα έρθουμε ακριβώς εκεί που είχαμε προβλέψει. Διότι εμείς ερχόμαστε ακριβώς στις προβλέψεις μας, όχι σαν κι εσάς που θα έρθετε εδώ να μας κάνετε μαθήματα οικονομίας. Μαθήματα οικονομίας αλά Τσίπρα! Έλεος! Και Γιώργου και Αλέξη! Κλείνω την κουβέντα εδώ. Πάμε τώρα στο προκείμενο. Πετάχτηκε ο κ. Βαρεμένος - όπως συνήθως κάνει - δήθεν για τον πατριωτισμό. Εγώ, κύριε Βαρεμένε, στη θέση σας, με όσα έχουν γίνει, θα ξεκινούσα την ομιλία μου λέγοντας «συγνώμη» στους κατοίκους του Έβρου, που τους κατηγορήσατε ότι ο μόνος λόγος που ξεσηκώθηκαν, ήταν για να προστατεύσουν τις αυθαίρετες βίλες τους.
Λέτε ψέματα.
Καλά, εντάξει.
Εάν μου το φέρετε…
Παρακαλώ, κύριε Βαρεμένε, μη διακόπτετε. Αφήστε τον Υπουργό να τοποθετηθεί.
Ήμουν σε μια εκπομπή στην τηλεόραση του «ΣΚΑΪ» και ήταν πέντε άνθρωποι του Έβρου και σας έβριζαν εν χορώ. Άρα, θα έπρεπε να ξεκινήσετε λέγοντας ότι παρεξηγήθηκε η δήλωσή σας, ότι δεν το εννοούσατε έτσι, ότι το είπατε κάπως αλλιώς και όχι να μας κάνετε μαθήματα. Εμείς γενικώς μαθήματα από τον ΣΥΡΙΖΑ δεν δεχόμαστε. Να σας κάνουμε φροντιστήριο για τα οικονομικά, ευχαρίστως, γιατί είστε άσχετοι ως συνήθως.
Ευτυχώς που δεν σας αρέσει η αλαζονεία!
Πάμε τώρα στα σημερινά. Δυστυχώς, θα έπρεπε να έχουμε άλλο τόνο στη σημερινή συζήτηση, αλλά ο κ. Γεώργιος Τσίπρας επέλεξε κάτι άλλο. Είναι δική του πολιτική επιλογή. Εγώ έχω μάθει να μην αφήνω αναπάντητες τις προκλήσεις.
Κύριε Υπουργέ, θερμή παράκληση, μην αναφέρεστε προσωπικά σε Βουλευτές και να ρίξουμε τους τόνους. Δεν χρειάζονται τέτοια.
Το 2019- για να το κλείσουμε - έκλεισε με εξαιρετικά θετικούς οιωνούς. Υπενθυμίζω ότι πριν την κρίση του κορωνοϊού για πρώτη φορά στην ιστορία μας τα επιτόκια δανεισμού είχαν πέσει σε όρια κάτω του 1% στο δεκαετές ομόλογο και όλα πήγαιναν καλά. Έρχομαι τώρα στην παρούσα κρίση, - γιατί το παρελθόν - και το να τσακωνόμαστε - αφορά λίγους, ενώ το τι συμβαίνει τώρα και πώς θα το αντιμετωπίσουμε αφορά πολλούς ή μάλλον όλους. Κατ' αρχάς τι είναι αυτό που έχουμε μπροστά μας; Είναι η μεγαλύτερη παγκόσμια κρίση υγείας και σε δεύτερο χρόνο παγκόσμια οικονομική κρίση που έχει γνωρίσει ο πλανήτης μας προφανώς εδώ και πάρα πολλές δεκαετίες. Κατά κάποιους ίσως να είναι η μεγαλύτερη μετά τον δεύτερο παγκόσμιο πόλεμο. Ναι, να το δούμε γιατί μένει να δούμε ακριβώς ποιες θα είναι οι επιπτώσεις του κορωνοϊού στην παγκόσμια οικονομία. Σήμερα που μιλάμε είναι άγνωστο να μετρηθούν, γιατί ακόμα το φαινόμενο είναι εν εξελίξει. Παραδείγματος χάριν, κύριε συνάδελφε, το ότι διακόπτονται οι πτήσεις μεταξύ των Ηνωμένων Πολιτειών και της Ευρώπης, τι σημαίνει αυτό σήμερα για την παγκόσμια οικονομία δεν το ξέρουμε, ούτε μπορούμε να το μετρήσουμε. Άρα, έχουμε ένα έκτακτο παγκόσμιο γεγονός. Τι κάνει η ελληνική Κυβέρνηση σε αυτό το έκτακτο παγκόσμιο γεγονός; Πρώτον, όσο αφορά τα μέτρα υγειονομικού χαρακτήρα θέλω να πω ότι κάνουμε ακριβώς αυτό που είπατε προηγουμένως, κύριε συνάδελφε, κύριε Λοβέρδο. Εμείς ακολουθούμε ως Κυβέρνηση αυτό που λένε οι ειδικοί. Δεν θα αποφασίσω εγώ ως Υπουργός Ανάπτυξης ποια θα είναι τα μέτρα που αφορούν την υγειονομική προστασία του πληθυσμού. Τα μέτρα για την υγειονομική προστασία του πληθυσμού τα εισηγούνται οι ειδικοί και η Κυβέρνηση εμπιστεύεται και ακολουθεί τις γνώμες των ειδικών. Πρέπει να σας πω - και θα το έχετε διαπιστώσει - ότι η Ελλάδα έχει κινηθεί ταχύτερα σε διάφορες αποφάσεις από πολλές άλλες ευρωπαϊκές χώρες, όπως παραδείγματος χάριν στο κλείσιμο των σχολείων. Προσέξτε, έχουμε κινηθεί ταχύτερα καίτοι το φαινόμενο αυτό στη χώρα μας δεν έχει ξεφύγει, ούτε έχουμε μεγαλύτερο λόγο ανησυχίας από τις άλλες ευρωπαϊκές χώρες. Αντιθέτως τα έως σήμερα κρούσματα είναι κάτω του ευρωπαϊκού μέσου όρου και έχουμε δυστυχώς τον πρώτο νεκρό συμπολίτη μας τις πρωινές ώρες σήμερα. Η γενική εικόνα της χώρας μας, όμως, παραμένει πάρα πολύ καλή. Και μην βγαίνουμε μόνοι μας να πλήττουμε τη γενική εικόνα της χώρας μας σε σχέση με άλλες ευρωπαϊκές χώρες. Τονίζω, όμως, ότι οι ειδικοί μας κατευθύνουν κι εμείς ακολουθούμε. Τώρα, στα οικονομικά Υπουργεία, δηλαδή, κατά πρώτον το Υπουργείο Οικονομικών, το Υπουργείο Ανάπτυξης και το Υπουργείο Εργασίας, έχουμε καθημερινή συνεργασία και οι Υπουργοί και τα επιτελεία μας. Είδατε σήμερα και την πράξη νομοθετικού περιεχομένου που εξεδόθη και τις αποφάσεις που λαμβάνονται. Θέλω, όμως, να στείλω από εδώ μερικά μηνύματα. Αυτή η κρίση δεν είναι κάτι που πρέπει να αντιμετωπίσουμε ως αγώνα εκατό μέτρων. Για την οικονομία μιλάω τώρα, δεν λέω για την υγεία - το τονίζω - που δεν είναι δική μου αρμοδιότητα και υπάρχουν ειδικότεροι εμού. Ως προς τις οικονομικές επιπτώσεις, όμως, επειδή είναι άγνωστο το πόσο θα διαρκέσει - και επειδή ξέρουμε από μαραθώνιο - έχει περισσότερο τον χαρακτήρα μαραθωνίου παρά τον χαρακτήρα αγώνα ταχύτητας. Διότι, είναι άλλο το σενάριο σε μία περίπτωση που παραδείγματος χάριν ο ιός να έχει ύφεση στην Ελλάδα λόγω ανόδου της θερμοκρασίας αλλά συνεχίζει να πλήττει τις χώρες της βόρειας Ευρώπης και άρα τους πελάτες μας στον τουρισμό και πώς αυτοί θα συμπεριφερθούν κατά τη διάρκεια του πυρήνα της τουριστικής περιόδου, και είναι άλλη η εξέλιξη εάν ξαφνικά ο ιός υποχωρήσει τελείως και έχουμε παντού μια ομαλοποίηση και άλλη η εξέλιξη εάν ο ιός δεν υποχωρήσει ούτε στη ζέστη, κάτι που και σήμερα κανένας επιστήμονας δεν μπορεί να το πει μετ' απολύτου βεβαιότητος. Άρα εμείς τι κάνουμε; Παρακολουθούμε πολύ στενά τις επιπτώσεις στην οικονομία, παίρνουμε αποφάσεις για να μπορούμε να αποσοβήσουμε στο μέτρο του εφικτού τις οικονομικές και κοινωνικές επιπτώσεις των μέτρων υγειονομικού χαρακτήρα. Παραδείγματος χάριν κλείνουμε τα σχολεία και λαμβάνουμε μέριμνα για το πώς θα μπορούν οι γονείς να δουλεύουν είτε εξ αποστάσεως είτε εκ περιτροπής είτε με διευρυμένο ωράριο είτε με διαφορετικό ωράριο έτσι ώστε να μένει πάντα ένας γονέας στο σπίτι και να είναι με τα παιδιά του. Φτιάχνουμε έκτακτα επιδόματα που θα έρθουν τις επόμενες ημέρες για τους υπαλλήλους των επιχειρήσεων που κλείνουμε μέσω των αποφάσεών μας, δηλαδή επιχειρήσεις που δεν κλείνει ο επιχειρηματίας την επιχείρησή του από μόνος του, αλλά τον υποχρεώνουμε εμείς να την κλείσει λόγω αποφάσεων που λαμβάνουμε στους διάφορους χώρους της οικονομίας μας και στις διάφορες περιοχές της χώρας πάλι τη υποδείξει των ειδικών, που συμφωνήσαμε προηγουμένως ότι πρέπει να μας κατευθύνουν. Άρα είμαστε πάνω από το πρόβλημα και ταυτόχρονα οικοδομούμε τα εργαλεία σε συνεργασία με την Ευρωπαϊκή Ένωση είτε σε επίπεδο ηγετών, όπως ξέρετε αποφασίστηκε η δημιουργία του ταμείου για τον κορωνοϊό, είτε σε επίπεδο Επιτρόπου Ανάπτυξης, που αφορά κυρίως τη δική μου αρμοδιότητα, είτε σε επίπεδο EuroWorking Group είτε σε επίπεδο Eurogroup. Φτιάχνουμε, δηλαδή, και αιτούμαστε από τους ευρωπαϊκούς θεσμούς να έχουμε στα χέρια μας τέτοιου τύπου εργαλεία, παραδείγματος χάριν η αλλαγή του ορίου deminimis, παραδείγματος χάριν η δυνατότητα να χρησιμοποιούμε χρήματα του ΕΣΠΑ για κεφάλαιο κίνησης ώστε να δώσουμε ένεση ρευστότητας στις επιχειρήσεις οι οποίες άμεσα πλήττονται λόγω αυτού του ξαφνικού γεγονότος. Έχουμε, κύριοι συνάδελφοι, ένα έκτακτο γεγονός και πρέπει σε ένα έκτακτο γεγονός να κινηθούμε έξυπνα, αλλά και συντεταγμένα με έκτακτα μέτρα. Θέλω, όμως, να πω στον ελληνικό λαό ορισμένα πράγματα για να τα ξέρει. Πρώτον, πανικός στα σουπερμάρκετ, στις αγορές, δεν δικαιολογείται. Η επάρκεια των τροφίμων στις αγορές μας, των βασικών αγαθών, είναι απολύτως εξασφαλισμένη για τους επόμενους μήνες. Δεν χρειάζεται κανένας πανικός. Δεύτερον, τα συνεργεία της Γενικής Γραμματείας Καταναλωτή του Υπουργείου Ανάπτυξης μαζί με τα συναρμόδια Υπουργεία κάνουν ασταμάτητους ελέγχους για να αντιμετωπίσουμε άμεσα φαινόμενα αισχροκέρδειας. Μέχρι σήμερα η αγορά λειτουργεί ικανοποιητικά κυρίως σε θέματα τα οποία έχουν αποκτήσει πολύ μεγάλη ζήτηση, όπως είναι τα απολυμαντικά, οι μάσκες κ.λπ. λόγω της παρούσης κρίσης. Είμαστε από πάνω. Η αγορά μας λειτουργεί ομαλά - μπορώ να το πω με υπερηφάνεια - εξαιρετικά ομαλότερα άλλων χωρών. Δεν θέλω να ονοματίσω, μπορείτε να τις βρείτε μόνοι σας στο διαδίκτυο. Υπάρχουν άλλες χώρες στην Ευρώπη που έχουν βάλει δελτία, έχουν κάνει παρεμβάσεις στις αγορές πολύ πιο επιθετικές. Εμείς ακόμα λειτουργούμε ομαλά. Θα έρθω λίγο στο κλίμα της αρχικής τοποθετήσεως του κ. Ζαχαριάδη, με την οποία περισσότερο συμφωνώ παρά του κ. Τσίπρα, που ήταν απαράδεκτη στην παρούσα φάση. Εμένα οι τσακωμοί ξέρετε μου αρέσουν και τους ευχαριστιέμαι, αλλά δεν είναι ώρα. Η ώρα τώρα είναι να υπάρξει μία ευρεία συμμαχία Κυβερνήσεως, επιχειρήσεων, πολιτών. Αυτή την κρίση θα την περάσουμε όλοι μαζί, θα την περάσουμε. Η Ελλάδα δεν έχω καμμία αμφιβολία ότι θα βγει δυνατότερη από αυτή την κρίση απ' ό,τι σήμερα και θα κερδίσει και πάλι τον παγκόσμιο θαυμασμό για το πόσο καλά και υπεύθυνα το χειριστήκαμε όλοι μαζί, όμως. Δεν είναι μία κρίση που θα στηριχτεί σε ένα κράτος - μπαμπούλα, που θα βάλει έναν αστυνομικό πίσω από την κάθε επιχείρηση, γιατί δεν μπορεί και δεν θέλει να το κάνει. Είναι μία κρίση που θα καταλάβουμε όλοι μας ότι αφορά όλους μας, τις οικογένειές μας, το μέλλον των παιδιών μας και κυρίως τις ευάλωτες ομάδες του πληθυσμού, τις οποίες πρέπει να προστατεύσουμε και με τη δική μας ατομική υπεύθυνη συμπεριφορά. Όσον αφορά την Κυβέρνηση, επαναλαμβάνω, η αγορά παρακολουθείται και ελέγχεται. Τα εργαλεία χτίζονται και ήδη έχουν εκδοθεί αποφάσεις παρεμβατικού χαρακτήρα στην αγορά εργασίας και στις επιχειρήσεις με την αναστολή ΦΠΑ και φορολογικών υποχρεώσεων κ.λπ., για να δώσουμε μία πρώτη ανάσα στους άμεσα πληττομένους, που είναι πολλοί. Προφανώς κατά τη διάρκεια της κρίσης θα πληγούν περισσότεροι, αυτό όλοι το καταλαβαίνετε. Είναι άγνωστο το βάθος του χρόνου της κρίσης. Άρα και το δικό μας μέτρο στις παρεμβάσεις θα είναι τέτοιο που θα μας επιτρέψει να μην ξεμείνουμε από δυνάμεις στην πορεία διότι αυτό θα ήταν καταστροφικό. Επαναλαμβάνω ότι έχουμε έναν μαραθώνιο μπροστά μας, όχι έναν αγώνα δρόμου. Πάντως η γενική εικόνα στη χώρα μας παραμένει πάρα πολύ καλή και είμαστε αισιόδοξοι ότι κρατώντας γερά το τιμόνι, όπως το κρατά ο Πρωθυπουργός Κυριάκος Μητσοτάκης, θα πάνε όλα πάρα πολύ καλά τους επόμενους μήνες, τηρουμένης - επαναλαμβάνω - μιας μεγάλης κρίσης. Το λέω κυρίως διότι είδα και κάποια ειρωνικά σχόλια, «ε, ήρθε και ο ιός». Ναι, ήρθε ο ιός, κύριε Τσίπρα. Τι να κάνουμε; Ελπίζω να μην κατηγορήσετε εμάς ότι τον φέραμε γιατί περίπου…
Όχι, εσείς θα κατηγορούσατε εμάς.
...άκουσα τον κ. Πολάκη που μας είπε ότι τον φέρανε οι πλούσιοι χριστιανοί. Φαντάζομαι πόσο γελοίο θα ήταν στη Βουλή να σας έλεγα ότι τον έφεραν οι φτωχοί κομμουνιστές στην Κίνα. Θα ήταν μια γελοία, προφανώς, συζήτηση. Άρα, αντί να κάνουμε αυτού του τύπου τις γελοίες συζητήσεις, ας κάνουμε τώρα τις σοβαρές συζητήσεις χωρίς γελάκια. Ναι, ήρθε ο ιός και ναι, αν δεν το έχετε καταλάβει είναι μια πολύ μεγάλη κρίση και ναι, αν δεν το έχετε καταλάβει, δυστυχώς, - δεν χαίρομαι για αυτό - οι προβλέψεις για την ανάπτυξη του 2020 αναθεωρούνται και όχι γιατί φταίει η Κυβέρνηση και ο Γεωργιάδης. Θα ήταν πολύ αστείο να μου πείτε ότι ο Υπουργός Ανάπτυξης της Ελλάδος μπορεί να λύσει την παγκόσμια οικονομία σήμερα. Θεωρώ τον εαυτό μου αρκετά ικανό, αλλά όχι και τόσο, για να είμαι ειλικρινής. Άρα στην παρούσα φάση με σοβαρότητα, με υπευθυνότητα, με εμπιστοσύνη, με ατομική ευθύνη, με την αίσθηση του καθήκοντος που όλοι πρέπει να έχουμε, θα κάνουμε αυτά που πρέπει και η χώρα μας θα πάει μπροστά και σε λίγους μήνες και αυτή η κρίση θα είναι παρελθόν και θα συνεχίσουμε την αναπτυξιακή πορεία που ήδη είχαμε ξεκινήσει, γιατί να μη χάνουμε τη μεγάλη εικόνα, η οικονομία μας ήδη είχε αρχίσει να πηγαίνει πάρα πολύ καλά, ήταν εντός στόχων και αυτό το αναγνώριζαν οι αγορές, για αυτό έπεφταν τα επιτόκια, για αυτό αυξάνονταν οι επενδύσεις. Κλείνοντας, για το νομοσχέδιο θα πω μόνο μια κουβέντα γιατί θα επεκταθεί αναλυτικά ο κ. Παπαθανάσης. Αυτό το νομοσχέδιο είναι περίπου αυτονόητο. Είναι ενσωμάτωση μιας οδηγίας για να κάνει τη ζωή των επιχειρήσεων, και κυρίως των μικρομεσαίων, περισσότερο ανταγωνιστική ως προς την κατοχύρωση και τη χρήση των εμπορικών σημάτων. Ακούσαμε τις αιτιάσεις της Αντιπολιτεύσεως και στην τελική μας πρόταση μειώνουμε τα κόστη που είχαν έρθει αρχικά στη Βουλή ως πρόταση. Αντιλαμβάνομαι τη στάση του Κομμουνιστικού Κόμματος που δεν έχει λόγο να ψηφίσει, υπό την έννοια ότι αυτό είναι μια ενσωμάτωση ευρωπαϊκής οδηγίας, αλλά για τα υπόλοιπα κόμματα της Βουλής με τα οποία λέμε ότι ενστερνιζόμαστε τον ευρωπαϊκό δρόμο, δεν μπορώ να φανταστώ γιατί κάποιο κόμμα θα έλεγε «όχι» στο παρόν νομοσχέδιο. Στις λεπτομέρειές του ο αρμόδιος Υφυπουργός κ. Παπαθανάσης. Ευχαριστώ πολύ.
Πριν ξεκινήσουμε με τον κύκλο των παρεμβάσεων από τους Κοινοβουλευτικούς Εκπροσώπους…
Κύριε Πρόεδρε, μπορώ να έχω τον λόγο επί προσωπικού;
Κύριε Πρόεδρε, μπορώ να έχω τον λόγο;
Κύριοι συνάδελφοι, σας παρακαλώ ηρεμήστε. Καθίστε κάτω, δεν σας έδωσα τον λόγο. Ζητάτε τον λόγο, αλλά εγώ ξεκίνησα να ανακοινώνω κάποια πράγματα. Σεβαστείτε το Προεδρείο διότι ήσασταν και Αντιπρόεδρος και τη διαδικασία τη γνωρίζετε πάρα πολύ καλά. Πρώτη ανακοίνωση προς το Σώμα: Θα θέλαμε να θέσουμε υπ' όψιν του Σώματος ότι η Ειδική Κοινοβουλευτική Επιτροπή για τη διενέργεια προκαταρκτικής εξέτασης σχετικά με τη διερεύνηση αδικημάτων που τυχόν έχουν τελεστεί από τον πρώην Υπουργό Δικαιοσύνης κ. Δημήτριο Παπαγγελόπουλο κατά την άσκηση των καθηκόντων του για την οποία η Ολομέλεια της Βουλής έχει ορίσει προθεσμία υποβολής τους πορίσματος την 17η Μαρτίου 2020 ζητεί με ομόφωνη απόφασή της που ελήφθη στη συνεδρίασή της στις 11 Μαρτίου 2020 παράταση της λειτουργίας της μέχρι την 20η Μαΐου 2020. Συμφωνεί το Σώμα να δοθεί η σχετική παράταση υποβολής του σχετικού πορίσματος μέχρι και την 20η Μαρτίου 2020;
Το Σώμα συνεφώνησε ομοφώνως.
Πάμε στη δεύτερη ανακοίνωση: Ο Πρόεδρος της Ειδικής Κοινοβουλευτικής Επιτροπής προς διενέργεια προκαταρκτικής εξέτασης σχετικά με τη διερεύνηση αδικημάτων που τυχόν έχουν τελεστεί από τον πρώην Αναπληρωτή Υπουργό Δικαιοσύνης κ. Δημήτριο Παπαγγελόπουλο κατά την άσκηση των καθηκόντων του διαβίβασε στη Βουλή τα στοιχεία της δικογραφίας από τα οποία προκύπτουν ενδείξεις για ενδεχόμενη τέλεση νέων συναφών αδικημάτων πέραν αυτών που ορίζονται στην απόφαση της Ολομέλειας σύμφωνα με τη παράγραφο 2 εδάφιο α΄ και τη παράγραφο 3 του άρθρου 86 του Συντάγματος. Τέλος, ο Υπουργός Δικαιοσύνης διαβίβασε στη Βουλή, σύμφωνα με το άρθρο 86 του Συντάγματος και τον ν.3126/2003 Ποινική Ευθύνη των Υπουργών, όπως ισχύει την 11-3-2020, ποινική δικογραφία κατά του Υπουργού Εξωτερικών Νικολάου Κοτζιά. Ξεκινάμε τον κύκλο με τους Κοινοβουλευτικούς Εκπροσώπους. Τον λόγο έχει…
Κύριε Πρόεδρε, ζητώ τον λόγο επί προσωπικού.
Κύριε Πρόεδρε, ζητώ τον λόγο επί προσωπικού.
Γιατί φωνάζετε; Τι θέλετε ακριβώς; Επί προσωπικού;
Ναι, κύριε Πρόεδρε.
Ναι, κύριε Πρόεδρε.
Πού έγκειται το προσωπικό;
Με αποκάλεσε αλαζόνα και αμετροεπή, κύριε Πρόεδρε. Τι άλλο θέλετε;
Να ακούσουμε τον κ. Βαρεμένο πρώτα. Κύριε Βαρεμένε, έχετε τον λόγο.
Κύριε Πρόεδρε, ξέρετε πολύ καλά, όχι απλώς κατάχρηση δεν έχω κάνει αυτής της επίκλησης σε αυτή την Αίθουσα, αλλά ούτε καν χρήση.
Δεν μίλησα για κατάχρηση, μίλησα για γνώση ή μη εκ μέρους σας της διαδικασίας. Αυτό είπα και μη βάζετε λόγια στο στόμα μου που δεν είπα. Σας παρακαλώ πολύ! Επί προσωπικού, λοιπόν, γνωρίζετε πώς είναι η διαδικασία και τι προβλέπει ο Κανονισμός, εάν είπε κάτι ο προλαλήσας Υπουργός που διαστρέβλωσε αυτά που είπατε εσείς.
Ακριβώς.
Ωραία. Αυτό ζητώ ως Προεδρείο, να μας πείτε ακριβώς και από εκεί και πέρα να σας δώσω τον λόγο για ένα λεπτό, για να εξηγήσετε.
Κύριε Πρόεδρε, ο κύριος Υπουργός είπε ότι εγώ έχω πει ότι είναι ο μόνος λόγος αυτός τον οποίο επικαλέστηκε ο ίδιος, για να πάρουν τα όπλα όσοι τα πήραν στον Έβρο. Εγώ, λοιπόν, με τη μέγιστη δυνατή ενέργεια και σαφήνεια ανέφερα τι είπα και τι εννοούσα, ποιος δηλαδή είναι ο υπεύθυνος τρόπος φύλαξης των συνόρων από τις Ένοπλες Δυνάμεις σε μία χώρα, όχι μόνο ευρωπαϊκή, αλλά την οποιαδήποτε χώρα. Είναι ο υπεύθυνος τρόπος φύλαξης των συνόρων αυτός που ίσχυε επί κυβέρνησης ΣΥΡΙΖΑ, από τις Ένοπλες Δυνάμεις, και σας παρακαλώ, κύριε Υπουργέ, να ρωτήσετε τον κ. Στεφανή, ο οποίος ήταν Αρχηγός Στρατού. Και εάν δεν τον ρωτήσετε εσείς, να τον καλέσετε να έρθει εδώ να τον ρωτήσω εγώ πρόσωπο με πρόσωπο εάν φυλάσσονταν...
Καλώς, κύριε Βαρεμένε, εξηγήσατε ή μάλλον διευκρινίσατε το τι ειπώθηκε εκ μέρους σας. Σας παρακαλώ πολύ.
Μισό λεπτό, κύριε Πρόεδρε. Ο ελληνικός λαός έχει την ευκαιρία να κρίνει και να συγκρίνει τον τρόπο με τον οποίο σε κρίσιμες στιγμές συμπεριφερόμαστε εμείς, όπως στην κρίσιμη στιγμή του προσφυγικού, με τις προτάσεις…
Αυτό είναι τοποθέτηση πλέον, κύριε Βαρεμένε. Σας παρακαλώ πολύ. Εξηγήσατε ή διευκρινίσατε ακριβώς τι εννοούσατε από του Βήματος, όταν μιλήσατε. Σας παρακαλώ να κλείσει εδώ τώρα η παρέμβασή σας. Σας παρακαλώ πολύ.
Κύριε Πρόεδρε, επιτρέψτε μου…
Μα, θα πάμε τώρα σε νέο κύκλο συζητήσεων και αντιπαραθέσεων; Διευκρινίσατε ακριβώς τι θέλατε να πείτε. Νομίζω ότι είναι κατανοητό από τον Υπουργό, όπως και απ' όλους μας. Σας παρακαλώ.
Μισό λεπτό. Να προσθέσω κάτι. Επειδή ανέφερε κάποιους αριθμούς ο κύριος Υπουργός, θέλω να πω ότι υπάρχουν οι αλλεπάλληλες ανακοινώσεις των εμπορικών συλλόγων πόλεων, όπως του Μεσολογγίου και του Αγρινίου, που λένε ότι είναι 40% κάτω οι πωλήσεις. Τώρα, γιατί δυστυχούν εκείνοι οι άνθρωποι και ευημερούν οι δικοί σας αριθμοί, ας το κρίνει ο ελληνικός λαός.
Με συγχωρείτε, αλλά επεκτείνεστε τώρα σε άλλα ζητήματα. Δεν νομίζω και σε αυτά να παραποίησε ενδεχομένως ο Υπουργός. Θα δώσω τον λόγο και στον κ. Τσίπρα επί προσωπικού, έτσι ώστε να τα ακούσει όλα μαζί ο κύριος Υπουργός και στη συνέχεια να δώσει μια σύντομη απάντηση, για να συνεχίσουμε. Κύριε Τσίπρα, έχετε τον λόγο για ένα λεπτό επί προσωπικού.
Κύριε Υπουργέ, κατ' αρχάς δεν θα συνεχίσω στον τρόπο που επιλέξατε. Ο τελευταίος μέσα στο Κοινοβούλιο, που μπορεί να εγκαλέσει οποιονδήποτε συνάδελφο για αλαζονεία και αμετροέπεια είστε εσείς. Ο τελευταίος μέσα στο Κοινοβούλιο! Αυτό είναι το πρώτο. Δεύτερον, κάνετε ότι δεν καταλαβαίνετε. Έχουν αλλάξει πολλές από τις προβλέψεις του προϋπολογισμού και σίγουρα δεν προβλέπατε ύφεση στο τέταρτο τρίμηνο. Όμως, το βασικό, για το οποίο εγκαλώ την Κυβέρνηση και όχι εσάς προσωπικά μόνο - εκεί κάνετε ότι δεν καταλαβαίνετε - είναι ότι διαρκώς και μέχρι πριν από λίγες βδομάδες λέγατε ότι η οικονομία απογειώνεται, όταν όλα τα πραγματικά στοιχεία και η οποιαδήποτε επαφή με την πραγματικότητα, όπως η χριστουγεννιάτικη αγορά, δείχνουν το ακριβώς αντίθετο. Υπάρχουν - και αυτό είναι το πιο σημαντικό απ' όλα - λιγοστοί, δυστυχώς, αλλά υπάρχουν δημοσιογράφοι, πολλοί από τους οποίους δουλεύουν σε φιλοκυβερνητικά και έγκριτα ορισμένα απ' αυτά μέσα, όπως η «ΚΑΘΗΜΕΡΙΝΗ», που ήδη από τον Νοέμβριο διαπιστώνουν ότι τα πραγματικά στοιχεία της οικονομίας δεν πάνε καλά και είναι εξαιρετικά ανησυχητικά. Αυτά μάλλον δεν τα διαβάζετε.
Κύριε Υπουργέ, σας παρακαλώ, να είστε σύντομος για να προχωρήσουμε στη διαδικασία συζήτησης του νομοσχεδίου.
Θα ξεκινήσω αντίστροφα. Δεν κατάλαβα την επί του προσωπικού απάντηση. Ήταν διαφωνία για το ποιος ήταν περισσότερο αμετροεπής; Ως προς το δεύτερο, ξαναλέω, για να ξέρουμε γιατί μιλάμε. Πρώτα απ' όλα, είπε ψευδώς ο κύριος συνάδελφος ότι το τελευταίο τρίμηνο είχε ύφεση. Το τελευταίο τρίμηνο είχε 1% ανάπτυξη. Διότι το τρίμηνο μετριέται με το αντίστοιχο τρίμηνο του προηγούμενου έτους. Άρα και ανάπτυξη είχε το τελευταίο τρίμηνο και στο σύνολο του έτους - επαναλαμβάνω - η πρόβλεψη ήταν για 2%. Τα προσωρινά αποτελέσματα της ΕΛΣΤΑΤ λένε 1,94%. Και σας λέμε ότι τελικά θα είναι πάνω 2%, όπως λέει και η Τράπεζα της Ελλάδος. Είναι πολύ απλά. Ως προς τους εμπορικούς συλλόγους που άκουσα, δεν μπορούμε να κάνουμε κουβέντα, κύριε Βαρεμένε, με τις ανακοινώσεις των εμπορικών συλλόγων στην οικονομία που έχουν κάθε λόγο πάντα να διαμαρτύρονται. Τα στοιχεία που έχει το κράτος είναι ηλεκτρονικά πια και συγκεκριμένα. Είναι τα έσοδα από τον φόρο προστιθέμενης αξίας και τα συγκεκριμένα στοιχεία από την κατανάλωση. Στα επίσημα στοιχεία της ΕΛΣΤΑΤ - αυτό που αναφέρθηκε διεξοδικώς από τον κ. Τσίπρα - είναι αυξημένα και ο ΦΠΑ και η κατανάλωση. Τι να κάνουμε; Αυτό έγινε στο κράτος μας. Επαναλαμβάνω, αυξήθηκε η κατανάλωση χωρίς τα 2 δισεκατομμύρια που είχε δώσει ο Τσίπρας το προηγούμενο τρίμηνο του 2018. Άρα στην πραγματικότητα τα πήγαμε πάρα πολύ καλά, γιατί είχαμε αύξηση της κατανάλωσης με δύο δισεκατομμύρια λιγότερα στην αγορά τον Δεκέμβρη. Κύριε Βαρεμένε, με συγχωρείτε, αλλά εδώ είναι Βουλή. Και εσείς ήσασταν και Αντιπρόεδρος. Λέω στην ομιλία μου ότι ο κ. Βαρεμένος είπε - και εγώ θα περίμενα να ζητήσει συγγνώμη - ότι βγήκαν με τις καραμπίνες για να προστατεύσουν τις βίλες τους.
Μόνο για αυτό…
Και φωνάζατε από κάτω, όπως κάνετε και τώρα, ότι ποτέ δεν το είπατε. Το κάνατε τόσο πιεστικά και τόσο πειστικά που προς στιγμή - δεν μπορούσα εκείνη την ώρα να κάνω GOOGLE - σκέφτηκα, μήπως έκανα λάθος και τον αδίκησα τον άνθρωπο.
Εγώ σας είπα, εγώ από κάτω…
Σας διαβάζω λοιπόν. Αν θέλετε, επ' αυτού να μας πείτε, πολύ ευχαρίστως. Το δείχνω κιόλας: «Βαρεμένος για Έβρο: Έχουν βγει με τις καραμπίνες για να προστατεύσουν τις βίλες τους».
Αυτό είναι τίτλος.
Επί λέξει, λέει από κάτω: «Έχουν χτίσει παράνομες βίλες στον βιότοπο του Έβρου και βγήκαν με τις καραμπίνες να τις προστατεύσουν». Με συγχωρείτε, κύριε Πρόεδρε, είπα mot a mot αυτό που είπε. Με απεκάλεσε «ψεύτη», γιατί είπα mot a mot, κατά λέξει αυτό που είπε. Αν αυτό που είπατε - σας είπα - παρεξηγήθηκε, έχετε κάθε δικαίωμα να το αλλάξετε ή να το διευκρινίσετε. Να κατηγορήσετε, όμως, εμένα ότι λέω ψέματα, γιατί λέω κάτι που δεν είπατε, ενώ το είπατε, με συγχωρείτε, πάει πολύ. Δέχομαι ότι προφανώς μετανιώσατε, ότι ήταν μια κακιά στιγμή, ότι θέλατε να πείτε κάτι άλλο, αλλά όχι ότι εγώ είπα ψέματα. Ευχαριστώ πολύ.
Κύριε Πρόεδρε…
Σας παρακαλώ, κύριε Βαρεμένε…
Εσείς με συγχωρείτε…
Δεν σας δίνω τον λόγο. Ξεκινάμε με τους Κοινοβουλευτικούς Εκπροσώπους.
Κύριε Πρόεδρε, δεν μπορεί να με αγνοείτε έτσι.
Σας παρακαλώ, λήγει εδώ το θέμα. Δεν θα το κάνουμε αρένα. Ζήτησαν τον λόγο ο κ. Μπουκώρος, ο κ. Χήτας και ο κ. Τζανακόπουλος. Τον λόγο έχει ο κ. Τζανακόπουλος.
Ευχαριστώ, κύριε Πρόεδρε. Ακούστε, κύριοι της Κυβέρνησης, κύριε Γεωργιάδη, προφανώς πρέπει να κατανοήσετε το γεγονός ότι ο ΣΥΡΙΖΑ και ο Αλέξης Τσίπρας βάζουμε πλάτη για να αντιμετωπιστεί η κρίση του κορωνοϊού, αλλά και η εντεινόμενη προκλητικότητα καθώς και οι απαράδεκτες παραβιάσεις του Διεθνούς Δικαίου από τον κ. Ερντογάν και την τουρκική πολιτική ηγεσία δεν σημαίνει, σε καμμία περίπτωση, ότι αναστέλλεται η πολιτική, ιδεολογική και κοινωνική κριτική σε οποιοδήποτε πεδίο. Σημαίνει ότι αντιλαμβανόμαστε την κρισιμότητα της κατάστασης. Σημαίνει ότι αντιλαμβανόμαστε τη σοβαρότητα των προκλήσεων που έχουμε μπροστά μας και λειτουργούμε με τέτοιο τρόπο, ώστε η Κυβέρνηση να μπορεί να υπολογίζει σε κάτι που η κυβέρνηση του ΣΥΡΙΖΑ δεν μπορούσε να υπολογίζει επί τέσσερα χρόνια, ότι θα έχει μία Αντιπολίτευση που θα κάνει κριτική όχι με όρους λαϊκιστικής ανάδειξης επιμέρους ζητημάτων, μετατρέποντάς τα σε κορυφαία, αλλά αντιθέτως ότι θα αναδεικνύει τα πραγματικά προβλήματα, τις πραγματικές διαχωριστικές γραμμές, τα πραγματικά ζητήματα όπου θα πρέπει να εστιάζεται η πολιτική κριτική και θα κρατάει χαμηλά τους τόνους, διότι είναι δεδομένο ότι αυτή τη στιγμή οι καταστάσεις που αντιμετωπίζουμε είναι εξαιρετικά κρίσιμες. Και κατανοούμε ότι σε αυτά τα εξαιρετικά ζητήματα, όπως είναι και ο κορωνοϊός, αλλά και οι προκλήσεις από τη μεριά της τουρκικής πολιτικής ηγεσίας δεν είναι δυνατόν να καταφεύγουμε σε πολεμική ούτε σε ανέξοδες κραυγές. Και ξαναλέω ότι ευτυχώς σήμερα η Κυβέρνηση μπορεί να υπολογίζει σε μια τέτοια Αντιπολίτευση, πράγμα το οποίο, όμως, δεν σημαίνει ότι εμείς αναστέλλουμε την κριτική σε ζητήματα τα οποία θεωρούμε κορυφαία και εξαιρετικά σημαντικά. Προφανώς, λοιπόν, ο κ. Γεωργιάδης προηγουμένως με τη γνωστή του έπαρση, ένταση και οίηση φαίνεται να μην κατανόησε την κριτική που ασκήθηκε από τον ΣΥΡΙΖΑ και από τον κ. Γιώργο Τσίπρα και γι' αυτό επέλεξε να απαντήσει με αυτούς τους υψηλότατους τόνους, που ούτως ή άλλως τους συνηθίζει όταν βρίσκεται σε δύσκολη θέση. Να του εξηγήσω, λοιπόν, και εγώ με τη σειρά μου τι ήταν αυτό το οποίο του καταλόγισε ο κ. Γιώργος Τσίπρας προηγουμένως. Του καταλόγισε το εξής, ότι τους τρεις, τέσσερις τελευταίους μήνες, παρά το γεγονός ότι είχε εικόνα της επιβράδυνσης της ελληνικής οικονομίας, παρά το γεγονός ότι γνώριζε πως κεντρικοί δείκτες της ελληνικής οικονομίας πέρα από τον δείκτη εμπιστοσύνης δεν βαδίζουν έτσι όπως θα υπολόγιζε η Κυβέρνηση της Νέας Δημοκρατίας, σύμφωνα με το προεκλογικό της αφήγημα ότι περίπου έρχεται επενδυτική έκρηξη μετά την υποτιθέμενα καταστροφική για την ελληνική οικονομία κυβέρνηση του ΣΥΡΙΖΑ, παρά, λοιπόν, το γεγονός ότι γνώριζε ότι η ελληνική οικονομία δεν βαδίζει με εκείνους τους ρυθμούς που ενδεχομένως ο ίδιος θα επιθυμούσε να βαδίζει, συνέχιζε να αναπαράγει ένα αφήγημα περί απογείωσης της ελληνικής οικονομίας, συνέχιζε να αναπαράγει ένα αφήγημα περί επενδυτικής έκρηξης, συνέχιζε να αναπαράγει ένα αφήγημα περί αλλαγής σελίδας που επί της ουσίας δημιουργεί τους όρους για την επιτάχυνση όλων των οικονομικών μεγεθών, πράγμα το οποίο ήρθε η ΕΛΣΤΑΤ και στα προσωρινά της στοιχεία το κατέρριψε ολοκληρωτικά.
Δεν το είπε ποτέ αυτό.
Και το θέμα είναι για ποιον λόγο συνεχίζατε να αναπαράγετε αυτή τη ρητορική, ενώ γνωρίζατε ότι τα πράγματα για τους ρυθμούς ανάπτυξης δεν βάδιζαν με τον τρόπο τον οποίον θα επιθυμούσατε; Αυτή ήταν η κριτική που ασκήθηκε. Μάλιστα, είδαμε σε μέσα μαζικής ενημέρωσης να αναφέρεται ότι η μείωση του ρυθμού ανάπτυξης στο τέταρτο τρίμηνο ήταν αποτέλεσμα του κορωνοϊού - δεν ξέρω αν το είδατε αυτό, κύριε Υπουργέ, σε κανάλι φίλα προσκείμενο στην παράταξή σας - πράγμα το οποίο, βεβαίως, είναι ολοκληρωτικά παράλογο, καθώς όπως θα γνωρίζετε, το πρώτο κρούσμα του κορωνοϊού εμφανίστηκε στην Κίνα, αν δεν κάνω λάθος, τέλη Δεκεμβρίου του 2019, πράγμα το οποίο σημαίνει ότι ο κορωνοϊός δεν θα μπορούσε να έχει παίξει καθοριστικό ρόλο στην επιβράδυνση της ελληνικής οικονομίας επί των δικών σας ημερών, καθώς δεν υπήρχε. Τώρα το γεγονός, λοιπόν, ότι εμείς δεν πρόκειται να αναστείλουμε την κριτική σε πεδία της πολιτικής αντιπαράθεσης, όπως είναι η οικονομία, όπως είναι αυτά τα οποία κάνετε στο ασφαλιστικό, στα εργασιακά, σε μια σειρά από άλλους τομείς, καταλαβαίνω ότι δεν βολεύει τον κ. Γεωργιάδη. Και δεν βολεύει τον κ. Γεωργιάδη διότι ειδικά στο δικό του πεδίο δεν κρίνεται και από τους πιο αποτελεσματικούς και από τους πιο επιτυχημένους Υπουργούς της σημερινής Κυβέρνησης και αυτό νομίζω ότι είναι πανθομολογούμενο. Ήδη διάφορες εφημερίδες - ξαναλέω, φίλα προσκείμενες στη δική σας παράταξη - έχουν αρχίσει να το συζητούν. Εν πάση περιπτώσει, θέλω, όμως, να του θυμίσω και κάτι άλλο του κ. Γεωργιάδη που αποχώρησε από την Αίθουσα, αφού έδωσε την καθιερωμένη του παράσταση εντός Κοινοβουλίου. Να του θυμίσω τι έλεγε πριν από μερικές εβδομάδες σε σχέση με την ανάπτυξη της ελληνικής οικονομίας. Πρώτα έλεγε ότι επειδή η παγκόσμια οικονομία κινείται με θετικούς ρυθμούς - πριν από λίγους μήνες τα έλεγε αυτά - αυτό θα συμπαρασύρει και την ελληνική οικονομία, πράγμα το οποίο σημαίνει ότι το 2020 θα είναι μια χρονιά ανάπτυξης, μια χρονιά επενδυτικής έκρηξης και λοιπά. Όταν η παγκόσμια οικονομία άρχισε να γυρίζει - είχε ήδη αρχίσει να γυρίζει η παγκόσμια οικονομία, απλώς ο κ. Γεωργιάδης δεν το ήξερε και του επισημάνθηκε ότι παγκοσμίως δεν υπάρχει αναπτυξιακή τάση - έκανε την εξής τοποθέτηση σε ένα συνέδριο πριν από λίγες μέρες: Είναι ευκαιρία, λέει, που η παγκόσμια οικονομία παρουσιάζει ύφεση, διότι αυτό θα προσελκύσει επενδυτές στην Ελλάδα, καθώς η Ελλάδα έχει αναπτυξιακή δυναμική για το 2020. Επομένως η λογική του κ. Γεωργιάδη είναι μονά - ζυγά κερδίζει η Νέα Δημοκρατία. Αν υπάρχει παγκόσμια ανάπτυξη, αυτό θα συμπαρασύρει και τους ρυθμούς ανάπτυξης στην Ελλάδα και αν υπάρχει παγκόσμια ύφεση, αυτό θα αποτελέσει ευκαιρία για την Ελλάδα, έτσι ώστε να επιτευχθεί το σχέδιο του κ. Γεωργιάδη. Εν πάση περιπτώσει, είναι γνωστός ο τρόπος με τον οποίο γίνονται λογικά άλματα, όταν κανείς δεν έχει σχέδιο, όταν κανείς δεν έχει άποψη, όταν κανείς δεν έχει αντίληψη, όταν κανείς δεν έχει γνώση του αντικειμένου και του πεδίου που καλείται να διαχειριστεί. Ούτως ή άλλως, ο κ. Γεωργιάδης μάς έχει συνηθίσει να αλλάζει αυτά τα οποία λέει ανάλογα με τη συγκυρία και ανάλογα με το τι τον βολεύει κάθε φορά. Ούτως ή άλλως, το ίδιο έκανε και σε σχέση με την Εκκλησία. Αυτό, λοιπόν, με φέρνει στο καίριο, το κομβικό ζήτημα που αφορά τη διαχείριση του κορωνοϊού. Από τη δική μας μεριά, ξαναλέω ότι δεν υπάρχει καμμία περίπτωση να βρούμε ευκαιρία ή πεδίο πολεμικής αντιπαράθεσης ή λαϊκίστικων κραυγών στο ζήτημα της διαχείρισης αυτής της κρίσης δημόσιας υγείας. Έχουμε καταθέσει συγκεκριμένες προτάσεις και ο κ. Πολάκης - τον οποίο ειρωνεύτηκε και καθύβρισε προηγουμένως ο κ. Γεωργιάδης - είχε συνάντηση με τον κ. Κικίλια στον οποίο κατέθεσε συγκεκριμένες προτάσεις και μάλιστα του έδωσε και λύσεις για να αυξηθεί η διαθεσιμότητα κρεβατιών στις μονάδες εντατικής θεραπείας, πράγμα το οποίο είναι εξαιρετικά κρίσιμο, για να μην αντιμετωπίσουμε στην Ελλάδα το πρόβλημα που αντιμετώπισε η Ιταλία. Και ποιο ήταν αυτό το πρόβλημα που αντιμετώπισε η Ιταλία; Επειδή υπήρξε ραγδαία εξάπλωση του ιού και δεν κατάφεραν να απλώσουν τα περιστατικά στον χρόνο, αυτό δημιούργησε τεράστιες πιέσεις στο δημόσιο σύστημα υγείας. Δεν υπήρχαν κρεβάτια εντατικών για να μπορέσουν να καλύψουν τις αυξημένες ανάγκες, πράγμα το οποίο οδήγησε εκατοντάδες ανθρώπους στο να μη λαμβάνουν την απαραίτητη θεραπεία σε μία στιγμή κρίσιμη για την υγεία τους. Αυτό ήταν που εκτίναξε και τον αριθμό των θανάτων στη γειτονική χώρα. Επομένως τι κάνουμε από τη δική μας πλευρά; Δεν περιμένουμε την αποτυχία σας, αλλά αντιθέτως βοηθάμε έμπρακτα, για να μπορέσουν να βρεθούν όσο το δυνατόν περισσότερα κρεβάτια σε μονάδες εντατικής θεραπείας και την ίδια στιγμή βοηθάμε έμπρακτα, ώστε να μη δημιουργηθεί πανικός στην ελληνική κοινωνία. Τονίζουμε ότι θα πρέπει να ακούμε τις απόψεις και τις εισηγήσεις των ειδικών στη δημόσια υγεία που αποτελούν και τους αναγκαίους εκείνους κρίκους για να μπορέσει η ελληνική κοινωνία να κατανοήσει τι πρέπει και τι δεν πρέπει να κάνει, έτσι ώστε να προστατευτεί από αυτή την τεράστια κρίση. Την ίδια στιγμή, στηρίζουμε όλες εκείνες τις προτάσεις και όλες εκείνες τις παρεμβάσεις που στοχεύουν στην ενίσχυση του δημόσιου συστήματος υγείας. Όμως, εδώ επιτρέψτε μου να κάνω και ένα πολιτικοϊδεολογικό σχόλιο. Η Νέα Δημοκρατία ήταν εκείνη η οποία διαφήμιζε όλο το προηγούμενο διάστημα την ιδιωτική υγεία, διαφήμιζε την ανάγκη να δοθεί και στον χώρο της υγείας πεδίο δόξης λαμπρό για τους επιχειρηματίες που θέλουν να επενδύσουν, όπως έχει κάνει βεβαίως σε όλα τα κοινωνικά πεδία είτε μιλάμε για την εκπαίδευση είτε μιλάμε για την κοινωνική ασφάλιση είτε μιλάμε για οτιδήποτε. Σήμερα που υπάρχει η κρίση δημοσίας υγείας, κατανοείτε ακόμα και εσείς, η σκληρή φιλελεύθερη παράταξη στη χώρα, ότι δεν υπάρχει δυνατότητα αντιμετώπισης αυτής της κατάστασης παρά μόνο μέσω της ενίσχυσης του δημόσιου συστήματος υγείας. Εμείς λέμε ότι ορθώς κάνετε και προωθείτε την πρόσληψη δύο χιλιάδων συμβασιούχων γιατρών. Όμως, αυτό δεν αρκεί. Πρέπει να αυξηθεί ο προϋπολογισμός των νοσοκομείων. Πρέπει να αυξηθούν τα χρήματα για υλικοτεχνική υποδομή. Πρέπει να υπάρξουν και μόνιμες προσλήψεις στην υγεία. Νομίζω ότι αυτό είναι το απαραίτητο στοιχείο για να αντιμετωπίσουμε μία κρίση, η οποία δεν θα είναι κρίση ενός μήνα ή δύο μηνών. Θα είναι μία κρίση η οποία ενδεχομένως να πάρει ακόμα μεγαλύτερη διάρκεια. Αυτό πρέπει να το έχουμε στο μυαλό μας και γι' αυτόν ακριβώς τον λόγο εμείς εισηγούμαστε μία σειρά από πολύ πιο γενναίες προτάσεις για τη στήριξη του δημοσίου συστήματος υγείας. Θέλω να κλείσω με τη χθεσινή δήλωση του κ. Μητσοτάκη. Ο κ. Μητσοτάκης χθες έκανε ένα βήμα προς τον ορθολογισμό. Μετά από δεκαπέντε μέρες - όπου υπήρχε μία συζήτηση στην ελληνική κοινωνία και με τρόπο ο οποίος δεν ταιριάζει σε ένα κοσμικό κράτος και στους Υπουργούς ενός κοσμικού κράτους, όπως είναι η Ελλάδα - υπήρξε μία γενικευμένη τάση να δικαιωθεί μία άποψη που προωθείται από την Ιερά Σύνοδο, σύμφωνα με την οποία η Θεία Κοινωνία δεν μπορεί να αποτελέσει, αν θέλετε, εστία μόλυνσης από τον κορωνοϊό. Μάλιστα, ο ίδιος ο κ. Γεωργιάδης είχε πει ότι όσοι είναι άπιστοι δεν δικαιούνται να ομιλούν περί αυτών των ζητημάτων, αντιθέτως αυτά είναι ζητήματα που αφορούν αποκλειστικά και μόνο τους πιστούς και την Εκκλησία. Θα ήθελα να του πω ότι δεν είναι έτσι τα πράγματα. Σε μία δημοκρατία και σε ένα κοσμικό ουδετερόθρησκο κράτος όπως είναι η Ελλάδα, αυτός ο οποίος είναι υπεύθυνος για τη δημόσια υγεία είναι η κυβέρνηση και η δημόσια διοίκηση. Δεν είναι κανένας άλλος θεσμός. Είμαστε υποχρεωμένοι όλοι ανεξαιρέτως να ακολουθούμε, επειδή εδώ δεν τίθεται ζήτημα ατομικής επιλογής, δεν τίθεται ζήτημα ατομικού δικαιώματος, αλλά τίθεται ζήτημα που αφορά τη δημόσια υγεία στο σύνολό της. Αφορά και εσάς και εμάς και το σύνολο των πολιτών. Δεν μπορεί κανένας απολύτως θεσμός να λειτουργεί με τρόπο ο οποίος ενδεχομένως θα θέσει σε κίνδυνο άλλους ανθρώπους. Εχθές, λοιπόν, ο κ. Μητσοτάκης έκανε ένα βήμα προς τον ορθολογισμό και είπε ότι και οι συναθροίσεις στο πλαίσιο θρησκευτικών λατρευτικών εκδηλώσεων αποτελούν ενδεχόμενο κίνδυνο για την εξάπλωση του ιού. Το έκανε με σφιγμένα δόντια. Δεν πήρε θέση σε σχέση με τη συζήτηση που είχε ανοίξει για τη Θεία Κοινωνία. Παρ' όλα αυτά, εμείς το θεωρούμε θετικό. Θεωρούμε απολύτως θετικό ότι έγινε μία τέτοια προσπάθεια από τον κ. Μητσοτάκη, η οποία, κύριε Γεωργιάδη, καταλαβαίνω ότι σας φέρνει σε πολύ δύσκολη θέση. Βέβαια, θα μου πείτε, είναι δυνατόν να έρθετε εσείς σε δύσκολη θέση; Ούτως ή άλλως, τη μία μέρα λέτε το ένα, την άλλη μέρα λέτε το άλλο. Έχετε μία τέτοια ευκολία να αλλάζετε ιδεολογικές τοποθετήσεις, πολιτικές τοποθετήσεις, κομματικές εντάξεις, που νομίζω ότι ενδεχομένως να σας υπερτιμά η σκέψη μου ότι μία τέτοια δήλωση από τη μεριά του κ. Μητσοτάκη θα σας έφερνε σε δύσκολη θέση. Δεν έρχεστε εύκολα σε δύσκολη θέση. Εν πάση περιπτώσει, από τη δική μας πλευρά δεν θα υπάρξει πολεμική. Δεν θα υπάρξουν λαϊκιστικές κραυγές. Θα στηρίξουμε όλες εκείνες τις πρωτοβουλίες της Κυβέρνησης που θα στοχεύουν στην ενίσχυση του δημοσίου συστήματος υγείας. Την ίδια στιγμή θα είμαστε εδώ για να αντιπαρέλθουμε και να αντεπεξέλθουμε στην πρόκληση Ερντογάν στις παραβιάσεις του Διεθνούς Δικαίου και των κυριαρχικών δικαιωμάτων της χώρας. Όμως, αυτό δεν σημαίνει, πρώτον, ότι αναστέλλεται η κριτική και, δεύτερον, ότι θα ανεχθούμε συμψηφισμούς ή ταυτίσεις, όπως αυτές που έκανε πριν από λίγες μέρες ο Κυβερνητικός Εκπρόσωπος, χαρακτηρίζοντας τον ΣΥΡΙΖΑ «δούρειο ίππο του Ερντογάν», επειδή σας κάνουμε κριτική για δικές σας απαράδεκτες ενέργειες στη διαχείριση του προσφυγικού. Είναι ένα πράγμα οι παραβιάσεις κυριαρχικών δικαιωμάτων και οι παραβιάσεις του Διεθνούς Δικαίου που κάνει ο Ερντογάν και η τουρκική πολιτική ηγεσία και άλλο πράγμα η εσωτερική διαχείριση του προσφυγικού, τα επικοινωνιακά παιχνίδια, οι παραβιάσεις του Διεθνούς Δικαίου, που γίνονται εκ μέρους της ελληνικής κυβέρνησης και για τις οποίες παραβιάσεις του Διεθνούς Δικαίου σε σχέση με την προσφυγική προστασία και σε σχέση με τον σεβασμό των ανθρωπίνων δικαιωμάτων, σας έχουν βάλει στο στόχαστρο και διεθνείς οργανισμοί. Επομένως, βεβαίως στήριξη όταν τίθενται εν αμφιβόλω κυριαρχικά δικαιώματα της χώρας, αλλά από την άλλη μεριά καμμία αναστολή της κριτικής, όταν κινείστε παράνομα στο επίπεδο του Διεθνούς Δικαίου, όταν καταστρατηγείτε ανθρώπινα δικαιώματα, όταν λειτουργείτε με τρόπο ο οποίος δηλητηριάζει και διχάζει την ελληνική κοινωνία όπως κάνετε τις τελευταίες μέρες. Μη μας παίρνετε για δεδομένους όταν μιλάμε για τέτοια κορυφαία ζητήματα. Είμαστε εδώ για να βάλουμε πλάτη απέναντι στις προκλήσεις Ερντογάν. Δεν είμαστε εδώ για να δικαιώσουμε σημεία της πολιτικής σας, τα οποία είναι απολύτως επικίνδυνα και γυρίζουν τη χώρα πάρα πολλά χρόνια πίσω. Ευχαριστώ πολύ.
Τον λόγο έχει ο κ. Χήτας.
Με συγχωρείτε, κύριε Πρόεδρε…
Όχι, κύριε Υπουργέ. Με συγχωρείτε. Θα ακολουθήσουμε τη διαδικασία. Σας παρακαλώ. Δεν σας έδωσα τον λόγο. Έχουν ζητήσει τον λόγο και θα τον πάρουν φυσικά οι Κοινοβουλευτικοί Εκπρόσωποι που έχουν απομείνει και ο Υπουργός, εφόσον θέλει να απαντήσει σε ό,τι έχει συζητηθεί, θα σας δώσουμε τον λόγο να απαντήσετε συνολικά. Μην πάμε τώρα στη διαδικασία να μπούμε να παίξουμε πινγκ πονγκ. Σας παρακαλώ.
. Κύριε Πρόεδρε, ας μη διαφωνούμε επί των προφανών του Κανονισμού. Ο Υπουργός μπορεί να πάρει τον λόγο όποτε θέλει. Επικουρικά, σας λέω ότι αναφέρθηκε σε εμένα εκατόν πενήντα φορές. Σας παρακαλώ.
Με συγχωρείτε, σας ενοχλεί το γεγονός να τοποθετηθούν; Μα, κύριε Υπουργέ, μπορεί και άλλοι Κοινοβουλευτικοί Εκπρόσωποι να αναφερθούν στο πρόσωπό σας.
Είναι πρωτοφανές να ζητάει Υπουργός τον λόγο και να μην του δίνεται.
Ζητάω από εσάς να ολοκληρώσουμε τον κύκλο των Κοινοβουλευτικών Εκπροσώπων.
Αναφέρθηκε ονομαστικά σε εμένα εβδομήντα φορές.
Εφόσον δεν το επιθυμείτε, δεν μπορώ να σας αρνηθώ. Το Προεδρείο δεν μπορεί να αρνηθεί στον Υπουργό. Εγώ πρότεινα τη διαδικασία που ακούσατε. Δεν το επιθυμείτε. Εσείς θέλετε κάθε Κοινοβουλευτικός Εκπρόσωπος που τοποθετείται, να τοποθετήστε και εσείς. Έχετε τον λόγο για δύο λεπτά.
Επιθυμώ να απαντήσω τώρα στον Κοινοβουλευτικό Εκπρόσωπο του ΣΥΡΙΖΑ, γιατί δεν μου αρέσει καθόλου να μένουν εντυπώσεις στον αέρα. Γιατί με κατηγόρησε ο κ. Τζανακόπουλος; Γιατί «τα γυρίζω», λέει, κάθε φορά όπως τα θέλω και θα με υπερτιμούσε αν έλεγε κάτι άλλο κ.λπ.. Ακούστε, κύριε συνάδελφε, ποιος θα γυρίζει όπως τα θέλει, για να συνεννοούμαστε: Όταν σας τσάκωσαν στο γραφείο της κ. Δημητρίου μία μέρα πριν έρθει η Βουλή ο φάκελος «ΝOVARTIS», είπατε ότι βρεθήκατε εκεί τυχαία. Όταν σας ρώτησαν χθες ενόρκως στην επιτροπή, είπατε ότι πήγατε κατ' εντολήν Τσίπρα. Όταν έχεις κάνει αυτό στην ελληνική κοινωνία, να έρθεις να μου πεις εμένα αν «τα γυρίζω», Τζανακόπουλε, πάει πολύ!
Με συγχωρείτε, κύριε Υπουργέ, αλλά σας διακόπτω γιατί δεν αναφέρεστε σε αυτά που είπε ο κ. Τζανακόπουλος. Ανοίγετε άλλο πεδίο τώρα.
Ως προς το αν θα μπορούσατε εσείς να με φέρετε σε δύσκολη θέση και αν με φέρατε σε δύσκολη θέση…
Μα δεν έρχεσαι σε δύσκολη θέση. Ό,τι θέλεις κάνεις.
…θα σας πω πότε θα ήμουν, πράγματι, σε δύσκολη θέση. Για να καταλαβαινόμαστε. Εάν ο αδερφός μου ήταν σε διαδήλωση στο Λονδίνο και φώναζε «οι Έλληνες είναι φονιάδες των λαών», θα ήμουνα σε πολύ δύσκολη θέση, κύριε Τζανακόπουλε, όταν είναι η χώρα στην κατάσταση που είναι. Ευτυχώς δεν έχω βρεθεί σε τόσο δύσκολη θέση. Άρα η απάντηση είναι: Εσείς δεν μπορείτε ποτέ να φέρετε εμένα σε δύσκολη θέση. Και όσο κι αν προσπαθήσατε να με κλείσετε στη φυλακή με τη «NOVARTIS» - ορισμένοι από εσάς, θα δούμε ποιοι, θα τους δει αυτούς ο ελληνικός λαός έναν έναν γιατί οι εξελίξεις τρέχουν - και εκεί, κύριε Τζανακόπουλε, αποτύχατε. Και θα δούμε πώς θα καταλήξει αυτή η διαδικασία. Ευχαριστώ πολύ.
Τον λόγο έχει ο κ. Χήτας.
Κύριε Πρόεδρε, θα ήθελα τον λόγο επί προσωπικού.
Κύριε Τζανακόπουλε, μην αρχίσουμε τώρα επί του προσωπικού! Σας παρακαλώ.
Τι λέτε; Είναι δυνατόν;
Μα είναι δυνατόν; Για όνομα του Θεού!
Μα, έτσι θα το πάμε τώρα;
Με συγχωρείτε τώρα…
Κύριε Χήτα, να δώσουμε τον λόγο στον κ. Τζανακόπουλο για ένα λεπτό.
Εντάξει, κύριε Πρόεδρε.
Κύριε Τζανακόπουλε, έχετε τον λόγο για ένα λεπτό.
Νομίζω, κύριε Πρόεδρε, ότι το ύφος, η έπαρση, η αλαζονεία, οι ad hominem επιθέσεις τις οποίες εξαπολύει ο κ. Γεωργιάδης είναι ακριβώς τα σημεία και τα στοιχεία εκείνα που χαρακτηρίζουν τον ακροδεξιό και βάρβαρο λόγο, τον οποίο αναπαράγει σε όλη την πολιτική του σταδιοδρομία ο κύριος ο οποίος σήμερα θέλει να εμφανίζεται ως Υπουργός της Ελληνικής Δημοκρατίας. Η τοποθέτησή του αυτή αναδεικνύει ύφος και ήθος που δεν ταιριάζει σε αυτό το Κοινοβούλιο, καθώς στην πραγματικότητα αυτό το οποίο κάνει είναι να αναπαράγει διάφορα δημοσιεύματα φίλων του δημοσιογράφων, τα οποία λειτουργούν με τρόπο που αμαυρώνουν υπολήψεις ανθρώπων, με τρόπο που, αν θέλετε, στοχοποιούν ακόμα και τον ίδιο μου τον αδερφό για το γεγονός ότι βρέθηκε σε μία διαδήλωση στο Λονδίνο, για την οποία εγώ - προσέξτε, κύριε Γεωργιάδη, τώρα ποια είναι η διαφορά μας - , για τη συμμετοχή του δηλαδή σε αυτή την πορεία δηλώνω απολύτως υπερήφανος και την προσυπογράφω στο σύνολό της. Διότι τι έλεγε; Ότι απέναντι στον κ. Ερντογάν δεν μπορεί να υψωθεί Ευρώπη - φρούριο. Αυτή είναι η διαφορά μας, κύριε Γεωργιάδη. Όταν μας κατηγορείτε για τις ιδέες μας, όταν μας κατηγορείτε για την πολιτική μας στράτευση, εμείς δεν το βάζουμε στα πόδια, όπως κάνουν οι ακροδεξιοί φίλοι σας, κύριε Γεωργιάδη, και όπως θα κάνετε και εσείς και όπως κάνετε καθημερινά εσείς ως κοινός ακροδεξιός, ο οποίος όταν βρίσκεται ενώπιον πολιτικής κριτικής αμέσως τα αλλάζει, βάζοντάς το στα πόδια, κύριε Γεωργιάδη. Ευχαριστώ πολύ.
Ελάτε, κύριε Χήτα. Έχετε τον λόγο.
Κύριε Πρόεδρε, παρακαλώ τον λόγο.
Μα, τι θέλετε τώρα, κύριε Υπουργέ; Με συγχωρείτε. Έδωσε μια απάντηση σε όσα του καταλογίσατε. Από εκεί και πέρα, δεν θα λύσουμε εδώ τη διαφορά της άποψής σας και της άποψης του κ. Τζανακόπουλου. Σας παρακαλώ πολύ! Υπάρχει μία διαδικασία.
Μα, ακροδεξιό τον είπε!
Κύριε Πρόεδρε, δεν θα πάρω πάνω από είκοσι δευτερόλεπτα.
Επί προσωπικού;
Ναι.
Εξηγήστε μας σε τι συνίσταται το προσωπικό. Ορίστε, έχετε τον λόγο.
Ο κ. Τζανακόπουλος πήρε τον λόγο για να πει ότι είμαι διαχρονικά ακροδεξιός. Θα μου δώσετε τον λόγο για είκοσι δευτερόλεπτα να του απαντήσω.
Ηρεμήστε, κύριε.
Κύριε Τζανακόπουλε, σας παρακαλώ! Δεν καταγράφεται κάτι. Μη διακόπτετε. Κύριε Υπουργέ, να ακούσουμε ποιο είναι το προσωπικό.
Είπα ότι ο κ. Τζανακόπουλος πήρε τον λόγο για να πει ότι είμαι διαχρονικά ακροδεξιός, βάρβαρος κ.λπ.. Είναι ο ορισμός του προσωπικού. Γι' αυτό ζήτησα να μου δώσετε τον λόγο για ένα λεπτό. Ακούστε, κύριε Τζανακόπουλε, κατ' αρχάς χαίρομαι πάρα πολύ για αυτό που είπατε. Εγώ ανέφερα ένα γεγονός, ότι μία ομάδα διαδηλωτών πήγε έξω από την πρεσβεία μας στο Λονδίνο και φώναζε «και οι Έλληνες είναι φονιάδες των λαών». Εγώ θέλω να είμαι ειλικρινής, δεν έχω την τιμή να γνωρίζω τον αδερφό σας και δεν τον ξέρω καθόλου. Εάν ο δικός μου αδερφός πήγαινε στη διαδήλωση που φώναζαν «και οι Έλληνες είναι φονιάδες των λαών», θα ντρεπόμουν. Εσείς είπατε ότι προσυπογράφετε το σύνθημα…
Προσυπογράφω την παρουσία του εκεί, είπα.
…και επειδή το είπατε ως Κοινοβουλευτικός Εκπρόσωπος του ΣΥΡΙΖΑ…
Δεν απαντάτε στο προσωπικό, όμως, κύριε Υπουργέ.
…το ερώτημα τώρα είναι στον ΣΥΡΙΖΑ. Ο ΣΥΡΙΖΑ προσυπογράφει το σύνθημα ότι «και οι Έλληνες είναι φονιάδες των λαών»,…
Στο προσωπικό δεν απαντάτε, κύριε Υπουργέ.
…την ώρα που η Ελλάδα δέχεται τα πυρά του Ερντογάν; Αυτό είναι το ερώτημα. Ευχαριστώ πολύ.
Τον λόγο έχει ο κ. Χήτας.
Όχι κορωνοϊός δεν μας σώζει, αλλά τίποτα. Είμαστε αμετανόητοι. Και η ομοψυχία πήγε περίπατο και η ομόνοια πήγε περίπατο και δεν έχει μείνει τίποτα όρθιο. Δεν μας σώζει τίποτα εδώ σε αυτή τη χώρα, τίποτε απολύτως!
Να είμαστε καλά!
Να είμαστε καλά, ναι, για να μπορούμε να μαλώνουμε, δόξα τω Θεώ. Απλώς όταν εμείς εδώ κοκορομαχούμε, η εικόνα που δίνουμε στον κόσμο έξω, ο οποίος έχει αδειάσει τους δρόμους, έχει αδειάσει τα μαγαζιά και είναι τρομοκρατημένος, δεν είναι πάρα πολύ καλή. Δεν είναι καλή η εικόνα. Πραγματικά σήμερα κι ο Πρόεδρος στην ομιλία του - και αυτός ήταν και ο στόχος ο δικός μας - και ο εισηγητής μας, αλλά και εγώ ως Κοινοβουλευτικός Εκπρόσωπος προσπάθησα να είμαι λίγο πιο ήρεμος, αλλά τελικά δεν είναι ήρεμη η κατάσταση. Από πότε η Ελλάδα είναι ουδετερόθρησκο κράτος; Το είπε ο Κυβερνητικός Εκπρόσωπος του ΣΥΡΙΖΑ και ταράχτηκα. Από πότε η Ελλάδα είναι ουδετερόθρησκο κράτος; Διότι πέρασε στα ψιλά. Δεν αντέδρασε κανείς. Είναι η Ελλάδα ουδετερόθρησκο κράτος; Εγώ ξέρω ότι το Σύνταγμα λέει ότι κύριο θρήσκευμα είναι οι χριστιανοί ορθόδοξοι. Τι θα ακούσουμε ακόμα σήμερα; Ότι η Ελλάδα είναι ουδετερόθρησκο κράτος; Μπορούν φυσικά να είναι δίπλα μας και να ζουν δίπλα μας και άλλοι οι οποίοι μπορεί να μην είναι ορθόδοξοι χριστιανοί ή οτιδήποτε άλλο. Με γεια τους, με χαρά τους! Όμως, ότι η Ελλάδα είναι χριστιανοί ορθόδοξοι δεν θα το αμφισβητήσει ούτε ο ΣΥΡΙΖΑ ούτε κανένας. Θα τρελαθούμε εδώ μέσα! Είπε ο άνθρωπος ότι είναι ουδετερόθρησκο κράτος. Δεν είναι, λοιπόν, ουδετερόθρησκο κράτος. Όσο και να σας ενοχλεί, είμαστε χριστιανοί ορθόδοξοι. Τελεία και παύλα. Δεν θα κάνουμε κάτι άλλο είτε σας αρέσει είτε δεν σας αρέσει. Απορώ γιατί μαλώνουμε. Κάποια πράγματα είναι προφανή και ο κόσμος βγάλει τα συμπεράσματά του. Είμαστε αμετανόητοι. Κάποιοι εδώ μέσα - κύριε Πρόεδρε, θα σεβαστώ, δεν θα πω ονόματα - είναι αμετανόητοι. Όταν ένας, λοιπόν, λέει ότι οι Εβρίτες, οι συνοριοφύλακες, οι εθνοφύλακες, αυτούς που τους έχουμε παρατημένους πενήντα χρόνια εκεί πάνω έχουν βίλες και καραμπίνες και προσπαθεί σήμερα να σώσει την κατάσταση, δεν μπορεί να το κάνει. Βγες αντρίκια και πες «έκανα λάθος, ζητώ συγγνώμη». Είναι δείγμα ανδρείας το να ζητάς συγγνώμη». Να, είπα, δεν είπα, εννοούσα, είπατε, είπατε λόγια, βάλετε λόγια… Τι είναι αυτά; Κάνουμε όλοι λάθη. Τι είμαστε, δηλαδή, εδώ πέρα εμείς; Δεν κάνουμε λάθη; Μόνο εγώ έκανα τέσσερα σήμερα. Όλοι κάνουμε λάθη. Βγείτε και ζητήστε συγγνώμη. Για όνομα του Θεού! Είμαστε αμετανόητοι πραγματικά. Αυτό είναι το κλίμα ομοψυχίας και ομόνοιας που θα βγάλουμε στον κόσμο σήμερα, έξω στους τρομοκρατημένους Έλληνες, που μας παρακολουθούν; Αφού το είπες, κύριε! Το είπες! Ζήτα συγγνώμη! Ήταν μια άτυχη στιγμή. Μάλιστα. Τελείωνε, προχώρα, ζήτα συγγνώμη, σε βλέπει ο κόσμος. Να ανακτήσουμε και πάλι το πολιτικό κύρος. Μας βλέπουνε και έχουν γυρίσει την πλάτη στην πολιτική οι Έλληνες για αυτόν τον λόγο, για αυτές τις συμπεριφορές, γιατί κανένας από εμάς δεν είχε την ανδρεία να πει συγγνώμη μια φορά για λάθη που μπορεί να κάνει. Πριν πάω στα του κορωνοϊού, θέλω να πω κάτι. Εδώ θα επικαλεστώ - γιατί τέθηκε στο τραπέζι τώρα εδώ, στην κουβέντα - και το θέμα της «NOVARTIS». Στο θέμα της «NOVARTIS», αγαπητέ κύριε Υπουργέ, νιώσατε την αδικία στο πετσί σας, όταν πρωτοβγήκε το θέμα και είχατε την ανάγκη να βγείτε να υπερασπιστείτε τον εαυτό σας για όλα αυτά που σας καταλόγιζαν. Και τι δεν είπαν; Εν πάση περιπτώσει, να αποδειχτεί αν ο καθένας έχει δίκιο, άδικο, είναι ένοχος ή αθώος. Όμως, είχατε τον τρόπο - και θέλω να έρθετε στη θέση του Προέδρου της Ελληνικής Λύσης - να υπερασπιστείτε τον εαυτό σας για όλη τη λάσπη που δέχεται και δεν μπορεί να μιλήσει. Ο μόνος τρόπος που μπορεί να μιλήσει είναι αυτό το ιερό Βήμα και ό,τι τηλεοπτικό χρόνο αγοράζει στα συνεργαζόμενα τηλεοπτικά κανάλια. Πάω στους εκλεκτούς συναδέλφους δημοσιογράφους - είκοσι έξι χρόνια ένσημα έχω, μέλος της Ένωσης Συντακτών είμαι - και θέλω να τους στείλω χαιρετισμούς από τη Βουλή και να τους πω ότι η Ελληνική Λύση είναι εδώ. Δείξτε το πλάνο, κύριε σκηνοθέτη. Εκεί είναι το πλάνο. Εκεί είναι κάθε μέρα δέκα λιοντάρια και πολεμούν. Κάθε μέρα επί δώδεκα ώρες τη μέρα. Δεν μας βλέπετε; Είμαστε αόρατοι; Δεν έχετε τα τηλέφωνά μας; Γιατί δεν μας καλείτε; Καλέστε μας. Προχθές, στον «ΣΚΑΪ» ήταν δύο της Νέας Δημοκρατίας, ο Μπογδάνος και ο Συρίγος και ένας του ΣΥΡΙΖΑ. Για τον Θεό, δηλαδή! Να υπάρχει και λίγη κόντρα, ρε παιδιά, να ανταλλάξουμε και απόψεις. Γιατί δεν καλείτε την Ελληνική Λύση, το πιο τυπικό κόμμα μέσα στο ελληνικό Κοινοβούλιο; Και οι κυρίες και οι κύριοι που το αποτελούν δεν δίνουν δικαίωμα σε κανέναν. Πρώτοι ερχόμαστε, τελευταίοι φεύγουμε, με προτάσεις, με πρόγραμμα. Πολλά από αυτά τα έχει κάνει πράξη η Κυβέρνηση Νέας Δημοκρατίας και το ξέρετε. Ούτε ούγκανα, που λέει και ο Πρόεδρος, είμαστε ούτε τίποτα. Έλλογα όντα, επιχειρηματίες, επαγγελματίες, εργαζόμενοι, με τις δουλειές μας και τις οικογένειές μας, που ο κόσμος μας τίμησε και μας έφερε εδώ μέσα. Τι έχουμε, δηλαδή και δεν μας καλείτε; Καλέστε τον άνθρωπο να σας δώσει εξηγήσεις. Ανθρωποφαγία. Τον ρίξατε μέσα στα λιοντάρια να τον κατασπαράξουν. Διότι αυτή είναι η πραγματικότητα. Αυτή είναι η ανεξάρτητη δημοσιογραφία; Ξέρω πώς λειτουργεί το σύστημα. Ξέρω ότι και οι δημοσιογράφοι που είναι εδώ έξω και περνάμε και μας χαιρετούν, δεν μπορούν να κάνουν κάτι. Εντολές παίρνουν, εργαζόμενοι είναι. Τι να κάνουν; Όμως, οι αλήθειες να λέγονται. Ο ελληνικός λαός θέλει να ακούει αλήθειες και εμείς είμαστε στην απομόνωση. Είναι άδικο αυτό που συμβαίνει για ένα τέτοιο κόμμα, με τέτοια συμπεριφορά μέσα στο ελληνικό Κοινοβούλιο. Άψογοι σε όλα και μπορούν να το πιστοποιήσουν όλοι οι συνάδελφοι εδώ, καθώς και οι υπάλληλοι της Βουλής. Είμαστε εδώ, λοιπόν και σας καλούμε να κάνετε μια νέα αρχή. Τα τηλέφωνά μας είναι στη Βουλή. Περιμένουμε τις προσκλήσεις σας για να ακούσετε τις απόψεις και τις τοποθετήσεις μας. Πάω λίγο σε αυτά που είπε ο κ. Λοβέρδος, ο Κοινοβουλευτικός Εκπρόσωπος του Κινήματος Αλλαγής. Στον Έβρο βρέθηκε πριν μια εβδομάδα ο Κυριάκος Βελόπουλος. Τα στελέχη μας έχουν γυρίσει όλη την Ελλάδα. Γι' αυτό εμείς λέμε σύσταση πολιτοφυλακής και εθνοφυλακής και λέμε ότι η δημοκρατία δεν έχει να φοβηθεί τίποτα. Γιατί ήρθε σήμερα στα λόγια μας και ο Ανδρέας Λοβέρδος και λέει «ναι, υπό αυτές τις συνθήκες και με αυτή τη μορφή συμφωνώ». Αυτό λέμε εμείς. Εμείς τι λέμε; Τους αυτόκλητους προστάτες, τα ούγκανα και τους φασίστες; Όχι βέβαια! Αυτούς που πονάνε την πατρίδα, αυτούς που το σπίτι τους και η πόρτα τους είναι τα σύνορα της Ελλάδος, αυτούς λέμε εμείς. Και τι τους θέλουμε εμείς αυτούς; Οργανωμένους, με εκπαίδευση, με συντονιστή το κράτος, την πολιτεία, την Κυβέρνηση, τη δημοκρατία και εκεί μέσα να κινηθούμε. Αυτό θέλουμε, αυτό φωνάζουμε και επανερχόμαστε και καταθέτουμε ξανά την πρόταση, κύριε Υπουργέ. Στην απάντηση του κ. Σπήλιου Λιβανού εχθές ότι «δεν υπάρχει τέτοια νομοθεσία στην Ελλάδα», απαντάμε: να νομοθετήσετε, να φτιάξουμε ένα τέτοιο νομικό πλαίσιο, να προβλέπεται και σε καιρό ειρήνης, σε στιγμές κρίσης, να μπορέσει αυτή η εθνοφυλακή, η πολιτοφυλακή, οι ενεργοί πολίτες να λειτουργήσουν. Τα είπε ο κ. Λοβέρδος για τον υβριδικό πόλεμο. Τα λέγαμε από τον Ιούλιο, κύριε Λοβέρδο, για τον υβριδικό πόλεμο που δέχεται η Ελλάδα από την Τουρκία. Για το κ. Βαρεμένο μίλησα. Και θέλω να κλείσω, κύριε Πρόεδρε, και ευχαριστώ για την ανοχή, λέγοντας ότι σήμερα είναι όντως μια δύσκολη μέρα. Και θα κλείσω όντως, όπως ήθελα να ξεκινήσω την ομιλία μου σήμερα, αλλά δεν μου το επέτρεψαν οι συνθήκες εδώ μέσα. Έχουμε έναν νεκρό. Να πούμε συλλυπητήρια στην οικογένεια του ανθρώπου αυτού και να ευχηθούμε να είναι ο τελευταίος νεκρός. Δεν είπαμε συλλυπητήρια σε αυτή την Αίθουσα, μας βλέπει η Ελλάδα, μας βλέπουν οι Ελληνίδες και οι Έλληνες. Να πρυτανεύσει η ψυχραιμία και η λογική. Δεν χρειάζονται κινήσεις πανικού. Πρέπει να ακούμε τους ειδικούς. Τους ειδικούς! Δεν χρειάζεται να καπηλευόμαστε το θέμα για θρησκευτικά ή όχι ζητήματα, οι χριστιανοί, οι μη χριστιανοί, θα κοινωνήσεις, δεν θα κοινωνήσεις, οι παππάδες κ.λπ.. Αφήστε τα αυτά, δεν είναι ώρα για τέτοια. Δεν είναι ώρα για τέτοια. Όπως είπα και χθες πρέπει να βοηθήσουμε όλοι σε αυτό. Η ψυχολογία στον Έλληνα είναι το άλφα και το ωμέγα. Βοηθήστε να ανακτήσει ο Έλληνας την ψυχολογία του. Άδειασαν τα μαγαζιά και οι δρόμοι. Βοηθήστε να ανακτήσει την ψυχολογία του. Εγώ άκουσα με χαρά σήμερα τον κ. Γεωργιάδη να λέει ότι και αποθέματα υπάρχουν - και έτσι είναι - και ψυχραιμία χρειάζεται και όλοι μαζί οι Έλληνες ενωμένοι, πραγματικά όμως ενωμένοι, μπορούμε να τα καταφέρουμε. Και θα τα καταφέρουμε.
Τον λόγο έχει ο Κοινοβουλευτικός Εκπρόσωπος της Νέας Δημοκρατίας, κ. Μπουκώρος.
Ευχαριστώ, κύριε Πρόεδρε. Κυρίες και κύριοι συνάδελφοι, πραγματικά τούτη την ώρα που η χώρα η ελληνική κοινωνία, οι Έλληνες πολίτες στο σύνολό τους, με επικεφαλής τον Πρωθυπουργό και την Κυβέρνηση δίνουν έναν σκληρό, διμέτωπο αγώνα, η συναίνεση των πολιτικών δυνάμεων είναι το ελάχιστο ζητούμενο για τον ελληνικό λαό. Κυρίες και κύριοι συνάδελφοι, δεν έχω καμμία δυσκολία, να καλωσορίσω τον πρώην Πρωθυπουργό και Αρχηγό της Αξιωματικής Αντιπολίτευσης σε μια στάση όπως αυτή προκύπτει από τη χθεσινή του δήλωση, στη γραμμή της σοβαρότητας και της υπευθυνότητας. Πράγματι, το περιεχόμενο της χθεσινής δήλωσης του Αρχηγού της Αξιωματικής Αντιπολίτευσης ικανοποιεί τον ελληνικό λαό, πλην όμως μάταια όλα. Διότι, τι είδαμε να διαδραματίζεται πριν από λίγη ώρα εδώ; Ακριβώς το αντίθετο. Είδα τον αξιότιμο Κοινοβουλευτικό Εκπρόσωπο της Αξιωματικής Αντιπολίτευσης ναι μεν να μιλάει για συναίνεση, αλλά το μεγαλύτερο μέρος της ομιλίας του να διανθίζεται από αστερίσκους «όχι εκείνο», «όχι, το άλλο», «θα υποστείτε την κριτική μας». Αυτό δεν μειώνει την αξία της χθεσινής δήλωσης του Προέδρου του; Και έρχεται σήμερα ο Κοινοβουλευτικός Εκπρόσωπος του ΣΥΡΙΖΑ εδώ να μας πει ότι καλωσορίζουμε στον ορθολογισμό τον Πρωθυπουργό, έναν κατ' εξοχήν ορθολογιστή πολιτικό. Δηλαδή, αν πούμε και εμείς σήμερα εδώ ότι καλωσορίζουμε στη γραμμή του γνήσιου και αταλάντευτου πατριωτισμού τον κ. Τσίπρα, θα έχουμε πετύχει κάποια συναίνεση ή θα συνεχίσουμε αυτές τις ανούσιες κοκορομαχίες; Και αν σε προηγούμενες ομιλίες μου έλεγα ότι αυτές οι εντάσεις κάνουν κακό, τώρα θα πω ότι δεν κάνουν ούτε κακό ούτε καλό, διότι ο ελληνικός λαός έχει πραγματικά σοβαρότερα πράγματα με τα οποία καλείται να ασχοληθεί και είναι τα δύο μέτωπα που σας περιέγραψα προηγουμένως. Δεν είμαι από αυτούς που στοιχειοθετούν οικογενειακή ευθύνη για το περιστατικό που έλεγε ο κ. Τζανακόπουλος για τη διαδήλωση έξω από την ελληνική πρεσβεία στο Λονδίνο. Πράγματι εγώ δεν άκουσα και το σύνθημα που επικαλέστηκε ο κύριος Υπουργός ότι φονιάδες των λαών είναι και οι Έλληνες. Αν όμως ακούστηκε πολύ κακώς ακούστηκε αυτό το σύνθημα. Άκουσα, όμως, πριν από λίγο τον Κοινοβουλευτικό Εκπρόσωπο να λέει ότι προσυπογράφει το περιεχόμενο της δήλωσης, διότι έλεγε ότι μπροστά στις προκλήσεις Ερντογάν δεν μπορεί να μετατραπεί η Ευρώπη σε φρούριο. Μόλις χθες ο κ. Τσίπρας επικροτούσε τα μέτρα στον Έβρο. Δηλαδή, δεν μειώνει την αξία της δήλωσης του Προέδρου σας το γεγονός ότι επικροτείτε ως κόμμα στη Βουλή το περιεχόμενο μιας τέτοιας διαδήλωσης; Γιατί αν επρόκειτο για το ευρωπαϊκό φρούριο γιατί δεν πήγαν σε κάποια υπηρεσία της Ευρωπαϊκής Ένωσης, παρά το Brexit φαντάζομαι κάποιο γραφείο θα διατηρεί η Ευρωπαϊκή Ένωση ακόμα στη Βρετανία και πήγαν αυτοί οι διαδηλωτές έξω από την ελληνική πρεσβεία; Εναντίον της πολιτικής που ασκεί η ελληνική Κυβέρνηση στράφηκαν αυτοί οι διαδηλωτές. Και ήρθε σήμερα εδώ ο Κυβερνητικός Εκπρόσωπος άσχετα από συγγένειες, εγώ δεν στοιχειοθετώ - το είπα - καμμία συγγενική ευθύνη όταν πρόκειται για ατομική δραστηριότητα, για ζητήματα προσωπικότητας, για επιχειρηματική δράση, για απόψεις γενικότερες. Όταν όμως δύο άτομα του ιδίου οικογενειακού περιβάλλοντος είναι στον ίδιο πολιτικό χώρο ασφαλώς εκεί στοιχειοθετούνται πράγματα και τεκμαίρεται ας πούμε ή δικαιολογείται αν θέλετε η πολιτική κριτική. Από τη μια δηλαδή λέμε ότι στηρίζουμε αυτά τα μέτρα στον Έβρο, στηρίζουμε τα μέτρα για τον κορωνοϊό από την άλλη βάζουμε δεκαπέντε αστερίσκους και τι άλλο; Και στηρίζουμε και πολιτικές αντιδράσεις οι οποίες στρέφονται εναντίον των μέτρων που υποτίθεται ότι υποστηρίζουμε. Δεν νομίζω ότι αυτό είναι μια σαφής και ξεκάθαρη στάση και νομίζω ότι με αυτό που κάνουν ορισμένα στελέχη του ΣΥΡΙΖΑ εκθέτουν τη στάση του πρώην Πρωθυπουργού, η οποία εκφράστηκε πράγματι χθες και για τα δύο ζητήματα με ξεκάθαρο τρόπο. Από εκεί και πέρα, κυρίες και κύριοι, έγινε μια μεγάλη συζήτηση για τα οικονομικά, για τους δείκτες και όλα αυτά. Σας απάντησε ο Υπουργός Ανάπτυξης. Το τελευταίο τρίμηνο του '19 δεν συγκρίνεται με το προτελευταίο τρίμηνο του '19, συγκρίνεται με το τελευταίο τρίμηνο του '18 εις ότι αφορά τους ρυθμούς ανάπτυξης. Σας έδωσε και στοιχεία για επενδύσεις, αλλά έρχεστε εδώ επτά μήνες μετά τις εκλογές να πείτε ότι η Κυβέρνηση έπεσε έξω στις εκτιμήσεις για τους ρυθμούς ανάπτυξης που πράγματι είναι ένα θεμελιώδες μέγεθος της οικονομίας, μαζί με το ισοζύγιο τρεχουσών συναλλαγών κατά την ταπεινή μου άποψη είναι από τα σημαντικότερα μεγέθη μιας οικονομίας. Πότε, όμως, αποδεικνύεται ότι μια κυβέρνηση έχει πέσει έξω στις εκτιμήσεις; Αποδεικνύεται όταν έχουμε τα τελικά στοιχεία της ΕΛΣΤΑΤ και τα βάλουμε δίπλα στους αριθμούς που έχει εγγράψει η κάθε κυβέρνηση στον προϋπολογισμό, τότε μόνο μπορούμε να πούμε αν έχει πέσει έξω ή όχι η εκτίμηση για τους ρυθμούς ανάπτυξης. Τα υπόλοιπα είναι ευσεβείς πόθοι του καθενός και ανάγνωση των αριθμών κατά το δοκούν και σύμφωνα με τη δική του οπτική γωνία. Αν και νομίζω ότι τούτη την ώρα ο στόχος είναι να περιορίσουμε τις απώλειες στην οικονομία κι όχι να δούμε πόσο κοντά ή όχι είμαστε στην επίτευξη των στόχων. Και οι απώλειες θα περιοριστούν με μία πολιτική την οποία εκπονεί και ανακοινώνει η Κυβέρνηση τμηματικά και παράλληλα με την εξέλιξη των συνεπειών που αφήνει αυτό το πλήγμα, όχι στην ελληνική, αλλά στην παγκόσμια οικονομία, το πλήγμα του κορωνοϊού. Ας είμαστε, λοιπόν, όλοι ψύχραιμοι κι ας δώσουμε αυτό το διττό αγώνα. Κι ο φόβος, που είναι δικαιολογημένο ανθρώπινο συναίσθημα μπροστά σε τόσο μεγάλες καταστάσεις, ας μη μας παρασύρει να ξεχάσουμε κι αυτούς που δίνουν τη μάχη στον Έβρο, τους στρατιωτικούς μας, τους στρατιώτες μας, τους φαντάρους μας, τους αστυνομικούς μας και τους πολίτες, όμως, κυρίες και κύριοι συνάδελφοι, που είναι εκεί και λειτουργούν ως πολιτοφυλακή, πάντα σε συνεργασία με τις αρμόδιες αρχές. Το ξεκαθάρισε κι αυτό ο Πρωθυπουργός στο προτελευταίο του διάγγελμα ότι οι μοναδικοί αρμόδιοι και υπεύθυνοι για τη φρούρηση των συνόρων και για την άμυνα της χώρας και για την αντιμετώπιση αυτών των καταστάσεων είναι οι στρατιωτικές και πολιτικές αρχές του τόπου. Δεν υπάρχουν ούτε αμφισβητήσεις ούτε παρερμηνείες σε αυτό. Κι όποιος επικαλείται τη συμμετοχή των ακριτών μας, εννοώ των πολιτών, που παίζουν ρόλο πολιτοφυλακής, που τους αποδέχονται οι αρμόδιες αρχές εκεί, δεν νομίζω, κατά την ταπεινή μου άποψη, ότι προσφέρει υπηρεσία. Πρέπει να μη φύγει η προσοχή μας και από τους λιμενικούς μας και από τους ακρίτες των νησιών μας που δίνουν την μάχη στο Αιγαίο. Γιατί είπαμε ότι αυτό είναι το ένα μέτωπο το οποίο δεν πρέπει να αδυνατίσει στην προσπάθεια ενίσχυσης του άλλου μετώπου, που είναι σοβαρότερο και απειλεί το δημόσιο σύστημα υγείας, απειλεί ανθρώπινες ζωές. Όμως, κυρίες και κύριοι συνάδελφοι, σας καλώ να παραδεχτείτε ότι πριν να έχουμε έκρηξη του κορωνοϊού, ήρθε η Κυβέρνηση με δέσμες μέτρων, πολύ νωρίτερα από άλλες χώρες που έχουν πληγεί ήδη σε μεγαλύτερο βαθμό. Και παίρνει μέτρα και οριζόντια και κατά περίσταση. Αν με ρωτάτε αν θα τα καταφέρουμε σε αυτό το μέτωπο, θα σας έλεγα ότι τέτοια ώρα, την ώρα της μάχης, δεν είναι ώρα για ερωτήματα. Την ώρα της μάχης δεν περισσεύει καμμία πολιτική δύναμη. Δεν περισσεύει κανένας πολίτης. Γιατί η μάχη είναι πραγματικά πολυδιάστατη, είναι σοβαρή και είναι κρίσιμη. Αυτό που οφείλουμε να κάνουμε, όμως, είναι να δώσουμε τη μάχη, να πάρουμε τα μέτρα, να απλώσουμε στον χρόνο την έξαρση του ιού και των σοβαρών κρουσμάτων. Να προστατεύσουμε το Εθνικό Σύστημα Υγείας - και θα έρθω εδώ στα περί δημοσίου και ιδιωτικού που ακούστηκαν προηγουμένως - σε βάθος χρόνου, ώστε όσοι δικαιούνται της περίθαλψης σε μία τόσο σοβαρή περίσταση να έχουν την περίθαλψη. Άκουσα εδώ, όμως, βγήκαν και κάποια εσώψυχα, για τον ιδιωτικό τομέα στην υγεία. Δηλαδή, τόσα ιδιωτικά νοσοκομεία που υπάρχουν, τόσες ιδιωτικές κλινικές, που διαθέτουν κλίνες, εντατικές μονάδες, εξειδικευμένο προσωπικό, τι θα τους πούμε; Εσείς καθίστε στην άκρη να κοιτάζετε; Μη συμμετέχετε στη μάχη κατά του κορωνοϊού; Βεβαίως, το Εθνικό Σύστημα Υγείας παίζει τον πρωταγωνιστικό ρόλο γι' αυτό και το ενισχύουμε με δύο χιλιάδες προσλήψεις άμεσα. Βεβαίως, το Εθνικό Σύστημα Υγείας θα δώσει τη μάχη, γιατί γι' αυτό φορολογείται ο ελληνικός λαός και το πληρώνει ο ελληνικός λαός. Όμως, θέλουμε πράγματι και τον ιδιωτικό τομέα της υγείας να πάρει μέρος σε αυτή τη μάχη, με όλες του τις δυνάμεις. Διότι μόνο έτσι θα είναι αποτελεσματική και νικηφόρα αυτή η μάχη. Τέλος, ας μου επιτραπεί να κάνω μία έκκληση στο φιλότιμο των Ελλήνων πολιτών. Γιατί, πράγματι, είναι ένα χαρακτηριστικό που διακρίνει διαχρονικά και ιδιαίτερα τις δύσκολες ώρες την προσωπικότητα και τη μενταλιτέ των Ελλήνων. Ας περιορίσουμε τις μετακινήσεις. Ας κάνουμε αυτά τα τόσο απλά και αυτονόητα που λένε οι αρμόδιοι, που μας συμβουλεύουν οι ειδικοί επιστήμες. Είναι κι αυτό όχι υποχρέωση, είναι καθήκον. Είναι κι αυτό στη συμμετοχή στη μάχη που και μπορεί και πρέπει και τελικά θα είναι νικηφόρα για τη χώρα μας. Ας δείξουμε για μία ακόμη φορά σε όλους τους λαούς τους ευρωπαϊκούς, σε όλους τους λαούς της οικουμένης, ότι όσο κι αν είναι δύσκολες οι περιστάσεις, οι Έλληνες με ενότητα πάντα μπορούν να τα καταφέρουν. Σας ευχαριστώ.
Έχει ζητήσει τον λόγο για ένα λεπτό ο κ. Λοβέρδος. Ορίστε, κύριε Λοβέρδο, έχετε τον λόγο.
Ευχαριστώ, κύριε Πρόεδρε. Για να τα κάνουμε τα πράγματα καθαρά. Μιλάμε για εθνική ενότητα. Η εθνική ενότητα παράγεται επειδή έτσι επιλέγουν οι πολιτικές δυνάμεις της πατρίδας μας και επειδή ξέρουν ποια είναι η γραμμή, τουλάχιστον που να αφορά τη συντριπτική πλειοψηφία των Ελλήνων και των Ελληνίδων, η διάθεση των υποκειμένων να είμαστε ενωμένοι και η γραμμή, ποια είναι η εθνική γραμμή, η γραμμή της πατρίδας μας. Ο Κοινοβουλευτικός Εκπρόσωπος της Αξιωματικής Αντιπολίτευσης αν ήταν ένας Βουλευτής που δεν εκφράζει τον Πρόεδρό του, όπως έχει υποχρέωση να κάνει ο εκάστοτε Κοινοβουλευτικός Εκπρόσωπος, φυσικά και δεν θα έπαιρνα τον λόγο. Όμως, ο Κοινοβουλευτικός Εκπρόσωπος της Μείζονος Αντιπολιτεύσεως σε αυτή τη συγκυρία που βρισκόμαστε τώρα, με τον αγώνα που γίνεται στα σύνορα τώρα, εδώ που μιλάμε, με την προσπάθεια αλλαγής της κοινής δήλωσης Ευρωπαϊκής Ένωσης - Τουρκίας είπε ότι διαφωνεί πλήρως με την πολιτική των κλειστών συνόρων και προσυπογράφει κ.λπ.. Εμένα δεν με νοιάζουν οι εκτός Αιθούσης, ούτε καν αν ένας Βουλευτής ενός κόμματος έχει μία αποκλίνουσα άποψη. Εδώ τώρα μίλησε το κόμμα της Αξιωματικής Αντιπολίτευσης. Κύριε Πρόεδρε, όταν παλεύουν οι άνθρωποί μας στα σύνορα - Στρατός, Αστυνομία και οι πολίτες που είναι οργανωμένοι και λειτουργούν υπό την καθοδήγηση του Στρατού και της Αστυνομίας - να κρατήσουν τα σύνορα της Ελλάδας και της Ευρώπης όπως πρέπει να είναι, που για να τα περάσεις πρέπει να χτυπήσεις την πόρτα και να ζητήσεις να μπεις - όχι να καταστρέφεις τα εμπόδια και τις δομές άμυνας μιας χώρας, όχι να καταστρέφεις τα σύνορά της, αλλά να χτυπάς την πόρτα για να μπεις - όταν αυτή είναι η προσπάθεια που κάνουμε τώρα όλοι μαζί, όταν είναι η προσπάθεια όχι της Ελλάδας μόνο, αλλά της Ελλάδας που πρέπει να πείσει και θέλει να πείσει όλη την Ευρώπη - και φαίνεται ότι τα καταφέρνουμε - είναι απαράδεκτο να ακούγεται η φράση αυτή σήμερα στο εθνικό Κοινοβούλιο. Και, πάντως, αν είναι αυτή η γραμμή του ΣΥΡΙΖΑ, της Αξιωματικής Αντιπολίτευσης, δεν συμφωνούμε και εδώ η συναίνεση σπάει. Είμαστε σε γραμμή ενότητας, γιατί ο Αρχηγός του κόμματος αυτού, όχι χθες, αλλά μέρες τώρα, σε τηλεοπτική του συνέντευξη μίλησε για την ανάγκη προστασίας των συνόρων. Θα μας τρελάνει το κόμμα αυτό;
Παρακαλώ ολοκληρώστε.
Δεν μπορεί κάθε κόμμα να σέρνεται σε μία πολιτική ότι είμαστε όλοι ενωμένοι, να προτείνουμε να γίνει Συμβούλιο πολιτικών Αρχηγών, για να γίνουν οι απαραίτητες πολιτικές επιλογές κεντρικά της χώρας και άλλοι να λένε τα μεν τη Δευτέρα και άλλα την Τρίτη. Κύριε Πρόεδρε, είναι πάρα πολύ σοβαρό. Σας ξαναλέω, ούτε δικαίωμα από τον Κανονισμό έχω να μακρηγορώ, ούτε είναι και δυνατόν κάθε Βουλευτής που διαφωνεί με έναν άλλον, να ζητά τον λόγο διακόπτοντας τη διαδικασία. Όμως, η χώρα έχει ανάγκη όλες τις πολιτικές της δυνάμεις. Προσέφεραν οι πολιτικοί Αρχηγοί - οι περισσότεροι αν όχι όλοι - τη συμπαράστασή τους και πρώτη από όλους η δική μας Αρχηγός. Όταν, όμως, σπάει το μέτωπο γιατί σπάει η γραμμή, τότε, κύριε Πρόεδρε, είναι ψέματα όλα τα υπόλοιπα. Γι' αυτό πρέπει ο ΣΥΡΙΖΑ εδώ σήμερα να το ξεκαθαρίσει: Χτυπάς την πόρτα της Ελλάδας για να μπεις ή μπαίνεις όποτε σου καπνίσει; Κύριε Πρόεδρε, είναι βασικό!
Καλώς. Ολοκληρώθηκαν οι ομιλίες και οι παρεμβάσεις των Κοινοβουλευτικών Εκπροσώπων. Θα δώσουμε τον λόγο στους εισηγητές και στους ειδικούς αγορητές αν θέλουν να δευτερολογήσουν. Τον λόγο έχει ο κ. Αρσένης από το ΜέΡΑ25 για να δευτερολογήσει. Δεν ξέρω αν από τις υπόλοιπες Κοινοβουλευτικές Ομάδες επιθυμεί κάποιος να πάρει τον λόγο. Θα το δούμε στην πορεία. Ορίστε, κύριε Αρσένη, έχετε τον λόγο.
Κυρίες και κύριοι συνάδελφοι, όπως είπαμε, εμείς θα υπερψηφίσουμε το συγκεκριμένο νομοσχέδιο και τα περισσότερα άρθρα του, καθώς είναι από τα ελάχιστα νομοσχέδια, άλλωστε, που δεν μπήκαν στον κανόνα του «φέρνουμε άπειρες διατάξεις διαφόρων Υπουργείων σε ένα νομοσχέδιο». Θέλω, όμως, να αναφερθώ σε ένα θέμα της επικαιρότητας. Σύμφωνα με άρθρο των «New York Times» υπάρχει κέντρο κράτησης πάρα πολλών προσφύγων, το οποίο είναι άτυπο, μυστικό, γίνεται από την Ελληνική Αστυνομία αλλά χωρίς καμμία εγγύηση νομιμότητας, καμμία διαδικασία, εκτός νομικού πλαισίου, στα σύνορα στον Έβρο. Δεν θα έθετα ούτε έχω θέσει κανένα δημοσίευμα ή βίντεο που έχει γραφτεί για όλη αυτή την περίοδο από διάφορα ξένα μέσα, εάν δεν το επιβεβαίωνε ο ίδιος ο Κυβερνητικός Εκπρόσωπος χθες, ο κ. Πέτσας. Καλώ τον κ. Μητσοτάκη και τα μέλη της Κυβέρνησης που είναι παρόντα…
Επιβεβαίωσε το δημοσίευμα ο κ. Πέτσας; Το εντελώς αντίθετο.
Επιβεβαίωσε ότι υπάρχει το κέντρο και ότι δεν είναι μυστικό.
Αυτό είναι ο πυρήνας της διαστρέβλωσης. Γιατί οι «New York Times» μιλούσαν για…
Κύριε Μπουκώρο, εάν θέλετε να παρέμβετε, θα σας δώσω τον λόγο μετά.
Κανένα μυστικό κέντρο!
Ακούτε, κύριε Μπουκώρο;
Ο Κυβερνητικός Εκπρόσωπος είπε, κύριε Κοινοβουλευτικέ Εκπρόσωπε της Νέας Δημοκρατίας, ότι υπάρχει αυτό το κέντρο και δεν είναι μυστικό.
Ε, λοιπόν; Το ίδιο είναι;
Δεν απάντησε καθόλου και ζητάμε από τον κ. Μητσοτάκη να απαντήσει για το εάν είναι ακριβές το άρθρο των «New York Times», εάν υπάρχουν ελληνικά Γκουαντάναμο, εάν υπάρχει κέντρο κράτησης στην Ελλάδα όπου χτυπάνε και γδύνουν μετανάστες πριν τους στείλουν πίσω. Η αξιοπρέπεια της δημοκρατίας μας εξαρτάται από την απάντησή σας. Ευχαριστώ πολύ.
Ζήτησε τον λόγο για να δευτερολογήσει και ο κ. Ζαχαριάδης. Ορίστε, κύριε Ζαχαριάδη, έχετε τον λόγο.
Κύριε Πρόεδρε, όπως είπα και εισαγωγικά, εμείς θα υπερψηφίσουμε αυτό το νομοσχέδιο. Αξιοποιώ, όμως, λίγο από τον χρόνο της δευτερολογίας για να δώσω μία απάντηση στον κ. Λοβέρδο για να μην υπάρχει καμμία αμφιβολία. Δεν ξέρω εάν πραγματικά δεν το κατάλαβε ο κ. Λοβέρδος ή επίτηδες το διαστρέβλωσε. Είναι σαφής και καθαρή η δήλωση του Αλέξη Τσίπρα χθες. Είναι απολύτως σαφές και καθαρό και κατηγορηματικό αυτό το οποίο είπε ο Κοινοβουλευτικός μας Εκπρόσωπος σήμερα στο Κοινοβούλιο. Δεν μπορεί, όμως, ούτε ο κ. Λοβέρδος, ούτε η Κυβέρνηση στο όνομα της αυτονόητης συμφωνία μας να μην εκβιάζεται η χώρα, στο όνομα της αυτονόητης υπεράσπισης των κυριαρχικών μας δικαιωμάτων να μας ζητάει να ταυτιστούμε για παράδειγμα με την κυβερνητική πολιτική, που πριν δέκα μέρες έδερνε τους Έλληνες ακρίτες στα νησιά. Όποιος επιχειρεί τέτοιους συμψηφισμούς, το μόνο το οποίο κάνει είναι μια ιδεολογική τρομοκρατία, την ώρα που χρειάζεται πολιτική συνοχή και πολιτική συμφωνία για να αντιμετωπίσουμε την προκλητικότητα και την άθλια πολιτική του Ερντογάν. Εάν θέλουν πραγματικά να συμβάλουν στους εθνικούς σκοπούς στις δυσκολίες που έχει η χώρα, αντί να φωνάζουν και να διαστρεβλώνουν τα όσα λέει η Αξιωματική Αντιπολίτευση, ας χτυπήσουν και κανένα χέρι στην ευρωπαϊκή πολιτική οικογένεια. Γιατί τους βλέπω πολύ φωνακλάδες στο εσωτερικό και πολύ ήσυχους στο εξωτερικό. Και υπάρχει κάτι το οποίο μετά από τόσες ώρες συνεδρίασης, κύριε Υπουργέ, δεν έχει απαντηθεί. Επιμένει η ελληνική Κυβέρνηση μετά από τις δηλώσεις Τσίπρα και την προηγούμενη εβδομάδα και χθες ότι ο ΣΥΡΙΖΑ είναι «δούρειος ίππος» του Ερντογάν, ναι ή όχι; Τέσσερις φορές πήρε τον λόγο με το έτσι θέλω ο Υπουργός κ. Άδωνις Γεωργιάδης - βεβαίως έχει το δικαίωμα από τον Κανονισμό - και δεν είπε κουβέντα. Επιμένετε σε αυτό το πράγμα; Επιμένετε να μας ζητάτε συνεννόηση και συμφωνία και βοήθεια, λέγοντάς μας κάθε τρεις και λίγο ότι είμαστε μειωμένης πατριωτικής ευθύνης και λίγο - πολύ προδότες; Σοβαρολογείτε; Λέτε αυτά τα πράγματα στην κοινή γνώμη την ώρα που έχουμε τέτοιες δυσκολίες; Κύριε Λοβέρδο, δεν ξέρω εάν θα πάρετε τον λόγο, αλλά πείτε κι εσείς τη γνώμη σας. Σας προκαλώ, λοιπόν, και σας προσκαλώ να πάρετε τον λόγο. Την ώρα που ο Αρχηγός της Αξιωματικής Αντιπολίτευσης κάνει αυτή τη δήλωση, εσείς πώς αντιμετωπίζετε τη δήλωση από την πλευρά της Πλειοψηφίας να λέει ότι το κόμμα της Αξιωματικής Αντιπολίτευσης - που έχει πάρει 32% - είναι «δούρειος ίππος» του Ερντογάν;
Διαφωνώ.
Να πάρετε το μικρόφωνο να το πείτε, για να καταγραφεί στα Πρακτικά.
Θα με εκβιάσετε να μιλήσω; Έχει καταγραφεί.
Δεν είναι θέμα κομματικής τοποθέτησης, είναι ζήτημα πατριωτικής ευθύνης η διαίρεση του λαού σε τέτοιες κρίσιμες στιγμές.
Θέλετε να δευτερολογήσετε κι εσείς, κύριε Αντωνιάδη; Ναι. Ορίστε, έχετε τον λόγο.
Ευχαριστώ, κύριε Πρόεδρε. Θέλω να πω το εξής. Ενώ όλοι ξεκινήσαμε σωστά σε μία κοινή γραμμή συναίνεσης, κύριε Ζαχαριάδη, και το λέω σε εσάς, εάν θα πάρετε τα Πρακτικά θα δείτε ότι η δική σας τοποθέτηση ήταν στη γραμμή του Προέδρου σας. Όλες οι υπόλοιπες τοποθετήσεις του εκπροσώπου σας, του κ. Βαρεμένου, ήταν σε εντελώς αντίθετη γραμμή. Επιτέλους αποκτήστε μια φωνή. Αυτό είναι το πρόβλημά σας. Έρχεστε μέσα στη Βουλή με πενήντα φωνές. Δεν θέλω να σταθώ σε αυτά τα οποία ειπώθηκαν. Γιατί και εσείς ο ίδιος τώρα, στο τέλος της τοποθέτησής σας, ναι μεν ξεκινήσατε σωστά, αλλά αρχίσατε πάλι να επαναφέρετε το τι ειπώθηκε πριν και τι ειπώθηκε μετά. Αν έχουμε μια κοινή γραμμή, προσπαθούμε και όσους ξεφεύγουν να τους φέρουμε σε αυτή την κοινή γραμμή συναίνεσης. Και εγώ χαιρετίζω γιατί για πρώτη φορά είδα όλους τους Αρχηγούς των κομμάτων της Αντιπολίτευσης να ευθυγραμμίζονται σε μια εθνική γραμμή. Αντί, λοιπόν, όλοι εμείς να περιφρουρήσουμε αυτό το επίτευγμα της πολιτικής κοινωνίας και ζωής, ερχόμαστε από πίσω - ο καθένας από τη μεριά του - και το σαμποτάρει. Μένουμε, λοιπόν, σε αυτό, όλοι οι Αρχηγοί των κομμάτων - και είναι προς τιμή τους - σε μία κοινή γραμμή με τον Πρωθυπουργό σε αυτές τις δύσκολες ώρες ακολουθούμε αυτό που πρέπει να κάνουμε ως Ελλάδα και ως έθνος και ως Έλληνες πολίτες. Και θεωρώ ότι είναι ανάξια σχολιασμού αυτά τα οποία έθεσε ο εκπρόσωπος του ΜέΡΑ25. Και εδώ θα σταθώ και σταματώ
Είμαστε «δούρειος ίππος» του Ερντογάν;
Όχι.
Κύριε Ζαχαριάδη, σας παρακαλώ. Τον λόγο έχει ο κ. Τζανακόπουλος και μετά θα πάρει τον λόγο ο κύριος Υπουργός, για να ολοκληρώσουμε τη συζήτηση.
Θα είμαι πάρα πολύ σύντομος. Δεν είχα σκοπό να πάρω τον λόγο, αλλά μετά την τοποθέτηση του Κοινοβουλευτικού Εκπροσώπου του Κινήματος Αλλαγής είμαι υποχρεωμένος να πω δύο κουβέντες. Νομίζω ότι κακώς ο κ. Λοβέρδος διερμήνευσε την προηγούμενη αντιπαράθεση με τους όρους που το έκανε. Θεωρώ ότι ενδεχομένως για λόγους που εκείνος γνωρίζει επέλεξε να πάρει το μέρος του κ. Γεωργιάδη. Εκτιμώ ότι πρόκειται για λάθος πολιτική κίνηση η οποία αναδεικνύει, κατά τη γνώμη μου, και μια συνολικότερη αμηχανία στρατηγική την οποία έχει το Κίνημα Αλλαγής. Εγώ θα πω μόνο το εξής: Κύριε Λοβέρδο, πρέπει να γνωρίζετε ότι το γεγονός πως ο ΣΥΡΙΖΑ, ο Αρχηγός του και όλοι εμείς λειτουργούμε με όρους που δεν θέτουν κατά κανέναν τρόπο σε αμφισβήτηση οποιοδήποτε κυριαρχικό δικαίωμα της χώρας και την ίδια στιγμή λειτουργούμε με όρους συγκρότησης ενός ενιαίου μετώπου απέναντι στις προκλήσεις Ερντογάν δεν σημαίνει ότι θα αναστείλουμε την κριτική μας όταν η ελληνική Κυβέρνηση λειτουργεί με τρόπο που παραβιάζει το Διεθνές Δίκαιο ή καταστρατηγεί ανθρώπινα δικαιώματα. Και ξέρετε πάρα πολύ καλά, και από τη θέση σας ως νομικός και ως καθηγητής του Συνταγματικού Δικαίου, ότι τα ανθρώπινα δικαιώματα δεν είναι αλά καρτ, δεν είναι για τις περιόδους εκείνες που υπάρχει κανονικότητα, δεν είναι για τις περιόδους εκείνες που τα πράγματα είναι σε μια φυσιολογική καθημερινή κανονική λειτουργία. Τα ανθρώπινα δικαιώματα αναδεικνύουν το βάθος τους και την αποτελεσματικότητά τους κυρίως τη στιγμή της κρίσης. Με αυτή την έννοια λέω ότι οι καταστρατηγήσεις των ανθρωπίνων δικαιωμάτων δεν θα γίνουν αποδεκτές. Αλλά αυτό σε καμμία περίπτωση δεν σημαίνει ότι θα λειτουργήσουμε την οποιαδήποτε στιγμή με όρους που θα επιτρέπουν στον κ. Ερντογάν ή στην τουρκική πολιτική ηγεσία να παραβιάζει τις υποχρεώσεις, όπως αυτές απορρέουν από τα διεθνή νομικά κείμενα. [[Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. ΑΠΟΣΤΟΛΟΣ ΑΒΔΕΛΑΣ]] Όμως, η ιδεολογική και πολιτική τρομοκρατία που τείνει να επιβληθεί για οποιονδήποτε ασκεί κριτική ότι είναι μειοδότης, προδότης, «δούρειος ίππος» του Ερντογάν είναι κατά τη γνώμη μου εξαιρετικά επικίνδυνη για τη δημοκρατία. Και δεν είναι η πρώτη φορά που στην ελληνική πολιτική ζωή τα τελευταία χρόνια κερδίζουν έδαφος τέτοιου τύπου πολιτικές κριτικές και λογικές. Τα συναντήσαμε και την περίοδο της Συμφωνίας των Πρεσπών. Βεβαίως σήμερα η Νέα Δημοκρατία για τη Συμφωνία των Πρεσπών έχει βγει και έχει αλλάξει τη θέση της. Εμείς το χαιρετίζουμε αυτό. Λέει ότι η Συμφωνία των Πρεσπών πρέπει να τιμηθεί. Όμως, θα θυμάστε και εσείς πάρα πολύ καλά τον τρόπο που για ένα κορυφαίο πολιτικό ζήτημα επέλεξαν συγκεκριμένοι Βουλευτές, αλλά και πολιτικά στελέχη της Νέας Δημοκρατίας προεξάρχοντος του κ. Μητσοτάκη να λειτουργήσουν το προηγούμενο διάστημα. Είναι ακριβώς αυτού του τύπου η πολιτική λειτουργία, είναι ακριβώς αυτού του τύπου η πολιτική ρητορική η οποία, κατά τη γνώμη μας, ευνοεί καταστάσεις διχασμού στην ελληνική κοινωνία. Αυτά είχα να πω, κύριε Πρόεδρε.
Κύριε Πρόεδρε, μπορώ να έχω και εγώ τον λόγο;
Κύριε Μπουκώρο, να πάμε με τη σειρά, επειδή έχει συζητήσει, όπως με ενημερώνουν, τον λόγο ο κ. Λοβέρδος; Κύριε Λοβέρδο, έχετε τον λόγο.
Η πολιτική τακτική να θέλει κανείς ένα τρίτο μικρότερο κόμμα από τους δύο μεγαλύτερους, να πρέπει σε κάθε πολιτικό διάλογο να ταυτίζεται με κάποιον από τους προηγούμενους, που την ακολουθείτε, δεν είναι έξυπνη. Λέω ότι δεν είναι έξυπνη, γιατί θα μπορούσα να το πω και αλλιώς. Δεν είναι έξυπνη γιατί όποιος έχει πολιτική γραμμή και είναι και σταθερός έχει τα δείγματα της γραφής του και τα δείχνει. Εγώ σας δείχνω, λοιπόν, σε σχέση με τα εθνικά θέματα της χώρας το δείγμα γραφής του Κινήματος Αλλαγής που είναι σταθερό και πολυετές και τα επιτεύγματά του είναι πάρα πολύ μεγάλα. Δεν με απασχολεί τι λέγεται έξω από την Αίθουσα - το επαναλαμβάνω διότι δεν ήσασταν εδώ και σας το λέω τώρα για να σας πληροφορήσω - με απασχολεί τι λέγεται μέσα στην Αίθουσα. Δεν αναφέρθηκα σε κανέναν εκτός Αιθούσης που είχατε εσείς τσακωμό. Αναφέρθηκα σε αυτό που είπατε εσείς. Δεν αναφέρθηκα σε εσάς ως Βουλευτή αλλά ως Κοινοβουλευτικό Εκπρόσωπο του ΣΥΡΙΖΑ, δηλαδή ως το πρόσωπο που κατά τον Κανονισμό αναπληρώνει τον Πρόεδρό του. Αναπληρώνοντας τον Πρόεδρό σας εσείς σήμερα αγνοήσατε με μια παρέμβαση που κάνατε στο πλαίσιο μιας διελκυστίνδας, που δεν με αφορά, ποια είναι η σημερινή προσπάθεια των Ελληνίδων και των Ελλήνων, των πολιτικών τους δυνάμεων και ποια είναι η προσπάθεια που γίνεται στην Ευρωπαϊκή Ένωση, όπου επιτέλους μετά από τόσα χρόνια τα σύνορα της Ελλάδας αναγνωρίζονται ως σύνορα της Ευρώπης. Και στο επιχείρημα, κύριε Πρόεδρε, Τούρκων διπλωματών ή Τούρκων πολιτικών ότι τα σύνορα της Ευρώπης δήθεν είναι εκεί που τελειώνει η Τουρκία και αρχίζει η Συρία αντιτάσσουν πια οι πιο πολλοί ότι αυτό αφορά το ΝΑΤΟ και δεν αφορά την Ευρωπαϊκή Ένωση. Αυτή την προσπάθεια που κάνουμε τώρα και που πονάνε οι πολίτες μας, που οι δυνάμεις μας απασχολούνται στα βόρεια σύνορά μας, που νικήσαμε τον Ερντογάν, ένας Κοινοβουλευτικός Εκπρόσωπος μάς την παρουσιάζει ως προσπάθεια κλειστών συνόρων. Κύριε Τζανακόπουλε, εγώ ως καθηγητής Δημοσίου Δικαίου σε σχέση με τα δικαιώματα ξέρω ότι πέραν από μένα και οποιουδήποτε άλλου την αφεντιά πρέπει να σέβομαι το Δικαστήριο των Δικαιωμάτων του Ανθρώπου, όπου τώρα τον Φεβρουάριο για θέμα που αφορούσε την Ισπανία απεφάνθη εν ολομελεία ότι όταν προσπαθείς να μπεις σε μια άλλη χώρα, ενώ υπάρχουν τα νόμιμα σύνορά της και η δίοδός της, εσύ να πας παράνομα, να είστε πολλοί μαζεμένοι και να εκμεταλλεύεστε το γεγονός ότι είστε πολλοί, να καταστρέφετε τα εμπόδια που ένα κράτος θέλει για να προστατεύσει τα σύνορά του και μάλιστα με βία, αυτός απωθείται χωρίς να εξατομικεύεται η αίτησή του περί ασύλου. Αυτή είναι η απόφαση και μπορώ να τη διαβάσω καλύτερα από κάποιους άλλους τουλάχιστον. Όταν τώρα και πάλι - δεν θα έπαιρνα τον λόγο - καλούνται οι πολιτικές δυνάμεις από όλους τους Αρχηγούς να συμπλεύσουμε στο πλαίσιο μιας εθνικής γραμμής, το πρώτο πράγμα που πρέπει να γίνεται, κύριε Πρόεδρε, - γιατί πέρα από Πρόεδρος αυτή τη στιγμή είστε και κομματικό στέλεχος - είναι να ξέρουμε ποια είναι αυτή η γραμμή που λέει η Πλειοψηφία, η Αξιωματική Αντιπολίτευση και οι υπόλοιπες δυνάμεις της Αντιπολίτευσης, μεταξύ των οποίων πρωτεύουσα δύναμη είμαστε εμείς. Όταν ξέρουμε, μπορούμε να τοποθετηθούμε. Όταν δεν ξέρουμε, γιατί η γραμμή είναι ζιγκ - ζαγκ, τότε δεν μπορούμε να τοποθετηθούμε. Εδώ, ή ισχύει η γραμμή - σε ό,τι αφορά τον ΣΥΡΙΖΑ - του κ. Τσίπρα, που δύο φορές την έχει εκφράσει, ή ισχύει η γραμμή του κ. Τζανακόπουλου, που εκπροσωπεί - υποτίθεται - τον κ. Τσίπρα και λέει άλλα. Κλείνοντας, γιατί δεν θέλω να αφήσω τίποτα χωρίς διευκρίνιση, θα ήθελα να πω το εξής: Πολιτική «δούρειου ίππου» δεν έχουμε καταγγείλει σε καμμία πολιτική δύναμη, κύριε Ζαχαριάδη.
Χαίρομαι.
Είμαι ρητός, απερίφραστος, σαφής και κοφτός και καταδικάζουμε κάθε τέτοιου είδους πολιτική αντιμετώπιση οποιασδήποτε πολιτικής γραμμής.
Όσα είπατε για τα σύνορα με βρίσκουν σύμφωνο, κύριε Λοβέρδο. Κύριε Μπουκώρο, έχετε τον λόγο για ένα λεπτό.
Ευχαριστώ, κύριε Πρόεδρε. Αξιότιμε Κοινοβουλευτικέ Εκπρόσωπε της Αξιωματικής Αντιπολίτευσης, αυτές οι τοποθετήσεις που γίνονται από τα υπόλοιπα κόμματα τώρα, τουλάχιστον θα πρέπει να σας προβληματίσουν, γιατί δεν είναι τίποτε άλλο αυτές οι τοποθετήσεις παρά υποστήριξη στα όσα εξέφρασε εχθές ο πρώην Πρωθυπουργός και Πρόεδρός σας που ήταν μια θέση ξεκάθαρη. Ήταν μια θέση ξεκάθαρη, την οποία «θολώνει» όμως η σημερινή στάση του κόμματός σας, που εκφράζεται από εσάς με τον τρόπο που εκφράζεται σήμερα.
Χαίρομαι, που όλοι σήμερα είναι με τον Τσίπρα, εκτός από εμένα!
Ακούστε, λοιπόν, γιατί σας απαντήσαμε. Παρ' ότι λείπατε, είναι έτσι η εξέλιξη της συζήτησης που έπρεπε να σας απαντήσουμε. Ελπίζω να σας πληροφόρησαν οι συνάδελφοί σας τι ακριβώς είπαμε.
Δεν αναφέρθηκα σε εσάς, στον κ. Λοβέρδο αναφέρθηκα.
Θα ακούσετε, όμως, γιατί και τις δικές μας θέσεις διαστρεβλώνετε. Γι' αυτόν ακριβώς τον λόγο θα ακούσετε το εξής: Ήρθατε εδώ και υπονοήσατε σήμερα εμμέσως, πλην σαφώς, ότι η αντίδρασή σας είναι γιατί πλήττονται τα ανθρώπινα δικαιώματα στον Έβρο. Αυτό είπατε ξεκάθαρα πριν από λίγο…
Σε όλη τη χώρα, όχι στον Έβρο.
…και ότι δεν πρόκειται να δώσετε κανένα συγχωροχάρτι και βάζετε αστερίσκο...
Δεν δείρατε τους νησιώτες, κύριε Εκπρόσωπε; Δεν τους δείρατε τους νησιώτες; Τι να κάναμε, να σας χειροκροτούσαμε που δέρνατε τους νησιώτες; Αυτό σας λέμε. Σας παρακαλώ!
Μην πετάτε την μπάλα στην εξέδρα!
Κύριε Ζαχαριάδη, παρακαλώ να μη διακόπτετε. Αφήστε τον κ. Μπουκώρο να ολοκληρώσει.
Πείτε ό,τι θέλετε, για να πάρετε την ανάλογη απάντηση. Η συζήτηση ξέρετε πολύ καλά γιατί γίνεται σήμερα. Γίνεται για μια διαδήλωση στο Λονδίνο με υποτιθέμενο σύνθημα «Όχι στο φρούριο της Ευρώπης», έξω από τις προξενικές αρχές της χώρας, που σημαίνει ότι στρέφεται το περιεχόμενο αυτής της εκδήλωσης εναντίον της πολιτικής που ασκεί η χώρα, την οποία κατά τα λεγόμενά του υποστηρίζει ο Πρόεδρός σας. Δεν υπάρχει μεγάλη αντίφαση σ' αυτό; Χώρια που η εθνική συναίνεση, για ορισμένα στελέχη του ΣΥΡΙΖΑ, φαίνεται ότι είναι μόνο στα λόγια, όταν βάζεις εκατόν πενήντα αστερίσκους. Ποιος σας ζήτησε να απωλέσετε το δικαίωμα της κριτικής και της αντιπολίτευσης; Ποιος συνολικά κατηγόρησε τον ΣΥΡΙΖΑ, ει μη μόνο κάποιες ακραίες απόψεις, που έλεγαν στα μέσα ενημέρωσης ότι πρέπει να ανοίξουμε τα σύνορα, ότι θα ζήσουμε μαζί με τους πρόσφυγες σ' αυτή τη φάση; Ξεχνάτε τις ανακοινώσεις της νεολαίας σας; Στηρίζει αυτές τις ανακοινώσεις ο Αλέξης Τσίπρας; Από τη χθεσινή του ανακοίνωση φαίνεται πως όχι. Θέλω να σας πω μόνο ένα πράγμα. Και στον Έβρο και στο Αιγαίο με τη σημερινή σας στάση αποδεικνύετε ότι πατάτε σε δύο βάρκες. Και επειδή μιλάμε για υδάτινο περιβάλλον, ξέρετε τι παθαίνει όποιος πατάει σε δύο βάρκες! Ευχαριστώ πολύ.
Σας ευχαριστούμε πολύ. Τον λόγο έχει ο Υφυπουργός κ. Νικόλαος Παπαθανάσης.
Ευχαριστώ πολύ, κύριε Πρόεδρε. Κυρίες και κύριοι Βουλευτές, το νομοσχέδιο το οποίο συζητάμε σήμερα και καλείστε να ψηφίσετε είναι η ενσωμάτωση στο εθνικό Δίκαιο της οδηγίας 2436/2015. Όπως είπαμε και στην επιτροπή, στις ακροάσεις αλλά και στις αναγνώσεις ένα μεγάλο κομμάτι αυτού του νομοσχεδίου είχε προετοιμαστεί από την προηγούμενη κυβέρνηση και κατά τη συζήτηση λάβαμε υπ' όψιν και προσθέσαμε πολλά από τα σχόλια, τις παρατηρήσεις των εισηγητών και των ειδικών αγορητών των κομμάτων, έτσι ώστε να καταλήξουμε σε ένα ολοκληρωμένο νομοσχέδιο, το οποίο έχει καθαρά αναπτυξιακό πρόσημο. Και έχει αναπτυξιακό πρόσημο, διότι στοχεύει στην ενίσχυση της ανάπτυξης και της ανταγωνιστικότητας των επιχειρήσεων. Πώς επιτυγχάνεται αυτό; Αυτό επιτυγχάνεται μέσω της ενδυνάμωσης και της προώθησης της εύρυθμης λειτουργίας της ενιαίας αγοράς - και αυτός είναι ένας από τους βασικούς στόχους της πολιτείας μας - καθώς επίσης και της ορθολογικής διαχείρισης και προστασίας των δικαιωμάτων βιομηχανικής ιδιοκτησίας. Μία ισορροπημένη νομική προστασία των δικαιωμάτων βιομηχανικής ιδιοκτησίας ενισχύει απόλυτα τον ανταγωνισμό, την καινοτομία και την τεχνολογική εξέλιξη. Μία ορθολογική προστασία του εμπορικού σήματος συμβάλλει στην προστασία των καταναλωτών, καθώς ένα σύστημα με όλα τα παραπάνω χαρακτηριστικά καθιστά σαφώς ευχερέστερη την ενημέρωσή τους, σε σχέση με τις συνθήκες της αγοράς. Ενισχύει, ταυτόχρονα, την εμπιστοσύνη τους και παρέχει σε αυτούς τη δυνατότητα να κάνουν συνειδητές επιλογές προϊόντων ή υπηρεσιών που φέρουν εμπορικά σήματα, τα οποία όντως χρησιμοποιούνται ευρέως στην αγορά. Αναλυτικότερα, με τον υπό ψήφιση νόμο επιτυγχάνονται τα εξής: Πρώτον, το εθνικό σήμα συγκλίνει με το ευρωπαϊκό σήμα που ρυθμίζεται από τον κανονισμό 1001 του 2017 και διαμορφώνεται ακριβώς όπως το ευρωπαϊκό σήμα. Δεν χρειάζεται να υπάρχουν πλέον δύο διαφορετικά συστήματα σήματος, ένα εθνικό και ένα ευρωπαϊκό. Αυτό απλοποιεί πολύ τις διαδικασίες. Αυτές, λοιπόν, οι αποκλίσεις στις αρχές και σταθμίσεις συμφερόντων θα προκαλούσαν - και προκαλούσαν - σύγχυση στις επιχειρήσεις. Τις ανάγκαζε συνήθως να υιοθετούν διαφορετικές πολιτικές μάρκετινγκ εντός ενός ενιαίου χώρου και διαφήμισης για την εθνική αγορά και διαφορετική στρατηγική για την ευρωπαϊκή, πράγμα σχεδόν ανέφικτο και πάντως πολύ κοστοβόρο. Το σύστημα του ευρωπαϊκού σήματος είναι και δοκιμασμένο - εφαρμόζεται από το 1996- και πετυχημένο ταυτόχρονα και αναγνωρίζεται διεθνώς. Η ορθή, δε, μεταφορά της οδηγίας 2015/2436 διευκολύνεται από τη σύγκλιση των δύο συστημάτων. Δεύτερον, ενισχύεται ο ανταγωνισμός με βάση την καινοτομία των προϊόντων και την πρωτοτυπία. Με την υιοθέτηση θεσμών του ευρωπαϊκού σήματος, όπως, παραδείγματος χάριν, της ανταγωγής ακυρότητας σήματος, προκειμένου να ζητηθεί η ακεραιότητα σήματος. Σε περίπτωση αγωγής για προσβολή σήματος, όπως αναφέρεται στο άρθρο 38 παράγραφος 12 έως 16 νομοσχεδίου αποτρέπεται η κατάχρηση του σήματος για δημιουργία νομικών μονοπωλίων και τον περιορισμό του ανταγωνισμού. Τρίτον, προσανατολίζονται οι επιχειρήσεις στην πρωτοτυπία και την καινοτομία με το να προστατεύεται περισσότερο η χρήση και η καθιέρωση του σήματος και όχι η τυπική πράξη της καταχώρισης στο μητρώο, όπως προβλέπεται στο άρθρο 12 του νομοσχεδίου. Προστατεύεται, λοιπόν, το σήμα για τον ουσιαστικό λόγο, όταν είναι πρωτότυπο ή έχει γίνει γνωστό στις συναλλαγές και όχι για το τυπικό λόγο ότι η διοίκηση το καταχώρισε απλά στο μητρώο. Τέταρτον, περιορίζονται τα κόστη συναλλαγών. Μειώνεται η γραφειοκρατία και γίνεται πιο εύκολη η πρόσβαση στην αγορά για τις νέες επιχειρήσεις. Καταργούνται ολοσχερώς τα τέλη για αλλαγή επωνυμίας έδρας, διεύθυνσης και νομικού τύπου. Όμως δίνεται η δυνατότητα καταβολής μειωμένων τελών. Και εδώ ενσωματώσαμε τις προτάσεις των κομμάτων. Έτσι, βρισκόμαστε σε ακόμα πιο χαμηλά επίπεδα για την κατάθεση ενός σήματος. Η κατάθεση ενός σήματος γίνεται και ηλεκτρονικά. Πέμπτον, απλουστεύονται οι διοικητικές διαδικασίες. Ψηφιοποιείται πλήρως το μητρώο σημάτων και λειτουργεί αποκλειστικά σε ηλεκτρονική μορφή, όπως προβλέπεται στο άρθρο 33 παράγραφος 6 και άρθρο 34 παράγραφος 2 του νομοσχεδίου. Οι κοινοποιήσεις γίνονται πια ηλεκτρονικά, όπως προβλέπεται στο άρθρο 21 παράγραφος 1γ και άρθρο 24 του νομοσχεδίου, και όχι με δικαστικό επιμελητή. Προβλέπεται ρητά η ηλεκτρονική κατάθεση σήματος στο άρθρο 22 παράγραφος 4 και αποτρέπονται οι περιττοί δικαστικοί αγώνες μεταξύ των επιχειρήσεων μέσω της μείωσης των δικαστικών διαδικασιών που τις επιβαρύνουν. Αυτό γίνεται με τη μη απόρριψη αυτεπάγγελτα δηλώσεων σημάτων που προσκρούουν σε προγενέστερα σήματα, όταν οι δικαιούχοι, δηλαδή, αυτών των προγενέστερων σημάτων δεν επιθυμούν ή δεν δικαιούνται να αντιταχθούν στην καταχώρισή τους. Η Διεύθυνση Σημάτων, ωστόσο ενημερώνει τους δικαιούχους, προκειμένου αυτοί να ασκήσουν ανακοπή, εφόσον το επιθυμούν, άρθρο 5 παράγραφος 5 και άρθρο 24 παράγραφος 2 του νομοσχεδίου. Έκτον, υιοθετούνται πολλές νέες μορφές σημάτων μη παραδοσιακές, όπως παραδείγματος χάριν, ηχητικά σήματα, κίνησης, οπτικοακουστικά, ολογραφικά και άλλα και δίνεται στις επιχειρήσεις η δυνατότητα να διαφοροποιούν και να διακρίνουν τα προϊόντα τους με περισσότερους τρόπους, όπως προβλέπεται στο άρθρο 2 του νομοσχεδίου. Έτσι, οι επιχειρήσεις αποκτούν περισσότερες επιλογές σε σχέση με το μάρκετινγκ και την προώθηση των προϊόντων τους. Αυτές οι ρυθμίσεις ενισχύουν την πρωτοτυπία και την καινοτομία. Οι επιχειρήσεις που είναι προσανατολισμένες στην πρωτοτυπία και την καινοτομία ευνοούνται και προστατεύονται περισσότερο. Όλες τώρα οι προαναφερόμενες ρυθμίσεις του νομοσχεδίου δημιουργούν πράγματι τις προϋποθέσεις για μια ενδογενή ανάπτυξη, δηλαδή ανάπτυξη που προκύπτει όταν οι επιχειρήσεις αντιλαμβάνονται καλύτερα τις ανάγκες της ίδιας της αγοράς και κυρίως της κατανάλωσης και ανταποκρίνονται σε αυτές με τα νέα πρωτότυπα και καινοτόμα προϊόντα. Κυρίες και κύριοι Βουλευτές, η νομοπαρασκευαστική επιτροπή, την οποία ευχαριστώ ακόμη μια φορά, έκανε προσπάθεια το κείμενο του σχεδίου νόμου να είναι απλό, κατανοητό και σαφές. Εκτός από τη νομοπαρασκευαστική επιτροπή το σχέδιο νόμου έτυχε διεξοδικής φραστικής επεξεργασίας από την κεντρική νομοπαρασκευαστική επιτροπή, όπου δικαστές των πολιτικών εφετείων και του Συμβουλίου της Επικρατείας επεξεργάστηκαν φραστικά όλες τις διατάξεις του. Τέλος, έχει γίνει προσπάθεια ώστε οι διατάξεις του σχεδίου νόμου να είναι και από πλευράς διατύπωσης κοντά στις αντίστοιχες διατάξεις του κανονισμού 1001/2017 για το ευρωπαϊκό σήμα. Κλείνοντας, θα ήθελα να σταθώ σε τρία θέματα: Το πρώτο θέμα που θα σταθώ αφορά ζητήματα που έχουν σχέση με την ανάπτυξη και σε αυτό αναφέρθηκε και ο κ. Τζανακόπουλος. Θέλω να σημειώσω ότι ένα από τα βασικά στοιχεία της ανάπτυξης δεν είναι μόνο ο ρυθμός της ανάπτυξης, αλλά αυτά τα συστατικά που δημιουργούν τον ρυθμό της ανάπτυξης. Και όπως ειπώθηκε νωρίτερα από τον Πρωθυπουργό, το 1,9%, αυτή η πρόβλεψη είναι προσωρινή και θα ακολουθήσει η οριστική πρόβλεψη, καθ' ότι θεωρούμε ότι αυτή θα είναι διαφορετική. Ένα από τα βασικά στοιχεία, λοιπόν, της ανάπτυξης είναι ο σχηματισμός του ακαθάριστου παγίου κεφαλαίου. Τι σημαίνει αυτό, κυρίες και κύριοι; Αυτό σημαίνει τι πραγματικά από τις επενδύσεις, ποια αξία προστίθεται στην οικονομία. Και θέλω να σας πω ότι η Ελλάδα, έτσι όπως ήταν τον Ιούλιο του 2019, ήταν στην τελευταία θέση της Ευρωπαϊκής Ένωσης και κατέληξε στην τελευταία θέση της Ευρωπαϊκής Ένωσης τα τελευταία πέντε χρόνια. Η ανάπτυξη, όπως κατεγράφη σε αυτό το στοιχείο του σχηματισμού, λοιπόν, του ακαθάριστου παγίου κεφαλαίου, δηλαδή των επενδύσεων που μπαίνουν πραγματικά και στέκονται μέσα στην οικονομία, ήταν για το τελευταίο τρίμηνο 14,4% σε σχέση με το προηγούμενο αντίστοιχο τρίμηνο του 2018. Αυτή είναι η μεγαλύτερη ανάπτυξη που έχει παρουσιαστεί, η πραγματική, δηλαδή, μεγαλύτερη ανάπτυξη που έχει παρουσιαστεί τα τελευταία πέντε χρόνια. Και αυτό είναι ένας μετρήσιμος αριθμός ο οποίος σηματοδοτεί το τι πραγματικά θέλουμε να έρθει στην Ελλάδα. Να θυμίσω, λοιπόν, ότι σήμερα η Ελλάδα είναι στο 11%, όταν ο μέσος όρος των κρατών - μελών είναι στο 20%. Αν η Ελλάδα πήγαινε στο 20%, σήμερα η ανεργία θα ήταν κάτω από το 7%, κυρίες και κύριοι. Αυτό, λοιπόν, σε απάντηση του τι πέτυχε το Υπουργείο Ανάπτυξης το τελευταίο τρίμηνο. Πέτυχε τη μεγαλύτερη ανάπτυξη στις επενδύσεις τα τελευταία χρόνια. Το επόμενο στο οποίο θα ήθελα να σταθώ είναι το θέμα του κορωνοϊού και των δράσεων του Υπουργείου. Θέλω να σας πω ότι το Υπουργείο δεν έχει σταματήσει από την πρώτη στιγμή, σαφώς ενσωματώνει όλες τις δράσεις του μέσα στο γενικότερο πλάνο της Κυβέρνησης. Και με τις επαφές και τις συναντήσεις και την οργάνωση και τον προγραμματισμό των φορέων θέλω να διαβεβαιώσω το Σώμα, όπως επίσης και τους πολίτες ότι κανένα πρόβλημα έλλειψης αγαθών δεν πρόκειται να υπάρξει στην ελληνική κοινωνία για τον Έλληνα πολίτη, για τον Έλληνα καταναλωτή. Επομένως το Υπουργείο Ανάπτυξης συνεχίζει να παρακολουθεί στενά, καθημερινά την εξέλιξη και των τιμών και των αγαθών και της επάρκειας των αγαθών, έτσι ώστε να μη λείψει κάτι από τις Ελληνίδες και τους Έλληνες. Κλείνω με το θέμα του παρεμπορίου, επειδή αναφέρθηκε και αυτό. Θέλω να σας πω ότι εντός του επόμενου μήνα θα έρθει σχέδιο νόμου του Υπουργείου μας σχετικά με το παρεμπόριο, όπου η υφιστάμενη δομή η οποία έχει ενεργοποιηθεί σε μεγάλο επίπεδο - διότι το παρεμπόριο είναι μια παραβατική, μια εγκληματική δραστηριότητα που αφαιρεί και θέσεις εργασίας και έσοδα από το κράτος - θα σταθεί με μεγάλη προσοχή πάνω σε αυτό το κομμάτι που λέγεται «πάταξη του παρεμπορίου». Σαφώς δεν μπορεί να εξαφανιστεί. Όμως, έχουμε κάνει πολλά βήματα. Θέλω να σας πω, λοιπόν, ότι το σχέδιο νόμου το οποίο έρχεται ενδυναμώνει τους ελεγκτικούς μηχανισμούς σε τέτοιο σημείο, τους δίνει αυτοτέλεια και αυτονομία κίνησης, έτσι ώστε να μπορούν να επιχειρούν σε όλη την επικράτεια με μεγαλύτερη ευελιξία και μεγαλύτερη δύναμη. Κυρίες και κύριοι Βουλευτές, η ανάπτυξη και η προσπάθεια για την ανάπτυξη είναι από τα βασικά στοιχεία που διεκδικεί η ελληνική κοινωνία. Όμως, κυρίαρχο αυτή τη στιγμή είναι η ενότητα της πατρίδας μας και των πολιτικών δυνάμεων και ακόμη πιο σημαντικό είναι η προστασία της υγείας των πολιτών απέναντι σε αυτό το σοβαρό ζήτημα που έχει ανακύψει και λέγεται κορωνοϊός. Και στα δύο, λοιπόν, και στο θέμα της υγείας των πολιτών, αλλά και στο θέμα της ενότητας ο Πρωθυπουργός μας έχει χαράξει έναν δρόμο. Και ο δρόμος αυτός είναι ο δρόμος της επιτυχίας και της ολοκλήρωσης αυτών των περιπετειών με τον καλύτερο δυνατό τρόπο. Σας ευχαριστώ πολύ.
Κηρύσσεται περαιωμένη η συζήτηση επί της αρχής και των άρθρων του σχεδίου νόμου του Υπουργείου Ανάπτυξης και Επενδύσεων: «Εμπορικά σήματα - ενσωμάτωση της Οδηγίας (ΕΕ) 2015/2436 για την προσέγγιση των νομοθεσιών των κρατών μελών περί σημάτων και της Οδηγίας 2004/48/ΕΚ σχετικά με την επιβολή των δικαιωμάτων διανοητικής ιδιοκτησίας και άλλες διατάξεις». Εισερχόμαστε στην ψήφιση επί της αρχής, των άρθρων και του συνόλου και η ψήφισή τους θα γίνει χωριστά. Σας επισημαίνουμε ότι η ψηφοφορία περιλαμβάνει την αρχή του νομοσχεδίου, ογδόντα εννιά άρθρα, το ακροτελεύτιο άρθρο, καθώς και το σύνολο του νομοσχεδίου. Βεβαιωθείτε ότι έχετε ψηφίσει όλα τα άρθρα, το ακροτελεύτιο άρθρο και το σύνολο. Παρακαλώ να ανοίξει το σύστημα της ηλεκτρονικής ψηφοφορίας.
Παρακαλώ να κλείσει το σύστημα της ηλεκτρονικής ψηφοφορίας.
Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:
Συνεπώς το σχέδιο νόμου του Υπουργείου Ανάπτυξης και Επενδύσεων: «Εμπορικά σήματα - ενσωμάτωση της Οδηγίας (ΕΕ) 2015/2436 για την προσέγγιση των νομοθεσιών των κρατών - μελών περί σημάτων και της Οδηγίας 2004/48/ΕΚ σχετικά με την επιβολή των δικαιωμάτων διανοητικής ιδιοκτησίας και άλλες διατάξεις» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:
Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ' ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.
Το Σώμα παρέσχε τη ζητηθείσα εξουσιοδότηση. Έχουν διανεμηθεί τα Πρακτικά της Δευτέρας 20 Ιανουαρίου 2020, της Τρίτης 21 Ιανουαρίου 2020, της Πέμπτης 23 Ιανουαρίου 2020, της Παρασκευής 24 Ιανουαρίου 2020, της Δευτέρας 27 Ιανουαρίου 2020, της Τρίτης 28 Ιανουαρίου, της Τετάρτης 29 Ιανουαρίου 2020 και της Πέμπτης 30 Ιανουαρίου 2020 και ερωτάται το Σώμα εάν τα επικυρώνει.
Συνεπώς τα Πρακτικά της Δευτέρας 20 Ιανουαρίου 2020, της Τρίτης 21 Ιανουαρίου 2020, της Πέμπτης 23 Ιανουαρίου 2020, της Παρασκευής 24 Ιανουαρίου 2020, της Δευτέρας 27 Ιανουαρίου 2020, της Τρίτης 28 Ιανουαρίου, της Τετάρτης 29 Ιανουαρίου 2020 και της Πέμπτης 30 Ιανουαρίου 2020 επικυρώθηκαν. Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 15.35΄ λύεται η συνεδρίαση για αύριο ημέρα Παρασκευή 13 Μαρτίου 2020 και ώρα 11.00΄με αντικείμενο: ορκωμοσία, σύμφωνα με το άρθρο 33 του Συντάγματος, της εκλεγείσης Προέδρου της Δημοκρατίας κ. Αικατερίνης Σακελλαροπούλου, σύμφωνα με την ειδική ημερήσια διάταξη.